
1 II. Mas Cĕbolang dalah para santrinipun ing Wirasaba 

Sang adipati ngluwari nadar nanggap sulap Mas Cĕbolang sasampunipun lair 
putranipun kanthi wilujĕng dalah ibunipun. Ingkang ningali sakalangkung 
kathah kalĕbĕt para abdi tuwin sĕliripun sang adipati. Mas Cĕbolang bagus 
rupinipun, karĕngga ing pangangge sarwi sae. Ing dalĕm tĕrbangan, 
tĕtĕmbangan tuwin singiran swantĕnipun ulĕm, bĕning anganyut-anyut, mila 
kathah sangĕt para wanita ingkang gandrung kayungyun. Sĕliripun sang 
adipati ingkang kinasih nama Jae Manis abĕn liring, sakalangkung kapranan. 
Sulapipun Mas Cĕbolang mawarni-warni damĕl gawokipun ingkang sami 
ningali. 

Wiji sĕmangka katanĕm sanalika thukul, sĕkar, wĕkasan awoh agĕng-agĕng. 
Para sĕlir kasuwun mĕthik woh-wohan, sakalangkung rame ndadosakĕn 
rĕnanipun sang adipati. ... 
kaca 1-11 

DHANDHANGGULA 

Pupuh Dhandhanggula 17 pada sarta Sinom 1 pada ing ngandhap punika sĕsĕlan 

karanganipun R. Ng. Ranggawarsita kados katrangan ing ngajĕng. Sĕsĕlan wau 

kacetak miring lan botĕn mawi angka pupuh. 

Dhandhanggula 

1. Purwaning reh manising palupi | 

Rĕspatyenjang nujwa gathitastha | 

Ruwah ping tigalikure | 

ing Dal mangsa Kasĕku | 

sinĕngkalan Atata rĕsi | 

apan Amulang Jalma | 

nĕnggih kang dhinapur | 

amarna rikang carita | 

duk prang Giri awusana soring jurit | 

tĕmah kithane bĕdhah || 

2. Sarusaking wau kithĕng Giri | 

(n)Jĕng Pangeran Pĕkik kang ambĕdhah | 

garwa putra sadayane | 

binoyong mring Matarum | 

tapis rajabrana ing Giri | 

tuwin kang rajakaya | 

binĕktĕng Matarum | 

wadya lit rusak jinarah | 

kunĕng wontĕn putra sing ampeyan katri | 

apan atunggal rena || 

3. Ingkang sĕpuh wasta Jayĕngrĕsmi | 


< Serat Centhini Jilid 05 - Halaman : 1 > 




wontĕn malih arinipun priya | 

Jayĕngsari panĕngrane | 
kalih samya abagus | 
apan sami jatmika kalih | 
pan samya ahli tekat | 
ing ngĕlmi takabul | 
warujunipun wanudya | 
apaparab wau Nikĕn Rancangkapti | 
warna ayu utama || 

4. Cinatur duk bĕdhahirĕng Giri | 
putra tĕtiga wau punika | 
sami nis tilar prajane | 

wong Mataram datan wruh | 

mring putra tri dĕnnya lumaris | 

sami arĕbat gĕsang | 

ing purug tan ngumpul | 

kalangkung kawĕlasarsa | 

pan mangilĕn parane dyan Jayĕngrĕsmi | 

kĕkalih rencangira || 

5. De kang rayi Radĕn Jayĕngsari | 
apan mangetan ing lampahira | 
tan pisah lawan arine | 

Kĕn Rangcangkapti wau | 
dahat dening kawĕlas-asih | 
panakawane juga | 

Buras wastanipun | 
panakawane kang rama | 
datan pisah sapurug dĕnnya lumaris | 
sajuga ingkang milya || 

6. Kĕkinthil tan kĕna sah lan gusti | 
pan pun Buras kang abdi wastanya | 
kacatur wau lampahe | 
langkung kawĕlas-ayun | 

Rancangkapti anggung anangis | 
ingkang raka sangsaya | 
pucaking tyas pupus | 

tumingal ing arinira | 

kinĕn (ng)gendhong mring pun Buras ingkang abdi 
yĕn sayah ginĕntenan || 

7. Pan wus ilang wanguning priyayi | 
yata radĕn ngangin-angin warta | 
yen (n)Jĕng Sultan ing karsane | 
tĕntrĕm tan karsa anglut | 

mring sĕntana putra ing Giri | 
kang sampun tan kacandhak | 
kang anis rumuhun | 
radyan eca ing tyasira | 
yata mulat sĕmana ningali wukir | 
langkung asri kawuryan || 

8. De wit-witan anganggrang nĕng nginggil | 
taru gĕng-gĕng kang apuyuh dĕnta | 

amĕpĕti sawarnine | 

ingkang pala gumantung | 

tuwin sĕkar-sĕkar mawarni | 

ran wukir Sokayasa | 

dene kang pilungguh | 

sang pandhita Anggungbrangta | 

ingkang tumut wisma rong desa watawis | 

sami sĕntananira || 

9. Kasub lamun pandhita linuwih | 
nĕnggih Kyai Gĕdhe Anggungbrangta | 
buntas ngiwa panĕngĕnne | 

kathah wong agung-agung | 

ingkang samya angalap ngĕlmi | 

darbe putra satunggal | 

jalu tur binagus | 

nanging dĕrĕng mawi krama | 

duk timure kang rama sinung kĕkasih | 

Mas Ngali nging tan karan || 

10. Sarĕng diwasa dipunparabi | 

mring kang rama kae Mas Cĕbolang | 

katĕlah diwasa ranne | 

nanging pugal kĕlangkung | 

nora kĕna bathuk kalimis | 

langkung dening (m)bĕlasar | 

mring panggawe dudu | 

kathah prawan lan somahan | 

wong ing ngare tan gothang ing siyang ratri 

minggah marang aldaka || 

11. Panggih lawan Mas Cĕbolang sami | 
mring pondhoke rinewangan cumban | 
pan wus sinung wismĕng dhewe | 
lĕring wisma ramĕku | 

yen mring ngare rama marĕngi | 

ana wong angon menda | 

maesa lan lĕmbu | 

rencange kinĕn sung sĕga | 

lan gagudhĕg winor lan kacubung sami | 

kang sinungan tan nyana || 

12. Lamun gadublĕge dipunmori | 
sawusira mangan nulya niba | 
dene lĕmbu sakathahe | 

lan mendane jinupuk | 

niji-niji nora katawis | 

praptĕng wisma pinragat | 

dinum santri agung | 

winartan (ng)gĕnnipun tumbas | 

apan asring kang rama sinrĕg ngilĕni | 

mring kang darbe maesa || 

13. Nora mantra putra pandhita di | 

pan wus surup ngĕlmu kasampurnan | 
prandene dĕnmamah bae | 
langkung sĕwu (n)dalurung | 
kang rama gung dĕnnya (n)dukani | 
tinundhung pinĕlalah | 

(m)bĕktĕng santri catur | 
wus sadasa wulan kentar | 
anuruti dĕnnya pralĕnthe sayĕkti | 
ngumbara (m)barang trĕbang || 

14. Wus anurut tanah ing pasisir | 
malah wus bĕngang ping pira-pira | 
saking kĕkathahĕn ronggĕng | 
nĕng Sidayu kinĕpung | 
andhĕmĕnni bojoning santri | 
kesah maring ing Daha | 
mondhok wismanipun | 

Ki Jamal pangulu Daha | 
dhasar kathah santrinira Ki Jamali | 

Ki Jamali sru bungah || 

15. Mring sang prapta wus sinung wismĕki | 
santrinira Ki Jamali samya | 

mring kang prapta langkung sihe | 

arĕnĕs cangkĕm karut | 

yĕn kalane dipunsuruhi | 

ginawe pakaulan | 

pangantĕn tan atut | 

kaul nanggap Mas Cĕbolang | 

yĕn lumampah kantos kathah santri ngiring 

santrine dhewe papat || 

16. Bĕbĕktane duk kesahe nguni | 
mung punika kang ginawe tandhak | 
kapat parigĕl bĕksane | 

tur wong wus samya surup | 

lamun ronggĕng lanang sayĕkti | 

prandene nĕng kĕrĕngan | 

kwĕh suduk-sinuduk | 

nĕnggih wong lakon sadina | 

yĕn miyarsa Mas Cĕbolang dĕnsuruhi | 

dhangan pra samya prapta || 

17. Nanging wong cilik datan kuwawi | 
anyuruhi marang Mas Cĕbolang | 
saking tan kĕlar opahe | 
langkung gung sajĕnnipun | 

yĕn tĕbasan rong puluh anggris | 

marma arang kang kĕlar | 

nanggap sabab agung | 

lan bĕktane santri kathah | 

yĕn wong cilik arang kĕlar angingoni | 

dhangan nonton kewala || 

Sinom 

1. Yata anuju sĕmana | 
bupatine darbe kardi | 
puput dĕnnya darbe putra | 
duk kala garwĕng nyakiti | 
dhukun kathah samya ngling | 
sok lujĕnga darbe kaul | 
ngundang Kimas Cĕbolang | 
mangka rahayu marmaning | 
animbali marang panjak Mas Cĕbolang 

Sasampunipun sĕsĕlan utawi tambahan dening R. Ng. Ranggawarsita ing nginggil, 

lajĕng nyandhak ngandhap punika ingkang sambĕt kaliyan Sĕrat Cĕnthini jilid 

321 Sinom 

40. Anuju wulan purnama | 
lir raina padhangnĕki | 
badhene wetan pandhapa | 
ĕnggĕnne ananggap singir | 
pĕpak sajĕn mawarni | 
sĕkar konyoh lawan kutuk | 
sĕkul tumpĕng mĕgana | 
warni pasar amĕpĕki | 

salawate nĕng sajĕng salawe reyal || 

41. Rolas wadhah samya dhulang | 
liya ancak lawan cĕthing | 
miwah bokor gĕlas talam | 
sadaya dipunsasabi | 
sinjang sĕkaran warni | 
bathik lurik lawan wulung | 
myang karukub kurungan | 
kang sinjang mawarni-warni | 
padhang bulan binanton obor sasanga || 

42. Myang kang saos pĕlataran | 
patih mantri lan prajurit | 
pandam ting parik tinata | 
dĕnnya lĕnggah kyai dipati | 
ngĕdhangkrang anĕng kursi | 
pinggir pĕndhapi (ng)gĕnnipun | 
cĕnela kinĕmbangan | 

pantĕs ngagĕm nyamping bathik | 
nagasari jinĕmbangan latar-pĕthak || 

43. Paningsĕt cindhe jo bara | 
rasukan blah-bantĕn asri | 
sĕmbagya lus kapuranta | 
corĕke kĕmbang pinĕthik | 
kotang kancing mirah brit | 
pĕniti jangga intĕn byur | 

dhuwung ganja tinatah | 

ing intĕn mirah tulya sri | 

kuluk cĕmĕng baludru rinenda ing mas 

44. Gumbalanya kĕkĕtugan | 
sumping sĕkar hĕr rinukmi | 
abagus pupuk sĕmbada | 

lir kĕlana angĕjawi | 
ingayap para cĕthi | 
abusanendah yu-ayu | 
kĕnya randha wĕlanjar | 
andhĕr marĕk ki dipati | 
awibawa tinarap para biyada || 

45. Miwah sĕsaosanira | 
ki adipati nĕng ngarsi | 
kĕnap lan bangku cancingan | 
sinĕrbĕt putih tulya sri | 
ingkang anglaladĕni | 
pawĕstri samya yu luhung | 
wedang tĕh mĕmanisan | 
puwan roti wedang kopi | 

anĕng ngĕkan sĕmuwa isining meja || 

46. Sacarane lah-olahan | 
guguriyan manis-manis | 
pĕpak di-adi ingolah | 
miwah woh-wohan mawarni | 
samya rumat cumawis | 
latar ginĕlaran sampun | 
lampit agĕng apanjang | 

(ng)gonne panjak dĕn-gĕlari | 
klasa alus yata ing wau samana || 

47. Mas Cĕbolang ingandikan | 

Ki Jamali kang angirid | 
busanane Mas Cĕbolang | 
baju kotang kĕsting abrit | 
pinggir rinenda alit | 
nyampingira kasa wulung | 
sabuk putih rong kilan | 
kuluke bathokan sĕtrim | 
dhĕstharipun jĕplakan putih rinenda || 

48. Adhuwung kĕmalon abang | 
gayaman landheyan miling | 
tulange ulam minatan | 
mirah agĕnge saranti | 
santrine kabĕh ngiring | 
gĕdhe cilik luwih satus | 
wong nonton pan atusan | 
kalbu abdining dipati | 

nadyan lare desa pan kenging kewala || 

49. Pan parĕntah sang dipatya | 
nyukakna manahing ngalit | 
marma wong nonton akapang | 
ki dipati lĕnggah kursi | 
ingayap manggung sĕlir | 
samya binusanan murub | 

pan wus pĕpak sadaya | 

sinarah pĕnjaluknĕki | 

saprabote kimas gĕn badhe anulap || 

50. Pan wus dhawuh kinĕn lĕkas | 
sĕndika kang dĕndhawuhi | 
anulya nyandhak tarĕbang | 
sasolahira rĕspati | 

dhasar radi kinardi | 

apacak tĕrbang pinangku | 

ing dhĕngkul (n)dhangak ladak | 

(m)bĕranyak anggunungsari | 

adan lĕkas sajak Jawi sĕkar Lĕmpang || 

51. Swara muluk gĕtas rĕnyah | 
angungkung arum tur manis | 
ngĕs wilĕtnya nganyut manah | 
panĕrbange angapipir | 

sabat gya naurani | 

tarĕbang tiga gumrumung | 

barung angklung lan kĕndhang | 

calung calapita gadhing | 

ramya gobyok gumĕr gĕtĕr magĕnturan || 

52. Wor swara sru lagu Lĕmpang | 
orĕg kang samya ningali | 
jĕjĕl riyĕl yĕl-uyĕlan | 
dhĕsĕkan pipit pinipit | 

kĕh solah-bawanĕki | 
bungah kang para calimut | 
cĕlĕr-cinĕlĕr ramya | 
kathah kang kelangan sami | 
opyak gĕgĕr sakĕdhap nora karuwan || 

53. Suwe-suwe tan rinasa | 
kelangan pĕrlu ningali | 
jalwĕstri carup dhĕsĕkan | 
wong kang (n)dhugal mangarahi | 
mring wong wadon anggriming | 
tangan nguyĕl-uyĕl susu | 
nalusup gagap-gagap | 
gĕmbok ginĕgĕm agĕmi | 

kĕh mangkono wĕnĕh tĕkĕm tinĕkĕman 1 1 

54. Yata wau Mas Cĕbolang | 
narĕbang bĕsus awasis | 
gĕtĕr kumitir ngapinjal | 
kĕtungtung pyĕk tong-ting tong-gring | 

prung prĕng grung pang pang pong ping | 
klong klung crik crik crĕk bah bah gur | 
tung-klĕk tung-plĕk tung ting brang | 
pap pĕp bah bah thir nal nil nil | 

nguk nguk brĕng brung pung pak pung pyak dhung dhĕng dhung brang 

55. Kang sauran rĕbut sora | 
swarane samya sru angrik | 
rahab ungkul-ingungkulan | 
santri barung naurani | 
yĕn nuju sĕlĕhnĕki | 

sauran (ng)gĕnnya gumrumung | 
yĕn kabĕh tibĕng gongan | 

Mas Cĕbolang kang nampĕni | 

ngĕlik mĕlung ngungkung mĕmbat angĕmandhang || 

56. Anglangut swara rum mĕmbat | 
bĕning lir suling wratsari | 

tan ana swara kang memba | 

ĕmpuke gilig amĕthit | 

mangkya kang samya singir | 

wus dangu dĕnnira talu | 

suwuk maca sĕlawat | 

kĕndĕl aso ngaring-aring | 

pan anglela Mas Cĕbolang anjĕnthara || 

57. Ki dipati ris ngandika | 
ĕndi sabatmu kang dadi | 
tandhak kang jiblĕs wanodya | 
mas Cĕbolang matur inggih | 
punika kang prayogi | 

pun Nurwitri namanipun | 
pinundhut binusanan | 
carĕstri ronggĕng linuwih | 
pinaringkĕn kinĕn tumuli lĕkasa || 

58. Tur sĕndika Mas Cĕbolang | 
lĕkas bawa Gambirsawit | 
swara rum manis ngĕsira | 
mĕmbat wilĕt (n)dudut ati | 
santrine naurani | 

gumrĕmbrĕng barĕng trĕbang brung | 
rampak ukĕle padha | 
tan ana gangsul mĕnĕhi | 

Mas Cĕbolang akipat panrĕbangira [| 

59. Nulya tandhaknya abĕksa | 
berag kabĕh kang ningali | 
ki dipati langkung suka [ 
abdine kinĕn nglĕboni | 
gĕntĕn lan dĕndhawuhi | 
tombokira kabĕh nyuku | 
suka gantya abĕksa | 
abdinira ki dipati | 

sasĕnĕnge dĕnnira njaluk gĕndhingan || 

60. Sawĕnĕh ana barĕngan | 

samya gĕndhing Gonjang-ganjing | 

bĕksa karone bramantya | 

sĕbrak sarĕng narik kĕris | 

gĕgĕr ingkang ningali | 

ki dipati langkung bĕndu | 

sigra anyandhak rotan | 

kang tukar lumayu ajrih | 

pan wus pulih tata kang nonton sadaya 

61. Yata wau ki dipadya | 
kepengin tumut angibing | 
kang abdi kĕplok sadaya | 
manggung sĕlir suka sami | 

Montro gĕndhinganirĕki | 
tan dangu anulya sampun | 
yata Kimas Cĕbolang | 

tan kenging ngampah kang galih | 
tarĕbange wus sinungkĕn rowangira || 

62. Buka rasukane jubah | 

mung kotange ingkang maksih | 
duk waune sinasaban | 
jobah kotange tan kĕksi | 
yata lĕkas angibing | 
bĕksanira bĕksa alus | 
gĕndhingane La-ĕla | 
orĕg samya kang ningali | 
saabdine ki dipati langkung suka || 

63. Miwah sira ki dipatya | 
langkung sukanirĕng galih | 
yata wau kang abĕksa | 
sawusnya niba kang gĕndhing | 
kimas bĕksane nyirig | 
nglĕtĕr sarya pancak gulu | 
ngalahkĕn tandhakira | 
bĕksane nurut ing pinggir | 

-ring kalangan sarya ulate kinarya || 

64. Kwĕh bungah satĕngah ana | 
sawiji kaum ningali | 

Dulsubur lan bojonira | 
nĕdya mĕlu naurani | 
mantĕngah gambyong singir | 
kang gumawang andudulu | 
sĕsĕg tan antuk marga | 
migag-migug sru kapipit | 

nimbok Subur rada wasis sok gĕlĕman 

65. Dĕn incih kiwa tĕngĕnnya | 
dhinĕsĕg dipun-gagapi | 

kĕna cĕg kang payudara | 
kinĕpĕl pinidih-pidih | 
puringisan ngĕsĕmi | 
kang nguyĕg saya kĕsusu | 
rinangkus sinjangira | 

(m)bok Subur pasang anyĕnthing | 
tanganira kiwa gondhĕlan kang lanang || 

66. Kang tĕngĕn kari saduwa | 
nĕng dhĕngkul sarwi anjĕnthir | 
pinarnahakĕn agampang | 
tumanduk kang mangarahi | 
bĕnĕr andĕdĕl nuli | 

garĕgĕl balusuk puput | 
kasamur iyak-yĕgan | 
lir linampahkĕn pakolih | 
enak-enuk sipunuk nora katara || 

67. Uyag-uyĕg dhĕdhĕsĕkan | 

Dulsubur pangrasanĕki | 
dĕg-dĕge solahing kathah | 
tan nyana bojone untir | 
anjongok rada (n)jĕngking | 
kĕsĕl ngadĕg awatipun | 

Dulsubur wus pitaya | 
kasamur solahing janmi | 

malah gĕnti kiwa tĕngĕne anggarap || 

68. Gilir ginarap wong tiga | 
nuju panggarap kang kĕri | 
duwĕke gĕdhe adawa | 
satĕkĕm nĕt mangang luwih | 

Ni Subur ngulĕt njundhil | 
asru banĕne kumlukuk | 

Dulsubur kagyat mulat | 
bojone ginarap wingking | 

asru ambĕngok ngudubilah katiwasan || 

69. Gumrubyug kang (ng)garap uwal | 
slendhang tapih dĕndhĕdhĕli | 
marang bangsat kang anggarap | 
mung kari kulambinĕki | 

gĕgĕr pating jarĕlih | 

Dulsubur sru tulung-tulung | 
mundhak dadi bayangan | 
bojone dĕnuli-uli | 
nulya mulih bojone banjur pinala || 

70. wontĕn walanjar satunggal | 

abdinira ki dipati | 

pan lagya kagĕm sapisan | 
ing mangkya dipunkasihi | 
nama pun Jaemanis | 
akuning wĕdana suluh | 

netra (n)jahit balerah | 

alandhĕp idĕp tumĕngging | 

payudara kĕngkĕng lir mundhu undhuhan || 

71. Pangangge kinacĕk pĕlag | 
ngungkuli kang para sĕlir | 
tikĕl rĕgi parabotnya | 
saking sihe ki dipati | 
nging rada ngadi-adi | 
pan kĕmayu adol ayu | 
ulate ĕblas-ĕblasan | 
aling-alinge ngladĕni | 

mring ki adipati yĕn wus nĕbih (ng)gĕnnya 

72. Malah cĕlak lawan panjak | 
sadhela bali ngladĕni | 
kacu kumbaya kusta-bang | 
krĕp nginang idu ngacuwis | 
bĕlisĕn susurnĕki | 
sabithi atos lir watu | 
polahe kĕrang-jalan | 
nĕnĕr kĕwĕs galak lirih | 

pan sasore wis pindho kacune ilang || 

73. Saking mĕndĕse aganas ] 
nas-nĕs mĕnjĕng nunjang kuping | 
kapengin marang kang nrĕbang | 
sedhat-sedhot ulatnĕki | 

kadulu mring ki dipati | 

agya marĕk anĕng ngayun | 

yĕn wus katungkul lunga | 

dol ayu dlĕrĕngan liring | 

pan kĕmaruk kinasihan ing bĕndara || 

74. Anjĕngglĕng minggir kalangan | 
misah (ng)gon lan kancanĕki | 
eram sakĕh kang tumingal | 
kĕnĕse lindhis kĕmini | 
samana amarĕngi | 

sawiji wong andĕdulu | 

sudagar ngangge mumpyar | 

sakojur dipun dhĕdhĕli | 

kĕna kabĕh gĕmbor-gĕmbor galimpangan || 

75. Gĕgĕr asru lĕng-ulĕngan | 
caruk-caruk ting jarĕlih | 
wor winor nora karuwan | 
kabrawuk (m)bok Jaemanis | 
tĕlas dĕn-balojodi | 
ambalĕjĕd bukung widhung | 
kauyĕl ing-akathah | 
angadĕg ki adipati | 

langkung duka asru mring kawulanira || 


Jilid 5 - Kaca : 9 

76. Dene kaya wong alasan | 
kabĕh kang nonton si Joprit | 
de iku mas patih ada | 
nyengoh kabĕh kĕnĕng baring | 
upayanĕn dĕn aglis | 

sapa kang agawe rusuh | 
gupuh kawulanira | 
anggolĕki kang ngrusuhi | 

tan kapanggya mung wong siji ngathang-athang || 

77. Dĕn-idĕg-idĕg ing kathah | 
katur marang ki adipati | 
lawan pawĕstri satunggal | 
katur yĕn pun Jaemanis | 
gĕgĕtun ki dipati | 
kĕkasihe ambaluju | 

duka mring wong lanang kang | 
kaudan kinĕn (ng)gĕbugi | 
dosanira dene amĕmadha uda || 

78. Gya parentah ki dipatya | 
kinĕn njagani kang bĕcik | 
aja na wong rĕrusuhan | 
jaganana tumbak bĕdhil | 
matur sandika aglis | 
dhinawuhkĕn sadaya wus | 
tap ajrih wus tan rĕsah | 

ki dipati ngandika ris | 

hĕh ya panjak (m)bĕksaa lan tandhakira || 

79. Cĕbolang ture sandika | 
nulya bawa Lompong-kĕli | 
swara rum gĕtas araras | 
nyĕnyĕt ngĕsĕs mijĕt ati | 
sauran naurani | 
gumuntur gĕr barung arum | 

pyung pyung pyĕg dhĕng tung tung brang | 

pĕp pĕp bah bah klong klung thur thir | 

orak arik nal nil pong ping tung pĕg bĕng bung brong brang 

80. Sĕsĕg gobyog asauran | 
yĕn wus tĕkĕng gonganĕki | 
grĕg pĕt ririh trĕbangira | 
panabuhe ukur jawil | 
kang sangĕt mung kakalih | 
calung calapita barung | 
nampani Mas Cĕbolang | 
lan tandhake barung ngĕlik | 
mĕthĕt mĕrit awilĕt gulĕt ulĕtan || 

81. Akancuh rĕncang swaranya | 
lir rĕbab barung lan suling | 
nyamlĕng saplak nora jamak | 

Mas Cĕbolang lan Nurwitri | 
tog tinog dĕnnya ngibing | 

Mas Cĕbolang bĕksa kakung | 

Nurwitri bĕksa dyah | 

akarya wĕmbaning ati | 

kaya uga Onĕngan lan Wukirsĕkar || 

82. Sasolahira kinarya | 
liringe amĕratani | 

kang kasangkut ing paningal | 
gĕragapan sĕnig-sĕnig | 
tan tawajuh ing ati | 
ati lir runtuh talĕdhug | 
kĕnĕng sumbaga gĕndam | 

Mas Cĕbolang ngigĕl apik | 

asta manthĕng andhĕngklang klĕk pacak-jangga || 

83. Narĕcĕt rikat kumlepat | 
wiwir sondhĕre kumitir | 
ahebat naga kapalang | 
tandhake mungsĕr sasirig | 
lir parĕnjak tinaji | 

larap majĕng lajĕng nindur | 
golang-galing linglingan | 
kwĕh ning kang myat ciptĕng kapti | 
kaya-kaya lan dhĕwĕke mĕngkonona || 

Jilid 5 - Kaca : 10 

84. Wanodya ingkang niningal | 
samya kasmaran kĕpati | 
kanyut wat kenging sumbaga | 

(ng)gĕgĕs tyasira mawĕrdi | 
miwah manggung lan sĕlir | 

-ira ki dipati wau | 

tambuh ing solahira | 
ana ngulĕt kirig-kirig | 
angacĕcĕng malah mijil rasanira || 

85. Banjur lumayu wan-awan | 
nguyuh mring pakiwan sami | 
yata ing wau samana | 

Mas Cĕbolang kĕndĕl nuli | 

wangsul dĕnnira linggih | 

sang dipati nulya dhawuh | 

kinĕn lĕkas anulap | 

pan kinĕn aso kariyin | 

pan sandika ature Kimas Cĕbolang || 

86. Yata manggung sĕlir samya | 
iriban samya (m)balangi | 

ing gĕgantĕn miwah kĕmbang | 
wĕnĕh bajong-bajong liring | 
ana ingkang ngawĕti | 
sarwi ngĕblongkĕn gumuyu | 
nanging langkung iriban | 
dĕnnira balangan liring | 

ciptanira ĕmbĕn bae rĕruncungan || 

322 Pocung 

1. Yata lĕkas nyulap Mas Cĕbolang wau | 
kumutug kang dupa | 

tumpĕng papat dĕnkurungi | 

Mas Cĕbolang bĕksa ngubĕngi kurungan || 

2. Lan tandhake mubĕng kurungan ruruntung 
sawusnya mangkana | 

kang kurungan dĕnungkabi | 
tumpĕng papat seje-seje thukulira || 

3. Siji thukul wit-witan lombok wohipun | 
siji wit sĕmangka | 

uwohe sakĕndhil-kĕndhil | 

siji bligo uwohe sadandang-dandang || 

4. Siji waluh sagembol-gembol wohipun | 
suka kang tumingal | 

ki dipati thrusthĕng galih | 
angandika hĕh panjak apa kĕnaa || 

5. Kabĕh iku apa kĕna-a jinumput | 
matur Mas Cĕbolang | 

botĕn susah inggih kenging | 
dhinahara nadyan binĕkta mantuka || 

6. botĕn purun molah-malih sampun lugu | 
sanĕs lan wong kathah | 

kang limrah warti tan kenging | 
yĕn punika inggih ta kenging kewala || 


2 Janur kuning kasulap dados sawĕr. 

Wulu pĕksi kalĕbĕtakĕn kurungan, lajĕng dados pĕksi mawarni-warni, 
kauculakĕn mabur saliwĕran. ... 
kaca 11 


Jilid 5 - Kaca : 11 

322 Pocung 

7. Langkung suka dipati angatak gupuh | 
manggung sĕlirira | 

samya kinĕn amĕndhĕti | 
kumarayak apan sami rarĕbutan || 

8. Angundhuhi sĕmangka kalawan waluh | 
acĕngkah-cinĕngkah | 

samya rewange pribadi | 

lajĕng ulĕng adĕdrĕg tĕngah kalangan || 

9. Ki dipati duka kĕn ngundurkĕn sampun | 
wong nonton sadaya | 

langkung sukane kĕpati | 

yata badhe lĕkas malih arsa nyulap || 

10. Nyandhak janur kuning lan ron bĕndha gupuh 
lan lar bĕbĕk ayam | 

lan lar manuk ĕmprit pĕking | 
lar brĕkutut dĕrkuku putĕr lan dara || 

11. Linĕbokkĕn kurungan kutug kumĕlun | 

Mas Cĕbolang bĕksa | 

lan tandhakira ngubĕngi | 
tarĕbange tinitir kaya bĕdhaha || 

12. Parikane apan muni Surung-dhayung | 
sawusnya mangkana | 

kurungan wus dĕnungkabi | 
sawarnine ĕlar wus wujud sadaya || 

13. Godhong bĕndha apan iya dadi bulus | 
janur dadi ula | 

sawarnane kabĕh sami | 

bĕbĕk ayam manuk bulus lawan ula || 

14. Abuburon datan ana ingkang mĕtu | 
saking ing kalangan | 

suka mulat ki dipati | 

miwah kabĕh wong kang sami aniningal || 

15. Ki dipati angling apa kĕna iku | 
bĕbĕk dĕn-opora | 

lawan pitike ya dĕn-tim | 

matur nĕmbah sira wau Mas Cĕbolang || 

16. botĕn susah pan kenging sadayanipun | 
suka ki dipatya | 

nulya kinĕn anyĕkĕli | 

pan kumrubut sagung kang para parĕkan || 

17. Mung ulane lan bulus wus rinaracut | 
marang Mas Cĕbolang | 

mulih dadi janur kuning | 

bulusipun mulih dadi godhong bĕndha || 

18. Ki dipati suka malih ngandika rum | 
ya manĕh wĕtokna | 

kabisanmu kang (ng)gawoki | 

Mas Cĕbolang nuwun ature sandika || 

19. Nyuwun lĕsung kakalih saalunipun | 
sigra ki dipatya | 

mundhut lĕsung nulya prapti | 
mujur ngidul mujur ngalor saalunya || 

20. Pan agupuh Mas Cĕbolang masang kutug | 
kang lĕsung ginunan | 
dinumuk-dumuk kaping tri | 

tan antara obah lĕsunge amapan || 

3 Jantra kasulap dados sima anggĕro; tiyang ningali sami lumajĕng sar-saran, 
nanging Mas Cĕbolang mbĕngoki bilih sima botĕn mbĕbayani, wĕkasan 
wangsul malih dados jantra ... 
kaca 13 


Jilid 5 - Kaca : 12 

322 Pocung 

21. Alu wolu samya bendrong akumruwuk | 
htir kokothĕkan | 

maju sarĕng lĕsung kalih | 

muni dhewe ambendrong alu nĕmbĕlas || 

22. Lĕsung tumbuk ajĕblĕs surung-sinurung | 
alunya tan gigal | 

saha sru bendrongan titir | 

tung prang tung prong tung prĕk thung thung prĕk dhong dhong brag brag || 

23. Kang andulu sadaya suka agumun | 
lĕsung tutumbukan | 

alu titir tanpa janmi | 

alu kalih ting balĕbĕr liru gyannya || 

24. Saya cukup kang nonton uyĕl atimbun | 
kang sawĕnĕh ana | 

wong bĕbedhangan wus lami | 
pan katuju kapanggih ana tontonan || 

25. Sukĕng kalbu kalihe dhĕkĕt akumpul | 
pan sami karsanya | 

kasamur pipit-pinipit | 

tutug ing sakarĕpe agĕgarapan || 

26. Dangu-dangu katara ing solahipun | 
ing kiwa tĕngĕnnya | 

ginĕtak uwal kang untir | 

pan sinurak ginaguyu ing ngakathah || 

27. Ĕstrinipun lumayu tan bisa mĕtu | 
dĕnuyĕng ing kathah | 

susune dĕncucuwoli | 

cak cĕk mak mĕk mal mol susu pipi branang || 

28. Wusnya dangu dĕnnira angadu lĕsung | 
anulya rinucat | 

alu ngalumpuk (ng)gĕnnĕki | 

lĕsung kalih wus kinĕn anggawa mĕdal |] 

29. Suka ngangkat ki dipati ngatak gupuh | 
manĕh alĕkasa | 

mĕtokna kagunan malih | 

kang liningan sĕndika santrine nulya || 

30. Gya binanda tinalikung winayungyun | 
suku antuk jangga | 

ginayut gayut ginodhi | 

sawusira linĕbokakĕn kurungan || 

31. Lawan mantra sarta kutuge kumĕlun | 

Mas Cĕbolang ngatak | 

mring panjak gĕndhing Kinanthi | 

Wiratruna dyan lĕkas gumĕr swaranya || 

32. lajĕng tandhak lan Kimas Cĕbolang runtung | 
ubĕng nĕng kurungan | 

kaping pitu gĕn-ngubĕngi | 
sawusira ngatak kimas panjakira || 

33. Kinĕn salin Kĕbogiro gĕndhingipun | 
gumuruh swaranya | 

sĕsĕg kang bawa gora tri | 

pan tinitir gumuntur trĕbang barungan || 

Jilid 5 - Kaca : 13 

34. Kang (n)dudulu tan bosĕn pĕnontonipun | 
sangsaya kapranan | 

wontĕn wong lonthe sawiji | 

langkung landhĕp ampuhe prasasat sarpa || 

35. Lonthe iku warnane kalangkung ayu | 
singa wong jinawat | 

tan saranta nuli ngincih | 

gya ginarap nĕng tĕngah tontonan || 

36. Dĕrĕng tutug kang anggarap krasa (n)jĕpluk | 
mundur mĕkĕh-mĕkĕh | 

(n)dheprok nguyuh ngolang-ngoling | 
wontĕn malih kang anggarap dĕg-adĕgan || 

37. Lagya maju anglumba sakala abuh | 
pan sasore mula | 

olĕh wong salawe luwih | 

kabĕh rĕngkĕng-rĕngkĕng gĕrĕng-gĕrĕng lara || 

38. Ana banjur kulit lonyoh ting palĕpuh | 
pan padha sadhela | 

andheprok tan bisa mulih | 

akĕh ngincim-incim sanake kang waras || 

39. Mas Cĕbolang ngungkabi kurunganipun | 
panjak kang binanda | 

wus ucul sami nunggangi | 

marang sima gigibrah tĕngah kalangan || 

40. Gĕro-gĕro sima ngajrihi dinulu | 
kagum kabĕh padha | 

sagung wong niningali | 

rĕbut dhucung lumayu agĕgolongan || 

41. Lonthe wau katĕmu tinĕmu-kuwuk | 
pan binalonjodan | 

sandhangane sarwa bĕcik | 

sĕngkang sinjang sadaya tĕmah tĕlanjang || 

42. Dĕnkuk-ĕngkuk ngarĕngkuk nulya tinubruk 
ingilĕs wong kathah | 

lonthe nangis jĕrit-jĕrit | 
gĕmbuk-gĕmbuk gĕmboke dĕnidak-idak || 

43. Pan dĕnĕpuh ilune pan maksih ampuh | 
singa kang angidak | 
kumaramyasnya sumĕngkring | 
kitrang-kitrang kinukur saya warata || 

44. Ting barĕkuh kĕh markotok sikilipun | 
uyĕb kĕkĕrogan | 

sakĕh wong mimisuh sami | 
pan pinala kasĕlak ajrih ing sima || 

45. Sagung sĕlir gila jrih samya lumayu | 
malbĕng dalĕm samya | 

tinilar sang adipati | 

wong kang nonton samya sumingkir atĕbah 


4 Santrinipun kabanda kĕncĕng, kalĕbĕtakĕn ing kurungan, wĕkasan sagĕd ucul 
piyambak. ... 
kaca 13-14 


Jilid 5 - Kaca : 14 

322 Pocung 

46. Suka ngakak ki dipati manthuk-manthuk | 
asru angandika | 

panjak paran adatnĕki | 

apa ora anĕmĕnni ingkang sima || 

47. Ki Cĕbolang matur botĕn-botĕnipun | 
gigila kewala | 

yata angling sang dipati | 

yĕn mĕngkono nuli racutĕn dĕnenggal || 

48. (Ng)gigilani mĕdĕni kang samya (n)dulu | 
sigra Mas Cĕbolang | 

kurungan winĕngkang nuli | 

sarwi cĕthĕt sima manjing jro kurungan || 

49. Langkung suka ki dipati andulu | 
manggung sĕlir samya | 
inguwuh pan sami mijil | 
ngadhĕp malih galo simane tan ana || 

50. Kang nanonton wus samya wangsul sadarum | 
yata Mas Cĕbolang | 

(m)buka kurungan tumuli | 

ingkang sima wus pulih pan dadya jantra || 

51. Santri katon wangsul binanda andhingkul 
suka kang tumingal | 
sigra rinacut tumuli | 
kang binanda suka anglindur upama || 

323 Dhandhanggula 

1. Yata wau sira sang adipati | 
karsanira wau dhik-udhikan | 
nadar duk sakit garwane | 
putrane dĕrĕng mĕtu | 
saking guwa garbaning bibi | 
wĕruh ing padhang hawa | 
kang garwa rahayu | 
marma arsa linampahan | 
udhik-udhik apan lima-wĕlas anggris | 
nanging warni hardana || 

2. Kimas Cĕbolang dĕnandikani | 
pan winartan inguni kang sabda | 
pan wus tinuturkĕn kabĕh | 
kang dhinawuhan matur | 
inggih ulun darmi nahidi | 
nanging inggih dadosa | 

ping kalih puniku | 
abdi-paduka sadaya | 
sawarnine tiyang ĕstri kang rumiyin | 
pan sampun kawoworan || 

3. Apan ngamungna paduka inggih | 
kang tumata kang ngrĕbut pan amba | 
ingkang nĕbar ing artane | 

pan anging sarat tumut | 

amba ngrĕbat saking sakĕdhik | 

sang dipati karĕnan | 

apa sakarĕpmu | 

yatra pan wus tinampanan | 

mring Cĕbolang sang dipati tĕdhak nuli ] 

samanggung sĕlirira || 


5 Mas Cĕbolang kadhawuhan nyĕbar udhik-udhik arta, tiyang kathah sami 
rĕbatan arta salang tunjang saengga Mas Cĕbolang dhawah kalumah 
dipunkakahi tiyang kathah. 

Sasampunipun tontonan sulap rampung, Mas Cĕbolang sakancanipun 
kaparingan arta 30 reyal tuwin sandhangan. ... 
kaca 14-15 


Jilid 5 - Kaca : 15 

323 Dhandhanggula 

4. Gĕdhe cilik wong dalĕm amijil | 
apan lajĕng akĕpung akapang | 
wong (n)jaba winarah kabĕh | 
lamun mangke ing pungkur | 
iki nora kĕna dĕnwori | 
yata wusnya mangkana | 

Mas Cĕbolang gupuh | 

angadĕg tĕngah kalangan | 

manggul bokor parĕstri pasang pra sami | 

(ng)gĕn badhe ngrĕbat arta || 

5. Yata Mas Cĕbolang nĕbar aglis | 
pan gumĕdĕr parĕstri rĕbutan | 
uyĕl cablĕk-cinablĕkan | 
dipati suka (n)dulu | 

tumut ngrĕbut sarat ngecani | 
yata Kimas Cĕbolang | 
bokore rinĕbut | 
mring pawĕstri arta wutah | 
lajĕng uyĕl Mas Cĕbolang api-api | 
tiba rĕhning rinĕbat || 

6. Ngathang-athang pan lajĕng dĕnbruki | 
mring pawĕstri arta kang nĕng jaja | 
rinĕbatan ing wong akĕh | 

kimas anjumbul-jumbul | 
panjumbule anyondhol pĕnthil | 
kang sinondhol tan etang | 
maksih eca ngrĕbut | 

Mas Cĕbolang kinakahan | 

mring wong akĕh kimas apan jungkit-jungkit 

anggambul margĕng suta || 

7. Suka miyat wau ki dipati | 

ragi mĕlas marang Mas Cĕbolang | 

dene dĕnuyĕl ing akĕh | 

angling mring kimas arum | 

aja dadi manahirĕki | 

dene ta awakira | 

mring wong wadon dĕnbruk | 

Mas Cĕbolang ragi susah | 
lĕngur-lĕngur batine tuntung kĕpati | 
dhapure pindha susah || 

8. Wusnya nuli dĕnudhikkĕn malih | 
wong ing jawi kang kinĕn majĕnga | 
ki dipati nĕbar dhewe | 

rame uyĕl gumuruh | 

tuwa anom gĕdhe lan cilik | 

wor winor tan karuan | 

gĕdrah sungsun timbun | 

ana kang tiba kalumah | 

wĕnĕh ngagir angalungsar kajumpalik | 

udrĕg cĕngkah-cinĕngkah || 

9. Rarĕjĕngan ramya ting jarĕlih | 
wĕngkang winĕngkang dĕnnya rĕbatan | 
tan pijĕr kĕna dhuwite | 

ana kang wus dĕnĕrut | 
mĕksa ngungkih dipun-gogohi | 
miwah anĕng kandhutan | 
kang ginĕgĕm ucul | 


< Serat Centhini Jilid 05 - Halaman : 20 > 


langkung suka ki dipatya | 
panĕbare kang arta dĕnintir-intir 
pinrih dangu rĕbatan || 


6 Sang adipati kasĕngsĕm dhatĕng Nurwitri. Ing satunggaling dintĕn Nurwitri 
tuwin Mas Cĕbolang katimbalan, kadhawuhan mangangge pawĕstri. 
Kadhawuhan tĕtĕmbangan sinambi nginum brĕm lan waragang. Sang adipati 
sakalangkung kapranan saengga Mas Cĕbolang rinapu kadosdene wanita; 
gantos-gantos kalihan Nurwitri. Mas Cĕbolang sagĕd ngupados wĕkdal liron- 
sih kalihan Jae Manis. Botĕn namung Jae Manis kemawon ingkang kapilut 
ing asmara. Sĕlir sanĕs-sanĕsipun, tiyang sĕsemahan dumugi nyi pangulu 
anĕm ugi kacakan Mas Cĕbolang. Dangu-dangu sang adipati mirĕng lan 
sakalangkung duka, sarta prentah supados Mas Cĕbolang katukup. 
Sadĕrĕngipun kapikut Mas Cĕbolang mirĕng, lajĕng lolos lumĕbĕt ing wana. 
Kabujung botĕn sagĕd kacĕpĕng. Samangke tekadipun badhe mantuk sarta 
mĕrtobat dhatĕng ramanipun. ... 
kaca 16-31 


Jilid 5 - Kaca : 16 

323 Dhandhanggula 

10. Nulya kinĕn mundhut arta malih | 
limalas ĕngkas tan dangu prapta | 
katur picis bolong kabĕh | 
sinĕbarkĕn sumawur | 

rinĕbut ing abdi jalwĕstri | 
sikĕp bangsat angrĕbat | 
dĕdrĕg ting barĕkuh | 
adhosok jĕngkang-jinĕngkang | 
miwah sikut-sinikut bithi-binithi | 
gudrah aguladrahan || 

11. Ana (ng)guyu wĕnĕh pan anangis | 
ana ingkang sinjangipun sĕmpal | 
myang balung nyongor lambene | 
mimisĕn irungipun | 

nora kĕna sinjang barĕndhil | 

ginujĕg akakalan | 

mari-mari yĕn wus | 

arta wutah sinjang bĕdhah | 

kĕh tingkahe ana wong lanang sawiji | 

akathah olĕhira || 

12. Tĕpung gĕlang lĕmpĕng kĕbak dhuwit | 
ngandhut ngĕmut (ng)gĕgĕm kĕbak uwang | 
miwah kang ginembol akĕh | 

ingĕbyuk pan rinĕbut | 
picis mawut dipunrĕbati | 
rinĕncak ing wong akĕh | 
bĕbĕde jur mumur | 
wontĕn pawĕstri angrĕbat | 
pan kasusu klĕru konthole sinĕbit | 
kewal agobrah-gobrah || 

13. Jĕlih-jĕlih nora dĕnpraduli | 
mĕksa rinujak ingidak-idak | 

pĕcĕthĕt paringsilane | 

uyĕl kuwur katawur | 

tan cinatur solahirĕki | 

lingsir dalu (ng)gĕnnira | 

kasukan anutug | 

yata samana bubaran | 

ki dipati paring tigangdasa anggris | 

marang Kimas Cĕbolang || 

14. Ki dipati angandika aris | 

ĕsmu (ng)guyu marang Mas Cĕbolang | 

panjakmu Nurwitri kuwe | 

lah tilarĕn karuhun | 

dimĕn kari nĕng (n)jĕro bĕcik | 

suka tyas sun-tumingal | 

lir wong wadon lugu | 

nora mantra-mantra lanang | 

lan maninge manira akarya ringgit | 

Nurwitri kang muruka || 

15. Lawan sira yĕn ingsun-timbali | 
aja lunga-lunga nĕng Kauman | 
omahe Jamali bae | 

yĕn ana kuranganmu | 

lumĕbuwa ingsun paringi | 

yĕn ora kongkonana | 

bae matur mring sun | 

iya bojone si Jamal | 

ngongparingi pangan sasantrinirĕki | 

sakĕhe cacahĕna || 

16. Matur nĕmbah sumangga nulya mit | 

Mas Cĕbolang anampani arta | 
tigangdasa reyal kĕhe | 

lan sabusananipun | 

tuwin paring sinjang mring santri | 

aniji wus warata | 

myang sasajĕnipun | 

dĕnusungi santri kathah | 

langkung bungah sakĕh santri ting cukikik | 

untung Kimas Cĕbolang || 

Jilid 5 - Kaca : 17 

17. Mundur saking ngarsane dipati | 
lawan sasantrinira sadaya | 
myang pangulu Jamaline | 
santri satus gumrudug | 

anĕng margi Jamali angling | 
dhuh anakmas Cĕbolang | 
punika yĕn mungguh | 
kula amujur salawat | 
sinjangipun sajĕnipun kula inggih | 
lĕrĕse tumut angsal || 

18. Sabab margane angsal rijĕki | 
kapracaya pinaring akathah | 
saking kula wiwinihe | 

Mas Cĕbolang lon muwus | 
yĕn wus praptĕng wisma agampil | 
kula mangsa ngicalna | 
ing tata lan patut | 
datan susah winicara | 

Ki Jamali ambĕsono ngĕdhih-ĕdhih | 
gumrĕmĕng turut marga || 

19. Tan adangu praptĕng ing wismĕki | 
kae Jamali ing Pakauman | 
gumĕdĕr santri praptane | 

tata dĕnnira lungguh | 

tan antara sajĕn binagi | 

tinadhah ting kucapah | 

tuwuh ngadhug-adhug | 

myang sakĕtip modinnira | 

lĕbĕr maring tĕtangganya maksih luwih | 

sĕkul ulam panganan || 

20. Arta tinitĕn sadayanĕki | 
sajĕn sĕlawe lan tigangdasa | 
ki dipati pĕparinge | 

arta tombok angetung | 

apan angsal kawandasanggris | 

gunggunge kawandasa | 

gangsal langkunganipun | 

kang dhatĕng pangulu Jamal | 

pan sadasa reyal kang dhatĕng ing santri | 

arta tridasa gangsal || 

21. Dinum kaduman anyuku sami | 

kang sĕkĕt rĕyal mring Mas Cĕbolang | 

kalĕbu lan Nurwitrine | 

wus rampung pandumipun | 

aluwaran sadaya aris | 

wau ta ki dipatya | 

ĕstu tyasnya kanyut | 

mring Nurwitri ronggĕng lanang | 

ki dipati radi kawuron sakĕdhik | 

ing brĕm tape waragang || 

22. Wuru kaworan alimpang brangti | 
mring Nurwitri kang binrangti anyar | 
katĕmbĕn blero karsane | 

nulya binĕkta kundur | 

maring dalĕm gĕdhong kang wingking | 

ki dipati ngandika | 

Nurwitri dimaju | 

sunsarĕ singĕbĕn ingwang | 

sĕmbari rĕngĕng-rĕngĕnga Lompong-kĕli 

Montro Pĕtung-wulungan || 

23. Gambirsawit lawan Gandrung-manis | 
matur inggih Nurwitri ngujiwat | 
sarwi pinathĕt lathine | 

ki dipati agupuh | 

ngrangkul gulunira Nurwitri | 

grĕgĕtĕn cinuwolan | 

lathi pipinipun | 

dĕningsĕp ingaras-aras | 

matur mangke dhuh mangke kangjĕng kiyai | 

turene kinĕn nĕmbang || 

Jilid 5 - Kaca : 18 

24. Angandika lah iya dĕnbĕcik | 
nulya rĕngĕng-rĕngĕng swara raras | 

Lompong-kĕli kalulute | 

(n)jalirit mĕrit arum | 

kalĕlĕran ambĕlĕr ati | 
pan lagya rong ĕgongan | 
ki dipati muwus | 
wus mĕnĕnga suntarima | 
dĕnmreneya aja sira wĕdi-wĕdi | 

Nurwitri ngarah apa || 

25. Gya ginayut anggane Nurwitri | 
kĕkĕp-kinĕkĕpan rĕp-arĕpan | 
kadya maring dyah tan pae | 
sasolah bawanipun | 
mriyĕmbada anĕmbadani | 
angrĕngih kang rinĕpa | 
ingungkih kinukuh | 
katomah tĕmah tan polah | 
ginolingkĕn golag-galig anglĕgani | 
pinungkurkĕn karĕnan || 

26. Angudhĕmpĕl pupul anĕng wuri | 
waringutĕn tan salayĕng karsa | 
wastra silak warastrane | 
pangangkahira rikuh | 

lir kekeyan akongkah-kangkih | 
nĕmpuh tan kĕnĕng ngampah | 

Nurwitri anjumbul | 
andĕngkĕng tyasnya kumĕsar | 
pulintiran angĕsah umatur ririh | 
ingkang antĕr kewala || 

27. Kya dipati langkung sukĕng galih | 
sangsaya nglut lukiting turida | 
rada katĕmbĕn karsane | 
sanepaning dyah ayu | 

ing pangrasa malah ngungkuli | 

kulinaning kalangyan | 

dede amputipun | 

pan ora untap-untapan | 

surasaning karasikan mung Nurwitri | 

ngalĕmpak tumpak lawak || 

28. Tan angiwal pakiwuling gati | 
dhĕkĕt kĕkĕt lir banon lan rimbag | 
nora rĕnggang don-adonne | 

ki dipati kalimput | 

kalulut ing wilĕd kalaning | 

kathah solahing karsa | 

riwenira kumyus | 

kang kinarsan tan (ng)gulawat | 

wus antara anjog drĕs gatining rĕsmi | 

kongsi byar aluwaran || 

29. Nurwitri pan lir sawung kĕpilis | 
katĕrĕsan ing gati marlupa | 

tan kĕnĕng tĕbih ĕnggonne | 

sarwi dĕnĕlus-ĕlus | 

ki dipati wĕlas ningali | 

apan kathah sihira | 

mring Nurwitri lulut | 

supe langĕning wanita | 

nunggĕng ronggĕng apan katon kalih ratri | 

tan kenging mĕdal-mĕdal || 

30. Kathah pĕparinge ki dipati | 
nahĕn samana Kimas Cĕbolang | 
nĕng Pakauman pondhoke | 
mompyor busananipun | 
ambalĕrĕt salin sumalin | 
bĕsuse angayangan | 

kathah prawan kanyut | 
kikinthil tumut pondhoknya | 
sapraptane pondhok rinewang sarĕsmi | 
enjing mulih sinungan || 

31. Arta sawang-sawung wongirĕki | 
ana nĕlung reyal lan ngrong reyal | 
sareyan andulu wonge | 

yĕn si lamun anuju | 

ingkang ayu akinyih-kinyih | 

ngantos sapuluh rĕyal | 

kimas dĕnira sung | 

marma wadon lunga tĕka | 

ing ciptane enak kodhil olĕh misil | 

yĕn ta lamun gĕmiya || 

32. Mas Cĕbolang panci lamun sugih | 
yata ing wanci suruping arka | 
duta saking jro praptane | 

kinĕn nimbali gupuh | 

Mas Cĕbolang anyĕndikani | 
nulya dandan busana | 
alise cinukur | 
pinatut tajĕming tanggal | 

adu mancung sumping sĕkar nagasari | 
sarira ganda jĕnar || 

33. Atĕtasik sumilak arĕsik | 
nyamping sarung bugis gĕgĕrusan | 
sabuk gĕdhog paringane | 
kulambi galar konus | 

bĕsus wasis dhasare sigid | 

abagus tur sangsangan | 

barang dĕn(ng)go patut | 

nulya kering lampahnya | 

tan adangu wus katur mring ki dipati | 

kang prapta ingandikan || 

34. Kinĕn lajĕng maring dalĕm wingking | 
sapraptanira nĕng ing ngajĕngan | 

ki dipati lon dĕlinge | 

dĕnkĕpara ing ngayun | 

alungguha lawan Nurwitri | 

tur sĕmbah Mas Cĕbolang | 

wus nunggil alungguh | 

samya sasmitĕng ĕsĕman | 

ting barisik atotogan dhĕngkul ririh | 

ing sĕmu wus anduga || 

35. Ki dipati angandika aris | 

besuk ing pĕndhak wulan purnama | 

sira suntimbali manĕh | 

ngluwihi lan kang uwus | 

sira dadya ringgit sarakit | 

lan Nurwitri prayoga | 

abagus yu-ayu | 

ĕntingna pagunanira | 

sira besuk sun-ganjar kang luwih bĕcik | 

anglĕgakna tyasingwang || 

36. Mas Cĕbolang nĕmbah matur aris | 
inggih pintĕn banggi kalĕrĕsan | 
sĕndika sakarsanta ngrĕh | 

yata wusnya adangu | 

mundhut dhahar ki adipati | 

nutug (ng)gĕnnira dhahar | 

gya linorot sampun | 

pinaringkĕn Mas Cĕbolang | 

sadaya wus nadhah kalawan Nurwitri | 

wus turuh cinarikan || 

Jilid 5 - Kaca : 20 

37. Wusnya bubar ingkang nglĕladĕni | 
parĕstri samya mundur sadaya | 
tan linilan pangayape | 

pan amung ingkang kantun | 

Mas Cĕbolang lawan Nurwitri | 
sami bawa prĕnĕsan | 
wĕnĕsing pamuwus | 

cara carĕm carĕmĕdan | 

pan kakĕnan ing liring ki adipati | 

kagĕbang ronggĕng lanang || 

38. Pan acĕlak lĕnggah ki dipati | 
sarwi manis arum angandika | 
abĕcik cĕlakan bae | 

tan ewuh kang cinatur | 

ing pasĕmon samana malih | 

lan sira Mas Cĕbolang | 

aja adu mancung | 

nganggeya cara wanodya | 

pan turutĕn kewala sakarsa-mami | 

kang kaya warnanira || 

39. Mas Cĕbolang nĕmbah matur inggih | 
ĕsmu (ng)guyu sami ngungkrĕt jangga | 
anggĕgĕt ilat lewane | 

mingsĕr lĕngsĕr sing ngayun | 
pinaringan busana adi | 
angiwa ping-ampingan | 
cucul adu mancung | 
busana cara wanita | 

gĕlung sentĕk sinĕkar lungsĕn kinancing | 
cĕpaka lan ronnira || 

40. Apan asinjang garingsing ringgit | 
kĕmbĕn gadhung mĕlathi rinenda | 
pinayudara esthane | 

awida jĕnar arum | 

pupur sawĕtara nĕlahi | 

kacu gumbaya kusta | 

abrit dhasar alus | 

rumimong ing pawidhangan | 

sawusira busanarsa marĕk ngarsi | 

sasolahe kinarya || 

41. Ulat rikat lir kilat ngawĕngi | 
ngima raras kumĕnyut tyasira | 
ki dipati pandulune | 
sangaya wuwuh wuyung | 
praptĕng ngarsa nunggil alinggih | 

Nurwitri pan kasoran | 

ing mĕmanisipun | 
kaot trah guru lan sabat | 
yĕkti kaot laraping liring nĕlahi | 
akarya lara brangta || 

42. Langkung sukanira ki dipati | 
sarwi gumujĕng winor wuwusnya | 
dubilah dudu rasane | 

baguse dene ayu | 
nulya tangannira tinarik | 
payo adhĕdhĕsĕgan | 
bae pada lungguh | 

kang ingikal nganyut tingal | 
wus anglela lĕlĕjĕme jaman wingi | 
andhĕdhĕt-dhĕdhĕt asta || 

43. Rinĕjĕng kĕndho anulya linggih | 
adu dhĕngkul mung sapĕdhadhonan | 
ki dipati lon dĕlinge | 

payo padha anginum | 
brĕm tape grit waragang manis | 
sinambi dhĕdhaharan | 
sĕsaosan agung | 
nutug dĕnnira kasukan | 
pagujĕngan aprĕnĕsan manas ati | 
sisiwo sĕdangunya || 

Jilid 5 - Kaca : 21 

44. Ki dipati angandika aris | 
payo wus dalu raryan luwaran | 
manira rip arsa sare | 
sisindhĕnan sirĕku | 

swara wadon wae kang bĕcik | 
gĕndhing pathĕt manyura | 
iya Pĕtung-wulung | 

Kaboyong lan Kĕmbang-gayam | 

Kuwung Montro Lambangsari Gandrungmanis | 
anuli pathĕt sanga || 

45. Onang-onang lawan Lompongkĕli | 

Gambirsawit miwah Ĕla-ĕla | 

Lara-lara lirih baĕ | 

kang liningan sung guyu | 
sarwi mathĕt lathi amathis | 
wus tata pasareyan | 
ronggĕng ro nĕng ayun | 
kinĕn sindhĕn gĕgĕntĕnan | 
ki dipati sĕsareyan dĕnpĕtĕki | 
sarta sindhĕn La-ĕla || 

46. Onang-onang lawan Gambirsawit | 

Pĕtungwulung lawan Kĕmbang-gayam | 

Montro lan Gandrungmanise | 

ki dipati lon muwus | 

sisindhĕnan ya Lompongkĕli | 

wong roro abarungan | 

kang sinung ling matur | 

sĕndika anulya lĕkas | 

abarungan sindhĕn ngĕlik Lompongkĕli | 

ulon alon-alonan || 

47. Angriringik angrĕs ngraras ati | 
runtut nyamlĕng akĕplĕng lir pendah | 
rĕbab kalusĕn kawate | 

swara lit manis arum | 
mĕrit mĕthit amĕthĕt ati | 
tetela kang parikan | 

ki dipati wungu | 
abĕksa (m)bari alĕnggah | 

Mas Cĕbolang lan Nurwitri angrakiti | 
anjogĕd lulungguhan || 

48. Pating karinggĕg dĕnnira ngibing | 
dangu-dangu saya sru anĕmbang | 
dadya ngandhĕg pangibinge | 
agulĕt kinarubut | 

ronggĕng kalih anindur liring | 
lengek-lengek ling-lingan | 
nyangkluk pancak-gulu | 
sĕblak kumlebat araras | 
anyarisig sisirig mungsĕr nĕng ngarsi | 
aberag ki dipati || 

49. Nutug dĕnnira sami angibing | 
nulya tangannira Mas Cĕbolang | 
tinarik lan Nurwitrine | 
agapyuk sarĕng lungguh | 

pan kinayut jangganya sami | 
pipi lathi ingaras | 

-aras kalihipun | 

nulya malih asareyan | 

ronggĕng roro nĕng dagan tan kĕna tĕbih | 

pan sarwi paprĕnĕsan || 

50. Sarta kinĕn sindhĕn gĕnti-gĕnti | 
sagĕndhingan edhang anggĕndhinga ] 

Nurwitri Lompong-kĕline | 

Cĕbolang Pĕtung-wulung | 

nulya ngĕlik swara (n)jalĕrit | 

gĕtĕre mulĕt rĕmak | 

tuntung manis arum | 

ki dipati wungu lĕnggah | 

kinĕndhangan cangkĕm gong kĕnongirĕki | 

sami cangkĕm kewala || 

Jilid 5 - Kaca : 22 

51. Asta kalih angĕbuk guguling | 

pindha kĕndhang nĕng cangkĕm ungĕlnya | 
pong pĕg em-em dhah kĕthothe | 
ĕng-ĕng thuk nang nong gung | 
ginaguyu ing ronggĕng kalih | 
ki dipati anulya | 
sareyan lan muwus | 

Cĕbolang angrĕrĕpia | 

ngura-ura tĕmbange Sinom pĕngrawit | 

tibakna Suyung ika || 

52. Lan tibakna dhenok Silir-silir | 

lan tibakna Genjong rĕmĕningwang | 
nuli Lompong-kĕli manĕh | 
yĕn wus iku nulya wus | 

Mas Cĕbolang anyandikani | 

anulya ura-ura | 

tigang pada sampun | 

swara rum gĕtas arĕnyah | 

nulya gĕndhĕng mĕdĕd lĕmpĕng Lompong-kĕli 

wilĕd nganyut-anyut tyas || 

53. Gumujĕng suka ki adipati | 

Mas Cĕbolang binalang sap-tangan | 
pan lajĕng pinaringake | 

Cĕbolang matur nuwun | 
nulya tangannira tinarik | 
sarwi mĕsĕm ngandika | 
dĕnmarene lungguh | 

Nurwitri uningĕng cipta | 
mundur saking ngarsanira ki dipati | 
sasamur nĕng jĕrambah || 

54. Ingkang anĕng jroning gĕdhong sami | 
ki dipati lan Kimas Cĕbolang | 
baleging lĕjĕm sĕmune | 

Mas Cĕbolang ginayuh | 
kinapithing liniling-liling | 
rinungrum sinambrama | 
lir brĕmara mruh | 
angrĕpih maduning sĕkar | 
ki dipati kapadhan lungiding kapti | 
katuju lĕgawĕng tyas || 

55. Pandam lilin wus mati ginunting | 
nulya ginulingkĕn Mas Cĕbolang | 
sumĕlĕh miring rakite | 

ki dipati kapungkur | 

pan karakĕt-kĕkĕt nĕng wuri | 

dangu arĕrĕjĕkan | 

sinjang wus karangkus | 

angikal warastra mapan | 

santosa drĕng adon-adon adu manis | 

tumanduk pan dinadak || 

56. Kinukuhan mĕksa angĕngkĕngi | 
diya-diniya dinaya-daya | 
dinuwa-duwa tan palĕh | 
sinĕrot anulya nglud | 
angrĕkĕnĕng kĕna ginanti | 

Mas Cĕbolang (ng)garonjal | 
tyasira kumĕpyur | 
pinarwasa kawisesa | 
sasolahe kapidik umatur ririh | 
ingkang sarĕh kewala || 

57. Saya gĕmbira ki adipati | 
amranani ing sakarsanira | 
ing rĕh rĕkasa wus rame | 
tan wiwal dĕnnya kiwul | 


Jilid 5 - Kaca : 23 

pulintiran anguntir-untir | 
antĕr antaranira | 
nirkĕn ing tyas ayu | 
tapis rarasing wanita | 
winantara lan Nurwitri kasornĕki | 
pan kirang bautira || 

58. Mas Cĕbolang aluwĕs awasis | 
ing satata tataning pratingkah | 
ki dipati karĕnane | 
kapadhan ing tyas kelut | 

pan ginopan panumpunĕki | 
rĕrekaning kalangyan | 
langkung suka nutug | 
tĕlas surasaning solah | 
kasrĕg sinrĕg binot riwuting wigati | 
gita lunturing prana || 

59. Byar raina luwaring pulangsih | 
ki dipati sarira marlupa | 

Mas Cĕbolang lĕmpe-lĕmpe | 
sawusira tuturuh | 
ki dipati angarih-arih | 
pangrĕhe angrĕrĕpa | 
sarwi ngĕlus-ĕlus | 

Nurwitri marĕk ing ngarsa | 
ĕsmu (ng)guyu kawula puniki tilik | 
kang mĕntas kajantakan || 

60. Mas Cĕbolang ngĕblongkĕn Nurwitri | 
sarwi nauri mĕsĕm ngujiwat | 

aran wong wus padhadene | 

ki dipati gumuyu | 

niwĕl lathi pipi sarya ngling | 

karone aracuta | 

bĕbĕda kang bagus | 

nulya pinaring busana | 

bĕbĕd ikĕt sabuk kĕlawan kulambi | 

kĕris pĕndhok suwasa || 

61. Nulya busana wong loro sami | 
pĕnganggĕnira apan kinĕmbar | 
jlakithit padha baguse | 

ki dipati andulu | 

mring ronggĕng ro sangsaya asih | 
siyang dalu karĕnan | 
jajambon anutug | 
ginilirakĕn trĕkadhang | 
kinarsakkĕn ronggĕng ro sarĕng saratri 
supe mring para garwa || 

62. Kang parĕstri nora dĕnpraduli | 
mung Nurwitri lawan Mas Cĕbolang | 
alĕngkĕt lir gula lĕdĕng | 

ing siyang dalunipun | 

Mas Cĕbolang iriban liring | 
mring pra sĕlir biyada | 
sisinglon pulang yun | 
lamun Nurwitri kinarsan | 

Mas Cĕbolang nilip marang para ĕstri | 
gerang-gerĕng kewala || 

63. Sakathahe para ĕstri-ĕstri | 

samya kedanan mring Mas Cĕbolang | 
abagus gampang uwange | 
milanya samya tutut | 

Cĕbolang yĕn adus mring (n)jawi | 

ĕstri gĕbĕl ambegal | 

amrih pinulang hyun | 

linadĕn anĕng padusan | 

yĕn wus tutug lumĕbu angampir-ampir | 

rikatan (m)bari liwat || 

Jilid 5 - Kaca : 24 

64. Dadya panjang kidunge parĕstri | 
sandhung jĕkluk angop kulakĕpan | 

Mas Cĕbolang kang dĕn-ame | 
samya yon brangta wuyung | 
beda lawan Nurwitri tani | 
gĕlĕme yĕn jiniyat | 

sĕtun roro tĕlu | 
tan ngĕprah lir Mas Cĕbolang | 
sĕbab Kimas Cĕbolang pan duwe aji | 
ya pangontong-ontong || 

65. Bisa (n)duga sakarĕping ĕstri | 
ingkang cilik lawan ingkang drĕmba | 
miwah landhung lan cĕlake | 
cinilik yĕn ing ciyut [ 

ingkang ombĕr dipunagĕngi | 

kang anggayĕr doyanan | 

tri dalu tinutug | 

lan wĕruh ĕnggonning rasa | 

wus jinajah rajanari ring pawĕstri | 

traping asmaragama || 

66. Milanipun parĕstri agampil | 
kang durung kĕna kedanan rupa | 
kang wus kĕkĕnan angenel | 

tan na dharatan ketung | 
katon bae raina-wĕngi | 
kadya wong kasurupan | 

(n)joto lĕnguk-lĕnguk | 
lĕkas obah anjĕranthal | 
minthal-minthul akikinthil kang kaĕsthi | 
konthole Mas Cĕbolang || 

67. Abdinira ĕstri ki dipati | 

kathah ingkang sampun dinlajahan | 
kari kang wus kĕmpong wae | 

sĕtun roro tĕtĕlu | 
ingkang nora dipun grĕwĕli | 
tuwin jawi anjĕprah | 
kaprah rĕbut ayu | 
angupaya pinilala | 

Mas Cĕbolang bĕlaba labuh mragadi | 
ĕbĕr wani kelangan || 

68. Arta busana myang ali-ali | 
paringanira ki adipatya | 
pinaring sapanuwune | 

iya ganjarannipun | 

Mas Cĕbolang tan nĕdya sugih | 
mung ambandhani bedhang | 
dadya ngundhung-undhung | 
pan arĕbut sisinglonan | 
kadi toya nĕng talang tĕlas tan kari | 
amung tĕlĕs kewala || 

69. Mas Cĕbolang kĕlawan Nurwitri | 
ingkang lagya kanggĕp kinasihan | 
kinungkung nĕng (n)jĕro bae | 
bisa kundur yĕn adus | 

pan sinambi bedhangan nilip | 
nanging datan konangan | 
tingkahing asinglu | 
mung kang lumrah liliringan | 
tan ngapaa Mas Cĕbolang jatinĕki | 
ngayuti angayangan || 

Jilid 5 - Kaca : 25 

70. Salaminira ronggĕng kakalih | 
binot-sih pan wus pĕndhak dina | 
ki dipati ing linglunge | 
kawuron ronggĕng kakung | 
kang kawĕngku ing siyang ratri | 
wus supe langĕning dyah | 

para garwanipun | 
tuwin pra prameyanira | 
pratelaning dasih tan arsa nampĕni | 
milaur ronggĕng lanang || 

71. Pan kaledhon kodhĕng nandhang brangti | 
tita antara kĕtarĕng tingkah | 

kaanan kaucap ngakĕh | 
ronggĕng ro kang jinambu | 
bubukane ananggap singir | 
susah pra sĕlirira | 
datan pinalaur | 

mung ronggĕng lanang kinarsan | 
sakathahe para langĕn nekat sami | 
ambelani bĕndara || 

72. Miwah Mas Cĕbolang dĕnnya nilip | 
wus kawĕntar pan (m)balunthahira | 

somahan randha sĕdene | 
lanjar prawan kinrĕmus | 
satingkahe anglĕlanangi | 
sakĕh kang duwe sanak | 
bojo myang sĕdulur | 
samya panas atinira | 

mĕksih ajrih nanging tansah ngincim-incim 
dadya ngĕnĕb kewala || 

73. Wis mangkana nahĕn ki dipati | 
kang lagya nĕng gĕdhong tĕtĕlonan | 
tan kĕna bĕnggang kalihe | 

sisiwo siyang dalu | 
datan suda malah saya sih | 
adhĕmĕl kadi gula | 
kĕrakĕt lir ancur | 
kanthil-kanthil kikintĕlan | 

Mas Cĕbolang Nurwitri ki dipati | 
nĕng gĕdhong gĕgĕndhongan || 

74. Nuju samana kalaning ratri | 

ki dipati lawan Mas Cĕbolang | 
tan taha-tinaha dene | 
saking sih wus kacampur | 
woring karsa karasikaning | 
kulina kinalilan | 
tanpa krama matur | 
koko-kinoko kewala | 
ki dipati mĕsĕm angling bisik-bisik | 
marang Kimas Cĕbolang || 

75. Sun tĕtanya marang ing sirĕki | 
sayĕktine ĕndi kang mirasa | 
mungguh wong jĕjambon kuwe | 
apa ta ingkang jambu | 

kang kapenak bungahing ati | 
nikmate kang mirasa | 
apa kang jinambu | 
kang ĕndi bedaning rasa | 

Mas Cĕbolang nauri gumuyu ngikik | 
pan sarwi acĕcĕpan || 

76. Kang satĕmĕn-tĕmĕne kiyai | 
iya mungguh prabedaning rasa | 
asangĕt akĕh kaote | 

mirasa kang jinambu | 

kumĕsare amĕratani | 

tan ana todhenira | 

rasaning tyas nganyut | 

amlĕng cumlĕng kalĕnyĕran | 

nguncĕr-uncĕr mrĕkinding pating gariming 

anggo dĕnaggang-anggang || 


Jilid 5 - Kaca : 26 

77. Ki dipati kenyut tyas kĕpengin | 
angandika marang Mas Cĕbolang | 
sarwi (ng)galigik guyune | 

apa iya satuhu | 

yĕn mangkono tuturirĕki | 

lah payo coba-coba | 

yĕn kaya tuturmu | 

sasmita wus kawistara | 

ginulingkĕn Mas Cĕbolang pan angungkih 

lingkabe ingkang wastra || 

78. Sinambrama ing srĕnggara manis | 
ki dipati winarga piluta | 

sakala supe priyane | 
lir dyah raosing kalbu | 
duk rinungrum ingarih-arih | 
wastra kirih wus singsal | 
warastra tumanduk | 
sumĕndĕg sĕntuging wuntat | 

Mas Cĕbolang nulya sarat matĕg aji | 
pangontong-ontong makas || 

79. Lugu agĕng akĕngkĕng tur titih | 
wus anjathok ing cithak dinadak | 
andĕdĕl sru pĕmadale | 

ki dipati anjĕpluk | 

mak pĕt panonnira alangking | 

tyasira tĕrataban | 

kakobang kumĕpyur | 

anĕngkah-nĕngkuh tan polah | 

pan sinĕrot pantog ki dipati (n)jĕlih | 

lah uwis aja-aja || 

80. Wurungĕna bae adhuh uwis | 

ki dipatya (m)barĕbĕl kang waspa | 

andruwili sĕsambate | 

kabotan ing panyatu | 

sanyatane dĕrĕng nglampahi | 

sapisan kĕdrawasan | 

winisesa sĕngkut | 

apan sarwi rinarĕpa | 

ginunturan srĕnggara pĕngarih-arih | 

rapĕt sarĕh tyasira || 

81. wontĕn rĕnggange tyasira kĕdhik | 
tan bĕtah kang sarira rĕkasa | 
tansah ngĕsah pamuwuse | 
sudanĕn pangĕlutmu | 

lele gĕdhe anyĕnyamari | 
dhuh wĕlasa maring wang | 
tan kawawa tĕngsun | 

Mas Cĕbolang ngrĕs tyasira | 
pan ginĕlak ing sakarsanira pinrih | 
supaya ge luwara || 

82. Rongĕh pangregira byatning gati | 
kang kasrĕgan ngadhuh ah ah ngĕsah | 
dudu sabaĕn-baĕne | 

ki dipati kĕpuyuh | 
anjĕngkĕrung sangsaya sakit | 

(ng)gadhĕdhĕr akĕjotan | 

gatining prana wus | 

warastra lon linuwaran | 

pan jumĕbrol anjumbul jĕjambu mijil | 

kĕbĕs rĕmbĕs ludira || 

83. Anĕlĕsi anĕng kasur sari | 
sariranira ki adipatya | 
ngalumpruk marlupa cape | 
riweyanira kumyus | 
tulang kĕju tan bisa osik | 

Mas Cĕbolang sungkawa | 
myat bĕndaranipun | 
tinuruh wus sinotyanan | 

ngĕmu waspa dĕnnira luwaran enjing | 
gĕgĕtun Mas Cĕbolang || 

Jilid 5 - Kaca : 27 

84. Nulya Nurwitri prapta nĕng ngarsi | 
ambrĕbĕs mili aparĕmbeyan | 
nudingi siptĕng kemase | 

Cĕbolang ngawe wuk-wuk | 
netya pucĕt angungun sami | 

apa sadina pisan | 
tan bisa alungguh | 
ki dipati dĕnnya gĕrah | 

Mas Cĕbolang anuduh marang Nurwitri | 
ngambil godhong pa-apa |] 

85. Ingkang kinĕn tan dangu aprapti | 
godhong pa-pa pupuse minantran | 
pan lajĕng winĕnyĕt bae | 

nulya jĕjambunipun | 
pan pinĕtĕlakĕn ririh | 
pulih wiwironira | 

(ng)gyanning ganda maru | 
pan wus sĕnggang gĕrahira | 
nanging taksih wontĕn lĕcĕke sakĕdhik | 
myang rapuhing sarira || 

86. Nulya sagĕd lĕnggah ki dipati | 
animbali garwa sĕlirira | 
sadaya prapta tan suwe | 
samya atap nĕng ngayun | 
wus dinuga gĕrahirĕki | 

apan gĕrah gĕroah | 

tan lidok ujarku | 

ngandika lon ki dipatya | 

marang para sĕlir mundhut dhahar aglis | 

anulya sinaosan || 

87. Wusnya dhahar linorotkĕn sami | 
ronggĕng ro pinaringan lorodan | 
anutug nadhah kalihe | 

gya cinarikan sampun | 

ki dipati ngandika aris | 

mring garwa sĕlirira | 

manirarsa kundur | 

tatanĕn panggonaningwang | 

gĕdhong kulon rĕsikana dĕnbarĕsih | 

sakĕhe garwaningwang || 

88. Aywa na kang lunga-lunga sami | 
angadhĕpa bae raganingwang | 
aja irĕn sarupane | 

kang liningan umatur | 
pan sadaya sandika sami | 
yata malih ngandika | 
mring ronggĕng ro wau | 
hĕh Nurwitri lan Cĕbolang | 
ing saiki muliha mĕtu kariyin | 
iya mring Pakauman || 

89. Ywa lunga nĕng wismane Jamali | 
lamun ana ing sakarsaningwang | 
aja nganti suwe-suwe | 

dene paringanamu | 

kabĕh padha gawanĕn mulih | 

manĕmbah kang liningan | 

samya matur nuwun | 

wusnya ngandika saksana | 

ki dipati nulya kundur lan pra sĕlir | 

mring dalĕm agĕng ngarsa || 

90. Yata Mas Cĕbolang lan Nurwitri | 
mĕdal mantuk maring Pakauman | 
kang ambĕkta dandananne | 
parĕstri jro kang nyangkul | 
ngiring kimas lawan Nurwitri | 
tan dangu nulya prapta | 
wismaning pangulu | 

Ki Jamali uluk salam | 

nulya sĕsalaman sarwi ngacarani | 

maring Kimas Cĕbolang || 

Jilid 5 - Kaca : 28 

91. Sami kalujĕngan dene lami | 
anauri inggih kalujĕngan | 

Ki Jamali pandongane | 

ki pangulu amuwus | 
anak-ĕmas lamun marĕngi | 
mungguh rijĕki Allah | 
kĕrana Lah-ipun | 
pan kula mujur sidhĕkah | 

sakadare pun anak (ng)gĕnnya maringi 
arta kalawan sinjang || 

92. Sawontĕne (ng)gih kawula ngĕmis | 
saking sakĕdhik winratanan | 
sĕbab kula (n)dongakake | 

Mas Cĕbolang amuwus | 

inggih mangke kula ngaturi | 

anulya wus sinungan | 

sinjang arta sampun | 

wiyar ciyut lawan dhĕstar | 

arta gangsal reyal Jamali nampani | 

maca Alkamdulilah || 

93. Nulya kang ĕstri nyai Jamali | 
ingkang anĕm mĕsĕm-mĕsĕm mara | 
kula pundi ujurane | 

arta lan sinjangipun | 
gya sinungan arta tri ringgit | 
lan sinjang nulya kimas | 
pamit mundur mantuk | 
wus jĕnak nĕng pondhokira | 

Mas Cĕbolang tan suda balunthahnĕki | 
sayambĕr angĕlantrah || 

94. Anĕng jawi wus sadasa ari | 

Mas Cĕbolang wus arang kĕpalang | 

apulang yun lan bedhange | 

mitra pawĕstri manggung | 

nama Jaemanis mantĕsi | 

pĕthĕl maring pondhokan | 

ĕjlĕk siyang-dalu | 

sabĕn-sabĕn tinimbalan | 

pan kĕpanggih anĕng pondhokanirĕki | 

Cĕbolang Pakauman || 

95. Pan binĕndon kongsi dĕn-gĕbugi | 
suprandene nora tobat-tobat | 
maksih ambĕlĕbĕt bae | 
irimban siyang-dalu | 

Jaemanis mĕmanas ati | 

malah kagunganira | 

kathah icalipun | 

arta busana sandenya | 

asring Jaemanis ingkang nyonyolongi | 

sinungkĕn Mas Cĕbolang || 

96. Samajade Mas Cĕbolang sugih | 
pan cinatur manggung sĕlir samya | 
ingkang wus wawuh waune | 
agung pawĕwĕhipun | 
busanarta lan buratwangi | 
ingkang dadya jaruman | 

Jamal rabinipun | 

nyai Jamal langkung bisa | 

luwih dhangan duk ĕnome dadya ringgit | 
sinĕlir ki dipatya || 

97. Linorot pan pinaringkĕn maring | 

Ki Jamali apan wus patutan | 
kakalih pan mati kabĕh | 
marma lir prawan kĕncur | 
arang kang wruh yĕn wus sisiwi | 
dhasar wus wanuh lawas | 

lan kimas puniku | 
nanging kang lanang tan wikan | 
mung bojone kang tuwa nyai Jamali | 
wĕwadul mring kang lanang || 

Jilid 5 - Kaca : 29 

98. Ki Jamali maksih nĕngah minggir | 
winadulan bojone kang tuwa | 
nanging tinampĕl wadule | 

yĕn nuju giliripun | 
mring kang ĕnĕm rĕmĕn kapati | 
rinampat sabĕn dina | 
olĕh kang jinaluk | 
saciptane linadĕnan | 

liwĕt angĕt lombok kĕncĕng lawan pĕtis | 
dhĕndhĕng gorĕng gĕpukan || 

99. Yĕn panganan srabi bang wi lĕgi | 
tan ginapan saliyane ana | 

kang nĕm langkung gumatine | 

yĕn gilir mring kang sĕpuh | 

krĕp kapiran asring kalintir | 

saanane pinangan | 

mung warĕg wĕwadul | 

tan ginitĕng wadulira | 

ing batinne Ki Jamali pan wus uning | 

sĕsenggolan kewala || 

100. Nora dadi pikire kang runtik | 
tan ngapaa (n)jaban pari mana | 
mung (m)buru rĕnĕse bae | 
nadyan wĕruha tuhu | 

bisa ngĕmpĕt nĕpsu ngatingi | 
yata ngalama-lama | 

Mas Cĕbolan wau | 
datan kenging sinayutan | 
gĕnti-gĕnti sĕlire ki adipati | 
akathah ingkang prapta || 

101. Jarumane pan nyai Jamali | 
ngiras jaruman talang turunnya | 
tur dhĕmitan suprandene | 
kĕburan akĕh kang wruh | 
katur marang ki adipati | 
kathah ngabĕn ing basa | 
dhasar abdinipun | 

dipati gĕthing sadaya | 

sang dipati miyarsa kalangkung runtik | 

pan wus gĕmpal sihira || 

102. Arsa tinukup cinara maling | 
nulya nimbali mas patih sigra | 
tan dangu praptĕng ngarsane | 
lan saprameyanipun | 

ki dipati ngandika wĕngis | 
mas patih sunmiyarsa | 
pawarta kang saru | 
yĕn si Cĕbolang nyalunthang | 
angalunyat apa nyata wani-wani | 
mring para sĕliringwang || 

103. Kang katitik mung si Jaemais | 
sabĕn suntimbali nora nana | 
katĕmu anĕng pondhoke | 
pisan pindho ping tĕlu | 

yĕn mĕngkono cĕmĕr si santri | 

ngilangkĕn kabĕcikan | 

kaya asu buntung | 

bĕcik si dhalang badhutan | 

nora wurung mĕtu edane si anjing | 

tan kĕna binĕcikan || 

Jilid 5 - Kaca : 30 

104. Kimas patih matur (m)biyantoni | 
inggih lĕrĕs duduka paduka | 

ing jawi gumyah wartane | 
ĕstri kathah cininthung | 
centhang cĕnthĕng amĕngarahi | 
kang dĕniwat ambĕkta | 
sagadhahanipun | 
busanarta nyanyamikan | 
milanipun abdi kathah ngincim-incim | 
anging ajrih paduka || 

105. Yĕn angsala pangaja kang abdi | 
angĕjura dhatĕng pun Cĕbolang | 
abdidalĕm sĕdayane | 

samya gĕthing andulu | 

datan wontĕn rĕmĕn satunggil | 

mas patih musawarat | 

ing prameyanipun | 

sadaya saur kukila | 

inggih lĕrĕs ki lurah aturirĕki | 

tan wontĕn ingkang lĕpat || 

106. Myang kancakula prameya santri | 
wontĕn bojone ingkang kakĕnan | 
tuwin anak sadulure | 

ing mangke wĕwah purun | 
angrĕsahi langĕn priyayi | 
prayogi dipunpurak | 

dimĕnne jurmumur | 

tan pantĕs ingingu gĕsang | 

pra prameya samya sagah ting barĕkis | 

nĕng ngarsane dipatya || 

107. Ki dipati ningali pra mantri | 
samya (ng)grĕgut solahe gambira | 
wontĕn sudane sukane | 

awĕlas jroning kalbu | 

angandika marang mas patih | 

kapriye akalira | 

aja kongsi luput | 

ing patine si Cĕbolang | 

aywa kongsi kawruhan wong sanagari | 

mas patih atur sĕmbah 1 1 

108. Lamun parĕng karsa sang dipati | 
ringkĕs cinara pandung kewala | 
kinawalan panyidrane | 
daraponipun sampun | 

ki dipati pan wus marĕngi | 

yata malih ngandika | 

mring mas patih gupuh | 

lah ywa akĕlayatan | 

mĕngko bĕngi tukupĕn caranĕn maling | 

mas patih tur sandika || 

109. Nulya kapilih kang para santri | 
kang pitaya angĕntasi karya | 
rolas kang wani ing gĕtĕh | 
pan dhinawuhan sampun | 

ing pratingkah ngangkah wĕwadi | 
dĕnkĕna aywa jorah | 
caraning asamun | 
prameya matur sandika | 
nulya kinĕn luwaran sadaya mijil | 
wus samya asĕdhiya || 

110. Lingsir kilĕn Asar wayahnĕki | 
yata ingkang wontĕn pĕpondhokan | 
pasantrĕn Pakaumane | 

Mas Cĕbolang duk lungguh | 

lan santrine papat bibisik | 

matur yĕn angsal warta | 

nanging warta tuhu | 

apan wus katur sadaya | 

sarĕng miyarsa Mas Cĕbolang ngrĕsing galih 

nutuh sariranira II 


111. Yata pikir badhe angoncati | 
ing rĕmbuge santrine sakawan 
nĕnggih wus surup wayahe | 
kimas gumingsir gupuh | 
santri gendhong tan ana kari | 


Jilid 5 - Kaca : 31 

lumĕbĕng wanawasa | 

bok bilih binujung | 

marma lumĕbĕng ing wana | 

langkung brangta ing cipta pan badhe mulih 

mring rama atur tobat || 

324 Asmaradana 

1. Lan malih matur wus mari | 
nglakoni tindak (m)bĕlasak | 
yata samana osike | 

santri matur paran karsa | 
ing lampah sampun tita | 
anggung kabegal ing bathuk | 
wus sĕdhĕng mĕmarĕnana || 

2. Punika minangka peling | 
andika putrĕng oliya | 

lan malih wus wruh surupe | 
namane ing batal karam | 
prandene dĕntĕrajang | 

Mas Cĕbolang sauripun | 
lah iya wus bĕnĕr sira || 

3. Mungna kang wus sunlakoni | 
yĕn malih anglakonana | 
tobat nasongka yĕktine | 
mmangsa yĕn antuk dosa | 
nunjang walĕring bapa | 
kapindho dosĕng Hyang Agung | 
dene sun angrusak sanak || 

4. Katut panggawene eblis | 
kaparĕng maksih rinĕksa | 
pan ora sida macĕthĕt | 
santri Saloka turira | 
nadyan (n)dika mantuka | 
wontĕn antuk-antukipun | 
yĕn dinangu rama tuwan || 

5. Bab musawarating ngĕlmi | 
rĕhning kesah sampun lama | 
sampun katon tĕmĕn mangke | 
lunga nut pikir (m)bĕlasak | 
yĕkti wuwuh dinukan | 
mring ramanta sang awiku | 
kimas aris aturira || 

6. bĕnĕr karsanira ugi | 
lah ta paran karĕpira | 
ingsun darma nurut bae | 

Ki Saloka aturira | 
lamun parĕng kang karsa | 
apan ing gunung Sĕmĕru | 
pawarti wontĕn wong tapa || 

7 . 


Langkung dĕnnya mati-ragi | 
kinasihan ing Hyang Sukma 
buntas ngiwa panĕngĕne | 
aran Buyut Danadarma | 
nanging wus ngraga-sukma | 
yĕn kang sinung rahmat wau 
sang pandhita yĕkti ana || 


7 III. Mas Cĕbolang ing rĕdi Sĕmĕru 

Nuruti pamanggihipun Ki Saloka, Mas Cĕbolang dalah para santrinipun 
minggah rĕdi Sĕmĕru, badhe sowan buyut Danardana ingkang kaloka bontos 
ngĕlmunipun tuwin sampun araga-sukma. Lampahipun kanthi "patigĕni" 
pitung dintĕn. 

Dumugi ing pucaking Sĕmĕru, botĕn kapanggih sang buyut, pratandha botĕn 
katrimah panuwunipun. ... 
kaca 31-32 


Jilid 5 - Kaca : 32 

324 Asmaradana 

8. Yĕn kang tan sinung rahmati | 
anĕnggih suwung kewala | 
puniku ing pawartane | 

Kartipala nambung sabda | 
lĕrĕs ingkang pawarta | 

duk ing dhingin kula tumut | 
marang swargining pun bapa || 

9. Pan wong nĕnĕm kang lumaris | 
tur samya apĕjah-brama | 
pitung dina ing lamine | 
prandene suwung kewala | 
ulihe pĕlarasan | 

malah wontĕn wong kang tutur | 
ngalih mring guwa Sigala || 

10. Ki Cĕbolang mĕsĕm angling | 
jajal ayo pinaranan | 
suntandhane awakingong | 
yĕn ingapura ing Hyang | 
sayĕkti tĕka ana | 

yĕn tan ngapura ta ingsun | 
pĕsthine iku tan ana || 

11. Yĕn mangkonoa upami | 
yĕkti ingsun tur matiya | 
lĕbur anĕng ngardi kono | 
lah kowe bae muliha | 
matura kyai bapa | 

wus saya rumangsaingsun | 
yĕn akĕh dosa-manira || 

12. Ing Hyang Sukma lawan malih | 

Kangjĕng Nabi kang mustapa | 
yata wus lajĕng lampahe | 
marang gunung Mĕru-dipa | 

samana byar raina | 
mĕdal saking ing wana gung | 
nurut wana tĕrataban || 

13. Ngambah jurang ngiring-iring 
pĕpĕrĕng parung paparang | 
tumurun ing jurang sigrong | 
tan ana durgama ketang | 

[•••] | 

langkung sajroning kalbu | 
dĕnpĕpati sariranya || 

14. Datan kawarna ing margi | 
samana pan sampun prapta | 
ing Mĕru-dipa sukune | 
anĕnggih ingkang lĕr wetan | 
pan wontĕn guwanira | 

yĕn kang tan antuk pitulung | 
guwa punika tan ana || 

15. Yata nĕng ngandhap kusambi 
sira Ki-ĕmas Cĕbolang | 
lawan wong papat rewange | 
tumingal guwa tan ana | 
langkung susahing driya | 
Cĕbolang maras ing kalbu | 
ngrasa yĕn ora katrima || 

16. Angling mring santrinirĕki | 
wis kabĕh padha muliha | 
matura ing rama mangke | 
wus kalĕbu ujaringwang | 
yĕn ingsun tan panggiha | 
kĕlawan ingkang pilungguh | 
wus sunsĕdya ngur matiya || 


8 Nglajĕngakĕn lampah dhatĕng guwa Sigala. Tekadipun manawi botĕn 
kapanggih punapa-punapa, langkung sae nĕmahi ajalipun. Para santrinipun 
kapurih mantuk, matur ingkang rama, nanging mbotĕn purun. Milih pĕjah 
gĕsang sĕsarĕngan. ... 
kaca 32-33 


Jilid 5 - Kaca : 33 

324 Asmaradana 

17. Anĕng ing kene wakmami | 
santri papat aturira | 
lĕbura kawula (n)dhĕrĕk | 
sanadyan pĕjah gĕsanga | 
ywa pisah lan andika | 
mendah silih dukanipun | 
ramanta dhatĕng kawula || 

18. Mas Cĕbolang angling malih | 
yĕn mangkono karĕpira | 
suntarima sira kabĕh | 

payo padha rewangana | 
manĕdha mring Hyang Sukma | 
supaya tĕmuwa ingsun | 
iya lawan sang tapa || 

19. Samana kasaput ratri | 
lajĕng sami salat kajat | 
anĕng ngisoring pĕpĕrĕng | 
kĕh swara tan piniyarsa | 
mung andulu satunggal | 

Kang karya sagara gunung | 

Kang tan samar mring kawula || 

20. Samana wus pitung bĕngi | 

(ng)gĕnnira apĕjah-brama | 
nĕng ngisoring guwa kono | 

(ng)gĕnnira mrih kinanthiya | 
dhumatĕng sang pandhita | 
yata duk samana wau | 

Mas Cĕbolang sinung rahmat || 

325 Kinanthi 

1. Mung badanne bae sinung ] 
uninga mring sang atapi | 
santri papat tan uninga | 
yata sang tapa duk linggih | 
pitĕkur jawining guwa | 

tan samar marang kang prapti || 

2. Yĕn sutane mitranipun | 
sigra ingawe mring ngarsi | 

Mas Cĕbolang gupuh mara | 
praptane sigra nungkĕmi | 
ing padane sang pandhita | 
sang tapa angrangkul aris || 

3. Sarwi angandika arum | 
owĕl tĕmĕn sira iki | 
dhasar anaking pandhita | 
kapindho warnamu sigit | 
dene polahmu (m)bĕlasak | 
apa wus tobat sirĕki |{ 

4. Dene katĕmu lan ingsun | 

tur sĕmbah kang sinung angling | 
matur inggih sĕwu tobat | 
yĕn anglampahana malih | 
nĕnggih panggawe kang salah | 
ngĕmungna kang wus kawuri || 

5. Gumujĕng sang apalungguh | 
sarwi angandika malih | 
owĕl tĕmĕn ngĕlmunira | 
wulange ramanirĕki { 

(n)dadak sira (ng)go slĕwĕngan | 

mĕngko ingsun awawarti || 

6. Yĕn sira durung sumurup | 
ramanira lawan mami | 
aprasasat tunggil wĕlat | 
duk anom lan ingsun iki | 
guru Sĕh Kadir Jalena | 
Kiagĕng ing Karang dingin 


9 Sasampunipun 7 dalu ing salĕbĕting guwa, Mas Cĕbolang sumĕrap Sang 
Tapa, lajĕng nyĕmbah, wĕkasan sami kaparingan tĕdha saking ciptanipun 
Sang Tapa. 

Mas Cĕbolang kadhawuhan mantuk dhatĕng Sokayasa sarta kaparingan 
sumĕrap, bilih ingkang rama sampun mundhut putra angkat putra putrinipun 
Sunan Giri, nama Jayĕngsari lan Rancangkapti. ... 
kaca 33-34 


325 Kinanthi 

7. Anĕng Karang tĕlung taun | 
pondhoke tunggil lan mami | 
pisah-pisah barĕng tuwa | 
wus tega prĕcaya sami | 
(ng)gon tinitah anĕng dunya | 
nadyan tan kapanggih lami || 

8. Ramanira lawan ingsun | 
sasat tan pisah saari | 
saking wus tunggil ing rasa | 
nanging manira wus (n)dugi | 
kang pinaringkĕn ing sira | 
parabote salat daim || 

9. Arsa ginayuhkĕn dhuwur | 
sunduga ramanirĕki | 
durung prĕcaya ing sira | 
kang sinung ujar wotsari | 
matur mangsaborong tuwan | 
kados sampun ngudanĕni || 

10. Yata papat santrinipun | 
samya gĕgĕtun tan sipi | 
myarsa lurahe katrima | 
sinung uninga sang rĕsi | 
kĕtara bikut sĕmbahnya | 
mokal yĕn nyĕmbah ing sĕpi || 

11. Yata sang pandhita sampun | 
nyipta dhaharan mawarni | 
sinuguhkĕn kang aprapta | 
aglar nĕng ngarsanirĕki | 
sĕkul ulam dhadhaharan | 

Mas Cĕbolang (n)jĕngĕr uning 


Jilid 5 - Kaca : 34 

12. Tumon saktine sang wiku | 
kalangkung dĕnnira ajrih | 
sang tapa alon lingira | 
payo mas dhaharĕn nuli | 
iyĕku riayanira | 

wong amĕntas patigĕni || 

13. Kang sinung ling matur nuwun 
yata wus anadhah nuli | 
langkung saking kanikmatan | 
sang tapa pan angecani | 
tumut adhahar wowohan | 
dangu dĕnnira abukti || 

14. Sawusira dhahar matur | 

Mas Cĕbolang mring sang tapi 
punika rencang kawula | 
paran karsa tuwan inggih | 
punapa inggih kenginga | 
lawan paduka pĕpanggih || 

15. Sang tapa aris sumaur | 
iku babo nora kĕni | 
lah iya sanadyan sira | 
mung sunwangĕni sawĕngi | 
bĕn sesuk nuli muliya | 
marang Sokayasa ardi || 

16. Ramanira sakĕlangkung | 
onĕnge mring sira ugi | 
lan malih yĕn ramanira | 
dhayohan putra wus lami | 
loro kang siji wanodya | 
iyĕku putra ing Giri || 

17. Sarusake Giri iku | 
binĕdhah mring Pangran Pĕkik 
garwa putra pan sadaya | 
binoyong marang Mantawis | 
ana putra sing ampeyan | 
titiga tunggil sabibi || 


10 Mas Cĕbolang kawĕjang bab: 

Wahyu Jatmika kanthi pralambang kaca paesan ngantos bab gĕgambaran 
wontĕnipun Pangeran Sĕjati; bab jisim lan jasat. ... 
kaca 35-36 


Jilid 5 - Kaca : 35 

325 Kinanthi 

18. Jayĕngrĕsmi ingkang sĕpuh | 
mangulon paranne ngungsi | 

Jayĕngsari pan arinya | 
lan arinipun pawĕstri | 
yĕku babo ingkang prapta | 

tĕmu lan ramanirĕki 


19. Wus lawan gyannira pangguh | 
iya sapungkurirĕki | 

Mas Cĕbolang duk miyarsa | 
pangandikane sang yogi | 
kumĕpyur ana kĕrasa | 
ing tyas tamu kang pawĕstri || 

20. Tur sĕmbah alon umatur | 
yĕn parĕng karsa sang yogi | 
rencang kawula punika | 
badhe kawula-wartani | 

yĕn amba ing dintĕn benjang | 
anggĕn paduka nglilani || 

21. Sang tapa ngandika arum | 
iya wartanana sami | 

lan maninge maringana | 
sĕkul lan dhaharan sami | 
kang liningan sigra mentar | 

(m)bĕktĕng dhaharan lan nangsi || 

22. Miwah lan saulamipun | 
mawarna-warna mĕpĕki | 
praptane sinungkĕn sigra | 
santri papat suka ngĕnting | 
yata nulya winartanan | 
kapat sukane tan sipi || 

23. Mas Cĕbolang sigra wangsul | 
prapta ngarsane sang yogi | 
gambuh ing solah wiraga | 
samana kasaput ratri | 

sang tapa wus manjing guwa | 

Mas Cĕbolang pan ingirid || 

326 Gambuh 

1. Praptĕng jro guwa sampun | 
sang tapa lĕnggah ing sela pingul | 
sang mintasih anĕng keringira linggih | 
yata jatĕni asung wruh | 

sang tapa marang sang anom || 

2. Dene wong urip iku | 

ingkang sayĕkti pasthi yĕn sinung | 
kanugrahan marang Hyang Kang Maha Tinggi 
ingaran baban cahya nur | 
wiwitan wĕkasan kono || 

3. Pasthi lajĕng puniku | 
ananing Hyang dene ta sirĕku | 
wahya mulya tan kajisim ananĕki | 
punika pan arsa wĕruh | 

kang sinung ling matur alon || 

4. Rumiyin amba ngrungu | 
nĕnggih ingkang wirayat punika | 
pan paesan wahya jati kang sayĕkti | 
jatmika kadulu lĕmbut | 

punapa inggih sayĕktos || 

Jilid 5 - Kaca : 36 

5. Sang tapa ris sumaur | 
dening kang aran paesan iku | 
sayĕktine iya jasat roh-ilapi | 
paesan jatmika iku | 

lĕmbut tan bisa maring (ng)gon || 

6. Dene ta wijilipun | 

wahya jatmika jasat puniku | 
ing tĕgĕse kabĕh iku roh-ilapi | 
pan paesan tĕgĕsipun | 
ywa salang-suruping kawroh || 

7. Ana malih winuwus | 

paesan tan mantuk ing dhirĕku | 
lawan jasat iya tan marĕk ing dhiri | 
iya ĕndi rupanipun | 
paesan kang ngilo jatos || 

8. Lawan wayangan iku | 
ĕndi silih iya purbanipun | 

Mas Cĕbolang umatur saha wotsari | 
kasinggihan sang pukulun | 
kawula nuwun jinatos || 

9. Sang tapa mĕsĕm muwus | 

Allah iya ing sasmitanipun | 
apan kadi ing wulan ananirĕki | 
paesan kang kawahyĕku | 
jatmika lĕmbut tan awor || 

10. Ĕndi ta rupanipun | 

wahya jatmika tan anĕng wujud | 
lunga ingkang paesan paran puniki | 
undhak-undhak sasmitĕku | 
ana kang angilo kono || 

11. Kadi paesan sĕwu | 
wĕwadhahe paesan di luhung | 
datan ana rupanta anane nĕnggih | 
gĕdhah isi hĕrnawĕku | 

yĕku prĕnahe Hyang Manon || 

12. Padhĕsi wulan iku | 

sami rupa sasi gĕdhah sĕwu | 
kasĕnĕnan dĕnirĕng gĕbyaring sasi | 
sasi tunggil warnanipun | 

ĕndi sasine kang yĕktos || 

13. Kang sinung ujar matur | 
inggih tuwan jarwakna pukulun | 
sang tapa ngling dene sasmitaning sasi 
kang nĕng jro paesan iku | 

aisi madu kinaot || 

14. Dene kang wahya iku | 

apan wĕwayangan yĕktinipun | 
apan dudu kaananing Hyang Kang Jati 
lamun sira arsa wĕruh | 
angilowa damar kono || 

15. Lir jasat sumbunipun | 
iya iku mangka jisimipun | 
iya ĕndi rupane jasat puniki | 
kawruhana urubipun | 

lan surupe arsa wĕroh || 


11 Bab mukmin linuhung i.p. ingkang botĕn pĕgat sĕmbahyangipun, 

kalajĕngakĕn bab tĕgĕsipun Islam, solat, takdir, asalipun bumi, angin, toya; 
bab pĕjah gĕsang tuwin utamining gĕsang. 

Mas Cĕbolang langkung lĕga manahipun nampi wĕjanganipun Sang Tapa, 
wĕkasan lajĕng nyuwun pangĕstu badhe mantuk dhatĕng Sokayasa. ... 
kaca 36-39 


Jilid 5 - Kaca : 37 

326 Gambuh 

16. Ya uripe puniku | 

duk durung prapta di uripipun | 
lawan ĕndi rupane damar puniki | 
yĕn mati (n)di (ng)gon sumurup | 
labĕte gĕni kang rawoh || 

17. Sasmitaning nyawĕku | 
ĕnggih lawan jisimira iku | 

iya ĕndi rupane nyawa lan jisim | 

api ĕndi labĕtipun | 

kang sinung ling matur alon || 

18. Tĕgĕse Islam iku | 
sampurnane ĕndi ingkang tinut | 
sang pandhita aris dĕnnira nauri | 
rokani rĕke puniku | 

kalbune mukmin kinaot || 

19. Mukmin ingkang linuhung | 

ingkang tan pĕgat sĕmbahyangipun | 
dene padhanging tyas kang arsa matitis | 
kang bisa matĕkkĕn iku | 

ing badan anggung winasoh || 

20. Pasthi kalamun sinung | 

padhanging tyas ya maring Hyang Agung | 

kang liningan umatur sarya ngabĕkti | 
kawula malih umatur | 
tĕgĕse salat kinaot || 

21. Mĕnggah ing tĕrtipipun | 
adĕge utawi yĕn alungguh | 

sang tapa ngling kang rukuk pan asal angin | 

dene iya uripipun | 

asal bumi kang alunggoh || 

22. Dene takbir puniku | 
makripate kang sampurna iku | 

olĕh banyu dene kang sarengat singgih | 

kasuciyane puniku | 

tan owah-gingsir ing ngĕnggon || 

23. Lan tan woworan iku | 

dĕnnira non marang ing Hyang Agung | 
ing lungguhe kakekat lungguhe nĕnggih | 
yun angrawit ing pandulu | 
lan tan owah ing wiraos || 

327 Sinom 

1. Kang sinung ling matur nĕmbah | 
paran ingkang asal angin | 
lawan kang asal pratala | 

sang pandhita anauri | 

adĕg uripirĕki | 

sabda Allah tahyadipun | 

pan iya iku Allah | 

sabdĕku rukuning singgih | 

sujud Allah urip nĕlahi buwana || 

2. Pan lungguhe ingkang sabda | 
sĕmbahyange iku singgih | 
tan pĕgat ing takbirira | 
rukun sadat sarengati | 

kang tarekat puniki | 

sĕmbahyang rĕke pamuwus | 

asal angin punika | 

kalawan toya sajati | 

ayun awas babo ing paningalira || 

Jilid 5 - Kaca : 38 

3. Dene sipat tĕgĕsira | 
karĕp-karĕp kang puniki | 
marang panggawe utama | 
karĕp kang mring rasa jati | 
rasa kang idhĕp maring | 

Muhamad tuwin Hyang Agung | 
asale bumi ika | 

lungguhe kakekat singgih | 

asal angin pan orang kĕna ingĕsat || 

Asal bumi saking hawa | 
banyu saking aksarĕki | 
alip kang mangke wĕkasan | 
kang liningan matur aris | 
tuwan lajĕngna malih | 
pan mĕh padhang manahulun | 
gumujĕng sang pandhita | 
sarwi awĕcana aris | 
karĕp lawan cahya pan ing tĕgĕsira || 

5. Madi tĕgĕse Muhamad | 
kahnaning nĕpsu puniki | 
kang asal angin punika | 
dadi badan iku yĕkti | 
dhadha dadining warih | 
ĕdad saking bumi iku | 
ampĕru saking brama | 
banyu apan dadi ati | 

banyu luhung seje ingkang dadi dhadha 

6. Angin apan dadi swara | 
bumi luhung dadi budi | 
ĕndi kang katur Pangeran | 
iya ingkang anĕng ngarsi | 
dĕnwaspada sirĕki | 

bumi kang katur rumuhun | 
paran ing aturira | 
nur cahya ingkang sayĕkti | 
asal banyu nĕnggih sujude punika || 

7. Nora katur ing Pangeran | 
nur-mani yun kang nampĕni | 
asal bumi saking rasa | 

ya rahman iku sayĕkti | 

ranne kang ngrungu nĕnggih | 

de pangucap jroning kalbu | 

iyĕku abulolah | 

lir cahya warninirĕki | 

jro sĕgara uripe pan kadi rĕtna || 

8. Lungguh pucaking kang grana | 
kang rukuk pan asal warih | 
dĕnadhĕpkĕn mring sirolah | 
cahyaning lir lintang ngalih | 
wruh ing jasad pribadi | 
parĕke lawan Hyang Agung | 
nora sakuthu iya | 

lan Pangeran rasa tunggil | 

ing artine wus nora nana Pangeran || 

9. Wus puji-pinuji dhawak | 
angĕl kang ujur puniki | 

yĕn kang tan sinung nugraha | 
saratana mati-raga | 
karĕmĕning Hyang Luwih | 

manungsa kang tabri namun | 
kang anggung mati-raga | 
kang rumasa (ng)gĕnnya urip | 
nora pisan ngaku uripe priyangga 


Jilid 5 - Kaca : 39 

10. Ngrasa-a yĕn badhe pĕjah | 
anĕng donya iki kampir | 
sumungkĕm Kimas Cĕbolang | 
ing padanira sang tapi | 
matur kang mugi-mugi | 
angsala brĕkah pukulun | 
sagĕd anglampahana | 

ing wulange sang ayogi | 

pan sinigĕg samana wus byar raina || 

11. Sadaya dĕnnya mumulang | 
ing ngĕlmu ingkang ginaib | 
kang winulang tyasnya padhang | 
samana tinundhung mulih | 
sarta winĕling-wĕling | 

tur sĕmbah kimas dyan mundur | 

mĕdal saking jro guwa | 

wus panggih lan rencang sami | 

pan winartan sarĕh kalanĕng jro guwa || 

12. Rencang papat samya bungah | 
nĕrka yĕn kimas ing mangkin | 
karĕm marang kautaman | 
yata lajĕng mangkat sami | 

(n)darung lampahirĕki | 

(ng)gĕnnira badhe umantuk | 
daya-daya wikana | 
nĕnggih dhatĕnging tĕtami | 

kunĕng ingkang nĕng marga gantya winarna || 

13. Kang nĕng gunung Sokayasa | 

Jayĕngsari pan wus lami | 
anĕng ardi Sokayasa | 

lan ari Kĕn Rancangkapti | 

anglir putra (ng)gĕn-yogi | 

sang tapa pangrĕngkuhipun | 

pan wus tĕlas sĕdaya | 

ngĕlmu ingkang haib-haib | 

kang ginĕdhong kinandhut wutah sĕdaya || 

14. Dhasar manahe rahadyan | 
pasang graitane lantip | 
marma sang tapa sangsaya | 
trĕsna trusing lair batin | 
dening asmarĕng ngĕlmi | 
mĕh supe putra kang nglangud | 
nanging sang apandhita | 

tan samar putra mĕh prapti | 

lawan sarta antuk nugrahaning Suksma 
328 Asmaradana 

1. Samana sang tapĕng lagi | 
pinarak anĕng ing langgar | 
bakda Asar ing wayahe | 
pan amulang ngĕlmu rasa | 
marang kang wau putra | 
lan mulang rakiting laku | 
kang bisa mati jro gĕsang || 

2. gĕsang sajroning kapatin | 
sĕlamine mung punika | 
kang dĕrĕng winulangake | 
santrine ngadhĕp nĕng ngandhap | 
nĕnĕm ingkang sadaya | 

nĕng tĕgal adhangir kimpul | 
otĕk jagung lan kĕtela || 


12 IV. Ing Sokayasa, Jayĕngsari tuwin Rancangkapti kapundhut putra dening 
Sĕh Akadiyat. Mas Cĕbolang mantuk Jayĕngsari tuwin Rancangkapti sampun 
kapundhut putra dening Sĕh Akadiyat sakalihan; sakalangkung kinasihan, 
ginala-gala tuwin winĕjang sakathahing ngĕlmu. 

Wanci Asar Sĕh Akadiyat pinuju mĕjang Jayĕngsari bab: 

Mati sajroning urip, urip sajronig mati. ... 
kaca 39-40 


Jilid 5 - Kaca : 40 

328 Asmaradana 

3. Timun kĕnthang lan kĕrai | 
nahĕn wau kang lumampah | 
kapidulur lan santrine | 
datan kawarna ing marga | 
samana sampun prapta | 
ngandhap Sokayasa gunung | 
yata langkung patĕgalan || 

4. Kagyat kabĕh wong kang (n)dhangir | 
tumingal mring Mas Cĕbolang | 
sigra sami mara age | 

praptane sami karuna | 
angling kula tan nyana | 
yĕn andika ingkang rawuh | 
dene lami tĕmĕn nyawa || 

5. Kesah andika mring pundi | 
kanca-kanca pan anĕdya | 
ngupaya ing sarirane | 
rama andika tan suka | 
makatĕn kang timbalan | 
wus aja kudu ko(k)ruruh | 
besuk pan eling priyangga || 

6. (m)Balĕni panggawe bĕcik | 

(ng)guwang panggawe kang ala | 

yĕn sanyata anakingong | 
aywa susah kaupaya | 
besuk mulih priyangga | 
tur anggawa ngĕlmu luhung | 
punika kang pangandika || 

7. Rama andika ing nguni | 
marmane kanca manira | 
sami akĕndĕl kemawon | 
gumujĕng Kimas Cĕbolang | 
sami aris wacana | 

dening daya-dayanipun | 
oliya ngĕlmu sampurna || 

8. Lawan suntanya sayĕkti | 
kangjĕng rama kadhatĕngan | 
rara sawiji bature | 

ing pawarti wus alawas | 
ing kene kadhatĕngan | 
ingkang tinanya amatur | 
saĕstu wontĕn wong prapta || 

9. Saungkur andika inggih | 
mung kaot sapuluh dina | 
tamu punika praptane | 
(m)bĕkta sadhĕrĕk wanodya | 
warnanipun yu endah | 
rama paduka sang wiku | 
kalangkung (ng)gĕnnira trĕsna 

10. dhatĕng ingkang wau prapti | 

kinĕmpit dalu raina | 

lir putra (ng)gĕn yoga dhewe | 
miwah ta ibu paduka | 
sami makatĕn uga | 
tan mantra-mantra puniku | 
lamun putra pĕpanggiyan || 

11. Nanging ta wartaning warti | 

puniku pan palajĕngan | 
putra ing Giri Kĕdhaton | 
duk bĕdhahe Sukaraja | 
garwa putra parĕkan | 
binoyong marang Mantaram | 
puniku (ng)gĕnnipun kesah 1 1 

12. Tĕgĕse puniku ngungsi | 
anamur amĕndhĕm kula | 
marma ramanta yĕktine | 
kĕlangkung (ng)gĕnnira wĕlas 
dhatĕng kang wau prapta | 
kados tan samar puniku | 
ramanta sang apandhita || 


13 Dumadakan Mas Cĕbolang dhatĕng, lajĕng sungkĕm dhatĕng ingkang rama. 

Rama ibu sakalangkung sukaning galih. Mas Cĕbolang kadhawuhan sungkĕm 
Jayĕngsari ingkang sampun dados kadang sĕpuhipun. 

Sawatawis wĕkdal malih Mas Cĕbolang kanikahakĕn angsal Rancangkapti, 
tansah sih-sinihan sarta kaparingan griya piyambak. 

Botĕn antawis dangu Sĕh Akadiyat kakung putri seda. ... 
kaca 40-44 


Jilid 5 - Kaca : 41 

328 Asmaradana 

13. Marang puniku kang prapti | 

Mas Cĕbolang aris mojar | 
wis payo matura age | 

iya maring kangjĕng rama | 
kalamun ingsun prapta | 
pan wus tobat kapok ingsun | 
narajang walĕling bapa || 

14. Aturĕna kabĕh sami | 
sagunging supataningwang | 
agupuh ingkang kinĕngkĕn | 
minggah marang ing aldaka | 
yata sapraptanira | 

ing ngarsanira sang wiku | 
sang pandhita wus uninga || 

15. Sinamur atakĕn aris | 
dene gati lakunira | 
lah baya ana gawene | 

Ragatruna atur sĕmbah | 
amba atur uninga | 

yĕn putra paduka rawuh | 
kĕndĕl anĕng patĕgalan || 

16. Amba kinĕn tur upĕksi | 
inggih dhumatĕng paduka | 
pan akathah prasĕtyane | 
karuna dhatĕng paduka | 
yata katur sadaya | 
saliring pitungkasipun | 
sang tapa gumujĕng suka || 

17. Ngandika sukur yĕn mari | 
panggaweyane kang salah | 
eling lamun putraningong | 

Jayĕngsari matur nĕmbah | 
punapa ta punika | 

kang tuwan raosi dalu | 
putra paduka kang kesah || 

18. Sang pandhita anauri | 
iya kulup arinira | 
kang suncatur salawase | 
nanging sunduga ing mangkya | 
wus eling tĕtĕmĕnan | 
kadangira watarĕngsun | 

bangĕt tobat ing Pangeran || 

19. Jayĕngsari matur aris | 
kados lĕrĕs sabda tuwan | 
inggih kadospundi malih | 
kalamun botĕn mantuna | 
punapa tan rumangsa | 
lamun putranta pukulun | 
gya gumujĕng sang atapa || 

20. Ngandika Ragatruna glis | 
inggal nulya timbalana | 

Ragatruna wangsul age | 
praptaning ngandhap wus panggya 
lawan Kimas Cĕbolang | 

Ragatruna lon umatur | 

paduka anggĕr ngandikan || 

21. Ing rama tuwan dĕn-gipih | 
pan sampun katur sadaya | 
sawĕling andika rĕke | 
prasĕtya katur sadaya | 
dhatĕng rama paduka | 
sarĕng myarsa aturulun | 
ramanta kalangkung suka || 

22. Kula kinĕn wangsul gipih | 
animbali jĕngandika | 
yata Mas Cĕbolang age | 
minggah umarĕk ing rama | 
sarĕng wau katingal | 
kang rama angawe gupuh | 
kang putra lumampah enggal 1 1 

23. Sapraptaning ngarsa nuli | 
anungkĕmi padĕng rama | 
kang rama nĕsĕp ĕmbunne | 
pan sami anĕnggak waspa | 

Mas Cĕbolang karuna | 
akathah prasĕtyanipun | 
katur dhatĕng ingkang rama || 

24. Yata Radĕn Jayĕngsari | 
tumungkul anĕnggak waspa ] 
pan karasa sarirane | 
akathah ingkang karasa | 
kĕngĕtan kadangira | 

tan karuwan parannipun | 
nĕbut sadalĕming driya || 

25. Sang pandhita ngandika ris | 
mring putra Kimas Cĕbolang | 
lah payo kulup dĕn-age | 
ngabĕktiya kakangira | 


Jilid 5 - Kaca : 42 

lan babo iku nyawa | 
pan ya sĕdulurmu sĕpuh | 
suntunggilkĕn roh lan sira || 

329 Mĕgatruh 

1. Yata ingkang liningan anulya gupuh | 
ngabĕkti mring Jayĕngsari | 
sawusnya tata alungguh | 

rĕsĕp tyase Jayĕngsari | 
marang ingkang lagya rawoh || 

2. Ngalĕm ing tyas Jayĕngsari mring kang rawuh | 
iki wong ladak mantĕsi | 

sasolahira apatut | 
layak wanodya kĕh asih | 
andulu wong kang mĕngkono || 

3. Tan prabeda Mas Cĕbolang mawas (n)dulu | 
angalĕm sajroning ati | 

angling ing tyas dene bagus | 
dhayohe rama kiyai | 
wingit cahyane mancorong || 

4. Ajatmika pasaja bagus aruruh | 
yata kang rama ngling aris | 

Jayĕngsari putraningsun | 

aja taha-taha kaki | 
mring arinira angrĕngkoh || 

5. Kang liningan tur sĕmbah langkung anuwun | 
umatur sarwi wotsari | 

mugi ĕstuwa pukulun | 
sagung timbalan kang maring | 
kawula wau kang dhawoh || 

6. Dene sangĕt arĕmĕn tuwan angrĕngkuh | 
mring kula wong kawlasasih | 
marmamba langkung anuwun | 

mung Allah kang Maha Tinggi | 
nĕksĕnana raganingong || 

7. Anggĕpamba mring tuwan trus batin kalbu | 
atanapi sira yayi | 

aywa taha mring wakingsun | 
ingsun iki ngungsi urip | 
ngungsĕkkĕn sadulur wadon || 

Jilid 5 - Kaca : 43 

8. Anĕng kene tĕmahan ingambil sunu | 
marang ing kangjĕng kiyai | 

pan yakti sun utang umur | 
nuhun-nuhun kang sinung ling | 
yata sang tapa agupoh || 

9. Animbali marang ing rubiyahipun | 
kang pinanggil mĕdal nuli | 
lawan wau putranipun | 

sira Nikĕn Rancangkapti | 
dangune pijĕr nĕng pawon || 

10. Bok rubiyah tan uning yĕn putranipun | 

Mas Cĕbolang ingkang prapti | 
sapraptaning langgar (n)dulu | 

mring putra pan rada pangling | 
wus lami dĕnnira (m)bolos || 

11. Sang atapa anjarag pan ora tutur | 

Mas Cĕbolang gupuh nuli | 
ngraup padaning kang ibu | 
kang ibu wus mari pangling | 
wusana nangis anggĕmbor || 

12. Lara-lara akathah sĕsambatipun | 
katuwone sira gusti | 

apa tan wĕlas maringsun | 
lan malih sira wus eling | 
yĕn atmajaning kinaot || 

13. Ingkang putra wlas tangise ingkang ibu | 
sĕnggruk-sĕnggruk mĕlu nangis | 
Rancangkapti lĕnggah pungkur | 

(n)dhakukul (m)barĕbĕsmili | 
langkung wlas mulat ing ĕmbok || 

14. Dening langkung (m)bok rubiyah trĕsnanipun 
lir ibu-ibu sayĕkti | 

marma Rancangkapti muwun | 
tan nangisi ingkang prapti | 
saking wlas (n)dulu mring ĕmbok || 

15. Sang pandhita alon angandika arum | 
wis padha aywa nangisi | 

aran praptane rahayu | 
sung tarima sinung eling | 
marang Hyang Suksma kinaot || 

16. Tan winuwus kang onĕng marang ing sunu | 
yata ing antara lami | 

rĕmbag kalih-kalihipun | 

Jayĕngsari anglangkungi | 
mau dĕnnira acondhong || 

17. Marang Kimas Cĕbolang lir kadang tuhu | 
tan kenging pisah saari | 

samya angrasakkĕn ngĕlmu | 
runtut wus tunggil pamanggih | 
marma ywa tanggung dadya roh || 

18. Pan cĕndhake bae ing wau cinatur | 
samana sampun apanggih | 

Mas Cĕbolang lawan wau | 
sira Nikĕn Rancangkapti | 
siyang dalu akarongron || 

Jilid 5 - Kaca : 44 

19. Ibu rama langkung sukanirĕng kalbu | 
miyat mring putranirĕki | 

(ng)gĕnnira krama aruntut | 

yata ing antara lami | 
kang rama grah lajĕng layon || 

20. Ingkang putra langkung sungkawanĕng kalbu | 
antawis ing pitung ari | 

kang garwa nusul asurut | 
lajĕng sinare anunggil | 
lan sang tapa kilĕn gandhok || 

21. Langkung dening sungkawa kang kantun-kantun | 
saya kagagas ing galih | 

Jayĕngsari ciptanipun | 

dene ta kurang sathithik | 

dhawuh kang timbul maring ngong || 

330 Maskumambang 

1. Pan antara sawulan surudirĕki | 
sira sang atapa | 

santri Saloka tur pĕksi | 
mring Jayĕngsari wawarta || 

2. Amarĕngi lĕnggah masjid lan kang rayi | 
sira Mas Cĕbolang | 

lan garwane Rancangkapti | 
pan agunĕm ngĕlmu rasa || 

3. Kagyat myarsa Saloka sarĕng turnĕki | 
ilang bayunira | 

sira Radĕn Jayĕngsari | 
tumungkul asangga uwang || 

4. Ki Saloka matur malah wus kaping tri | 
ing sasurudira | 

ramanta kangjĕng kiyai | 
wong punika (ng)gĕnnya prapta || 

5. Panggih lawan kula langkung nyalawadi | 
wong kakalih apan | 

abusana cara santri | 
ngakĕn santri Surabaya 1 1 

6. Tan anyana kula yĕn punika tĕlik | 

(ng)gĕn takĕn ing radyan | 
langkung dening niti-niti | 


< Serat Centhini Jilid 05 - Halaman : 60 > 


kawula inggih bĕlaka || 

7. Wingi kula mring ngare sampun kapanggih 
sanak Surabaya | 

mring wismanipun Pak Kĕmis | 
lajĕng (n)jawil mring kawula || 

8. Yĕn paduka kaginĕm Pangeran Pĕkik | 
sabab wong punika | 

padagange Pangran Pĕkik | 
marma ing gunĕm waspada || 

9. Saya anglĕs rahadĕn duk amiyarsi | 
aturing Saloka | 

ngandika ris mring kang rayi | 
lah yayi sira kariya || 


14 V. Jayĕngsari, Rancangkapti tuwin Mas Cĕbolang lolos 

Satunggaling dintĕn ing Sokayasa kadhatĕngan santri kalih saking Surabaya. 
Punika kakintĕn utusanipun Pangeran Pĕkik ingkang ngupadosi putra- 
putrinipun Sunan Giri ingkang lolos (Jayĕngrĕsmi, Jayĕngsari tuwin 
Rancangkapti). 

Awit saking kuwatosing manah badhe kapikut dening utusanipun Pangeran 
Pĕkik, Jayĕngsari, Rancangkapti tuwin Mas Cĕbolang sami tilar wisma, 
lumampah saurutipun Gunung Kidul mangilĕn. 

Sasampunipun 3 dalu, lampahipun dumugi ing pucuking Gunung Lima, 
kapanggih pandhita Hĕrcaranu ingkang sampun araga-sukma punika kapĕrnah 
canggahipun Ki Banyubiru. 

Sang pandhita paring katrangan, bilih ramanipun Jayĕngsari-Rangangkapti 
mila dinukan dening Pangeran jalaran kapengin mĕngku tanah Jawi. Mila 
wĕlingipun, sampun ngantos sami wantun-wantun dhatĕng ingkang tampi 
Nuringrat (Sultan Agung). Dhawuhipun Sang Tapa, kadang sĕpuhipun i.p. 
Jayĕngrĕsmi taksih wilujĕng nanging tĕbih panggenanipun. Dene Jayĕngsari 
kadhawuhan tansah manĕmbah Hyang Widhi. ... 
kaca 44-48 


Jilid 5 - Kaca : 45 

330 Maskumambang 

10. Ingsun titip marang garwanira yayi | 
bok mĕnawa lĕpat | 

poma apuranĕn yayi | 
manira arsa mulana || 

11. Ngong-oncati gunĕm kang tan bĕcik iki | 
nanging iya poma | 

wartakna (ng)goningsun yayi | 
yata kang sinung wacana || 

12. Mas Cĕbolang lan garwanira nungkĕmi | 
padane kang raka | 

sarya sru dĕnnira nangis | 

Rancangkapti mĕgap-mĕgap || 

13. Apan lajĕng kantaka Kĕn Rancangkapti | 
pan wus timur mula | 

yĕn muwun pĕgĕl kang galih | 
atĕmah niba kantaka || 

14. Jayĕngsari yata angandika aris | 
adhuh ariningwang | 

adat tĕmĕn sira iki | 

yĕn nangis banjur kantaka || 

15. Ngĕndi ana ing wong pipikiran bĕcik | 
tĕmahane padha | 

andadak sira tangisi | 
yata sira Mas Cĕbolang || 

16. Ingkang garwa pinangku sarya anangis | 
adhuh mirahingwang | 

paran polahingsun kari | 
yĕn sira tulus palastra || 

17. Baya-baya ingsun edan turut margi | 
nimas awunguwa | 

yata Radĕn Jayĕngsari | 
kang rayi wus sinotyanan || 

18. Nulya nglilir pupungun anangis ririh | 
angling ingsun kakang | 

suthik kari anĕng ngriki | 
sanadyan mati uripa || 

19. Nora gĕlĕm pisah lan sira sayĕkti | 
gumujĕng kang raka | 

nora kaya sira iki | 
munduran kaya duk bocah || 

20. Pae dhingin sira duk durung akrami | 
saparan pan mangsa | 

kĕnaa sah lawan mami | 
ing mĕngko wus duwe krama || 

21. yĕkti abot wong angladĕni ing laki | 
sira Mas Cĕbolang | 

nambung sabda sarwi nangis | 
punapa inggih kawula || 

22. Tuwan kesah kula pan dinalih kari | 
mangsa ta purunna | 

sapurug amba tut-wingking | 
sanajan pĕjah gĕsanga || 

23. Nadyan inggih pĕjah gĕsang ajĕng uning 
kang raka ngandika | 

paran polahingsun yayi | 
lamun sira tut-wuriya || 

24. Sayĕktine nora olĕh dene yayi | 
iya pĕt-umpĕtan | 

Saloka nambung sabda ris 
yĕn kĕdah tĕmĕn arinta || 


Jilid 5 - Kaca : 46 

25. Atutwuri marang ing paduka inggih | 
pan kĕjawi kanca | 

sadaya kinĕn angari | 

yĕn malih wontĕn wong prapta || 

26. Yĕn pitakĕn ing paduka inggih gampil | 
ingsun awat-awat | 

kula warti yĕn wus anis | 
saking ing riki wikana || 

27. Ing puruge kula (m)botĕn nguningani | 
yĕn sampun paduka | 

andhok nuntĕn tuwan nuding | 
asung wruh dhatĕng kawula || 

28. (ng)Gĕh pun Buras tumuntĕn paduka tuding | 
pĕsthine kawula | 

lan sanak anusul sami | 
inggih dhĕmitan kewala || 

29. Pan sadaya mangsa si (n)dadaka inggih | 
pisah rayi tuwan | 

wong kanthĕt-kinanthe sami | 
tan wontĕn seje satunggal || 

331 Kinanthi 

1. Bab kabĕh santananipun | 
wus ingundang sami prapti | 
andhĕr sadaya nĕng langgar | 
yata sampun dĕnwartani | 
marang sira Ki Saloka | 
kabĕh panuju ing pikir || 

2. Wusnya dadi rĕmbugipun | 

Jayĕngsari sukĕng galih | 
tuwin sira Mas Cĕbolang | 
langkung suka Rancangkapti | 
dene wurung tinilara | 
nahĕn ta kasaput ratri || 

3. Ing dalu datan winuwus | 
sarĕng byar angkatirĕki | 
sagung kang para santana | 
ngatĕr wangsul ngandhap ardi | 
pra samya angĕmu waspa | 
kang lunga lawan kang kari || 

4. Yata kang kesah lĕstantun | 

Mas Cĕbolang Jayĕngsari | 

Kĕn Rancangkapti pun Buras | 
nĕng ngarsa atuduh margi | 

katiwang-tiwang lampahnya | 

Sokayasa wus tan kĕksi || 

5. Lampahe kawĕlasayun | 

(n)dulur wong catur lumaris | 

wus tĕbih ing lampahira | 
sampun manjing ing wanadri | 
mudhun jurang minggah arga | 

Rancangkapti anggung nangis || 

6. Ngrĕmpong tan bisa lumaku | 

ginendhong mring raka nuli | 

Mas Cĕbolang langkung sayah | 
pun Buras ingkang (ng)gĕntĕnni | 
sadangunira mangkana | 

wau dĕnnira lumaris || 

7. Nurut wana ardi kidul | 
mangilĕn lampahirĕki | 
tan winarna solahira | 

ing lampah wus tigang-ratri | 
kĕndĕl yĕn dalu kewala | 
kĕlangkung kawĕlasasih || 

Jilid 5 - Kaca : 47 

8. Yata aningali gunung | 
alit kalangkung rĕspati | 
ing pucak anĕng wong tapa | 

(ng)gĕnnipun tapa wus lami | 
siji datanpa rowang | 
kinasihan ing Hyang Widdhi || 

9. Aran Ki Sĕh Hĕrcaranu | 
tuwa pan wus kaki-kaki | 
apan ta kaprĕnah canggah | 
mring Ki Banyubiru nguni | 
kang martapa ardi Lima | 
wus angraga-suksma yĕkti || 

10. Arang wong kang wruh ingriku | 
saking angkĕre nglangkungi | 

Sĕh Hĕrcaranu tan samar | 

yĕn badhe wontĕn wong prapti | 
satriya alaku papa | 
langkung asih kawlasasih || 

11. Langkung awlas sang palungguh | 
marang sira sang kaswasih | 
yata wau kang lumampah | 
kĕndĕl anĕng soring wuni | 

suku ardi kang lĕr wetan | 
tumawing jurang atrĕbis || 

12. Gurda gung langkung asingup | 
singube ngungkuli wuni | 

samya tumiyung ing jurang | 
jurange langkung atrĕbis | 
ngisor panggenanning sima | 
ting galĕro mĕmĕdĕni || 

13. Kang rarywan pan ora kĕngguh 
ngĕningkĕn ciptaning galih | 
mung ketang kang Karya-jagad 
marma rumarasira nir | 

kwĕh swaraning pĕksi munya | 
mangsa wohing gurda sami || 

14. Umyung rĕbut woh ambarung | 
mawarna-warna kang pĕksi | 
mrak nyangungong ing paragak 
kang satawana nauri | 
jĕgigĕr swara angatak | 

kinĕn panggiha Sang Rĕsi || 

15. Kang mangkana pĕngĕtipun | 
kang rarywan graitĕng galih | 
yata non pucak aldaka | 

ana wong tuwa alinggih | 
pitĕkur muji Pangeran | 
sĕmune brangti Hyang Luwih || 

16. Yata radyan mara gupuh | 
sumĕngka marang ing wukir | 
sadaya pan samya minggah | 
sapraptanira ing nginggil | 
sarĕng cĕlak lan sang tapa | 

Ki Sĕh pan angawe gipih || 

17. Lah banjura putraningsun | 
aja sira wĕdi-wĕdi | 
gupuh wau kang ingatak | 
sapraptanira ing ngarsi | 
ngaras suku dĕlamakan | 
sang tapa angrangkul aris || 

18. Sarwi ingaras kang ĕmbun | 
katiga ginĕnti-gĕnti | 

ri wusnya tata alĕnggah | 
langkung samya aminta sih | 
tumungkul dĕnnira lĕnggah | 
sang tapa angrĕs ing galih || 

19. Tan samar sasolahipun | 
wasana ngandika aris | 

sang pandhita mring rahadyan | 
adhuh putuningsun kaki | 
dene liwat kawlasarsa | 
ing solahira mas gusti || 


Jilid 5 - Kaca : 48 

20. Dĕn-narima putuningsun | 

pan wus karsaning Hyang Widdhi | 
sira dadi lĕlampahan | 
kawit wong tuwa kang mawi | 
ramanta marma dinukan | 
dening Hyang Kang Maha Luwih || 

21. Lali pancĕn arsa mĕngku | 
angangkah ing tanah Jawi | 
kuwalĕn arsa binuwang | 
marma apantĕs malati | 
tuwas rusak ngajak-ajak | 
marang anak-puti wuri || 

22. Marma putu wĕkasingsun | 
marang ing sira dĕneling | 

ywa ngambah pikir (m)bĕlasak | 
lan dĕnawas sira kaki | 
kang katibanan nuring-rat | 
aja sira wani-wani || 

23. Ywa tiru ramanirĕku | 
lali ing bangsĕku yĕkti | 
marma sru dukaning Suksma | 
kang liningan awotsari | 
saglugut pan botĕn nĕdya | 
anyipta kadya kang wingking || 

332 Pangkur 

1. Sangĕt panuwun kawula | 

lamun amba darbe krĕkat samĕnir | 
mung mikir lujĕnging purug | 
sampun binurak-burak | 
inggih namung tĕntrĕme manah pukulun 
lan malih kang dados manah | 
kadang kawula sayĕkti 1 1 

2. Sĕpuh punapa inggiha | 

maksih gĕsang utawi yĕn ngĕmasi | 
sang tapa mĕsĕm sumaur | 
ywa susah manahira | 
kadangira sayĕkti misih rahayu | 
nanging adoh panggĕnannya | 
mangulon paranne ngungsi || 

3. Aja susah mikir kadang | 
awakira lah rĕksanĕn pribagi | 
yĕkti (ng)gal lawase tĕmu | 
sok uga salamĕta | 

Jayĕngsari tursĕmbah alon turipun | 
kadospundi karsa tuwan | 
mring amba manggih basuki || 


15 Wĕkasan kadhawuhan dhĕdhĕkah ing Wanataka. Lampahipun kaatĕr dening 
Sang Pandhita kanthi lampah gaib. Sami kadhawuhan nyĕpĕngi 


< Serat Centhini Jilid 05 - Halaman : 66 > 



nyampingipun Sang Pandhita kanthi mĕrĕm, ngantos dumuginipun papan 
ingkang tinuiu i.p. Wanataka. ... 
kaca 48-49 


Jilid 5 - Kaca : 49 

4. Sang tapa gumuyu suka | 
aja maras tyasira putumami | 
yĕn ta maksih jĕnĕngingsun | 
nanging ta lujĕngira | 

lan sirĕpe aja na ingkang angruruh | 
nanging sarate mas-nyawa | 
dĕnasru brangti Hyang Widdhi || 

5. Lah nuli sira mangkata | 
ana alas kapit ing ardi alit | 
pan kinĕpung jurang trĕjung | 
aranne Wanataka | 

dhudhukuha mas-putu wontĕn ing ngriku | 
matĕkĕna raganira | 
amung dĕlĕngĕn sawiji || 

6. Marang Hyang Suksma Wisesa | 
matur nĕmbah wau kang sinungan ling | 
sandika sak-rĕh pukulun | 

amba darmi lumampah | 

sang pandhita ngandika ingsun tut-pungkur | 

angĕtĕrakĕn ing sira | 

mrĕnahkĕn ĕnggonnirĕki || 

7. Lĕga tyasira sadaya | 

ya dening sang pandhitarsa tut-wingking | 

sang tapa ngandika arum | 

wus kabĕh putuningwang | 

iya padha gujĕngana nyamping-ingsun | 

lan poma padha mĕrĕmma | 

aywa na kang mĕlĕk sami || 

8. Yĕn ingsun durung parentah | 

pan sandika wau kang dĕndhawuhi | 

nulya sami nyandhak gupuh | 

ing nyampinge sang tapa | 

sang pandhita (n)dhatĕngkĕn karamatipun | 

sakĕdhap anulya prapta | 

ing ĕnggĕn kang dĕnĕsiri || 

9. nĕnggih ardi Wanataka | 

kang ing tĕngah kapit gunung dĕn (ng)gonni | 
kinĕpung jurang atrĕjung | 
masjide pan wus ana | 

langkung pelag kinĕpung balumbang tĕpung | 
rĕsik palataranira | 
sasĕkarane mĕpĕki || 

10. Miwah ingkang palakirna | 
ingkang tiris angubĕng karangan sri | 
andadi-dadi wohipun | 
rakit-rakite kadya | 

kaya uwus dhukuh kanggĕnan sĕwindu 
sajatine kang karamat | 

Sĕh Hĕrcaranu linuwih || 

11. Mĕh timbang lan waliolah | 
karamate sasat pandhita linuwih | 
lan agĕng subratanipun | 

sajĕg tan kambon upa | 
milanipun kinasihan ing Hyang Agung 
barang saciptane dadya | 
yata wusira anuli || 


16 Dhukuh Wanataka sarwi jangkĕp kanthi asramanipun, tĕtanĕman sarwi 
andados kadosdene dhukuh sampun umur sawindu. Mangka sajatosipun, 
dhukuh wau dumados saking ciptanipun Sĕh Hĕrcaranu. 

Supados wilujĕng Sĕh Hĕrcaranu dhawuh sadaya kĕdah gantos nami: 
Jayĕngsari gantos dados Sĕh Mangunarsa; Mas Cĕbolang dados Sĕh 
Anggungrimang, santri Buras dados Monthĕl. Namung Rancangkapti ingkang 
tĕtĕp, botĕn gantos nami. 

Ing Wanataka sadaya tansah sami sĕngkut panĕmbahipun dhatĕng Gusti Kang 
Maha Kawasa. Botĕn dangu para kulawarga ing Sukayasa sami nusul 
dĕdunung ing Wanataka ngantos dados dhukuh ingkang rame karta raharja. ... 
kaca 51 


Jilid 5 - Kaca : 50 

12. Kang wayah kinĕn mĕlĕka | 

kang ingatak kagyat mulat umĕksi | 
anon pakarangan agung | 
sangkĕp pan sarwa ana | 
wus anarka karamate sang awiku | 
langkung sami ajrihira | 
sang pandhita angling aris || 

13. Wis dĕnenak atinira | 

anĕng kene aywa amutawatir | 

kang sinung ujar anuwun | 

cinĕndhak kandhanira | 

pan cinatur sang tapa tĕngga nĕng ngriku | 

mumulang marang rahadyan | 

apan ngantos kalih sasi || 

14. Wus antuk wĕdharing rahsa | 
langkung suka wau rahadyan kalih | 
sang tapa ngandika arum | 

lah wis sira kariya | 

apan sira uwis padha lawan ingsun | 

lĕwih ing panganggĕnira | 

lan malih ngaliha nami || 

15. Putuningsun kang atuwa | 

Jayĕngsari asiliha wĕwangi | 

Sĕh Mangunarsa apatut | 
dene Kimas Cĕbolang | 
anama Sĕh Agungrimang pan anut | 
angĕpĕk namaning bapa | 
putraningsun kang pawĕstri || 

16. Mĕksiya aranning lama | 

ya si Buras ingsun paring wĕwangi | 

Ki Santri Monthĕl puniku | 

nuhun kang sinung aran | 

angling malih sang pandhita manis amm 

putuningsun Agungrimang | 

bĕcik misaha (ng)gĕnnĕki || 

17. Anaa saloring jurang | 

dadya antuk wong ngĕningkĕn pandĕling 

lan tan ngrĕregoni iku | 

ing ciptane rakanta | 

kang liningan sabda sandika turipun | 

punapa sak-rĕh paduka | 

amba pan darma nglampahi || 

18. Yata sang tapa anulya | 
anuduhkĕn kang putra kalih ngiring | 
saonjolan tĕbihipun | 

lawan ĕnggĕnning raka | 

pan wus manggih padhukuhan sri dinulu 

saking sabdaning pandhita | 

barang saciptane dadi || 

19. Kĕlapa kadya tinata | 

pan atharik nĕng pinggir wadhah sami | 
wowohan palagumantung | 
amĕpĕki sawarna | 
wismanira [wis...] 


17 VI. Jayĕngrĕsmi nilar Karangkagĕngan, Bantĕn, ngupadosi adhi-adhinipun. 
Naminipun kagantos dados: Sĕh Amongraga 

Putra pambajĕngipun Sunan Giri ingkang lolos nali, pĕrang-Giri, suwita 
dhatĕng Ki Agĕng Karang, sangĕt kinasihan, winĕjang sakathahing ngĕlmu 
agal alus. Sasampunipun katingal mumpuni, dening Ki Agĕng namanipun 
kagantos dados Sĕh Amongraga. Santri kalih pandhĕrĕkipun Gathak Gathuk 
kagantos dados Jamal Jamil. 

Sĕh Amongraga pamit badhe ngupadosi adhi-adhinipun. Ki Agĕng ngandika 
bilih adhinipun (Jayĕngsari) sampun angsal kamulyan agung, timbang kalihan 
Sĕh Amongraga, jalaran gurunipun ugi nate rawuh ing Karang, malah tunggil 
guru kalihan Ki Agĕng, ewadene dĕrĕng sami kalihan ngĕlmunipun Sĕh 
Amongraga. Ki Agĕng botĕn karsa mbĕbĕrakĕn dunungipun adhinipun, 
namung Sĕh Amongraga kadhawuhan dhumatĕng Wanamarta ing 
kidulwetanipun Giri Maja, papan dunungipun Ki Bayi Panurta ingkang 
sampun jumĕnĕng gurunipun para bupati ing Bang Wetan. ... 
kaca 51-52 


333 Asmaradana 


Jilid 5 - Kaca : 51 

1. Ngambah tanah ing pasisir | 
lan rayi Sĕh Agungrimang | 
angulati mring kadange | 
miwah marang padhusunan | 
angin-angin warta | 
angruruh mring kadangipun | 
mĕksa datan angsal warta || 

2. lajĕng samya wangsul nuli | 
marang dhukuh Wanataka | 
cinatur cĕndhake wae | 
yata wau sĕntananya | 
kang kantun Sokayasa | 
wus sinung wikan sadarum | 
si Monthĕl ingkang dinuta || 

3. Wus kĕbut sadaya sami | 
nusul carang Wanataka | 
nanging aicir lampahe | 
samana pan wus raharja | 
dhukuhe Agungrimang | 
kunĕng ingkang adhudhukuh | 
gantya ingkang kawarna-a || 

4. Sira Radĕn Jayĕngrĕsmi | 
kang lami anĕng ing Karang | 
kadi sarĕng ing lampahe | 
lan kang rayi kesahira | 
nanging gĕnti kinandha | 
kacatur wau sang bagus | 
kanggĕp pangawulanira || 

5. Marang ki agĕng ing Kawis | 
malah ingambil atmaja | 
saking rĕsĕpe ing tyase | 
kadya putra (ng)gĕn ayoga | 

Ki Agĕng datan samar | 
marang sira sang binagus | 
ing tĕmbe antuk kamulyan || 

Jilid 5 - Kaca : 52 

333 Asmaradana 

6. Pira ta laminirĕki | 

(ng)gĕnnira anĕng ing Karang | 
kinĕmpit rina wĕngine | 
mring ki agĕng pan winulang | 
ngĕlmu lĕmbut lan kasap | 
kang ginendhong lan kinandhut | 
pan sampun tĕlas sadaya || 

7. Dhasar manahira lantip | 
ukur kumlebat kewala | 
kacandhak tĕkan bongkote | 
pan wus pinasthi dening Hyang | 
yĕn bakal sinĕrĕnan | 

ing ngĕlmu kang agung-agung | 

dhasar nguni wus pawitan || 

8. Winulang kang rama nĕnggih 
duk maksih nĕng Sokaraja | 
marmanira ta ing mangke | 
lajĕng ambantas kewala | 
sakĕh ngĕlmu sampurna | 
malah wus sinung jujuluk | 
mring rama ki agĕng Karang || 

9. Sawab kawruh wus anunggil | 
sinung nama Amongraga | 
pan wus karan nama Ĕsĕh | 
abdi kĕmbar Gathuk Gathak | 
wus ingalih namanya | 
jĕnĕng santri arannipun | 
wus ingalih Jamil Jamal || 

10. Abdi kala taksih alit | 

ing mangke tumut saparan | 
nahĕn ta samana rĕkĕ | 
ki agĕng duk lagya lĕnggah | 
nĕng ngĕmpĕr mĕsjid (n)jaba | 
kang putra linggih ing ngayun 
tumungkul sarya angrĕpa [| 

11. Ki agĕng waspadĕng aksi | 
tumingal marang kang putra | 
arum wau andikane [ 
kadingarĕn babo sira | 
marĕk ing ngarsaningwang | 
apa na kang durung surup | 
bab ing basa iya ora [[ 

12. Lan dudu iku ya iki | 
sajatine iku iya | 

pan yĕktine iya dede | 
apa mĕksih rubĕd nyawa [ 
kang liningan tur sĕmbah | 
inggih ing sawab pukulun | 
sadaya sampun kadhadha || 

13. Sanĕs kang puniku inggih | 
marmamba marĕk ing tuwan | 
arsa pamit sayĕktine | 
kesah angupaya kadang | 
kang amba turkĕn tuwan | 
inggih ing kantĕnanipun | 
pĕjah atanapi gĕsang || 

14. Kawula arsa udani | 

ki agĕng mĕsĕm ngandika | 
adhuh putraningsun anggĕr | 
aja maras atinira | 
prakara kadangira | 

wus antuk kamulyan agung | 
mĕh timbang kalawan sira || 

15. Kawruhe lan sira nunggil | 
sawab guruning rinira | 
wus tau wĕruh ing kene | 
nanging ingsun tan wani (m)babar 
prĕnahe kadangira | 
nanging yĕn sira drĕng kulup | 
ngupaya ing arinira || 


18 Dhawuhipun Ki Agĕng Karang, Ki Bayi Panurta kagungan putra-putri nama 
Kĕn Tambangraras. Bilih kataros, Sĕh Amongraga kandhawuhan miturut 
dhaup kalihan Tambangraras. Punika sagĕd dados jalaranipun Sĕh 
Amongraga kapanggih adhi-adhinipun, nanging kĕdah tansah lampah 
matiraga. ... 
kaca 53-54 


Jilid 5 - Kaca : 53 

333 Asmaradana 

16. Angetanna sira ugi | 
marang dhukuh Wanamarta | 
kaprĕnah kidul wetane | 
pĕtilasan nagri Maja | 

-lĕngka ana pandhita | 

lan dadi paguron agung | 
sagung bupati bang-wetan || 

17. Sawab sarwa-na sayĕkti | 
apa kang tinakokĕna | 
mring Bayi Panurta kuwe | 
ing kasap lĕmbat tan kewran | 
marma saya kĕh prapta | 
wong pasisir urut gunung | 
mila wismĕng Wanamarta || 

18. Dene gurune ngong uning | 
pĕngulu Cĕrbon Dulsalam | 
iku kang dadi gurune | 
amulang Bayi Panurta | 
dhasar yĕkti sarwa na | 

Ki Dulsalam yĕn ing mungguh | 
tumibĕng tanah bangwetan || 

19. Ngĕlmune tan animbangi | 

yĕn mungguh nĕng kene nyawa | 
apan lumrah lan wong akĕh | 
durung papak lawan sira | 
kang putra matur nĕmbah | 
saking brĕkah sang pukulun | 
awit pamulang paduka || 

20. Ki agĕng ngandika malih | 
kapindhone Ki Panurta | 
adarbe atmaja wadon | 

warnane pan ayu pelag | 
aranne Tambangraras | 
dadya kondhange kikidung | 
asring dadya lilinduran || 

334 Dhandhanggula 

1. Akĕh para santri kang nĕkani | 
sami kasmaran miyarsĕng warta | 
apan ta nora katampĕn | 

banjur wisma ing riku | 

marma pondhok jĕjĕl apipit | 

sudagar jor-jinoran | 

ing patukonipun | 

nora nana kang tinampan | 

wicarane besuk ingsun arsa krami | 

yĕn olĕh sĕnĕnging tyas || 

2. Miwah-wong gĕdhe kĕh duwe melik | 
nora nana ingkang wani mĕksa | 
sawab wus (ng)guguru rĕke | 

lawan wong wadon iku | 

wus winasis ngĕlmu maknawi | 

wirasat pan wus wignya | 

dadya was pandulu | 

ngupaya kakung utama | 

ingkang pantĕs sinĕmbah ing awal akir | 

iku kang ingupaya || 

Jilid 5 - Kaca : 54 

3. Marma nuduh ingsun mring sirĕki | 
ingsunkon mring Wanamarta sira | 
pĕsthi sira yĕn dhaupe | 

lan marganira tĕmu | 
lawan kadangira ing benjing | 

(m)buh sĕsangkananeya | 
marga saking ngriku | 
dadine tyasira padhang | 
nging sarate dĕnasru amati-ragi | 
supayane Hyang Suksma || 

4. Asiha marang ing sira ugi | 
karĕmĕne Hyang Suksma wisesa | 
wong asring amatĕkake | 
marang ing raganipun | 

lawan wong kang rĕmĕn ngasĕpi | 

yĕku kĕkasihing Hyang | 

seje lan wong kupur | 

dhasare linulu ing Hyang | 

ya wong dhasar ginadhang nĕraka benjing | 

marma ngugung dening Hyang || 

5. Sĕh Amongraga saya awingit | 
miyarsakkĕn andikaning rama | 
padhang nĕrawang tingale | 
ĕngĕt trahing linuhung | 

yata sigra dĕnnya tur bĕkti | 
angaras dĕlamakan | 
cinĕcĕp kang ĕmbun | 
apan sarwi binisikan | 

ing pangawruh kang ngilangkĕn ing sak sĕrik 
lan ĕnggĕnning Pangeran || 

6. Riwusnya mangkana lĕngsĕr aglis | 
datan kantun abdi kalihira | 

ki agĕng sru pandongane | 

jinurungkĕn mring sunu | 

yata wau ingkang lumaris | 

andarung lampahira | 

tan ana lyan ketung | 

amung sihira Hyang Suksma | 

datan liyan kang pinĕsthi ing pandĕling | 

kĕndĕl-kĕndĕl yĕn salat || 

7. Sawusing bakda sigra lumaris | 
ngetan bĕnĕr (ng)gĕnnira lumampah | 
nurut dhusun pinggir lĕpĕn | 
akathah kang kadulu | 

akĕh langĕn-langĕning margi | 
dhusun kathah kang gĕmah | 
palakirna agung | 
kapungkur ingkang padesan | 
yata ngambah tarataban pinggir wukir | 
tĕbih kang padhusunan || 

8. Tindaknya ris wau apan sarwi | 

tumingal langĕn-langĕning marga | 
kadya anggugah driyane | 
pradapĕng wrĕksa lumung | 

apan samya nĕdhĕng asĕmi | 

lagya katiban warsa | 

amuyĕg dinulu | 

marga sunare sumĕngka | 

wuryan ingkang marga kadya ngrujit ati | 

berag kanyaran warsa || 

9. Larah-larahing ara-ara kadi | 
kang udaya kalĕban ing ombak | 
pacing asĕgĕr sawange | 
srigunggu lawan sĕmbung | 

puspa lembong myang sanggalangit | 
kasĕlan mandhalika | 
rumput-mrak angrĕgu | 
nĕlasah angadal-adal | 
kang wĕlingi anurut tĕpining margi | 
marga lĕbu apanas || 


19 Lampahipun Sĕh Amongraga kadhĕrĕkakĕn Jamal-Jamil mampir Maledari 
ing rĕdi Gora, kapanggih Buyut Wasi Bagĕna, gurunipun para bĕkĕl dhusun. 
Ki Buyut kagungan putra putri kalih, nama Kĕn Pangliring tuwin Rara 
Sumĕkar, sami ayu rupinipun, lĕbda dhatĕng kitab Kur'an. Kalihipun ing 

batos kapengin dados semahipun Sĕh Amongraga. 

Ki Buyut dalah semahipun sual-jawab kalihan Sĕh Amongraga: ... 
kaca 54-62 


Jilid 5 - Kaca : 55 

334 Dhandhanggula 

10. Tindaknya lon wau kang kaswasih | 
nujwa mantĕngah kang diwangkara | 
mangkana kandhĕg lampahe | 
nĕng ngandhap mandera gung | 
lajĕng ĕrca rana nĕng bĕlik | 
lan abdi sawusira | 
ngabĕkti Hyang Agung | 
pan angĕningakĕn cipta | 
sawusira abdi kalih amangani | 
orong-orong binakar || 

335 Wirangrong 

1. Yata wusira anuli | 

sang brangta lampahnya alon | 
ngambah jurang sĕngkan siluk-siluk | 
yĕn jurang atrĕbis | 
marga rumpil arampal | 
pan arang kambah ing jalma || 

2. Marga kapit ing cucuri | 

yĕn wong kang tan sĕdya layon | 
mangsa waniya ngambah ing ngriku | 
yĕn wong misih mikir | 
enak lawan kapenak | 
mangsa ta silih ngimpiya || 

3. Liwat marga kang asungil | 

(m)bok ngambah liyane kono | 
tur mangsa kuranga liyanipun | 
margi ingkang radin | 
ingkang tau dĕnambah | 

ing manungsa pan akathah || 

4. Ing yĕkti dhapur ngulati | 

sang brangta marga kang ewoh | 

ingkang nora kambah ing wong langkung | 

yata wau nuli | 

anĕnggĕl minggah arga | 

nuju Asar wayahira || 

5. Yata nĕng nginggil ningali | 
kidul wetan lĕr lan kulon | 

nglimut pan anglamat dhusun-dhusun | 
tan awas ingaksi | 
miwah kang ardi kathah | 
pan samya ĕlĕt jujurang || 

6. Nanging ardi alit-alit | 

sang brangta kasmaran anon | 

eca dĕnnya lĕnggah sela pingul | 
kang abdi mĕtĕki | 
yata wau samana | 

mĕh ngayom Sang Hyang Pratangga || 

7. Ambarung swaraning pĕksi | 
rĕbut (ng)gon anĕng kĕkayon | 
putĕr jalak menco pĕksi siyung | 
prit-pĕking salindhit | 

johan lan atat-kĕmbang | 
kĕdhasih munya ing tawang || 

Jilid 5 - Kaca : 56 

8. Swaranira ngasih-asih | 

lir nangisi ingkang rawoh | 

mrak nyangungong kadya nyapĕng tamu | 

kang satawana (n)jrit | 

anglir asung sasmita | 

sang brangta mĕsĕm ing driya || 

9. Akĕh sato ing wana-dri | 

samya munya ting galĕmbor | 
lĕmbu singandaka lutung cĕnguk | 
pra samya awingwrin | 

uninga groning sima | 
mĕncit ngungsĕkkĕn tĕnaya || 

10. Samana wanci Mahĕrib | 

umyung swara cĕnggĕrĕt-nong | 

barung kup-angkupan kongkang ngungkung | 
anĕng rong lir gĕndhing | 
patut lir mandra-raga | 
rĕs-rĕs munya sasauran || 

11. Tangĕh ucapĕna sami | 
isining jurang tuwin rong | 

yata sang brangta sukĕng ing kalbu | 
myarsa kĕh kang uning | 
yata ing sawusira | 
bakda (ng)gĕnnira asalat || 

12. Lĕnggah sela wisnu radin | 
lajĕng muji ing Hyang Manon | 
nora dhompo awas ing pandulu | 
wus ngumpul nganggĕki | 
pranyata yĕn utama | 

sira Ki Sĕh Amongraga || 

13. Pratandha waspadĕng ĕksi | 
ĕnggĕning Suksma kinaot | 

pan sayĕkti arang wong kang wĕruh | 
marang Hyang Kang Luwih | 
lamun ta durung bisa | 
mati sajroning ngagĕsang || 

14. Nadyan mangkonowa ugi | 

yĕn sinung sihing Hyang Manon | 
arang kang waspada ing pandulu | 
ĕnggonning Hyang Widdhi | 
mendah dening akathah | 
kalamun sok pandhitaa || 

15. Sinung ilham ing Hyang Widdhi | 
mendah wali ting pragogok | 
yata ing ratrinya tan winuwus | 
samana wus enjing | 

Hyang Arka mĕh sumirat | 
angganthĕng kang mega malang || 

16. Kwĕh warnanira ingĕksi | 
mega pindha kang wastra byor | 
dadu kuning rĕkta wilis wungu | 
amemba manjĕthi | 

umyung pĕksi kang mangsa | 
wohing bulu lawan gruda || 

17. Sato gora bibar sami | 
umuni pating galĕmbor | 

mrak manguwuh kadya asung pemut | 
pĕksi bĕluk kadi | 
angatak uninira | 
sampun kadangon gingsira || 

Jilid 5 - Kaca : 57 

336 Sinom 

1. Sawusnya nitih ancala | 

Hyang Surya sang brangta nuli | 
tumurun saking aldaka | 

abdi kĕkalih nĕng wingking | 

praptaning ngandhap nuli | 

yata lajĕng lampahipun | 

margĕng jurang sasĕngkan | 

parang rong pĕrĕng kapering | 

kang kandhĕgan curi mingis lir sutikna || 

2. Prandene mĕksa dĕnambah | 
tan kengguh margi kang sungil | 
tan wontĕn baya kang ketang | 
amung andulwĕng sawiji | 
kang karya bumi langit | 

kang pinanthĕng ing pandulu | 

darung ing lampahira | 

sadina dĕnnya lumaris | 

pan ararywan sabĕn ing wĕktu kewala || 

3. Bakdane nuli lumampah | 
ngetan bĕnĕr (ng)gyan lumaris | 
yata aningali arga | 

agĕng dhukuhe kaĕksi | 
gĕng gĕng yĕn tinon asri | 

pan anĕng sukuning gunung | 
dhukuh punika aran | 
pan ing Taramaledari | 
gunungipun ingaranan ardi Gora || 

4. Dadya dhukuh milu karan | 
dene ingkang apalinggih | 
ki buyut Wasibagĕna | 
gĕntur ing tapanirĕki | 
dhasar ngĕlmune luwih | 
pan dadya paguron agung | 
sagung patinggi desa | 
akathah sabatirĕki | 

ingkang tumut wisma patangpuluh ana || 

5. Masjide katon anganggrang | 
pagĕr tabag dĕnĕnjĕdi | 

lir sa[. . . ]un saking kodahan 

balumbangira ngubĕngi | 

ingon ulam mawarni | 

tharik sasĕkaranipun | 

samya binatur sela | 

amĕpĕki sawarnining | 

naga puspa kumuning ngapit ing lawang | 

6. Kĕnanga nĕng (n)jawi pisan | 
palakirna amĕpĕki | 
manggis dhuku lan pijĕtan | 
gowok kĕpundhung kĕcapi | 
pĕlĕm duryan kuwĕni | 
pakĕl rambutan lan jĕruk | 
srikayane ngayangan | 
mangsane lagya woh sami ] 
angrĕmbaka kang tĕbu-wulung-arjuna || 


Jilid 5 - Kaca : 58 

7. Dhasar toyane tumumpang | 
wĕh anjog saking ing ardi | 
tibane pan tinalangan | 
kilĕn ngubĕngi kikitri | 
ingkang wisma aparik | 
asĕgĕr-sĕgĕr dinulu | 

ki buyut wismanira | 

anĕng tĕngah dĕnubĕngi | 

ing wismane sagung para santrinira || 

8. Pan kĕkalih kĕtibira | 
papat marĕbotirĕki | 
apan ta ngiras kĕbayan | 
wong papat puniku nĕnggih | 
kĕtib aran Nuripin | 
sawijine kĕtib Samud | 
marĕbot ki Jatruna | 
kalawan mĕrbot Nurkasim I 

lawan Kĕrtasapele Kĕrtasapala || 

9. Ki buyut Wasibagĕna | 
adarbe atmaja kalih | 
sami ĕstri kalihira | 
warnane samya yu luwih | 
yĕn ing desa munjuli | 
duk samya birainipun | 
wastane kang atuwa | 
awasta Nikĕn Pangliring | 

ingkang anĕm wastanira ra Sumĕkar || 

10. Kalangkung dinama-dama | 
marang rama sang ayogi | 
ing sapantĕse wong arga | 
saking dĕlape sasiwi | 
yata sang tapa nuli | 
pinarak langgar mumuruk | 
mring sagung santrinira | 
gumuruh santrinirĕki | 

Nikĕn Rara lan ibu ngaji nĕng wisma || 

11. Pra samya amangku Kur'an | 
kang mulang ibunirĕki | 
nahĕn wau kang lumampah | 
yata samana wus prapti | 
ing dhukuh Maledari | 
sang brangta rĕsĕp andulu | 
uning rakiting dhĕkah | 

lan myarsĕng kĕh santri ngaji | 

pan kumĕpyur ĕngĕt duk kala nĕng wisma 

12. Yata laju lampahira | 
kĕndĕl sajawining kori | 
katuju ngĕnu samana | 

Kĕrtisapele nĕng (n)jawi | 
kagyat dĕnnya umĕksi | 
wong ngadĕg anĕng ing pintu | 
bagus misih taruna | 

kang cahya amindha sasi | 
sigra Kĕrtisapele manggihi nulya || 

13. Gupuh dĕnnya uluk salam | 

Kĕrtisapele tanya ris | 
anak teja sulaksana | 
tĕmbe pun bapa umĕksi | 
kang tinanya nauri | 
kewula wong kawlasayun | 
santri saking ing Karang | 
nanging santri tanpa ngĕlmi | 

anĕng Karang tan antuk papan katiwar || 

14. Kalingan kang wus utama | 
marma kewala puniki | 
ngumbara yĕkti ngupaya | 


< Serat Centhini Jilid 05 - Halaman : 79 > 


ing pandhita kang wus sidik | 

arsa ngrasĕhkĕn ngĕlmi | 

warti ing riki pinunjul | 

buyut Wasibagĕna | 

marma manirĕnggal prapti | 

manthuk-manthuk Kĕrtisapele saurnya 


15. (Ng)gih lĕrĕs anak kang warta | 
sayĕkti kangjĕng kiyai | 

anak pangraoskawula | 

pun bapa dĕrĕng amanggih | 

kawruh kadi ing ngriki | 

kula punika kang wau | 

santri saking ing Tuban | 

lir pun anak wus ngĕblĕgi | 

kesah amba kasmaran kawruh utama || 

16. Nglĕlana anjajah desa | 

sabĕn wontĕn wong kang lĕwih | 
kawula dhatĕngi apan | 
maksih apĕtĕng ing galih | 
dĕrĕng padhang samĕnir | 
sarĕng ngriki kula rawuh | 
tyasingong padhang tĕrawang | 
marmamba wisma ing ngriki | 
saking dening karĕm ngelmune sang tapa 

17. Sang tapa mĕsĕm ngandika | 
lah (n)dika aturna nuli | 
inggih dhatĕng sang pandhita | 
kula pan arsa apanggih | 

Kĕrtisapele gipih | 
praptĕng ngayunan umatur | 
kawula tur uninga | 

ing tuwan lamun ing (n)jawi | 
wontĕn tamu ayun marĕk ing paduka || 

18. Bagus pan maksih taruna | 
ngaku santri saking Kawis | 
rencange kĕkalih kĕmbar | 
tĕmbung yĕn kawĕlasasih | 
dene datanpa kanthi | 

nĕng Karang tan antuk ngĕlmu | 
sawab dening kalingan | 
ing santri gung agung sami | 
marma kesah arsa ngupaya tranging tyas | 

337 Kinanthi 

1. Mung kantun santri gung-agung | 
sarĕng miyarsa turnĕki | 
marĕbot yata sang tapa | 
pangandikanira aris | 
payo enggal aturana | 


Jilid 5 - Kaca : 59 

aywa kasuwĕn nĕng (n)jawi 


2. Lan kowe Sĕpala gupuh | 
matura nyainirĕki | 
konĕn asaji pawohan | 

lan enggal kon ngraratĕngi | 
sĕkul tanapi nyamikan | 
ing saanane dĕn-aglis || 

Jilid 5 - Kaca : 60 

3. Arsa dhadhayohan ingsun | 
wong wus luhung ngaku santri | 
ya enggal kang adinuta | 
langgare wus dĕn-gĕlari | 
kasah alus santri samya | 

kang ngaji wus kinĕn mulih || 

4. Mung kantun santri gung-agung | 
taksih sami mangku tapsir | 
yata wus kerit samana | 

Sĕh Amongraga wus prapti | 
nĕnggih sangajĕnging langgar | 
ki buyut kagyat duk uning || 

5. Anon cahyaning tĕtamu | 
gupuh dĕnnira nĕdhaki | 
santri tumurun sadaya | 
yata sang brangta anuli | 
gupuh dĕnnya uluk salam | 
mĕsĕm Ki Wasi nauri || 

6. Sarwi nyandhak astanipun | 
mring sang brangta gya kinanthi | 
binĕkta minggah ing langgar | 

ri wusnya tata alinggih | 

Ki Buyut Wasibagĕna | 
nambrama marang tĕtami || 

7. Takĕn ing kamulyanipun | 
sang brangta uwus wawarti | 
ki buyut rĕsĕp tumingal | 
marang wau ingkang prapti | 
jatmika sĕmu agawat | 
anarka yĕn wus linuwih || 

8. Wus kacihna ing pandulu | 
ing solah kalawan muni | 
ngakuwa santri urakan | 
mangsa kĕna-a piningit | 
yĕkti sĕmune kĕtara | 
ngakuwa bodho upami || 

9. yĕkti kacihna ing wuwus | 
puniku kang dadi saksi | 
upama wong bodho ika | 

nanging angaku linuwih | 
nora susah binarengkal | 
pacĕlathune katawis || 

10. Mangkono upaminipun | 
yĕku maknawi sayĕkti | 
wusnya dangu dĕnnya lĕnggah 
ki buyut sigra nganthuki | 
mring kĕtib Samud wus wikan 
ing sĕmunira sang rĕsi || 

11. Nulya manjing wisma gupuh | 

kĕtib Samud andhawuhi | 

ing garwane sang pandhita | 
yĕn kang putra kinĕn ngirid | 
nyaosna wohan mring langgar 
ing tamu kang lagi prapti ]| 

12. Yata ni nyai agupuh | 
putra kinĕn samĕkta glis | 
nata pawohan nĕng talam | 
cĕpuke salaka putih | 
wohe wangĕn suruh canang | 
apu campur sadak rawis || 

13. Nulya salin sinjangipun | 
kang sĕpuh Nikĕn Pangliring | 
lurik lasĕm sinjangira | 
kĕmbĕne ijo pĕlangi | 
asĕngkang urubing damar | 
susupene roro sisih || 

14. Tikĕl balung sĕkar suruh | 
pupur lamat tan katawis | 
kĕmbang mĕnur cundhukira | 
pasĕmone yĕn ingĕksi | 
layak dimĕr pagulingan | 
sang rara solah kĕtawis || 

15. Rara Sumĕkar pan sampun | 
asinjang lurik patani | 
kĕmbĕn solok supe mirah | 
roro sami munggĕng jĕnthik | 
sĕngkangipun nata-brangta | 
pupur rĕmu tan kĕtawis || 

16. Cundhuk sĕkar waja jamus | 
sang dyah sĕmune liniring | 
layak rongĕh pagulingan | 
solah bawane kĕtawis | 
riwusnya samya samĕkta | 
mĕdal ibune angirid || 

17. nĕnggih ni rara kang sĕpuh | 
kang (m)bĕkta pawohanĕki | 
kang nĕm ambĕkta pasĕsan | 
tĕmbako anĕng salĕpi | 
rara kalih ĕsmu merang | 
umiyat marang tĕtami ]| 

18. Sang brangta nglirik andulu | 
ing solahe sang dyah kalih | 
kumĕpyur karasĕng nala | 
marang kadangira ĕstri | 
yata ing sapraptanira | 

ni nyai jajar alinggih || 

19. Lan raka kiyai buyut | 
putra kalih lunggwĕng wuri | 

-ning ibu runcung kaliyan | 
tumungkul nanging anglirik | 
marang ing tĕtamunira | 
mĕnĕng turida ing galih || 

338 Pocung 

1. Kang pawohan nulya sinajĕkkĕn sampun | 
mring ni nyai lawan | 

padudan tĕmbak nĕng salpi | 
ki parĕbot Sapele anumĕd pandam || 

2. Riwusira ni nyai anapa arum | 
anak kaaturan | 
sadhatĕng andika ngriki | 

matur nuwun wau kang sinung wacana || 

3. Kyai buyut nambung aris wuwusipun | 
anggĕr amucanga | 

ududa dimĕne mari | 

sayahipun wong mĕntas lumaku tĕbah || 

4. Kang sinung ling ngecani anggantĕn gupuh | 
nulya sang atapa | 

ngatak mring garwanirĕki | 

apa uwis nyai (ng)gĕnnira lah-olah || 

Jilid 5 - Kaca : 62 

5. Lamun uwis bok saana-ananipun | 
iya ngarah apa | 

gupuh wau kang sinung ling | 
malbĕng wisma malih lawan putranira || 

6. lajĕng ngrakit sĕkul wangi anĕng sumbul | 
ulame mawarna | 

tinata munggĕng ing piring | 
sawusira tinata anĕng ing dhulang || 

7. Nikĕn rara kang (m)bĕkta lantinganipun | 
nĕng bokor kuningan | 

rara kang nĕm panjangnĕki | 

kang ngrĕrampa dhulang Sapele Sapala || 

8. Sapraptane ing langgar tinata gupuh | 
bok nyai kang nata | 

kĕn rara nyaoskĕn kĕndhi | 
ni Sumĕkar anyaoskĕn panjangira || 

9. Gya tinumplak sĕkul kang anĕng ing sumbul | 
yata sawusira | 

ki buyut ngandika aris | 

mring sang brangta anak (n)dawĕg wĕwantingan 

10. Sugatane ibunta sawontĕnipun | 
nuwun kang ingatak | 
ngecani sigra wawanting | 

kyai buyut lan garwane wanting samya || 

11. Nulya lĕkas adhahar ing wong tĕtĕlu | 
kĕn rara kalihnya | 

lĕnggah wurine bunĕki | 

tansah nglirik wau marang ingkang prapta || 

12. Amongraga (ng)gĕn dhahar sadangunipun | 
puluke sakĕnthang | 

cilik agung dĕn-galintir | 

kalĕbu sathithik pan atop ping sanga || 

13. Kyai buyut ngalirik sadangunipun | 
ngartikĕng wardaya | 

baya wus lawas wong iki | 

iya (ng)gonne nora kambon-kambon upa || 

14. (Ng)gonne mangan amung ngenaki tyasingsun | 
wong iki sunduga | 

bangĕt (ng)gyan nĕmu prihatin | 
kang mĕngkana ki buyut osiking driya || 

15. Yata dangu dĕnnira dhahar anutug | 
ingundurkĕn nulya | 
dhadhaharan kang sumaji | 
warna-warna kang anĕng tebok pulasan || 

16. Sĕkul ulam ingundurakĕn ing pungkur | 
wus kinĕn angĕpang | 

mring kĕtib marĕbot sami | 

Jamal Jamil pan milu kĕmbul anadhah || 


20 Bab panggenanipun Hyang Agung ing gĕdhong Rĕtna Adiluhung; sarining 
lair-batin - loro nanging tunggal; kawruh kasukman, kanugrahan jati. 

Bab tĕgĕsipun sunat lan pĕrlu, kuwajiban ulah batos; Pangeran lan kawruh 
atunggil ĕnggĕn. ... 
kaca 63-68 

338 Pocung 

17. Tan winuwus ing solahira puniku | 
yata duk samana | 

Hyang Arka wus nitih wukir | 
lajĕng sami totoya badhe asalat || 

18. Riwusira (ng)gĕn angambil toya wulu 
ni nyai lan putra | 

kalih sampun salat sami | 

kĕtib Samud apan nulya lĕkas adan || 

19. Sawusira adan lĕkas sunat sampun | 
ki buyut wĕcana | 

mring tamu kinĕn ngimami | 
lah ta anak andika dadosa imam || 

20. Amongraga aturira manis arum | 
lĕrĕsipun tuwan | 

kang darbe wisma pan wajib | 
anauri ki buyut wajib wong brangta || 

339 Asmaradana 

1. Lĕrĕsipun anak inggih | 
pun bapa angambil sawab | 
wong mĕntas lalana mangke | 
sang brangta mĕsĕm gya lĕkas | 
jumĕnĕng dadya imam | 
nulya amaca Alkamdu | 
swaranira pait kelang || 

2. Tanduking sastra matitis | 
bĕnĕr panjang cĕndhakira | 
yata kang rara kalihe | 

gugur (ng)gĕnning makmum samya | 
pijĕr miyarsakkĕn swara | 
manahira kuwur-kuwur | 
asanĕs ingkang cinipta || 

3. Ingsun tĕdha dhayoh iki | 
awĕta nĕng kene mana | 
muga raganingsun kiye | 
pinaringna mring wong ika | 
iya karsaning rama | 

nuli ingsun (n)jaluk wuruk | 
ngong duga wong ika wignya || 

4. Mangkana osiking galih | 
nora pijĕr asĕmbahyang | 
ing batin seje dĕname | 
nanging mĕlu rubuh-gĕdhang | 
yata wusnya samana | 
prapta Ngisa bakda sampun | 
lajĕng sami lĕnggah tata || 

5. Nyamikan sumaos ngarsi | 
ni nyai maksih alĕnggah | 
anĕng keringe kakunge | 
putra kalih wurinira | 
kĕtib lan mĕrbot samya | 
maksih ngadhĕp sang awiku | 
santri kĕh nĕng jawi aglar || 

6. Nulya ki buyut lingnya ris | 
marang ing sang wau prapta | 
anak ala nganggur mangke | 
dimĕn tanak lalungguhan | 
(n)dawĕg sami rĕrasan | 
angrasĕhkĕn babing ngĕlmu | 
pun anak wus akacihna || 

7. Ingsun duga wus winisik | 
kanyatan duk dadi iman | 
ukung tanduke atĕtĕh | 
ngakuwa bodho tan kĕna | 
matur Sĕh Amongraga | 
marma mariki wakingsun | 
kapanggih lawan paduka || 

8. Arsa ngrasĕhakĕn ngĕlmi | 
mangke paduka ngandika | 
langkung saking sukuringong | 
idhĕp-idhĕp tuwan mulang | 
(n)dawĕg tuwan ucapna | 
kang dados raosing kalbu | 

ki buyut gumuyu mojar || 

9. elok kang ujar puniki | 
kang suntakokkĕn dĕnnira | 
ĕndi ĕnggonne Hyang Manon | 
Amongraga saurira | 
wikana yĕn lĕrĕsa | 

dene ĕnggonne Hyang Agung 
pan wontĕn ing gĕdhong rĕtna 

10. Jatine tigang prakawis | 
punika amba miyarsa | 
ki buyut aris wuwuse | 
anĕng ngĕndi prĕnahira | 
lan paran tĕgesnĕka | 

kang aran gĕdhong di-luhung | 
Sĕh Amongraga saurnya || 

11. Rumiyin kula miyarsi | 
nĕr [...] | 

[...] mukmin kabĕh | 
puniku jatine uga | 
pamiyarsa kawula | 
tuduhe gĕdhong di-luhung | 

ĕnggonne pasisimpĕnan || 

12. Karsane Hyang Maha Sukci | 
marma ingaran rĕtneka | 
pan puniku sajatine | 
ingaran iku sosotya | 
adiluwih punika | 

iku ing pamyarsaningsun | 
wikana lĕpat lĕrĕse || 

13. Yĕku sosotyaning bumi | 
ingaran kĕmbanging jagad | 
kĕkasihira Hyang Manon | 

Ki Buyut kalangkung suka ] 
pĕthuk ing karsanira | 

sigra dĕnnya ngrangkul gupuh 
wus babo iku larangan || 

14. Pan dĕdalan laku iki | 
pilih pilih kang uninga | 
wis mandhĕg samono bae | 
lah anggĕr aywa dinawa | 
ngucap basa punika | 
mangsa kuranga cinatur | 
malih manira tĕtanya || 

15. Lahir batin sarinĕki | 
apa sayĕktine tunggal | 
nora pisah ing karone | 
sakuthu roro-roronya | 
Mongraga aturira | 
rumiyin amba angrungu | 
inggih kang catur punika || 

16. Wikan yĕn lĕrĕsa ugi | 
yĕn ing jasad tuwan ika | 
yĕn pinĕt nama laire | 
nadyan ing batin tan beda | 
tuwan lawan kawula | 
tunggal jatining sukmĕku | 
ing lair sĕpuh paduka || 

17. Ing batin sayĕkti sami | 
tan wontĕn anĕm sĕpuha | 
mĕsĕm ki buyut dĕlinge | 
ana malih ujaringwang | 
kaya pa karsanira | 
anama salah karungu | 
alim lawan kawruhira || 

18. Kaya pa badan puniki | 
dene ta ingaran tunggal | 
kang kaya puniku rĕke | 
Amongraga saurira | 

bedane kawruh ika | 
lan kawruh rĕke puniku | 
dhingin miyarsa manira || 

19. Apan ta ingaran alim | 

kang manjing ing jiwa raga | 
kang dadi rasa-jatine | 
kanugrahan jatineka | 
manira amiyarsa | 
jatining sastra puniku | 
lir ĕmas timbul ing toya || 

340 Maskumambang 

1. Kyai buyut malih wuwusira aris | 
kang ngawruhi ika | 

tĕgĕse ta kadipundi | 

Amongraga saurira || 

2. Ingkang kawruh sajatinira anĕnggih | 
tinggal kang tan luwar | 

wiyose Hyang Suksma luwih | 
ngĕlmu kawruh jatinira || 

3. Tan kĕkalih pralambine ingkang ngĕlmi | 
lir sĕkul upama | 

ingkang pinangan saari | 
wontĕn dene kawruhira || 

4. (Ng)gih puniku kang darbĕni pangan singgih 
ki buyut karĕnan | 

miyarsa panjawabnĕki | 
yata angrangkul anulya || 

5. Sarwi angling dhuh anakingsun gusti | 
ujare tan bisa | 

dene ki uwis winasis | 
lah ta nyai nora ilang || 

6. Ĕnggon para angrĕngga anakirĕki | 
nyai tĕtakona | 
sampurnaning salat daim | 

sun duga anakmu wignya || 

7. Ya dimĕne si rara padha miyarsi | 
sira sok tĕtanya | 

maring sun durung dumĕling | 
ni nyai ngangsĕg asigra || 

8. Sarwi muwus anakingsun wong asigid | 
kawula anĕdha | 

sapangat andika singgih | 
pun biyang andika-wulang || 

9. Malah mandar samya tinuladha sami | 
dhatĕng rayi (n)dika | 

pan sami kasĕngsĕm ngĕlmi 
Amongraga saurira || 

10. (Ng)gih punapa ingkang dinangu ing mami | 
ni nyai lingira | 

sunat prĕlu lawan jati | 
atine kadi punapa || 

11. Amongraga mĕsĕm saurira aris | 
manira miyarsa | 

tĕgĕse prĕlu puniki | 
dhingin gumanti mring sunat || 

12. Ni (m)bok nyai nauri wacana aris | 
tĕgĕse punapa | 

ingkang prĕlu jatinĕki | 

Amongraga saurira || 

13. Tĕgĕsipun kang prĕlu punika singgih | 
langgĕng kajatĕnnya | 

kang langgĕng tan kĕna gingsir | 
aranne rĕke sarengat || 

14. Pinangeran tan kĕni lĕngganĕng pĕsthi | 
anglakoni amar | 

agung paedahe singgih | 
ingkang tĕka ing tĕgĕsnya || 

15. Yĕku bakal tampi ganjaranne benjing | 
sasampune ika | 

tĕgĕse lampah sĕjati | 
apan sayĕktine salat || 

16. Sadurunge tĕlas lampahe puniki | 
tan na ukum baya | 

ni nyai amuwus aris | 
kang sunat paran tĕgĕsnya || 

17. Amongraga alon anauri aris | 
kang sunat tĕgĕsnya | 
margane langgĕng puniki | 
dene iya ananira || 

18. Yĕn wus tĕkĕng paranning laku puniki | 
tandha yĕn (n)tuk sawab | 

padhang paningalirĕki | 
ya awas jatining lampah || 

19. Ni (m)bok nyai tanya wuwusira malih | 
sunat prĕlu ika | 

apa kĕna yĕn tinunggil | 
anĕng ing lĕmah punika || 

20. Amongraga saurira rum amanis | 
pĕsthi lamun kĕna | 

kang sampun tumĕkĕng jati | 
lan yĕn tĕlas lakune ka || 

21. Wus tan nganggo etanging wĕktu puniki | 
lampah wong utama | 
sawab-tinunggil karyĕki | 

tĕgĕse wus nĕng ngayunan || 

22. Lan kawruhe tan kandhĕg daluwang mangsi | 
pan wus olĕh sawab | 

marma tan ngetang ngabĕkti | 
ing wĕktu rĕke wus tunggal || 

23. Ni (m)bok nyai aris atĕtanya malih | 
anak wontĕn basan | 

sintĕn ta namanirĕki | 
puniku roh tĕtĕmĕnan || 

341 Mĕgatruh 

1. Amongraga alon wau wuwusipun | 
manira miyarsa warti | 

yĕku kanugrahaningsun | 
ni nyai amuwus aris | 
marmane ngaran mĕngkono || 

2. Ingaranan kanugrahan marmanipun | 

Amongraga anauri | 

marma ingaran puniku | 
yĕkti wĕwayanganĕki | 
wĕwayangane Hyang Manon || 

3. Ni (m)bok nyai takĕn malih manis arum | 
anama salah kadyĕki | 

ing jroning kakung puniku | 

wanita sajatinĕki | 

nĕnggih sajroning wong wadon || 

4. Ana kakung kadiparan tĕgĕsipun | 

Amongraga anauri | 

nĕnggih ing pangrunguningsun | 
sajatining kakung singgih | 
sayĕkti ananing ĕroh || 

5. Ingkang murba misesa jisim pan iku | 
nyawa aran mĕksih ĕstri | 

dene mĕksih kapurbĕku | 
ananing roh iku singgih | 
dudu lanang kang sayĕktos || 

6. Satuhune lanang ananing Hyang Agung | 
dene tan ana murbani | 

ni nyai malih amuwus | 

kang pawĕstri kadipundi | 
lah jawabĕn anakingong || 

7. Amongraga saurira manis arum | 
pan ora beda puniki | 
nĕnggih wong wadon puniku | 
kĕlawan wong lanang sami | 
sami wajib olah-batos || 

8. Ni (m)bok nyai malih atĕtanya arum | 
sapa Pangeranirĕki | 

lah payo ucapna gupuh | 
lah aja nganggo kĕkĕlir | 

Amongraga saurnya lon || 

9. Apan ingsun Pangeran sajati iku | 
datan ta saking ing kami | 
andika lan kawulĕku | 

yaktine tan beda ugi | 

tan kĕkalih atunggil (ng)gon || 

10. Langkung suka ki buyut dĕnnira ngrungu 
yata sadalu tan guling | 

(ng)gĕnnira arĕbut kawruh | 
kĕtib marĕbot tan guling | 

(ng)gĕnnira mirsakkĕn (n)dongong || 

11. Rara kalih kalangkung kasmaran ngrungu 
angalĕm sajroning galih | 

iki si wong bagus tulus | 
widagda angulah ngĕlmi | 
sun sĕngguh durung kinaot || 

12. Nora larang iya wong mĕngkono iku | 
dĕnrewangi adol tapih | 

ingsun tĕtĕdha wong bagus | 
lawasa ana ing ngriki | 
duweya ĕsir maring ngong || 

13. Tan kawuwus kang raras sajroning kalbu | 
yata ki buyut lingnya ris | 

adhuh anggĕr anakingsun | 
dĕnlawas anĕng ing ngriki | 
arinta wulangĕn karo || 

14. Sun srahakĕn marang ing sira satuhu | 
nadyan tĕmbe ana sudi | 

kang kuwasa anakingsun | 
anglakĕkna rinta benjing | 
suka lila raganingong || 

15. Amongraga aturira manis arum | 
langkung nuhun kawulĕnggih | 
ing sih paduka kang dhawuh | 

botĕn sagĕd mĕmangsuli | 
nanging apuntĕn kemawon || 

16. Pan kawula mung nyipta nyipĕng sadalu | 
sirik yĕn wĕwaha malih | 

pintĕn banggi ta ing pungkur | 
yĕn mugi sami basuki | 
pĕsthi wangsul raganingong || 

17. Yĕn kĕpanggih putranta ingkang sunruruh | 
pĕsthi amba nuli bali | 

sang pandhita aris muwus | 
andika-upaya pundi | 
kang sinung ling matur alon || 

18. Ngongupaya marang nagari Mantarum | 
inggih kalamun kapanggih | 

sabab kathah rencangulun | 
kang anĕng nagri Mantawis | 
bok bilih wontĕn ing kono || 

19. Wus tinatur kabĕh mulabukanipun | 
sang tapa sarĕng miyarsi | 

Amongraga wartanipun | 
tambuh waspanya duk mijil | 

ni nyai lan putra karo || 

20. sarĕng myarsa ing tutur tri sĕnggruk-sĕnggruk 
ki buyut ngandika aris | 

marang garwa lawan sunu | 
wis padha aywa na nangis | 
mundhak susah kang badyandon || 


21 Sĕh Amongraga kadhĕrĕkakĕn Jamal Jamil nglajĕngakĕn lampah dumugi ing 
dhukuh Andong Tinunu lĕr-wetanipun rĕdi Sindara, kapanggih pandhita 
wadad Sĕh Sukmasidik. Putra ĕstrinipun anggĕnipun manggih, nama Rara 
Mĕgatsih. Botĕn purun palakrama kajawi kalihan priya ingkang sagĕd 
ngawonakĕn bantah ngĕlmu. ... 
kaca 69-70 

341 Mĕgatruh 

21. Iya balik sira anggĕr lawan ingsun | 
padha (n)jurung puji dhikir | 
sĕlamĕte nĕng dĕlanggung | 

lan mugi enggala panggih | 
ingkang padha dĕnupados || 

22. Iya dimĕn anakira enggal wangsul | 
wis aja kakeyan pikir | 

kang garwa kĕndĕl gĕn muwus | 

saksana mĕmĕkas aris | 

mring kang putra wantos-wantos || 

23. Amongraga saurira manis arum | 
yĕn ugi sami basuki | 
pĕsthine manira wangsul | 

ni nyai wacana malih | 
wĕlasa arimu karo || 

24. Yata datan winuwus ing solahipun | 
samya angĕtĕrkĕn nuli | 

ki buyut lan kĕtibipun | 
samya angatĕr ing jawi | 

(ng)gĕnnya wangsul jawi dhukoh || 

25. Yata Ki Sĕh Amongraga lampahipun | 
padhukuhan wus kawuri | 

abdi kĕkalih tan kantun | 
lumampah truntunan wukir | 
andarung lampahe kang wong || 

342 Pangkur 

1. Lĕpas lampahe sang brangta | 

Amongraga jumĕnĕng anĕng wukir | 
manjing ing guwa asamun | 
alĕnggah jroning guwa | 
asĕmbahyang anĕng jroning guwa ngriku | 
sabakdane salat (n)donga | 

lajĕng mawantah amuji || 

2. Tan wontĕn ingkang kacipta | 

mung sihing Hyang pinandĕng jroning ati | 

samana apan sadalu | 

anĕng sajroning guwa | 

enjingira sang monĕng wus mĕdal gupuh | 

saking wau jroning guwa | 

lajĕng lampahira aris || 

3. Anĕrajang jurang sĕngkan | 

pan tumawing parang rĕjĕng anggawing | 
asiluk singub-singub | 
jurang trĕbis katingal | 

panggrit ingkang ori wor panggriting tĕpung | 
sumyak swaraning cĕmara | 
kumrisik kang wuluh gadhing || 

4. Kumrawak swaraning toya | 

ron cĕmara kadya surak (m)barungi | 
satawana munyĕng bulu | 
pan kadya anĕmbrama | 

mrak nyĕngungong pĕksi kwĕh munya gumuruh | 
samya mangsa wohing gurda | 
enggar manahe sang brangti || 

5. Sang brangtarsa anupiksa | 

swaraning kang kinjĕng tangis anĕng prih | 
lir dyah rinabasĕng kakung | 

pangrĕngihe kapyarsa | 
lir pamane nĕng tilam kawratan lulut | 
padhapaning jring kumĕlap | 
kadya angawe upami || 

6. Mring wau sang Anggungrimang | 
sang brangta yata mĕsĕm jro ngati | 
sadina dĕnnya lumaku | 
kĕndĕl-kĕndĕl yĕn salat | 

duk samana ngandhap Asar wayahipun | 
lajĕng minggah ing aldaka | 
sayah araryan alinggih || 

7. Anĕng sela sumayana | 

pucak arga nĕng sandhaping kusambi | 

Jamal Jamil ting kalĕthus | 

amangan woh kĕmlaka | 

lawan kĕtos kang matĕng-matĕng wohipun 

sang monĕng mĕsĕm umiyat | 

ningali kang abdi kalih || 

8. Adangu dĕnnira raryan | 

yata kagyat anon dhukuh rĕspati | 
sukuning Sĕndhara gunung | 
anggĕggĕng katupiksa | 
wastanipun ing dhukuh Andongtinunu | 
dene namaning kang tapa | 
nama Ki Sĕh Suksma-sidik || 

9. Mung wowolu sabatira | 

ingkang (n)jaga marang Ki Suksma sidik | 
pandhita wadad puniku | 
darbe putra satunggil | 

(n)gĕn ananggih anĕng sapucuking gunung 
tan karuwan kang susuta | 
manggih kala maksih alit || 

10. Mĕh kadi rare titiban | 

saking dening pandhita drĕng sisiwi | 

mangke pan diwasa sampun | 

langkung sihe sang tapa | 

pan ingugung ing sapantĕse wong gunung | 

mring rama wus sinung aran | 

nikĕn rara Pamĕgatsih || 

11. Klangkung karĕm ing ibadah | 
saking dening ginulang siyang ratri | 
mring kang rama yĕktinipun | 
marma sang dyah tan nyipta | 
palakrama saking kasĕngsĕm ing ngĕlmu | 
pasĕmon ladak agawat | 

ngĕgungkĕn yĕn sugih ngĕlmi || 


22 Sĕh Amongraga tuwin Sĕh Sukmasidik rĕrĕmbagan bab: Asal-mulanipun 
jagad sarta pundi ingkang wontĕn langkung rumiyin; katrangan bab Datulah 

kanthi paprincĕnipun. ... 
kaca 71-78 


Jilid 5 - Kaca : 71 

342 Pangkur 

12. Inguni pan wus kalakyan | 

pan akathah sagung para pĕtinggi | 
kang sami kasmaran ngrungu | 
ing wartane ni rara | 

andhatĕngi akathah ingkang kawangsul | 
saking dening tan kaduga | 
sang rara panjaluknĕki || 

13. Tan anjaluk raja brana | 

mung angajak bantah kang ngĕlmu gaib | 

nadyan para santri agung | 

kang prapta tan kawawa | 

angĕsorna ing ngĕlmunira sang ayu | 

undure amĕt upaya | 

dhuyung sumbaga lan dhĕsthi || 

14. Akathah ingkang misaya | 

ing paekan anging tan anĕdhasi | 
nanging wĕntala sang ayu | 
nahĕn kang anĕng arga | 

Amongraga tumurun saking ing gunung | 
osik badhe umampira | 
maring dhukuh kang kaĕksi || 

15. Dadya laju lampahira | 

pan sinĕru lampahira sang brangti | 

nurut ĕrĕng-ĕrĕng gunung | 

samana pan wus cĕlak | 

nĕnggih lawan dhukuh ing Andongtinunu | 

sukunira kang lĕr wetan | 

lawan kang Sĕndhara wukir || 

16. Masjide katon anganggrang | 
pan acĕkli kĕdĕran dening warih | 
balumbang gung keringipun | 
ingidĕran tunjung bang | 

tunjung putih irim-irim tunjung biru | 
tĕrate mangsanya sĕkar | 
ganggĕng lawan ganggong wilis || 

17. Masjide binatur sela | 
ompakipun pan sela ingukir | 
pagĕre tabag ingapu | 
korine kir-ukiran | 
mastakane rineka-reka apatut | 
tilase pinayu anyar | 

ijo lir dhinandhang gĕndhis || 

343 Dhandhanggula 

1. Jajar kalih wisma cĕkli-cĕkli | 

mandhapane nĕnggih dhinĕkĕt kewala 
lan wisma tinalang bae | 
latar rĕsik dinulu | 
tiris wulan lan tiris gadhing | 
tĕpung mubĕng pemahan | 
wohan wangĕn agung | 
sĕla-sĕla tiris (ng)gĕnnya | 
pĕlataran pĕthetane sawo manggis | 
dhuku lawan pijĕtan || 

2. Pĕlĕm pakĕl jambu lan kuwĕni | 
lagya mangsanira awoh samya | 
kilĕn pandhapa masjide | 
sasĕkarane agung | 

tan ana lyan tanĕmanĕki | 
pan amung kĕmbang-kĕmbang | 
pra samya binatur | 
ing sela pingul sadaya | 
amĕpĕki sadaya warnane sari | 
mangsane lagya sĕkar ]| 

3. Campur gandaning pudhak sisilir | 
rum ulĕgan ambune angambar | 
pandhansari pipinggire | 
ingkang balumbang agung | 
sobrah ningkang pandhan kinardi | 
sapĕnĕtting ulam | 

tambra lukas mangut | 
ulame pan warna-warna | 
yĕn mangsane Asar samya dĕnpakani | 
kathah mungguh sadaya || 

4. Toya muncar dumilah awĕning | 
we tumurun kang saking aldaka | 
apan tinalang anjoge | 

iline maring dhusun | 
tan wus ucapĕna ingkang sri | 
rakite padhĕkahan | 
asingĕr apatut | 
cacade cilik kewala | 

yata ingkang lumampah pan sampun prapti | 
jawining pakarangan || 

5. Nahĕn Hyang Arka wus nitih wukir | 
sang abrangta kĕndĕl ngandhap gayam | 
jabaning lawang korine | 

pan ana sĕndhangipun | 

witing gayam apan ngubĕngi | 

ing sĕndhang pangasonan | 

wong ĕstri ing ngriku | 

rabinira para sabat | 

lan malihe yĕn ki sĕh mĕnthas ningali | 

kakaring mirsa tĕgal || 

6. Sakundure ngriku (ng)gĕn susuci | 
lajĕng (ng)gĕnnya ngambil toya kadas | 
anĕng ing ngriku jujuge | 

yata samana nuju | 

Ki Sĕh Sidik saking ing tĕgil | 
mantuk angiring sabat | 
sang rara pan tumut | 
umiring marang kang rama | 
yata kagyat Ki Sĕh Sidik aningali | 
kang lĕnggah pinggir sĕndhang || 

7. Santri bagus warnanya nom pĕkik | 
yata lajĕng (ng)gĕnnya uluk-salam | 

Sĕh Amongraga mulya ge | 
ngadĕg aris sumaur | 

ya ngalekum salam ilahi | 
jawab tangan sawusnya | 

Sĕh Sidik amuwus | 

anak teja sulaksana | 

tĕmbe mirsa pun bapa kĕlawan malih | 

ngajĕng paran sinĕdya || 

8. Amongraga pan wus awawarti | 
wismanira tuwin kang sinĕdya | 
marmamba kampir yĕktine | 
kĕdalon lamun asung | 

ing sawĕngi amba nyukĕri | 

nĕnggih masjid paduka | 

ki sĕh sarĕng ngrungu | 

kalangkung awlas ing driya | 

osiking tyas wus narka yĕn wong linuwih | 

sasolahe katara || 

9. Lah cahyane kang dadya pandĕling | 
nyana yĕn dudu santri la-ala | 
nulya sang dyah sadangune | 
mandĕng marang kang rawuh | 
ĕsmu kenyut dĕnnya ningali | 
salamine sang rara | 

pan dĕrĕng kagumur | 

tumingal marang ing priya | 

pan lagya ki sang dyah osik jroning galih | 

wong iki wus watara || 

10. Ing praptane baya (ng)gawa dhĕsthi | 
pinasangkĕn ana ing dĕdalan | 
katara ragĕngsun kiye | 

gorĕh mulat wong iku | 
sun watara asugih ngĕlmi | 
pawartane ing Karang | 

(ng)gonne wong linuhung | 
sukur ki dalĕm bisaa I 

anglĕgakkĕn marang manahingsung singgih | 
dhĕdhĕkan pangawulan || 

11. Ki Sĕh Suksma-Sidik ngandika ris | 
sukur pun anak sudi kampira | 
mring dhepok kawula mangke | 
nulya ingajak laju | 

(n)jujug masjid lĕnggah surambi | 
sang brangta eram mulat | 
anon rakitipun | 
pasang pasanging sĕkaran | 
lan rĕsike palataran karang asri | 
nĕdhĕng mangsa wohira || 

12. Dĕnnya lĕnggah nĕng wĕwulang sami | 
nanging rinangkĕpan kasah anyar | 
sang tapa nganthuki age | 

marang ing sabatipun | 

santri Juris uningĕng wangsit | 

kĕlawan Ki Nur Surat | 

mring tĕgal angundhuh | 

timun kĕrai sĕmangka | 

kimpul kĕnthang kĕtela talĕs wi gĕmbili | 

santrine kang sakawan || 

13. Amad Iman lawan Amad Kasim | 

Ki Nuridin lawan Amad Badar | 
kinĕn misaya ulame | 

Mat Asrun lan Nur Samut | 

lan rabine kinĕn ngrewangi | 

nĕng pawon mring ni rara | 

kang mring tĕgil rawuh | 

tuwin kang misaya ulam | 

pan sadaya sami lajĕng dĕnratĕngi | 

pan ingolah mawarna || 

14. Wusnya matĕng nulya dĕnwadhahi | 
anĕng piring tinata ing dhulang | 
sĕmangka timun kraine | 

tinata panjang watu | 

kimpul kĕnthang uwi gĕmbili | 

tinata panjang-ilang | 

pĕlĕm pakĕl jambu | 

kuwĕni lawan srikaya | 

winadhahan nĕng bokor kuningan sami | 

sĕkul wus winadhahan || 

Jilid 5 - Kaca : 74 

15. Anĕng sumbul yata sang dyah nuli | 
pan inguwuh marang ingkang rama | 
kinĕn anyaosakĕn jambe | 

nulya sang rara gupuh | 
malbĕng wisma anulya salin | 
asinjang mori pĕthak | 
kĕmbĕn dara-muluk I 

asĕngkang urubing damar | 
pupuripun alamat datan katawis | 
dhasar kuning ni rara || 

16. Susupene apan kalih sisih | 
sĕkar sĕdhah lan sasra-ludira | 
munggĕng ĕnthik-ĕnthikane | 
wusnya dandan sang ayu | 
lajĕng nata pawohanĕki | 
anĕng talam kuningan | 
cĕplukipun pĕnyu | 

lajĕng malih tinimbalan | 

mring kang rama nulya sang rara agipih | 

mĕdal nyangga pawohan || 

17. Langkung merang mulat ing tĕtami | 
sarimpungan dĕnnira lumampah | 
lir wong mĕndĕm ing pucunge | 

Yata Mongraga (n)dulu | 

tĕka msĕm sajroning galih | 
nĕnggih sang rara nulya | 
lĕnggah wurinipun | 
ning rama sang tapa nyandhak | 
kang pawohan sinaosakĕn ing ngarsi | 
sarya ngling mring kang prapta || 

344 Pocung 

1. Lah ta (n)dawĕg amucanga putraningsun | 
nuwun kang ingatag | 

sang tapa angling mring siwi | 
rara apa uwus (ng)gonmu olah-olah || 

2. Ingkang putra matur bibisik yĕn sampun | 
kang rama ngandika | 

payo ladĕkna tumuli | 
ngarah apa ing saanane kewala || 

3. Yata gupuh sang dyah malbĕng wisma sampun 
sang tapa ngandika | 

marang sĕh Amongraga ris | 
lah punika anak rayi jĕngandika || 

4. Mung sapele anak paparing Hyang Agung | 
matur kang liningan | 

pun ĕmbok wontĕn ing pundi | 
sang pandhita gumuyu ing saurira 1 1 

5. Wus tinutur wau ing sadayanipun | 
mĕsĕm Amongraga | 

nahĕn ta sang rara nuli | 

wusnya ngrakit dhahar gya binĕkta mĕdal || 

6. Santri kalih kang ngrampa dhudhulangipun | 
ingkang isi ulam | 

sumbul binĕkta wong siji | 

kang nyamikan apan ta dadi sadhulang || 

7. Nikĕn rara kang (m)bĕkta lantinganipun | 
ing sapraptanira | 

ing langgar lajĕng sinaji | 

sĕkul sumbul pan wus tinumplĕk ing panjang 

8. Ulamipun tinata tharik nĕng ngayun | 
pan awarna-warna | 

yata wusira anuli | 

sang pandhita ngancarakĕn (n)dawĕg anak || 

9. Wĕwantinga sugatane rinirĕku | 
sawontĕne uga | 

sugatane tiyang ngardi | 

kang liningan nuwun anyandhak lantingan || 

10. Atuturuh sang pandhita gya tuturuh | 
dyan lĕkas adhahar | 

adangu dĕnnira bukti | 
sawusira lajĕng linorotkĕn samya || 

11. Lawan sabat lan rencanging tamu kĕmbul | 
gantya kang dhaharan | 

sinaosakĕn ing ngarsi | 

sang pandhita lan tamu dhahar nyamikan || 

12. Duk samana nuju Mahrib wancinipun | 
dyan sami totoya | 

angambil toya kadasi | 

sabat wolu ngambil toya wulu samya || 

13. Jamal Jamil wus angambil toya wulu | 
wusnya lajĕng adan | 

sajak Carĕbon anggalik | 

sami eram sagung ingkang amiyarsa || 

14. Dhasar bĕsus Ki Jamal yĕn karya tĕmbung | 
wusnya sami sunat | 

Jamil ingkang angamati | 

Amongraga pinĕksa pan dadya iman || 

15. Anuruti dadya iman sawusipun | 
bakda gya pujiyan | 
riwusnya anulya dhikir | 

wusing dhikir lajĕng dĕnnya maos donga || 

16. Wusnya (n)donga lajĕng sĕsalaman sampun | 
nulya tata lĕnggah | 

sigra panganan sumaji | 

yata kalihira adhahar nyamikan || 

17. Sang pandhita aris pangandikanipun | 
dhatĕng Amongraga | 

anak ala nganggur sami | 

inggih saking dĕrĕng sumurup kawula 

18. Nĕdha brĕkah pun bapa sayĕktinipun | 
dhumatĕng pun anak | 

punapa samiya ugi | 

rahsanipun ngĕlmu ing ngriki lan Karang || 

19. Amongraga mĕsĕm aris sauripun | 
punapa sanĕsa | 

pan inggih namaning ngĕlmi | 

yĕkti sami ing ngriku lawan ing ngrika || 

20. Sanĕsipun ing ngriki lĕbĕt kalangkung | 
kathahĕn wangsulan | 

sanĕs kalawan ing Kawis | 

Gathak Gathuk botĕn kathahĕn karenah || 

21. Sang pandhita aris wau wuwusipun | 
anak yĕn pun bapa | 

inguni manira manggih | 

kang wirayat saking titiyang mulana || 

22. Nanging nora kinabarkĕn yĕktinipun | 
pan sabĕn micara | 

ingumpĕtan dĕn-jarwani | 

marma taksih rĕbut manahe pun bapa || 

23. Amongraga aris wau aturipun | 
lah tuwan jarwakna | 
kawula lajĕng miyarsi | 

sang pandhita aris dĕnnira wacana || 

24. Inggih wiwitane kang jagad puniku | 
mring Hyang Maha Mulya | 

pundi kang kinarya dhingin | 

Amongraga sumaur apan datolah || 

25. Tinibakkĕn puwat babu Hawa nĕnggih | 
duk lagine apan | 

nĕng sirahe Adam singgih | 
arannipun pan aran betal mukadas || 

26. Ingkang betal-mukadas ing tĕgĕsipun | 
tĕgĕse pan sirah | 

pangaksi nĕng netra nĕnggih | 

duk nĕng kuping kanan wau kayat rannya || 

27. Duk nĕng kuping kiwa wilayat rannipun | 
yĕku nur sanyata | 

duk nĕng mata tĕngĕn singgih | 
pan ingaran rasa jati nĕnggih ika || 

28. Sotya kiwa sari-rasa wastanipun | 
duk nĕng gulu kiwa | 
wau-wahit wartanĕki | 

duk nĕng dhadha wahit wau wastanira || 

29. Duk nĕng ngati sirolah pan namanipun | 
sang tapa angucap | 

duk lagi nĕng pusĕr iki | 

(ng)gih punika anak wastane punika || 

30. Amongraga aris wau sauripun | 
duk nĕng pusĕr ika | 
jamilah wastane nĕnggih | 

duk lunga mring sĕgara rante ika || 

31. Duk tumurun nutpah namane punika | 
duk nĕng kĕmpung rannya | 

abah wastanipun singgih | 

anĕng tĕngah kalam apan ingaranan || 

32. Nokat duk nĕng pucuking kalam puniku | 
naptu gaib apan | 

duk tiba mĕwadhah singgih | 

lir mas timbul tumiba ing babu Kawa || 

345 Maskumambang 

1. Ingaranan nĕnggih wadi lawan mani | 
maningkĕm wĕwadhah | 

wadi ĕnggonning raswĕki | 
madi (ng)gih ĕnggonne rasa || 

2. Mani sĕjatine rasane puniki | 
kang maningkĕm ika | 

duk kĕmpĕl rasa sĕjati | 
kakung kalawan wanodya || 

3. Manthuk-manthuk pandhita atakĕn malih | 
dadine punapa | 

wadi madi lawan mani | 
lan anggĕr tuwan jarwakna || 

4. Amongraga mĕsĕm saurira aris | 
wadi dadi ika | 

puputih ing mata kalih | 
madi irĕng-irĕng mata || 

5. Maningkĕm pan dadi ugĕr netra kalih | 
lawan dadi ika | 

duk kĕmpĕl tibaning kalih | 
anĕng wĕwadhah punika || 

6. Sajatine datulah jatining urip | 
pandhita lingira | 

apa rupane raswĕki | 

Amongraga saurira || 

7. Kang rasa iku rupane anglir gĕtih | 
nging dudu ludira | 

anĕnggih ingkang puniki | 
lawan kaya daging ika || 

8. Nanging dudu jatining daging anĕnggih | 
apan johar awal | 

pan tĕgĕse johar iki | 
puniku apan sosotya || 

9. Pan puniku ingkang dinadĕkkĕn dhingin | 
roh ilapi ika | 

sang tapa atakĕn malih | 
paran tĕgĕse punika || 

10. Ya ingkang roh ilapi ta kadi pundi | 
anggĕr padhangĕna | 

Amongraga mĕsĕm angling | 
tĕgĕse roh urip ika || 

11. Kang ilapi tĕgĕse trĕsandhaning sih | 
kinarya pratandha | 

artine ingkang ilapi | 
sajroning urip pan ana || 

12. Wus kalingling dening Sukma kang linuwih | 
nanging nora kenging | 

yĕn ngugĕmana puniki | 
nĕnggih kang sami ingucap || 

13. Datan kenging tungkul wong angulah ngĕlmi | 
yĕn anggung jubriya | 

lir wong ngambil minĕng kali | 
ulam sakĕdhung pan sirna || 

14. Mĕksa adrĕng pangĕmĕke tan amikir | 
pijĕr suka-suka | 

pakewuh tan dĕnkawruhi | 
tan wruh yĕn sinisil baya || 

15. Pan puniku lambange wong ulah ngĕlmi | 
pan kudu prayitna | 

lan malih ngĕdohkĕn kibir | 
sang tapa angrangkul agya || 

16. Sarwi angling putraningsun wong asigid | 
sun nyana tan limpat | 

ing kawruh ingkang sĕjati | 

Amongraga saurira || 

17. Drĕmi-drĕmi pun paman kewala niki | 
sagĕd amicara | 

yĕkti tan sagĕd nglampahi | 
yata wau nikĕn rara || 

18. Sadangune nĕng wurine ramanĕki | 
mirsakĕn kang sabda | 

(ng)gĕnnira abantah ngĕlmi | 
tyasira agarunĕkan || 

19. Osiking tyas nyata wong wasis wong iki 
kaya iki uga | 

kang pantĕs ingsun ngĕngĕri | 
yĕn badhe sual manira || 

20. Pan mangkana sang rara osiking galih | 
yata sang pandhita | 

alon awacana aris | 
marang ing Sĕh Amongraga || 

21. Lah ta anak arinta punika inggih | 
bok andika wulang | 

darbe kawruh pan inguni | 
kawula tari akrama || 

22. Nora ayun yĕn tan wontĕn kang njawabi 
ing pangawruhira | 

Amongraga msĕm angling | 
kawula ayun miyarsa || 

23. Ing kawruhe bilih kawula puniki | 
sagĕd anglĕgakna | 

ing manahipun manawi | 
karya dana kasampurnan || 


23 Seh Amongraga sual-jawab kalihan Rara Mĕgatsih bab: roh-ilapi, budi lan 
napsu, jlĕntrĕhipun napsu amarah, aluamah, mutmainah tuwin supiyah; budi 
awon sae; babaring rahsa jati. ... 
kaca 79-81 

346 Asmaradana 

1. Sang tapa suka kĕpati | 
angling marang putranira | 
lah rara majuwa age | 
matura dhewe kakanta | 
lah iya ngarah apa | 

apan wus manjing sadulur | 
anggĕpku mring kakangira || 

2. Aywa donya nadyan ngakir | 
manjinga dadi atmaja | 

insa Allah anggĕpingong | 
yata sang rara gya lĕnggah | 
ing keringe kang rama | 
matur minta apura gung | 

dhatĕng Ki Sĕh Amongraga || 

3. Sampun paduka mastani | 
mring kawula wong gumisa | 
pan tĕtakĕn sayĕktine | 
Amongraga msĕm lingnya | 
nadyan awak-manira | 

tan rumangsa yĕn linuhung | 
lagi rarasan kewala || 

4. Basa kang uwis kawijil | 

pan inggih tungtun-tungtunan | 
kiyai kalawan ingong | 
balik ta payo ucapna | 
iya pangawruhira | 
pira barane wakingsun | 
kalamun bisa ambatang || 

5. Kang rama nambungi angling | 
lah rara payo ucapna | 
buntĕlanmu salawase | 
sunduga mangsa susaha | 
yĕktine kakangira | 

rara Mĕgatsih amuwus | 
amba miyarsa wirayat || 

6. Makatĕn mĕlipun singgih | 
pundi kang sung wruh ing tingal 
pan salah dalil tingale | 

anglir muksa jiwa raga | 
kakung miyat wanita | 
Amongraga mĕsĕm muwus | 
yĕku manira miyarsa || 

7. Kang badan roh iku singgih | 
linairkĕn rasaneka | 
amung kang roh ilapine | 
kang tanpa jisim punika | 
rohani rabani ka | 

dene anane puniku | 
marmane ana roh nyawa || 

8. Ingaranan roh ilapi | 
pan kinarya kĕnyatahan | 
ni rara malih atakĕn | 
budi lan nĕpsu punika | 
amarah mutmainah | 
budi luamah puniku | 
inggih pintĕn warnanira || 

9. Kang nĕpsu amarah pundi | 
inggih kalawan supiyah | 
pundi kang ingaran mangke | 
budi nĕpsu maring ala | 
Amongraga saurnya | 

nĕpsu amarah puniku | 
ingkang karĕm maring ala || 

10. Kang tan surut ingkang galih | 
sadhengah nĕpsu punika | 
puniku amarah rĕke | 

dene nĕpsu mutmainah | 
kang rĕmĕn kabĕcikan | 
tuhu wĕca karĕpipun | 
luamah kang maring laba || 

11. Supiyah karĕpirĕki | 
maring ingkang dudu iya | 
amarah mumulang rĕke | 
mring sagung panggawe ala | 
kang luamah sasmita | 
abangsa setan puniku | 
bĕrkĕthuthur lumprah lengkrah || 

12. Rara Mĕgatsih ling malih | 
budi andhap luhur ika | 

Amongraga lon saure | 
kang luhur iku tan ana | 
ingkang luwih utama | 
dene kang luwih puniku | 
budi sasmitaning Suksma || 

13. Kang satĕngah dĕnaranni | 
budi tuduh maring ala | 

ana kang ngucap mangkene | 
dene kang mau prayoga | 
ing mĕngko tĕka ala | 
kupur kang ngucap puniku | 
(m)bodhokkĕn marang Hyang Suksma 

14. Tan wruh yĕn Hyang Maha Sukci | 
kang aparing bĕcik ala | 

budi iku satĕmĕne | 
pratandha karsaning Suksma | 
ĕstu tan amĕmada | 
lan ana malih winuwus | 
puniku ayun waspada || 

15. Tan kĕna asalah dalih | 
kang badan ĕroh punika | 
nĕnggih sakawan kathahe | 
nyawa jasmani punika | 
ingkang ingakĕn tunggal | 
roh rasa-jati puniku | 
yĕku roh ilapat ika || 

16. Dudu nyatanipun singgih | 
nanging tunggal ingkang karsa | 
kang rabani iku rĕke | 

nyataning dat ilapi ka | 
sipat lawan apĕngal | 

Mĕgatsih malih amuwus | 
pundi kang jati punika || 

17. Amongraga anauri | 
kang aran kados punika | 
kĕlawan sangkan paranne | 
duk laire iku iya | 

lali rusakan ing dyah | 
laline rasa akumpul | 
dening tinggal kang murcita || 

18. Duk laline rasa iki | 
kakung sumuking wadana | 
kumĕsar tan ana rĕke | 

marma yun gambuh ing tingkah | 
Mĕgatsih aturira | 
pratelakna tĕgĕsipun | 
kang badan punika uga || 

347 Gambuh 

1. Amongraga amuwus | 

yĕkti tingal kang mandĕlik iku | 
cipta prapta ing manahira sayĕkti 
limut suh sirna awimbuh | 
jisim johar ingkang layon || 

2. Rasa ingkang kadulu | 
jasmani ingkang asung puniku | 
tĕgĕsipun duk acampuh rasa jati | 
wanodya kalawan kakung | 
jasat arannira rĕko || 

3. Jasmani duk lagyĕku | 

tampi rasa saking angganipun | 
apan iya dadi sĕsamanirĕki | 
dadya tĕmahe puniku | 
wanodya kang angsung raos || 

4. Rahsa maningkĕm iku | 

wanita kang rahmani puniku | 
sayĕktine jisim iku kang atampi | 
Mĕgatsih malih umatur | 
inggih kawula atakon || 

5. Kang roh ilapi iku | 

inggih ta paran ing tĕgĕsipun | 
Amongraga alon dĕnnira nauri | 
roh rabani ingkang tuhu | 
kang lanang maningkĕm yĕktos || 

6. Warna lir motyarĕku | 

roh rahmani nĕnggih priyanipun | 

roh ilapi yĕku uga nami jinis | 
dudu badan sanyawĕku | 
kang jasmani yĕku rĕko || 

7. Ngakĕn raga suksmĕku | 
jisim alus aranne puniku | 

kang rohani tanpa rupa warna singgih | 

lir sĕkar pralambangipun | 

kakung kombang angganing wong || 

8. Duk mangrabasĕng santun | 

sari utama wadon puniku | 

marma ayun awas yĕn sira nĕng dhiri | 
duk lagi mĕgar kang kudhup | 
yĕku lambange kemawon || 

9. (n)Jaba prĕnahing madu | 
poma dĕnawas ing prĕnahipun | 

yĕn wus awas mĕsthi wruh asmaragami | 
yĕn kang utama yĕkti wruh | 
nanging arang singa kang wong || 

10. Kang wruh bangsa puniku | 

yĕn kang datan matĕng ciptanipun | 
yata dhĕlĕng ni rara Mĕgatsih nuli | 
angartika jroning kalbu | 
nyata pinunjul iki wong || 

11. Nora larang wong iku | 
sunrowangi adol tapih ingsun | 
salawase ana-a ing kĕnĕ uwis | 
iya palakrama ingsun | 
mangkono osiking batos || 

12. Amongraga amuwus | 
pagene mĕndĕl apa wus surup | 

yĕn wus surup mĕnĕk ana ingkang kari | 
kang rama nambungi wuwus | 
sundugi anggĕr wus katog || 

13. Rara matur agupuh | 
marang kakangira apa uwus | 

mung samono kang lawas sira (m)bĕthithil 
kang putra alon turipun | 
pan wus tĕlas aturingong || 


24 Rara Mĕgatsih rumaos cumĕplong manahipun ngantos dangu kĕndĕl 

tumungkul. Sĕh Sukmasidik karsa anjodhokakĕn Rara Mĕgatsih kalihan Sĕh 
Amongraga, nanging sang lĕlanabrata namung nyagahi bilih sampun sagĕd 
kapanggih adhi-adhinipun ... 
kaca 82 


347 Gambuh 

14. Nanging kawula sampun | 
padhang nĕrawang ing nalaningsun | 
ingkang rama gumuyu abĕlik-bĕlik | 
lah nora pira-a iku | 

kalamun amung samono || 

15. Rara uwus bĕjamu | 

lan maninge pan wus kalbĕng wuwus | 
sapa-sapa kang madhangkĕn tyasirĕki | 
amawongan sira iku | 
putra lĕngsĕr wangsul ing (ng)gon || 

16. lajĕng lĕnggah tumungkul | 

Sĕh Amongraga mĕsĕm andulu | 
nikĕn rara kesah malbĕng wisma nuli | 
samana apan sĕdalu | 

(ng)gĕnnya ngagĕm ngĕlmu raos |( 

17. Pukul pat wancinipun | 

sang tapa aris ngandikanipun | 

mring kang putra Sĕh Amongraga bibisik | 

barang rĕh ing karsanipun | 

Amongraga matur alon || 

18. Amba langkung anuwun | 

ing pasihanta ingkang dhumawuh | 
pan ing mangke amba tan purun nglampahi 
kajawi kalamun sampun | 
kapanggih saduluringong || 

19. Pĕsthi amba yĕn wangsul | 
anut ing karsa ingkang puniku | 

yĕn ing mangke tĕbih botĕn darbe pikir | 
sang tapa langkung angungun | 
pitĕkur sarwi andongong || 

20. Wusana ris amuwus | 

marang kang putra sarwi angrangkul | 
nanging poma anakingsun wong asigid | 
yĕn ugi sampun kapangguh | 
kang para upaya karo || 

21. Poma-poma nakingsun | 
nuli wangsula ke gupuh | 

ing pĕsthine lawas enggal ingong anti | 

Sĕh Amongraga umatur | 
yĕn saĕstuwa kalakon || 

22. Panggih kang mara ruruh | 

pan sayĕkti manira awangsul | 
kados botĕn kula anyidrani jangji | 
sang tapa lĕga tyasipun | 

ya ta Amongraga gupoh || 

23. Jawat asta angujung | 

pamit lumĕngsĕr saking ing ngayun | 
lajĕng gupuh dhatĕng abdi Jamal Jamil 
sang tapa lan sabatipun | 
ngatĕr sajawining dhukoh || 

24. Wusnya mangkana wangsul | 
sang tapa yata samya lumaku | 
sampun lajĕng lan santrinira kakalih | 
andarung ing lampahipun | 

tan miris myat ing margĕwoh || 


25 VII. Sĕh Amongraga dumugi ing Wanamarta, Ki Bayi Panurta saputranipun 
sami anggĕguru Sĕh Amongraga ingkang wĕkasan kadhaupakĕn kalihan 
Nikĕn Tambangraras. 

Lampahipun Sĕh Amongraga dumugi sacĕlaking dhukuh Wanamarta angsal 
katrangan saking santri Nuripin bab Ki Bayi Panurta ingkang mandhegani 
pĕsantrĕn agĕng ing Wanamarta, pĕputra tiga. 

Pambajĕngipun ĕstri nama Nikĕn Tambangraras, ayu pintĕr sarwi sĕmbada. 
Botĕn karsa emah-emah kajawi kalihan priya ingkang unggul ngĕlmunipun. 
Putra angka kalih nama Jayĕngwĕsthi, semahipun nama Turida. Putra 
wuragilipun Jayĕngraga, semahipun wasta Rarasati. ... 
kaca 83-86 

348 Girisa 

1. Sĕmana wus byar raina | 
kang mega malang sumirat | 
ganthĕng nĕng pucaking ngardi | 
akĕh warnane kadulu | 

ana lir wastra manjĕthi | 
ana pindha muteara | 
wĕnĕh ana wastra wungu | 
rinenda pinggire murub || 

2. Obah buron agung-agung | 
andaka maesa-danu | 
pating galĕro mongira | 
muni nĕng panggĕnannira | 
mangsane duk mulih lagya | 
saking (ng)gĕnnira mamangsa | 
pan wus adate kang sima | 
yĕn dalu kesah mamangsa || 

3. Ulihe yĕn mĕh raina | 
sanĕs buron akĕh padha | 
yĕn dalu lumrahe turu | 
yĕn mĕh raina pan swara | 
ting galĕmbor badhe saba | 
barung wre kalawan lutung | 
wrangutan lan uwa-uwa | 
gumĕr munya ing kĕkaywan || 

4. Sang Hyang Pratangga amungub | 
munggĕng pucaking aldaka | 

gumĕdĕr swaraning pĕksi | 
rĕbut wohing bulu gurda | 
cocak jalak-pĕnyu johan | 
kuthilang kathik kĕdhawa | 
drĕkuku putĕr sulindhit | 
prit jowan lan bĕranjangan || 

5. Anggĕr manahe sang brangta | 
tumon pĕksi kĕh swaranya | 
kadhali munya ing tawang | 
kaswasih yĕn piniarsa | 
kadya ngandhĕga ing laku | 
pĕksi bĕluk munya nglamat | 
kadya ngenggalnya ing lampah | 
sang branta msĕm wardaya || 

6. Wruh sasmitaning kang pĕksi | 
yata ris ing lampahira | 
marga nuting wana pringga | 
mudhun jurang minggah arga | 
tan wontĕn durgama ketung | 
ing cipta ageya wĕruh | 
dhukuhe Bayi Panurta | 

ya kang aran Wanamarta || 

7. Raina wĕngi lumaku | 
kĕndĕl-kĕndĕl yĕn asalat | 
nurut Kĕndhĕng lampahira | 
datan kawarna ing marga | 
yata samana wus prapta | 
talatahing Majalĕngka | 
enggar lampahe sang brangta | 
lajĕng wau lampahira || 

8. Anujwa pĕcat rakitan | 

Jamal Jamil kinĕn tanya | 
marang wong (ng)giring maesa | 
atakĕn ing Wanamarta | 

kang tinakĕn saurira | 
punika ingkang katingal | 
dhukuh kang gĕnggĕng punika | 

(ng)gih kang aran Wanamarta || 

9. Andika lajĕng kewala | 

ing mangke mĕsthi kadulu | 
masjide agĕng aluhur | 
lan malih kawula tanya | 
andika ing santri pundi | 
sumaur ingkang tinanya | 
manira santri atĕbah | 
saking ing Bantĕn yĕktinya || 

10. Marma drĕng mring Wanamarta | 

manira miyarsa warta | 

yĕn Ki Sĕh Bayi Panurta | 
sabar tur lila ing donya | 
anuntun ing wong (m)balilu | 
marma santrinira agung | 
punapa inggih yĕktinya | 
sumaur kang sinung wuwus || 

11. Tan dora ingkang atutur | 
inggih saĕstu mangkana | 
ambĕge Bayi Panurta | 
marma sagung pra dipatya | 

(ng)guguru ambĕg ambapa | 
tan cuwa barang karsane | 
sawabe Bayi Panurta | 
ngiwa panĕngĕne kĕna || 

12. Lan malih santrine agung | 
kawula dĕrĕng uninga | 
kang kadya ing Wanamarta | 
kĕhe santri kang ngluwihi | 
kados kawan ĕwu ana | 
kawula duk maksih bocah | 
sagung pasantrĕn uninga | 
dĕrĕng wontĕn kang tumimbang || 

13. Lir Wanamarta kĕhipun | 
dhasar papanne prayoga | 
mirah ingkang palakirna | 
bĕras datanpa ajiya | 
marma santri tĕbih-tĕbih | 
kathah kang prapta ing riku | 
pan uwus adating santri | 
marani kang mirah tĕdha || 

14. Kawula pan dĕrĕng lawas | 
umantuk saking ing ngriku | 
salawase pan kawula | 
dadi santrine Ki Bayi | 

Amongraga nambung wuwus | 
kalamun wontĕn wong prapta | 
inggih sintĕn kang jinujug | 
umatur dalĕm (n)jujuga || 

15. Inggih putrane panggulu | 
puniku kang pinitaya | 
dhatĕng Ki Bayi Panurta | 
wastanipun Jayĕngwĕsthi | 
sabĕn wontĕn wong kang prapta | 
inggih anjujug ing riku | 

pan sampun wisma pribadi | 
sakiduling masjid mangu || 

16. Dene warujune aran | 
anĕnggih Ki Jayĕngraga | 

pan inggih kalih punika | 
singa ingkang jinujuga | 
jĕr atmajanipun jalu | 
pan amung kalih punika | 
pambajĕngipun pawĕstri | 
wastanipun Tambangraras || 

17. Kawula dĕrĕng amangguh | 
wanodya kadi punika | 
putrane Bayi Panurta | 
apike kagila-gila | 

duk kawula ingkang wau | 
inggih taksih anĕng ngrika | 
asring mĕningi kawula | 
kang wong prapta tĕka lunga || 

18. Anake pĕtinggi desa | 
tanapi anak sudagar | 
tukonne pan jor-jinoran | 
sami kawangsul sadaya | 
wit sang rara botĕn kĕna | 
tinari mopo kewala | 
mring rama aturira | 
benjang kawularsa krama || 

19. Yĕn wontĕn sĕnĕnging nala | 
botĕn kudu dĕntukoni | 

lan botĕn melik kawula | 
wong kang bagus awibawa | 
sanadyan cebol bucuwa | 
lamun panuju kawula | 
badan kawula sumangga | 
yĕn wus kalbu pĕthĕk ulun || 

20. Marma Ki Bayi kalangkung | 
susah mirsa turing putra | 
kalamun pinĕksa-pĕksa | 
ature pan kudu lunga | 
marma kang rama mupus | 
nauri kang namur laku | 
manira sawĕg angrungu | 
wanodya tan arsa krama || 

21. Manawi inggih puniku | 
ngupados santri utama | 
angling malih kang wong ika | 
pan wus pirang-pirang puluh | 
santri tĕbih-tĕbih prapta | 
sami santri jadhug-jadhug | 
prandene tan na kinarsan | 
kawĕlĕh pan sami griya || 

22. Sami ngupaya paekan | 
awit karsane Ki Bayi | 
mring santri sapa kang bĕgja | 

saking susah myat ing putra 
kalakon sami ngupaya | 
nanging sang rara wĕntala | 
luput ing pĕsthi sumbaga | 
tuwas kabĕh ngacung samya 

349 Pocung 

1. Marmanipun kĕh-akĕhe ana muwus | 
sundaga ni rara | 

buntĕt tan darbe nyĕmimik | 
milanipun sakĕhing wong tinampikan || 

2. Yĕn lumrahe wong gĕnge samana iku | 
pĕsthine pan ana | 

ingkang pinilih sawiji | 

iku nora (n)dadak tinampik sadaya || 

3. Yĕn wong buntĕt andadak kakĕhan wuwus | 
pan inggih akathah | 

kang muwus kadi puniki | 

pan gumujĕng wau Ki Sĕh Amongraga || 

4. Angling kadi botĕn kang kados puniku | 
sawĕg dĕrĕng arsa | 

ngupaya jodho prayogi | 

ingkang kangge awal akir ingupaya || 

5. Dadi ingsun ngrungu ing wartinirĕku | 
manah mundur mara | 

bok manira dĕnaranni | 

darbe niyat marang ing ĕstri punika || 

6. Tur ta baya pisan-pisan raganingsun | 
nyipta-a punika | 

mung sĕdya ngupaya ngĕlmi | 

(n)dadak nuju ing riku wontĕn brusahan || 

7. Wong kang angon maesa ris sauripun | 
kang amba wicara | 

pan wus sawarsa puniki | 

yĕn ing mangke tĕntrĕm tan wontĕn pawarta || 

8. Winginipun kawula saking ing ngriku | 
tinjo sanak lara | 

ala nganggur awakmami | 
anakokkĕn puniku kang kula ucap || 

9. Pan saĕstu sampun tan wontĕn wong rawuh | 
mikir bab punika | 

sang monĕng mĕsĕm jro ngati | 
duk samana Hyang Arka nitih ancala || 

10. Yata angling Amongraga manis arum | 
ngong langkung narima | 

pitĕdah-para mring mami | 

lah ta sampun manira lajĕng kewala || 

11. Kang liningan muwus aris aturipun | 
(m)bok enjing kewala | 

lamun sutah dalĕm kampir | 

ing pagriyan kawula yĕn parĕng lĕga || 

12. Yĕn lajuwa sampun katanggĕlan dalu | 
apan ĕwĕd-aya | 

yĕn prapta awĕngi-wĕngi | 

yĕn kaparĕng ing benjang-enjang kewala 


26 Sasampunipun sipĕng sadalu ing griyanipun Nuripin, Sĕh Amongraga 
kadhĕrĕkakĕn dhatĕng Wanamarta. Kawontĕnan samargi-margi tansah 
ngrĕsĕpakĕn: tĕtanĕman, woh-wohan sakalangkung pĕpak dumugi 
sawarnining ulam lss. Griya-griya sae mratandhani panggĕsanganing tiyang 
sae, sarwi cĕkap. Griya sae-sae, kadosta griyanipun pĕngulu Basarodin, para 
rayinipun Ki Bayi Panurta wasta: Kulawirya, Wiradhustha, Panuksma tuwin 
Panamar. Samargi-margi swantĕnipun pĕksi ingah-ingahan mawarni-warni. 
Ugi kapirĕng gamĕlan angrangin. Sadaya wau mratandhani bilih Wanamarta 
gĕmah ripah karta raharja, dipun-pandhegani ahli agami ingkang agĕng 
prabawa lan panguwaosipun. 

Gĕsangipun para putra sami memba para luhur Jawi, inggih tatarakitipun 
dalĕm, pangangge dumugi sĕlir kalangĕnan. ... 
kaca 86-107 

349 Pocung 

13. Marma kula aturi kĕndĕl sadalu | 
ing wismakawula | 

yĕn tan arsa sare panti | 

asareya wontĕn ing masjid paduka || 

14. Pintĕn banggi kewala yĕn sagĕd tumut | 
jriyah ngatĕrĕna | 

kalamun lujĕng saratri | 
sadayane kĕrandhah Bayi Panurta || 

15. Mring kawula apan ta wus padha wanuh | 
kang dados gĕbayan | 

punika pun santri Luci | 
lĕrĕsipun nak-sanak lawan kawula || 

16. Suka ing tyas sang brangta sarĕng angrungu | 
aris saurira | 

kisanak para ngecani | 

anyukĕri sawĕngi nĕng wismanira || 

17. Lah punapi maksih doh wismanirĕku | 
kang tinanyan lingnya | 

dhukuh mĕncil kang kaĕksi | 

lah ta ĕnggĕh andika dhingin mantuka || 

18. Ri sang wisma anginthar mantuk rumuhun | 
sapraptaning wisma | 

wus mangsit mring rabinĕki | 
lajĕng manggil ing baturira sĕkawan || 

19. Mung wong papat kang tumut wisma ing ngriku | 
yata sami prapta | 

wong papat wus dĕnpoyani | 
suka lajĕng ngrewangi ing rabinira || 

20. Olah-olah ing pawon langkung abikut | 
ri wusnya mangkana | 

sang wisma mĕthuk wus panggih | 
lan sang brangta nulya lajĕng ingaturan || 

21. Sapraptane ing dhukuh sang brangta mangu | 
myat ing palakirna | 

mawarna langgare cĕkli | 

hĕr tumumpang lan rĕsik ing palataran || 

22. Sang wisma ling paran ing karsanta nĕngguh | 
punapa pinarak | 

ing wisma tuwin surambi | 
anauri mĕnĕt surambi kewala || 

23. Nulya lajĕng mring surambi tata lungguh | 

Mahrib wayahira | 

lajĕng ngambil arastuti | 

lan sang wisma salat Mahrib praptĕng Ngisa || 

24. Wusnya bakda pan lajĕng atata lungguh | 
sang wisma angundang | 

mring rubiyah kinĕn nuli | 
amĕdalna saanane kang sugata || 

25. Kang inguwuh ni rubiyah langkung gugup | 
anata sugata | 

ri sampunira anuli | 

apan nulya sinaosakĕn mring langgar || 

26. Gya tinata sĕkul ulam anĕng ngayun | 
sang wisma wacana | 

lah (n)dawĕg tuwan wĕwanting | 
sugatane inggih (m)bokayu andika || 

27. Kang sinung ling ngecani wĕwanting gupuh | 
dyan lĕkas anadhah | 

sĕkantuk dĕnnira bukti | 

sang kaswasih kĕlangkung kapiutangan || 

28. Mring sang wisma dene cakuting kĕlangkung | 
yata sawusira | 

ambĕng ingundurkĕn maring | 

Jamal Jamil athĕkul dĕnnira mangan || 

29. Bĕsngĕk tĕlu lan pindhang sacuwo gĕmpur | 

(n)dhok kamal sapanjang | 

sirna datan wontĕn kari | 

tumpĕng kalih bebas imbuh sĕkul bodhag || 

30. Langkung merang sang brangta dĕnnira (n)dulu | 
angling ring sang wisma | 

adhi sampun isin-isin | 

pan ing ngriki pan wus wismaning priyangga || 

31. Anauri Jamal Jamil (ng)gih (ng)gihipun | 
kadipundi kakang | 

pangraosipun pun rayi | 

yĕn mawiya ringa-ringa mring pun kakang || 

32. Nadyan inggih sanak tĕmbene kapangguh | 
pangraos kawula | 

lir tunggil sayayah bibi | 

Ki Nuripin gumuyu asuka-suka || 

33. Tan kawarna ing dalu datan winuwus | 
yata byar raina | 

lajĕng salat Subuh nĕnggih | 

sak-bakdane lajĕng lĕnggah ngĕmpĕr samya || 

34. Sang brangta gya alon wau wuwusipun | 
dhatĕng ingkang wisma | 

paran ing karsanirĕki | 

punapĕstu milwĕng anut ing kawula || 

350 Sinom 

1. Nuripin aris saurnya | 

lah inggih (n)dawĕg suwawi | 
kula pitulung ngatĕrna | 

(n)jujuge mring Jayĕngwĕsthi | 

sigra Kyai Nuripin | 

amanggil ing rabinipun | 

prapta Nuripin lingnya | 

kariya sun badhe ngiring | 

marang arinira marang Wanamarta || 

2. Mung pak Kĕbak lan pak Dama | 
iku kang sun-gawa nanging | 
sira dĕnbĕcik nĕng wisma | 
manawa ingsun alami | 

rabine matur inggih | 
yata sigra mangkat gupuh | 
ing marga tan winarna | 
rawuhira pĕcat rakit | 

Wanamarta sang brangta eram tumingal || 

3. Tumon srining padhĕkahan | 
agĕng-agĕng gĕng kaĕksi | 
awilis kitri katingal | 
dhadhah kinubĕng pring ori | 
ronning kang tiris-tiris | 
tĕpung janur papahipun | 
dhusun gĕng sri kawuryan | 
wisma kĕh pipit amarik | 
bĕbanjĕngan latare asisipatan || 

4. Kathah swabawaning desa | 
janma samya nambutkardi | 
saliring pakaryan ana | 
pandhe kĕmasan lan gĕndhing | 
kundhi kalawan nyingi | 
sayang anglĕbur anggĕbyur | 
kang milantĕn amarna | 
undhagi miwah mĕranggi | 

kang angukir-ukir myang karya landheyan || 

5. Bĕlandhong lan karya wisma | 
karya jungkat suri sĕrit | 
miwah tukang cĕkathakan | 
tuwin tukang selakĕrti | 

(n)jait kalawan grĕji | 
myang kĕmalo karya payung | 
miwah karya oreyan | 

sĕsĕr sundhit jala jaring | 

karya sumbul tambir lampit lan kĕlasa || 

6. Karya topĕng natah wayang | 
karya golĕk lan cĕmpurit | 
miwah sarungan sanjata | 
karya kĕbut lawan kanthil | 
ingkang nglĕlĕs karya godhi | 
kang gawe ĕpok myang tandhu | 
angĕthĕl karya kopyah | 
panĕgar dhalang mĕpĕki | 

wong kang sugih lumrah aduwe gamĕlan || 

7. Miwah ingkang karya larap | 
tuwin pakaryaning ĕstri | 
jor-jinoran nyambutkarya | 
pangobĕng nĕnun lan (m)bathik | 
myang tandho barang mokil | 
pan limrah tiyang sadhusun | 

Wanamarta sadaya | 

akathah kang sugih-sugih | 

sangking bĕrkah (n)Jĕng Kyai Bayi Panurta 

8. Tan ana budi maksiyat | 
sakĕhing wong jalu ĕstri | 
tĕtĕp samya ngibadah | 
agrami sambi agami | 
kĕh pinangkaning jalmi | 

kang tĕbih-tĕbih mariku | 

ngaji lajĕng awisma | 

jĕnak tan anĕdya mulih | 

sabab dening gampil ngupaya pajiwa 

9. Tan ana ingkang kewuhan | 
ĕndi kang dĕnkarĕmĕni | 
ngajiya anggaota-a | 
sarwa akĕh sarta gampil | 
murah sandhang lan bukti | 
singa kang dĕnĕdol payu | 
wawrate ing ngadesa | 
gĕmahe kadi nagari | 

nora nana kang kĕstori dora-cara || 

10. Milane samya kĕrasan | 
traping wong wisma miranti | 
kumpulan akurandhahan | 
sagatra-gatranirĕki | 

wus kasub ing ngatĕbih | 

dadya pangungsĕning dhusun | 

miwah tangkar-tumangkar | 

kang gagriya winatawis | 

cacah wisma sĕmu rĕbat langkungira || 

11. Sang mong-kingkin duk tumama | 

manjing ing dhusun tulyasri | 
mulat rakiting awisma | 

tata narutus taritis | 

pasitĕn gisik pasir | 

pagĕr jaro nurut lurung | 

kĕncĕng sinipat rampak | 

gapit jĕjĕd ginalamit | 

gumarining sang monĕng mulat karĕnan || 

12. Tan mantra-mantra ngadesa | 
solahing wong pan wus kadi | 
nagari rĕnggĕping karya | 
sabĕn wisma turut margi | 
sami andhĕdhasari | 

warung panggĕng turut lurung | 
bango samya tangkĕban | 
ngiras ĕmpĕring wismĕki | 
siyang dalu tan ana kukuding dhasar || 

13. Dadya pĕpaĕsing marga | 
kang dĕndol mawarni-warni | 
kalithik wĕsi kuningan | 
tuwin salaka lan rukmi | 
miwah sotya myang kĕling | 
pĕpak papanthan anglajur | 
grabat samya garabat | 
kĕlithik samya kĕlithik | 

ingkang kadi samya kĕling kĕkĕlingan || 

14. Sĕlajur samya nyamikan | 
sĕkul ulam amĕpĕki | 
myang panganan lah-olahan | 
woh-wohan awarni-warni | 
tuwin yĕn nuju Paing | 
kidul ngarsa pagĕr dhusun | 
bangone bĕbanjĕngan | 
kajĕng agĕng angaubi | 

kajĕng kĕpuh bibis boga lan karoya || 

15. Saengga lun-alunnira | 
yĕn nuju pasaranĕki | 
pan kongsi sadina pisan | 

Asar andhap bubarnĕki | 
dhasar nĕng pinggir kali | 
kaline kĕbak parau | 
gĕthĕk pring tumpang sanga | 
gĕthĕk balok badhe milir | 

tuwin kathah bakul pĕpikul dharatan || 

16. Miwah momot kĕkapalan | 
sapi-sapĕn amĕdhĕti | 
kalang ĕdhĕg ngiras wisma | 
sapalih kang dĕnmomoti | 
sasisih dadya panti | 
gumrit swarane asĕlur | 
cikar kĕsĕr ĕluran | 
momotan awarni-warni | 
bĕlantikan wade kapal lan maesa || 

17. Kang tumamĕng padedesan | 
sang monĕng lawan Nuripin | 
lon-lonan sarya ngandika | 
abĕnĕr tuturirĕki | 

dene sangĕt munjuli | 
sĕsamaning dhusun-dhusun | 
tan wontĕn makatĕna | 
gĕmahe kadi nagari | 

Ki Nuripin amatur inggih punika || 

18. Kaharjaning Wanamarta | 
bĕrkahipun (n)Jĕng Kiyai | 

Bayi Panurta utama | 
muktine kadi bupati | 

sang mong-kung nauri inggih | 

kyai gĕng mangunahipun | 

mangkana urut marga | 

kathah ingkang kapiyarsi | 

kang gamĕlan ngarangin wĕnĕh trĕbangan || 

19. Pasang rekaning pagriyan | 
anggĕnggĕng marik apipit | 

gĕng-agĕng kampung limasan | 

joglo singub tawon boni | 

rumat kadya priyayi | 

pandhapa gandhok lan lumbung | 

pawon kandhang gĕdhongan | 

tajug sarta lawang-kori | 

myang pakiwan pagupon lan pambathikan || 

20. Kang para sugih mangkana | 
rakiting wisma miranti | 
kang duwe awirya-wirya | 
angkuhe wus kaya mantri | 
samya olah kamuktin | 

lan tĕtĕp ibadahipun | 
latar rĕsik sinaba | 
ing ayam putih kĕbiri | 

miwah dara Presi myang banyak kambangan || 

21. Sadhewe-dhewe rekanya | 
ungkul-ingungkulan sami | 
lawang-kori ingapikan | 
samya pinipil arĕmit | 
myang pinulas mawarni | 
supaya amrih dinulu | 
kang liwat papasaran | 
solahe samya birai | 

pinarantĕn lawan dadya pĕngampiran || 

22. Sang mong-wingit kawilĕtan | 
laju malih aningali | 
masjide agĕng nĕng tĕngah | 
gumuruh santri angaji | 
dhasar amangku kali | 
kaline agĕng binĕndung | 
ingĕjogĕn balumbang | 
balumbang agĕng ing masjid | 
toyanira awĕning pan kadya kaca || 

23. Ingingonan ulam kathah | 
sagung kang ulam bĕnawi | 
pan kinarya kalangĕnan | 
ulam pinatut ing gĕndhing | 
ulam panyuwuk adil | 
lawan ulam jalma kampuh | 
ulam sĕmune duka | 

ulam rare anggalidhig | 

lawan ulam kang marga karya simpangan || 

24. Kang ulam balung kalapa | 
ulam ginunggung ing laki | 
lan ulam pada-kacarma | 
ulam tambanging undhagi | 
ulam tansah angradin | 

myang ulam manggung tan emut | 

ulam jalma mĕlarat | 

ulam pamiwaling laki | 

lawan ulam jalma bĕsus bĕbedhangan || 

25. Lan ulam jayĕng kalpika | 
ulam panggugahing jalmi | 
ulam panjaluking potang | 
lan ulam saptaning kaki | 
ulam groboh ing kardi | 
ulam pamĕksane laku | 
ulam nĕmu kelangan | 

ulam pandaming wong kĕmit | 
lawan ulam jalma wire abusana || 

26. Kang ulam guthul gambira | 
lawan ulam wohing dami | 
kang ulam luar binanda | 
tuwin ulam tansah asih | 
lan ulam bĕnang rukmi | 

miwah kang ulam prang mungsuh | 
ulam kayu pinasah | 
ulam pangĕsuking jurit | 
lawan ulam sĕmune jati angarang || 

27. Tuwin ulam netra jingga | 
lan ulam rangkĕp kulambi | 
ulam timbrahing wĕdĕlan | 
lan ulam rusaking baris | 
lan ulam wiji sami | 

lan ulam pangulu-ulu | 

ulam jalma carita | 

ulam cirining atitik | 

tuwin ulam kasusu ngombe kasatan || 

28. Lawan ulam manggung suta | 
myang ulam wĕtĕng malĕnthi | 
kang ulam mawatĕs warah | 
ulam pawĕh kĕn naggapi | 
ulam ambobolehi | 

lan ulam jĕjaring wuwus | 

kang ulam jamang jaja | 

ulam paraboting mantri | 

lawan ulam tumbang pangĕndhak dipangga 

29. Myang ulam agung katingal | 
tuwin ulam rĕmbug dadi | 
lan ulam bĕsus ingundha | 
myang ulam sĕsawat kancil | 
lan ulam dangdang cĕmpli | 
lawan ulam tĕrĕk badhut | 
ulam sasami dhadhah | 
lawan ulam sudhung pĕksi | 

tuwin ulam padhang kang wus pinadhangan 

30. Lawan ulam mathis ganja | 
lan ulam sĕngkrok kĕlathik | 
lawan ulam agung ganda | 
myang ulam tansah ajurit | 
miwah ulam tumbak pring | 
lawan ulam janma busuk | 
myang ulam kĕpanasan | 
lawan ulam piring siti | 

tuwin ulam bĕdhandho manah kĕwuhan || 

31. Lawan ulam wĕdhus jamprah | 
ulam patut anggĕntĕni | 

lan ulam pacul katuwan | 

tuwin ulam dhandhang langking | 

kang ulam jatmikani | 

lawan ulam ngabĕn dhuwung | 

myang ulam janma wayang | 

lan ulam rada abaring | 

miwah ulam rare kudu mĕlu lunga || 

32. Kang ulam kayu ginangsa | 
ulam panggrĕsahing ngati | 
lan ulam ngĕpuh parudan | 
myang ulam pangegol siti | 
tuwin ulam ngĕmpuki | 
lawan ulam matĕng sĕpuh | 
ulam ĕstri katawan | 

lan ulam tan kĕna lali | 

lawan ulam jalma godhĕg brengos capang 

33. Ingkang ulam anggung sirna | 
lan ulam kincanging alis | 
lan ulam sĕlamĕt sawah | 
ulam palanging wong bathik | 
ulam kĕlalar mĕnir | 

ulam pangundanging kuthuk | 
ulam judhĕg ing lampah | 
ulam kĕtanggungan linggih | 
lawan ulam ngintir-intir naur utang || 

34. Tuwin ulam kadang tuwa | 
lan ulam tarĕbang muni | 
lan ulam kĕnya busana | 
ulam netya pucĕt isin | 
ulam sapuluh dhuwit | 
ulam pamiwiring kapuk | 
ulam tansah mimiling | 
ulam rimbaganing picis | 

lawan ulam janma kĕh tansah arungan || 

35. Jawabe ingkang wangsalan | 
ulam kang tumrap ing gĕndhing | 
kang kinarya kĕlangĕnan | 
badhene sawiji-wiji | 

tambra panyuwuk adil | 

badhĕr ingkang jalma kampuh | 
mangut sĕmune duka | 
gramĕh rare anggalidhig | 
ulam sidhat marga kinarya simpangan 

36. Bĕthok kang balung kĕlapa | 
mĕlĕm ginunggung ing laki | 
talumpah padha-kacarma | 
sipat tambanging undhagi | 
papar tansah ngarading | 
kĕlalĕn manggung tan emut | 
jambal jalma malarat | 
pacal pamiwaling laki | 

ulam lele jalma bagus bĕbedhangan || 

37. Jayĕng cincin wira soca | 
tĕngiri panggugah jalmi | 
tagĕh pĕnjaluking potang | 
lĕmpuk kang saptaning kaki | 
wagal groboh ing kardi | 

(m)bĕrot pamĕkasing laku | 
sili nĕmu kelangan | 

kĕting pandaming wong kĕmit | 
ulam badhĕr jalma wire abusana || 

38. Ucĕng kang guthul gambira | 
wadĕr-pari wohing dami | 
kacol luwaran binanda | 
wĕlut ingkang tansah asih | 
marĕmas bĕnang rukmi | 
jaga ripu pĕrang mungsuh | 
pĕlus kayu pinasah | 
surung pangĕsuking jurit | 
sĕnggaringan sĕmune jati angarang || 

39. Ulam bĕlĕs netra jingga | 
lopis rangkĕping kulambi | 
balutak timbrah wĕdĕlan | 
kadhalan rusaking baris | 
cakul kang wiji sĕmi | 
dĕlĕg kang pangulu-ulu | 
kotĕs jalma carita | 
tawĕs cirining atitik | 

ulam kakap kĕsusu ngombe kasatan || 

40. Bĕlanak agung susuta | 
bĕkĕl kang wĕtĕng malĕnthi | 
rĕng arĕng pamĕthes warah | 
palung pawĕh kĕn-nanggapi | 
urang ambobolĕhi | 

kadha jĕjĕring pamuwus | 
kĕlalung jamang jaja | 
rĕbon paraboting mantri | 

titikusan tumbak pangĕndhak dipangga || 

41. Totog kang manggung katingal | 
gilingan kang rĕmbug dadi | 
gambrĕt kang bĕsus ingundha | 
bĕncolĕng sĕsawat kancil | 
jijindhil dandang cĕmpli | 
larong ingkang tĕrĕk badhut | 
jaligĕr sawi dhadhah | 

susuh ingkang kudhung pĕksi | 
damar-wulan kang wus padhang-pinadhangan || 

42. Sabit lintar mathis ganja | 
sogok prana sĕngkrok klĕntit | 
lumbĕt ingkang agung ganda | 
mamprang kang tansah ajurit | 
garanggang tumbak ĕpring | 
ulam lundhu jalma busuk | 
ĕpe kang kapanasan | 

lopĕr ingkang piring siti | 

ulam grago bĕdhondha manah kewuhan || 

43. Barok ingkang wĕdhus jamprah | 
sanggrĕng pantĕs anggĕntĕni | 
bo-gĕrang pacul katuwan | 
gagakan kang dhandhang langking | 
ganthĕng kang jatmikani | 
kacangan angabĕn dhuwung | 
dhalang janma amayang | 
galĕndhĕng rada abaring | 

pan kaluyu rare kudu milu lunga || 

44. Arĕng kang kayu ginangsa | 
sĕbut panggrĕsahing santri | 
mĕrĕsi ngĕpuh parudan | 
ungkil pangĕgoling siti | 
bĕkĕm ingkang ngĕpoki | 
jĕmblung kang amĕtĕng sĕpuh | 
boyongan ĕstri tawan | 

uling kang tan kĕna lali | 

pan jabrisan jalma godhĕg brĕngos capang || 

45. Sumbilang kang anggur sirna | 
udhĕt kang kincang ing alis | 
bulus salamĕting sawah | 
dhawangan palang wong (m)bathik | 
kĕtul kĕlalar mĕnir | 

kura pangundanging kutuk | 
kodhok judhĕging lampah | 
bangkong kĕtanggungan linggih | 
pan parĕcil ngintir-intir naur utang || 

46. Kongkang ingkang kadang tuwa | 
cebong kang tarĕbang muni | 

yuyu kĕnya abusana | 

bayas nitya pucĕt isin | 

kawongan dasa dhuwit | 

bibis pamiwiring kapuk | 

kijing batur maejan | 

wadĕr pĕthak rĕmbag picis | 

ulam sriwĕt jalma kĕh tansah arungan || 

47. Tumon srining sasĕkaran | 
samya pinatut ing gĕndhing | 
kang sĕkar jabung payudan | 
an(?) sĕkar mandhĕg manolĕh | 
sĕkar panggugah mantri | 
miwah sĕkar jayĕng mungsuh | 
lan sĕkar kabĕndana | 

lan sĕkar paninda radin | 

miwah malih nĕnggih sĕkar awiraga || 

48. Lawan sĕkar agung liwat | 
miwah sĕkar soring alis | 
kalawan sĕkar kapita | 
tuwin sĕkar pondhoh cĕngkir | 
sĕkar panambang pĕksi | 
lawan sĕkar waja jamus | 
miwah sĕkar angkatan | 
lawan sĕkar jalma mantri | 
anĕlasar parawan mati sapata || 

49. Lawan sĕkar kasĕntanan | 
myang sĕkar bonang kapĕncil | 
lawan sĕkar palinyokan | 
miwah sĕkar netra arip | 
sĕkar panambang janmi | 
lawan sĕkar janma sungsun | 
lan sĕkar cacat awak | 

tuwin sĕkar ganda wilis | 

lawan sĕkar ing prĕnah kĕdah kapisah || 

50. Miwah sĕkar mangan ujar | 
lawan ujar soring wĕntis | 
tuwin kang sĕkar kasumpah | 
kalawan sĕkar sridĕnti | 
sĕkar boboting kawi | 
lawan sĕkar jalma sĕpuh | 
sĕkar kang tan ngucap | 
sĕkar tan patut ing gĕndhing | 

lawan sĕkar ingkang kapisah ing toya || 

51. Miwah sĕkar jajamahan | 
lawan sĕkar aprang tandhing | 
miwah sĕkar mangku praja | 
sĕkar rĕncana rinujit | 

sĕkar kang asung warti | 
sarpa sĕnĕn agung mungsuh | 

nututi mandi angkah | 

lan sĕkar bapakne kaki | 

sungsung guyu sah priya anitih swara || 

52. Dene jawabe kang sĕkar | 

sĕkar kang munggĕng ing krami | 

jĕlamprang jabung payudan | 

giyanti mandhĕg anolih | 

wungu panggugah mantri | 

sĕkar bopong kang pinanggul ] 

kĕlak kang kabĕndana | 

kapuranta nida radin | 

sĕkar pudhak nĕnggih kang sĕkar wiraga || 

53. Wora-wari anggung liwat | 
prabu sĕtmata sor ngalis | 
kumuning sĕkar kapita | 

sĕkar sĕmpol pondhoh cĕngkir | 
mĕnur panambang pĕksi | 
mĕlathi kang maja jamus | 
tanjung sĕkar angkatan | 
wong araga janma mantri | 
rara kĕndhat parawan mati abela || 

54. Sĕkar dangan kasĕntanan | 
lĕnga tĕlĕng aningali | 
gambir ingkang ati bigar | 
kĕnanga bonang kapĕncil | 
katambang wong anali | 
wong arumpuk jalma sungsun | 
pacar wong pipisahan | 
widasari ganda wangi | 

raga-ina kang sĕkar cacading awak || 

55. Orok-orok mangan ujar | 
sĕkar sĕmpol soring wĕntis | 
kang kasumpah sĕkar sungsang | 
sridĕnti sĕkar srigadhing | 
bobot sĕkar wrat-siki | 
mandha-kaki janma sĕpuh | 
mangunĕng tanpa ngucap | 
saruni tan patut gĕndhing | 

pacar banyu sĕkar kapisah ing toya || 

56. Purba-nagri mangku praja | 
turi ingkang netra arip | 
sundĕl-malĕm jĕjamahan | 
dalingsĕm susung-guywĕki | 
kĕlayu anututi | 

sĕkar soka agung wuyung | 

linyok kang puspa-nyidra | 

dalima wantah prang tandhing | 

kang adhakan nĕnggih kang sĕkar cĕpaka || 

57. Rĕmbuyut kakining bapa | 
tĕlutur kang asung wĕrti | 
argulo kang pandi angkah | 
sarpa sĕnĕn nagasari | 
karandhang sah ing laki | 
jaga satru anggung mungsuh | 
kancana rinumpaka | 

sĕkar mas ingkang kinikir | 

nitik swara nĕnggih ang sĕkar balurak || 

58. Miwah kang kitri mawarna | 
samya pinatut ing gĕndhing | 
uwoh pangĕbanging basa | 
miwah woh aso ing margi | 
woh padu ambĕkicik | 

lah wong kang tinantang purun | 
uwoh sobrahing sirah | 
lawan uwoh tumpang titih | 
tuwin wohing jalma cidra ing sĕmaya || 

59. Miwah uwoh kaca netra | 
miwah woh luntur ing siti | 
tuwin woh turangga buntal | 
lawan woh wangsul ing margi | 
lan woh saranging mangsa | 
woh kĕna tansah kĕbrawuk | 
miwah woh tanpa basa | 
lawan woh trapsila ajrih | 

lawan uwoh ciri pratandha nawala || 

60. Lawan uwoh asung pĕkakah | 
miwah woh dĕdalan bayi | 
tuwin woh nora atata | 
tuwin woh pamuluk bukti | 
myang woh rasaning gĕni | 
lan woh pĕparoning puluk | 
miwah woh tĕgal bangka | 
kang woh amunggĕng raragi | 
lawan woh jalma busana rikatan || 

61. Miwah uwoh ngancam-ancam | 
lawan woh rare nututi | 
tuwin woh padha gininda | 

lan woh wismane priyayi | 

miwah woh anggung tilik | 

lawan woh pangantĕn wus atut | 

kĕlawan siti andhap | 

lawan woh kĕsusu aglis | 

lawan kang woh tomboking jalma totohan |] 

62. Jawabe ingkang wangsalan | 
uwoh ginurit ing gĕndhing | 
gĕdhang pangĕbanging basa | 
durĕn kang aso ing margi | 

pakĕl kang ambakicik | 
kuwĕni tinantang purun | 
rambutan sobrah sirah | 
kĕpundhung kang tumpang tindhih | 
pan kĕleca jalma cidra ing ngubaya || 

63. Sĕmak ingkang kaca-netra | 
manggis kang luntur ing siti | 
nangka kang turangga buntal | 
balimbing wangsul ing margi | 
jirak saranging mangsi | 
sawo kang tansah kĕbrawuk | 
kokosan tanpa basa | 

dhuku kang trapsila ajrih | 

pan kĕcapi ciri pratandha nawala || 

64. Srikaya kang asung pĕkah | 
jĕruk dadalaning bayi | 
warĕsah kang nora tata | 
kĕpĕl kang pamuluking bukti | 
nanas rasaning gĕni | 
dalima paroning puluh | 
malowa tĕgal bangka | 
jambu kang munggĕng rĕragi | 
dhuwĕt ingkang jalma busana rikatan || 

65. Gayam kang ingancam-ancam | 
kĕlayu rare nututi | 

pijĕtan padha gininda | 

pĕlĕm wismane priyayi | 

malinjo anggung tilik | 

carĕme pangantĕn atut | 

galĕmbak siti andhap | 

salak kang kasusu aglis | 

mundhu ingkang tomboking jalma totohan || 

66. Kĕluwih punjul wilangan | 
sukun kang wis kaki-kaki | 
sĕntul kang walĕsan pikat | 
ĕlo ingkang pindha warni | 
maja jalma pĕpĕnging | 

bulu ingkang sandhang manuk | 
kawista akĕn luwar | 
gowok ĕrong munggĕng kitri | 
apan wuni panatape ing gamĕlan || 

67. Pala kapĕndhĕm kasimpar | 
samya pinatut ing gĕndhing | 
pala kang rare ugungan | 
lawan tandha warĕg bukti | 
pala minggah ing ngardi | 
pala manawa andulu | 
myang kang kĕpala ngarsa | 
kang pala toyaning tangis | 

lawan pala agung dadya mumungsuhan || 

68. Pala tĕlasing pĕmangan | 
lawan pamudharing weni | 
kĕpala bojoning bapa | 
tuwin pala talang kĕndhi | 
kanimpang aningali | 
miwah kang wiwinih padu | 
lawan pangĕpe raga | 
kang pala kumudu amrik | 

miwah wohing pala nora babarĕngan || 

69. Lawan pala kĕlumpukan | 
pala kang cĕtha ing uni | 
kang kasuwĕn ing memeyan | 
pala basa krama adi | 
myang kĕsamĕn wilis | 

pala gĕring pipi lĕmu | 

miwah pĕngudhal bĕnang | 

pala basa lagi-lagi | 

lawan pala parang jaja ing wanudya || 

70. Jawabing pala kasimpar | 

myang kapĕndhĕm kang ginĕndhing | 

jagung kang rare ugungan | 

tĕbu tandha warĕg bukti | 

sĕmangka minggah ngardi | 

timun mĕnawa andulu | 

krai kĕpala ngarsa | 

waluh kang toyaning tangis | 

wohing bĕstru anggung dadya mumungsuhan 

71. Otĕk tĕlasing pĕmangan | 
pare pamudharing weni | 
lombok kang bojoning bapa | 
terong ingkang talang kĕndhi | 
cipir nimpang ningali | 

kara kang wiwinih padu | 

gudhe pangĕpe raga | 

kumangi kumudu amrik | 

ranti ingkang praptane nora barĕngan || 

72. Kimpul ingkang kĕlumpukan | 
kĕtela cĕtha ing uni | 
kĕnthang kasuwĕn memeyan | 
uwi basa krama adi | 
gadhung kĕkĕmbĕn wilis | 
gĕmbili gring pipi lĕmu | 
walur pangudhal bĕnang | 
suwĕg basa lagi-lagi | 

pan bĕsusu parang jaja ing wanodya || 

73. Kacang pangugĕr turangga | 
kĕdhĕle sindhĕting tali | 

wijĕn maju mring priyangga | 

kangkung kang prĕkutut muni | 

bayĕm wus mari brangti | 

pĕte kang marga binuntu | 

jengkol sinjang kĕpelag | 

kĕmlandhingan kĕmbar jurit | 

kang kaluwak trĕnggalung kang tanpa boga 

74. Kĕmiri pangĕmbĕt karya | 
sumanggi sumĕlang ngati | 
pucung sĕlaning marga | 
pacĕ poyok ngisin-isin | 
pakis nora ngrĕmbugi | 
gundha patrapaning luput | 
lumbu sutra rang-rangan | 
sambĕng pangundang putrĕstri | 
apan laos wiji ĕsĕl wuwutuhan || 

75. Sang mong-kung praptĕng Kauman | 
saya kĕh rĕrekan apik | 

kĕndĕl sakĕdhap nĕng lawang | 
korine Ki Basarodin | 
ingukir pinulas sri | 
sinungan bale ing ngayun | 
kadasan kering kanan | 
jrambah pinalĕstĕr rĕsik | 
pinarantĕn parĕrĕnan (ng)gon asalat || 

76. Bagupon inggil atawang | 
darane sadaya putih | 
anjĕmprah lagya pinakan | 
sang sĕh tanya mring Nuripin | 
lah ta apa puniki | 

Ki Panurta dalĕmipun | 

Nuripin aturira | 
dede punika kang kori | 

Basarodin pan pangulu wismanira || 

77. Mangke pan wetan punika | 
sampun cĕlak saking ngriki | 
nulya laju lampahira | 
arĕrasan turut margi | 

Nuripin mratelani | 
sadaya pitakĕnipun | 
wismane pra sĕntana | 
kadang kulawangsa sami | 

myang sudagar kang sugih-sugih sadaya || 

78. Dene wismane pra kadang | 
samya madu rĕsa pinggir | 
kinarya pangawat-awat | 
wĕwaton prakosĕng tamping | 

Suharja wismanĕki | 

padon lĕr kilĕn jro dhusun | 

Wiradhustha lĕr-wetan I 

Ki Panuksma pan wismĕki | 
kidul-kilĕn Ki Panamar kidul-wetan || 

79. Wuragil Ki Kulawirya | 
wismane cĕlak ing kori | 
korine (n)jĕng kyai ngarsa | 
nuntĕn salĕbĕting kori | 
wismane putra kalih | 

Jayĕngwĕsthi kilĕnipun | 
kang wetan Jayĕngraga | 
dadya jĕng-ajĕngan kori | 

kilĕn wĕtan lawange kori kinĕmbar || 

80. Nulya laju lampahira | 
tumingal langĕning margi | 
sajake padesan harja | 
warnane dening mĕthuki | 
momotan jaran sapi | 

kang gĕgendhong amimikul | 

ayom margi tan panas | 

dening kitri pinggir margi | 

sĕntul jĕring pring wulung ĕso lan salam 

81. Kadhang kapapag jodhangan | 
sinamiran srĕbĕt putih | 
asĕlur rakit sasrahan | 
gumarudug jalu ĕstri | 
anyandhang sarwa adi | 
kang anĕm birai bĕsus | 
lakune kalĕncĕran | 
ungkure kapĕthuk malih | 

ing pangantĕn wus wayu wayah sĕpasar 

82. Nuripin akuthawĕlan | 
andĕrmimil turut margi | 
jodhangan ingkang kĕpapag ] 
sasrahane Ki Mukidin | 
besane lan Nurngali | 
inggih sami sugihipun | 
dene pangantĕn luwas | 
wetanipun Ki Mukidin | 

wisma ingkang kaliwat wau punika || 

83. wontĕn wong ngriki satunggal | 
sugihipun anglangkungi | 
namanipun Pak Rajiyah | 

yĕn jĕkat ĕmas sakati | 
prandene lir wong miskin | 
panganggene kluwuk-kluwuk | 
sabuk walulang mĕntah | 
udhĕng luwas ting saluwir | 
padinane pamerane (ng)gih mangkana || 

84. Yata mulat rare dolan | 
bengkat bikir cirak ubis | 

kang bĕnthik samya gendhongan | 
gumĕdĕr wĕnĕh anangis | 
myat tanggapan salirning | 
ambĕbarang gambang calung | 
topĕng lĕnggĕr myang karucil | 
tĕrbang mena miwah (m)barang ura-ura || 

85. Nuripin lawan sang brangta | 
prapta nataring masigid | 
arĕsik rata ajĕmbar | 

kitri wuni lan waringin | 

pakĕl kawak kawan wit | 

asĕm tanjung langkung seyub | 

joge margi prapatan | 

sayah kĕh wong myang rarya lit | 

gidrah ramya wĕnĕh janma pĕpanahan || 

86. Ingkang tĕgar kikitĕran | 
nglarug bĕlo ambakali | 
tinĕgar ngiras dagangan | 

kang wus mĕdĕm ngangkat nyirig | 
myang kang lagya angradin | 

(n)jojog congklange linajur | 

amrih rikat adheyan | 

akĕh warnaning turanggi | 

ingkang kore thokol kĕdhu lan kaduwang || 

87. Ki wuragil Kulawirya | 
angĕthingkrang anĕng kursi | 
sarwi pinikul wong papat | 
ingiring santri rarya lit | 
panakawane ngampil | 
rokok lopak-lopakipun | 
panah endhong gandhewa | 
talĕmpak lan payung alit | 

nĕng luhuring kursi sarwi ngundha-undha || 

Jilid 5 - Kaca : 102 

88. Ĕmprit muluk akalangan | 
ambĕblĕs katon sabibis | 
pĕngundhan pinonthang ing mas | 
sĕlaka sinilih-asih | 

anulya dĕnulungi | 
pangundhan ĕmprite mudhun | 

(ng)gĕmbrĕt mencok pangundhan | 
kang tĕgar mudhun samya jrih | 

Kulawirya angling tĕtĕgar tutugna || 

89. Nulya ĕmprite ginusah | 
muluk nuntung ing waringin | 
binarungan rare kathah | 

kang ngundha prit samya ĕmprit | 
glathik sami gulathik | 

pan sinambi andudulu | 
janma kang jĕmparingan | 

Kulawirya langkung mukti | 
sasolahe kadya putra ing nagara || 

90. Nyampinge sarung pelungan | 
sabuke pĕlangi abrit | 
rasukan kuthungan pĕthak | 
dhĕsthar kumbaya kusta brit | 
cathokan amĕlipit | 
pĕncĕngan sĕmadha gĕndhung | 
gĕndhung labĕt ugungan | 
ingugung mring (n)jĕng kiyai | 
sasolahe kĕrsane nora kĕpalang || 

91. Sang onĕng aris ngandika | 
sintĕn puniku Nuripin | 
nunggang kursi ngundha-undha | 
ĕmprit kadya rare alit | 

Nuripin matur bisik | 

puniku wuragilipun | 

(n)jĕng kiyai pan punika | 

ladak tan wontĕn dĕn-jrihi | 

yĕn uninga mring kula lajĕng sĕmbranan || 

92. Jenggot kula gung sinĕbrak | 
gur-anggure jĕwĕr kuping | 
pan anyakitakĕn awak | 
mawi enggal nimpang ngriki | 
korine Ki Sĕmbali | 
jumĕnĕng lajĕng narutus | 
lawang kori piyambak | 
piyambak awarni-warni | 
kir-ukiran pulasan areka-reka || 

93. Mung undha-usuk kewala | 
sajake kori pan sami | 
mawi bale parĕrĕnan | 
sabĕn-sabĕn lawang kori | 
padasan anganan kering | 
bĕgupon inggil lir panggung | 
pĕksine rupa-rupa | 
wontĕn rĕmĕn dara gambir | 

wĕnĕh topong tĕlampik cĕlĕp lan megan || 

Jilid 5 - Kaca : 103 

94. Swarane pĕksi ingonan | 
dĕrkuku putĕr ngalap sih | 
bĕthĕt nori jakatuwa | 
gĕmak jago lan gulathik | 
jalak menco sulindhit | 
prĕkutut panggung munya kung | 
cumlĕngkung nĕng gantangan | 
sĕmuning desa saari | 

sang mong-wuyung sumĕdhot kadhaut ing tyas 

95. Kĕrasĕng sĕsanarira | 

duk maksih muktya nĕng nagri | 
tumingal harjaning desa | 
tan pae lawan nĕgari | 
randhat lampahe sarwi | 
awaspa sinamur-namur | 
myarsa gamĕlan raras | 
salendro myang cara Bali | 
ingkang pelog panabuhe lilirihan || 

96. Kang mungĕl amung titiga | 

gambang rĕbab lawan suling | 

nora dhompo wilĕtira | 
sarancak tangkĕpe sami | 
unine gong ngagĕngi | 
andule Bima gumuyu | 
ngalĕp-alĕp ngumandhang | 
saron imbal ukur jawil | 

bĕme kĕndhang sumĕntĕk irama lamba || 

97. Sang Monĕng alon ngandika | 

marang sira Ki Nuripin | 
dene puniki kang desa | 
pamutihan gama sukci | 
kĕni gamĕlan muni | 

lah punapa sababipun | 

Nuripin aturira | 

wontĕn dene ingkang mawi | 

inggih saking (n)Jĕng Kyai Bayi Panurta || 

98. Saking agĕng maklumira | 
kamuktĕn tan dĕnlarangi | 
tuwin kasaping pangaji | 
sakĕdahipun dumugi | 
ing sadhusun puniki | 
sangkĕp panggaotanipun | 
mapan wontĕn sadaya | 
dalah dhalang topĕng ringgit | 
dĕdhĕk badhut niyaga sami gigriya || 

99. Mila sangsaya agĕmah | 
wus kacĕluk ing atĕbih | 
tĕbih kathah sami prapta | 
dhumpil mupangat (n)Jĕng Kyai | 

Bayi Panurta nĕnggih | 

sabar mĕt among amĕngku | 
mitulung ing apapa | 
pĕparing mring pĕkir miskin | 
sadesa pan sami kinulawisudha || 

100. Tan ana sinungan rĕngat | 
pĕradhah ing bojakrami | 
rahab abĕtah mumulang | 

mring awon pĕnĕd gĕng-alit | 

kang ngalap wulang sami | 

sinami talatĕnipun | 

tan ana kang bineda | 

mila wong sadesa sami | 

ajrih asih anggĕpe ambapa biyang 


Jilid 5 - Kaca : 104 

101. Marma wong wisma sangsaya | 
kathah wit dhangan mĕt melik | 
apan sarwa sarwi ana | 

lan malih cĕlak pasisir | 
gampang pambuangnĕki | 
lamun wong adil tinuku | 
mila tiyang sadesa | 
tan ana kang kirang bukti | 
sawawrate pan sami cĕkap sadaya || 

102. Dene Ki Bayi Panurta | 
pan wus saengga bupati | 
kalangkung mukti-wibawa | 
keringan ing kanan kering | 
tuwin sagung bupati | 
anggĕpe ambapa tuhu | 
dhasar wus masuk sama | 
angalap ing lair batin | 

ing kawruhe (n)Jĕng Kyai Bayi Panurta || 

103. botĕn songar samudana | 
watĕke (n)Jĕng Kyai Bayi | 
sabĕn myat tiyang mĕlarat | 
kacupĕtan ing rĕjĕki | 

(n)jĕng kyai (m)brĕbĕs-mili | 
awĕlas nulya tinulung | 
paring sandhang balanja | 
anggĕr tumingal wong miskin | 
majadipun punika kyai anggombal || 

104. Prandene wĕwah awĕwah | 
kirang pirsa ingkang mawi | 
sang Among-kung lon lingira | 
layak puniku kang mawi | 
wĕlasan ingkang sami | 
mring wong nistha kinarya yu | 

Jamal Jamil anjawab | 

mring Nuripin anakĕni | 

(ng)gih punapa botĕn wontĕn wong durjana || 

105. Dene ronggĕng anjĕlanah | 
wong adol tike waradin | 
pakumpulaning wong ala | 

Nuripin nauri aris | 
wikana kang amawi | 

tan wontĕn jalma lampah dur | 
kathah tiyang dursila | 


< Serat Centhini Jilid 05 - Halaman : 136 > 


yĕn sampun wisma ing ngriki | 
pan rahayu ilang dursilaning driya || 

106. Pan makatĕn kang timbalan | 
nĕnggih (n)Jĕng Kiyai Bayi | 
sun-dongakkĕn maring Allah | 
sakehe nak putu mami | 

(ng)gih muga sinung eling | 
cukule budi rahayu | 

aywa na dora-cara | 

dursila kang laku juti | 

malah mandar padha rahaba sĕmbahyang || 

107. Limang wĕktu kang kawasa | 
pirabara yĕn nĕtĕpi | 

mung salamĕte kewala | 

atine kang maring bĕcik | 

sagawe-gawene kaki | 

anggĕre budi rahayu | 

iku jĕnĕng ibadah | 

iya panggawe kang bĕcik | 

nanging kabĕh karĕpe kudu sĕmbahyang || 

108. Sabotĕnane sĕmbahyang | 

Jumuah salat ing masjid | 
makatĕn tiyang sadesa | 
nadyan talĕdhĕg (ng)gih sami | 
datan maksiyat budi | 

Jamal Jamil manthuk-manthuk | 
yĕn mĕkotĕn utama | 
mangunahe kangjĕng kyai | 

Ki Nuripin ngling (ng)gih inggihane uga || 

Jilid 5 - Kaca : 105 

109. (ng)Gih malih kula akandha | 
randha Wanamarta ngriki | 
nuju sami apĕpasar | 

mring Sobrah pasare Lĕgi | 

wong Sobrah angrĕmĕni | 

sangĕt kedanan anglamung | 

marang randha punika | 

ngantos ngĕtutkĕn mariki | 

praptĕng ngriki tyasipun mantun kedanan || 

110. Nadyan wong durjana miyat | 
mĕmandung-mandung ing ngriki | 
yĕn wus malĕbĕt ing dhadhah | 
manahe tan ika-iki | 
dumadakan tan anti | 

ilang niyate mĕmandung | 

banjur sanja kewala | 

mring wong sanakingsun ngriki | 

wus mangkana manahe ing Wanamarta || 

111. Jamal muwus inggih ta lah | 
golonganing desa wingit | 
tan kĕna kambah ing corah | 

Jamal Jamil angling malih | 

(n)dika kantun nĕng ngriki | 
sakĕdhap kularsa tuku | 
kapengin sĕga pindhang | 
nulya jajan wong kĕkalih | 

srabi puthu jĕnang sĕga-ramĕs pindhang || 

112. Athĕkul patukon mirah | 
wong loro wolulas dhuwit | 
mangkana Sĕh Amongraga | 
laju manĕngah samargi | 
margi agung ningali | 
kathah warnining pandulu | 
wong lumampah sĕluran | 
mendah yĕn nujuwa Paing | 
suprandene asring nimpang ing pĕgagan || 

113. Nuripin matur atĕdah | 
punika lawange kori | 

Jĕng Kyai Bayi Panurta | 
korine pan tundha katri | 
tan wontĕn kang nyamĕni | 
inggih pasang rakitipun | 

Amongraga tumingal | 
nulya maju manjing kori | 

kĕndĕl anĕng wisma kampung panangkilan || 

114. Kampung dara-gĕpak pelag | 
pinipil patra angrĕmit | 
tumpang-sari pamidhangan | 
dhadha pĕksi sunduk kili | 
singub ingukir apik | 
pĕngapik lis-lisan alus | 
sirap gĕndĕng bĕranang | 
wuwung cĕnthing ukĕl pakis | 

ĕmpĕr cangcut cukitan dhanyang rurupan || 

Jilid 5 - Kaca : 106 

115. Umpak cĕcandhĕn simbaran | 
bĕbatur dĕn-palĕstĕri | 
arĕsik kang pĕlataran | 
kanan kering dĕntanĕmi | 
tanjung kawan wit sisih | 
dĕnpluk gĕbyog kĕliripun | 
gapit bulĕt lis-lisan | 

kiwa tĕngĕn pantok kori | 

-nira wetan kilĕn samya jĕng-ajĕngan || 

116. Kori palĕngkung rineka | 
kaluwung angĕbĕb warih | 
labur ingukir lung-lungan | 
undhak-undhakan arisik I 

kinĕmbar-kĕmbar rakit | 

kĕlir tĕpung kori ngayun | 

pisan kampung bĕlaka | 

lis-lisan pinulas asri | 

sawĕtara ingukir cĕplok kĕmbangan || 

117. Samya sirap gĕgĕndhengan | 
anggĕr sabĕn lawang-kori | 
kiwa tĕngĕne padasan | 
lawan paregolanĕki | 
samya pinipil-pipil | 

pilar myang sasakanipun | 

pipi kupu-tarungan | 

talundhag tambĕn ingukir | 

myang bĕlandar pangĕrĕt ukir-ukiran || 

118. Kiwa tĕngĕn tinanĕman | 
sawo jajar kawan sisih | 
gĕlyog kĕlir pantog lawang | 

-kori tĕngah tan paeki | 
kĕlir kang kilĕn kori | 
sawiji lawang palĕngkung | 
kĕmbang labur pulasan | 
ginapura lit kang kori | 

masjid dhara (ng)gĕn tĕrawĕh pra santana 

119. Mung kadang warga kang ngambah | 
sĕmbahyang siyang myang ratri | 
rĕsik kinubĕng balumbang | 
balumbang mili awĕning | 

anjog pangapit kori | 

turut pinggir gĕbyog lajur | 

toya asĕrewehan | 

tumumpang pasitĕn gasik | 

para desa gĕng agĕng tan mangkana-a || 

120. Dalĕme Bayi Panurta | 
kang wau kang angyasani | 
kathah bupati utusan | 
paring wragat myang undhagi | 
kadhang mriksa pribadi | 
kang wus samya (m)bapa tuhu | 
miwah para nangkoda | 

ing pasisir samya prapti | 

myang priyayi ngabĕi lan putra-putra || 

121. Kang dalĕm pandhapa pĕcak | 
wolungdasa lambangsari | 
kang kinarya kayu sana | 
bĕlandar takir ingukir | 
singub myang dhadha-pĕksi | 
sĕsaka ingĕlis alus | 
bĕbatur palĕstĕran | 

ompak sela pik ingukir | 

jagasatru kampung panjang tinalangan 

122. Kinĕkĕt lawang paningrat | 
ing dalĕm gĕng tawon buni | 
ginandhok-gandhok limasan | 
ing ngarsa kori gĕng lĕmpit | 
jandhela krepyak ngapit | 
linis panil tangkĕpipun | 
tritis talang srumbungan | 
wuwung labur lis ingukir | 
tirahira jĕmbangan tutup kinĕmbang || 


27 2. Jayĕngwĕsthi dhatĕng ing griyanipun ingkang rayi Jayĕngraga, rĕrĕmbagan 
bab-bab kasĕnĕngan lan kanikmatan mawarni-warni sinĕling dhawuh maos 
kitab Asmarakandhi dening Jalalodin. Kasusul dhalang Crĕmasana suluk 
kairing gamĕlan. Jayĕngsari mriksani kitab suluk Kadim tuwin Bayan-maot. 
Priksa kĕmiri ing kanthong bludru Jayĕngwĕsthi ngĕngĕtakĕn ingkang rayi 
sampun kalajĕng-lajĕng rĕmĕn dhatĕng pĕpaesan, langkung prayogi ngudi 
sampurnaning tekad dhatĕng kasidan. ... 
kaca 107-115 


Jilid 5 - Kaca : 107 

123. Buntaring wuwung pinatra | 
trap anjĕnthir ngukĕl pakis | 
pinulas atuturutan | 
pĕpayon sinirap sami | 
gĕndhĕng sumringah abrit | 
sadaya pagriyanipun | 
gĕng alit ginĕndhĕngan | 
latar tinanĕman kitri | 

kang saparik pĕlĕm gandhik dodol krasak || 

124. Sĕngir santog madu basa | 
saparik jambu bang putih | 
kĕlampok arum drĕsana | 
tumruna sawo saparik | 
soring jandhela kitri | 
pacar-cina sĕkar arum | 
jĕmbangan gĕng ingingonan | 
wadĕr kok jĕlebrah abrit | 
sajĕmbangan bĕranang ngapit paningrat || 

125. Yata wau sang abrangta | 
nĕng pananggungan alinggih | 

Nuripin aris turira | 

dalĕm kĕndĕl kula manjing | 
ngupaya santri Luci | 
badhe kula kĕn sung wĕruh | 
dhatĕng Ki Jayĕngraga | 
yĕn botĕn mring Jayĕngwĕsthi | 
salah siji singa ingkang kapanggiha || 

126. Sang mong wingit angandika | 
sakĕrsanta ngong umiring | 

Ki Nuripin sigra mentar | 

prapta ing jro angulati | 
dangu datan pinanggih | 
yata wau kang winuwus | 

Jayĕngraga nĕng wisma | 
wismane apik gumrining | 
nora gĕdhe tan cilik apan sĕbĕtan |] 

127. Lumajang gandhok kampungan | 
pĕndhapa sami lan wingking | 
pĕcak sĕkĕt sasur magak | 
singub pinatra arĕmit | 
blandar serong ingukir | 
sunduk kili linis alus | 

saka patra patrapan | 

ompak cindhĕn sela langking | 

jrambah batur pinalĕstĕr jojobinan || 

128. Ĕmpĕr longkang tinaratak | 
ing ngarsa kewala asri | 
rinambat anggur ngrĕmbaka | 
pinarante ginaribig | 

alus pinulas apik | 

pinarada lung winĕngku | 

kĕtĕp gĕndhĕng tinalang | 

cagaking talang ingukir | 

kori lĕmpit tĕbĕng patra papĕradan || 

129. Ing paningrat bale pelag | 
bĕnĕt paradan sĕrakit | 
kang ing ngriku panĕratan | 
kilĕnipun masjid alit | 
gumarining rekaning | 
rakitnya lir masjid agung | 
sakaguru giligan | 
dhinanyang kang sunduk kili | 

linis bulĕd pangimanan mimbar endah || 

Jilid 5 - Kaca : 108 

350 Sinom 

30. Kiwa tĕngĕning paningrat | 
kulah gĕng kinĕmbang adi | 
pinulas-pulas rineka | 
ingingonan wadĕr abrit | 
jlebrah (m)bĕranang asri | 
gĕbyog pagĕr kĕliripun | 
tinurut sĕsĕkaran | 
samya jinĕmbangan bĕling | 
latar kitri sawo lan jambu drĕsana || 

131. Wetan pĕndhapa gĕdhogan | 
pĕngantĕn kudanya kalih | 
sawiji kore dhawuk bang | 
lan jaragĕm margawati | 
mangkana Jayĕngragi | 
kang raka rawuh mĕrtamu | 
tĕngah anĕng pĕndhapa | 

Jayĕngraga ragi pinggir | 

ingkang ĕlĕr lan kang garwa wurinira || 

132. Sĕlir titiga sor ngayap | 
kabĕh yu kuning gumrining | 

Jayĕngraga ngore rema | 
rema tĕlĕs mĕntas gunting | 
kalung pasatan putih | 
sarwi (ng)gĕbĕg tekonipun | 
mĕncĕrĕt kalih-kalih | 
ginĕbĕg ing srĕbĕt putih | 

apan sarwi udut kalukuk bĕnggala || 

133. Nyamping kawung latarpĕthak | 
paningsĕt wungu walulin | 
dhuwung ingampil sĕlirnya | 
dhĕstar prangrusak kalithik | 
abra mupuk ing nginggil | 

jrih ing raka kurmatipun | 

Jayĕngwĕsthi alĕnggah | 
kĕlasa batu pribadi | 

nyamping sarung kĕmbang Cina kakĕlĕngan 

134. Apaningsĕt gĕdhog jĕnar | 
rasukan jobah sĕmbagi | 
biru corak kĕmbang tiba | 
arangkĕpan takwa putih | 
dhĕstar modang aputih | 
sĕmada masĕm asĕmu | 
sarwi ngasta ukiran | 
dĕrĕng pinacak ing kĕris | 

sarwa sĕdhĕng wangune ginĕbĕg gilap || 

135. Saosan pateyan ngarsa | 
myang tenongan isi manis | 

lan dhadharan (n)jing-enjingan | 

juwadah ledre surabi | 

gĕmblong lĕmpĕng lan wajik | 

jĕnang carabikang puthu | 

wedang kopi lan puhan | 

nĕng ĕkan rĕjasa putih | 

ulam dhĕndhĕng bakaran kandĕl gĕpukan || 

136. Ngayun kantor panuratan | 
myang rekal kitab tan tĕbih | 

Tĕpsir-jalalĕn lan kitab | 

Sitin Asmrakandhi Pĕkih | 
myang Suluk Bayan-mani | 

Suluk Kadim kang tinurun | 
kang ngadhĕp ngarsanira | 
santri wasta Jalalodin | 

sing Kalangbrĕt warti pĕnĕd swaranira || 

137. Lawan wong masah gandhewa | 
nyugu dĕdĕr nglar-ĕlari | 
jĕmparing kinarya lesan | 
myang mranggi lagya nyawangi | 
kajĕng timaha kĕndhit | 
miwah wong akarya tulup | 
lawan kang masah gambang | 
dhalang niyaga pĕnyuling | 
dĕn-encokkĕn nĕming gĕndĕr rarasira 

138. Kang raka aris ngandika | 
mring kang rayi Jayĕngragi | 
para iki nora jamak | 

akĕh kang sira-dhĕmĕni | 

tan mambu trah ngulami | 

lir wong nagara angkuhmu | 

sabarang rinĕmĕnan | 

gĕgaman gamĕlan muni | 

iku rada sathithik cĕgahing sarak || 

139. Jayĕngraga aturira | 
inggih sawĕg parĕng ugi | 
sunat paĕsing maksiyat | 
kang raka mĕsĕm nauri | 
sunbadhene sirĕki | 

mau kaya nora Subuh | 
pratandha rambutira | 
tĕlĕs tilase katawis | 

Jayĕngraga sarwi gumujĕng turira || 

140. Nuwun ajrih ing duraka | 
botĕn nĕdya angĕpoti | 
owĕl pot wĕktu palilah | 
kawula tos-atos yĕkti | 
tĕlĕs kula puniki | 
inggih bakdanipun Subuh | 
Jayĕngwĕsthi ngandika | 
marang nikĕn Rarasati | 

apa nyata (m)bok-ipe mangkono ika || 

141. Rarasati aturira | 
sĕmune wĕdi awadi | 
duka sampeyan punika | 
datan sumĕrĕp ing ratri | 
naming gajĕg mĕningi | 
dĕnnya siram lingsir dalu | 
inggih Subuh sakĕdhap | 
byar enjing asiram malih | 

dugi kula angrapĕhkĕn bĕlo anyar || 

142. Kang raka gumujĕng sarya | 
ningali mring Jayĕngragi | 
kang rayi gumujĕng latah | 
Jayĕngwĕsthi angling malih | 
pintĕr ipeku iki | 

micarĕng pasĕmon mungguh | 
sira sawĕngi pisan | 
nora turu pijĕr nitik | 

Rarasati ĕsmu ngoso pagujĕngan || 

143. Lah inggih botĕn kadosa | 
paduka andangu yĕkti | 
kawula matur pasaja | 
wĕkasan wong dĕnpoyoki | 
kang raka mĕsĕm angling | 
nora mangkono sun-ngungun | 
lĕjĕmira anyata | 

bĕlone iku kang ĕndi | 

Rarasati matur ingkang jan-jan jĕnar || 

144. Cĕcalung calon watangan | 
pada wadana rĕspati | 
kuciwa idĕp ngusumba | 
pandugikula tan kenging | 
kacĕnthok ing kĕndhali | 

tan wande ngĕlangak ambruk | 

Jayĕngwĕsthi dĕnnira | 

gumujĕng sarwi nudingi | 

mring kang rayi Jayĕngraga saya latah || 

145. Sarwi matur mring kang raka | 
paduka punika inggih | 
dhatĕng (m)bok-cilik duk anyar | 
tinumpu ing siyang ratri | 

yĕn sira gutuk iji | 

sring kalingsir wĕktunipun | 

kula ngantos awĕlas | 

mring (m)bokayu agung kingkin | 

tan milalu maring (m)bok-cilik kewala || 

146. Baya-baya ngur kawula | 
kang raka ngandika aris | 
lawan sira angur ingwang | 
gĕr gumuyu sadayĕki | 
kang ngadhĕp anĕng ngarsi | 
ingampĕt jrih guyunipun | 

Jayĕngwĕsthi ngandika | 
sarwi angunjuk wedang tih | 

sĕka ngĕndi tekomu tĕka prayoga || 

147. Kang rayi matur punika | 
saking sadhĕrĕk pasisir | 
ki juragan Pak Jumilah | 

ing Tandhĕn kang komuk sugih | 

(ng)gĕnnipun mĕlarangi | 

Cina prasanakanipun | 

Tik Yan Kowan wastanya | 
kengingipun dĕnlambangi | 

kapal kore lan lapak prabot salaka || 

148. Dene wontĕnipun kula | 
saking pak Rajiyah nguni | 
nuju mring Tandhĕn rĕrasan | 
pak Jumilah arsa panggih | 
dhumatĕng (n)jĕng kiyai | 
agĕmĕt pitakĕnipun | 
milawang mring kawula | 
sumĕrĕp yĕn kula asring | 
rĕmĕn tĕko mila tekone punika || 

149. Kinintunkĕn pak Rajiyah | 
supados katur ing mami | 
sarĕng kawula uninga | 
ing teko bungah tan sipi | 
kula dĕrĕng udani | 

kang darbe kadi punika | 

teko kaliwat langka | 

lĕkane kĕbak acuri | 

kalihdene raosing tĕh mindhak eca || 

150. Kang raka mĕsĕm ngandika | 
layak bĕnĕr turmu yayi | 
mara cobanĕn sadhela | 
gupuh kang rayi ngladosi | 
wedang panas miranti | 

cĕh cowan amung sasuru | 

Rarasati anyandhak | 
cĕrĕt cinurkĕn aririh | 

apan munthuk mĕthuthuk kukus angambar || 

151. Wus sinuci cangkirira | 
pĕthak tutupan sarakit ( 
kang teko nulya ingasta | 
amung amot rong cangkir thil | 
gumujĕng Jayĕngwĕsthi | 
dene sathithik motipun | 
majad pat cangkir ana | 

teko dĕn-iling-ilingi | 

tĕka nyandhi akĕbak nyuri narancang || 

152. Angunjuk wedang tĕh cowan | 
satĕngah cangkir ngling aris | 
iya bĕnĕr tuturira | 

ngong durung pati paham tih | 
beda lawan sirĕki | 
rasane tĕh tan kaliru | 

Jayĕngraga turira | 

inggih kasinggihan ugi | 

lamun ical myang pĕcah teko kawula || 

153. Tĕmtu mĕdhot tan wedangan | 
kang raka gumujĕng angling | 

iku thithik rada cĕgah | 
ujaring wong ahli wirit | 
gĕgĕdhening rasĕki | 
tan kaya rasane ngĕlmu | 
tokite mangkonoa | 
mutung-mutung marang ngĕlmi | 
amal lama mrih mĕtu mangunahira || 

154. Iya wong iku yĕn kaya | 
pama pĕlĕm dodol wangi | 
duk lagi kumaropokan | 
kĕcute anyĕmpaluki | 
mangsane wus matĕng wit | 
nĕng barongsongan adalu | 
rasane asor kelang | 

iya yĕn mangkono yayi | 

yĕn lir pĕlĕm kapodhang kĕcut kewala 

155. Mĕntahe matĕnge padha | 
tan pĕcat kĕcute mĕksih | 
mangkono upamaneka | 
ing wong urip puniki | 
kudu angeling-eling | 

Jayĕngraga matur nuwun | 
inggih mugi sagĕda | 
wulang paduka ing ngĕlmi | 
Jayĕngwĕsthi aris malih angandika || 

156. Ĕndi santrimu kang anyar | 
jare bĕcik swaranĕki | 
tĕrampil amaca kitap | 
kang rayi umatur inggih | 
pun Jalalodin saking | 

Kalangbrĕt pinangkanipun | 
sawĕg wau kewala | 

enjing (ng)gĕn-kula nimbali | 
lah ya mara coba konĕn maca kitab || 

157. Nulya pinaringan kitab | 
kang Sitin Asmarakandhi | 

Jalalodin aturira | 
nuwun-nuwun nuhun ajrih | 
aywa sira jrih-ajrih | 

apan wong talabul ngĕlmu | 
kudu karana Allah | 
pinĕksa ki Jalalodin | 
dangu-dangu Jalal ature sandika || 

158. Lĕkas ta-awut pasĕkat | 
kir'ate rada patitis | 
ulone sĕmada sĕrak | 

(n)dharĕdhĕg mĕrkutuk sĕdhil | 
agrago sĕmu ajrih | 

nulya kinĕn swara sĕru | 
sinangĕtkĕn swaranya | 

lĕkas maca Bismilahi | 
arohman nirakimin alkamdulilah || 

159. Sunamiwiti amuja | 
muji anĕbut namaning | 
ing Allahu ingkang murah | 
ing donya asih ing akir | 
sakĕhing puji-puji | 
kaduwe Allah kang agung | 
rabial ngalamina | 

Pangeran ing ngalam kabih | 
nulya walngakir batu lilmutakina || 

160. Utawi mujĕng akerat | 
mulyaning amal kang malih | 
paedahe dalĕm donya | 
tartamtu mring (n)jĕng pra nabi | 
lan auliya mukimin | 

wa salatu wa salamu | 

utawi rahmat Allah | 

ing tyas mukaranah ajrih | 

maring Allah kang cĕngĕng sumungkĕmira || 

161. Ngala Sayidin Mukhamad | 
wa alihi wa skabihi | 
ingatase nabi kita | 

lan sakula-warganĕki | 
mring sakabatirĕki | 
khala saekul imamu | 
al-ajalu jahada | 
ibĕnu Abinasari | 

ibĕnu Ibrahim asmara-kandhiyan || 

162. Rahmatolah ngalaisam | 
tĕgĕse pangandikaning | 
wong tuwa kang dadi imam | 
kang aran Abulaĕsi | 

kang anak bin Asari | 

Ibrahima Smarakandhiyu | 
pan ing sipat Mukhamad | 
ingkang sinung rahmat dening | 
ing Allahu atasing Nabi Mukhamad || 

163. Massalatun idaika | 
laka ing tĕgĕse iki | 
lah tatkala tinakonan | 
ing sira ma-al imani | 
lan kaya pa sirĕki | 
makulbihi paljuwabu | 
mangka ing jawabira | 
lapal amantu bilahi | 

tangala ing tĕgĕse ngandĕl ing Allah || 

164. Lire pangandĕl punika | 
i walmalaikatihi | 

wa kulubihi punika | 
kĕlawan wa Rasulihi | 
wal yaomil akiri | 
wal kadri kĕri wa saru | 
tinalahi Tangala | 
swaranĕki Jalalodin | 
ambĕrabah ĕrak-ĕrak rada kiyal || 

165. Yĕn masalatun amapan | 
sabuke dipunkĕndhoni | 
ambalĕdhĕh wĕtĕngira | 
ngangkat masalatun malih | 
swarane dĕnkĕncĕngi | 
kĕcilikĕn nora cukup | 
mati pangĕlikira | 

lĕrĕn swara dĕn-gĕdhĕni | 
masalatun wus pakolih ing likira || 

166. Yĕn mudhun gĕdhe tan nyandhak | 
anggalĕrĕg ngĕlokori | 
ambĕthĕr gulu gondhokan | 

(m)bĕkuh ah ĕh golĕk uni | 

kang sĕdhĕng gĕdhe cilik | 
sruwa judhĕl swaranipun | 
rĕngkodan sangga-uwang | 
ngiwa-nĕngĕn ngolah-ngalih | 
kĕh solahe atimpah-timpuh sĕduwa || 

167. Angulĕt sĕmune wĕgah | 
kapriye mangkene ugi | 
sĕrĕte nora kĕjamak | 

Jayĕngraga ngĕndika ris | 
mara lĕkasa ngĕlik | 

lah antĕpĕn suwaramu | 

Jalalodin anulya | 

pinĕksa sangĕt angĕlik | 

masalatun sru anggĕmbor wĕdhus domba || 

168. Otote aprakĕnĕngan | 
gulu mĕdhok amucicil | 
bathuk irunge (m)bĕranang | 
kringĕt kumyus (m)brĕbĕsmili | 
angĕdĕn wangsul wiwit | 
manthuk prĕt kapĕntut-pĕntut | 
gĕr ginuyu ing kathah | 
gumyuk-gumyak ih-ih-ihih | 

ahĕh ah-ah kapingkĕl-pingkĕl barĕngan || 

169. Niyaga guyu lĕh babah | 
nudingi pating tĕruding | 

Jayĕngraga latah-latah | 
nora kaya-a sirĕki | 

kanti kaya wong jurit | 

jarene bĕcik swaramu | 

dene aparongkolan | 

ting gĕlĕthuk tan pakolih | 

saya gumyak kang guyu acukakakan || 

170. Ki Jalalodin abiyas | 
kĕlangkung dĕnira isin | 
sarwi matur inggih ta lah | 
sabĕnipun tan kadyĕki | 
dugi kula kang mawi | 
wontĕn karsanta tan mĕtu | 
saya dadya paguywan | 
sadaya kang nambut kardi | 

bok wus muwus ki santri dhasarmu ala || 

171. Nikĕn Rarasati dĕnnya | 
gumujĕng tan pati muni | 
ragi ewa kĕsukĕran | 
swarane ambalĕbĕgi | 
sĕlir tri ting cukikik | 
cat-catan samya jrih sĕru | 

Jayĕngwĕsthi dĕnira | 
gumujĕng ukur gĕligik | 

sarwi alon angandika mring niyaga || 

172. Lah mara Widilĕkasa | 
ĕncokna nĕme kang ĕndi | 
lĕhira anglaras gambang | 
gĕndĕrmu grimingĕn thithik | 
iya jinĕman jĕngking | 

si Crĕmasana kang suluk | 
sulinge Tunjangkara | 
matur sandika anuli | 

lĕkas ngĕlik jinĕman jĕngking tunjung bang 

173. Swaraning dhalang alĕbda | 
ngĕntul-ĕntul wilĕtnĕki | 
gĕndĕr nyamlĕng anyalupak | 
suling wratsari abĕning | 
ginariming gumrining | 

Jayĕngraga mĕlu suluk | 
amntut swara saplak | 
amĕmbat wilĕte sami | 

kadya ĕmprit ingundha rĕbut tuntungan || 

174. Wus dumugi e layana | 
mung sairama nuli wis | 
iramaning Sarayuda | 

Jayĕngwĕsthi ngandika ris | 
seje rasaning ngati | 
ngmngu singir lawan suluk | 
pan adoh sĕbatira | 

sun datan pati nyurupi | 

marang gĕndhing namung sasĕndhon kewala 

175. Nora pati kaya sira | 

dhasar karĕm maring gĕndhing | 
yĕn aja wĕdiyĕng rama | 
dalah jogĕt sira wasis | 
nopĕng bĕksa rangin | 
iya katara solahmu | 

Jayĕngraga turira | 

inggih punika sayĕkti | 

yĕn sampun ajrih rama lawan paduka || 

176. Kalampahan dados dhalang | 
lurah cĕngkung tukang ringgit | 
kang raka mĕsĕm ngandika | 
nulya Nikĕn Rarasati | 

mring raka matur aris | 
sampun siyang wancinipun | 
kularsa saos dhahar | 

Jayĕngwĕsthi ngandika ris | 

mĕngko bae (m)bok ipe sadhela ĕngkas || 

177. Jayĕngraga ngling mring garwa | 
lorodĕn dhadharan sami | 
paringna kang nambut karya | 
dĕn warata sadayĕki | 

nulya dipun cariki | 
pinaringkĕn sadaya wus | 
kang samya anĕng ngarsa | 

Jayĕngwĕsthi aningali | 

marang kang ginarap mring tukang sadaya || 

178. Nulya aningali kitab ( 

Ibnu Kajar dĕn-tĕmbungi | 
pĕpĕthikan saking kitab | 
tutulisane kang rayi | 
tinumrap Dhandhang-gĕndhis | 
lagya angsal tigang pupuh | 
linimbang rujukira | 

lan babon kitab abĕning | 

Kajar datan nalimpang mungguh ing murat || 

179. Mindhak dhangan raosing bab | 
pan winastan Suluk Kadim | 

Jayĕngwĕsthi lon lingira | 

ya wus bĕnĕr iki yayi | 
tan ana kang ngoncati | 
rasaning murat wus tĕpung | 
nukil ing kitab baka ] 
ko[k]aranni Suluk Kadim | 
tutugĕna lan Bayan-maote pisan || 

180. Kang rayi nuwun turira | 
inggih paduka idini | 

kang mugi angsala sabda | 

paduka kawula pundhi | 

kang raka anganthuki | 

lorogan kantor dinudut | 

kathah ingkang jilidan | 

korasan kĕrtas akodhi | 

wontĕn kanthong sawiji baludru abang || 

181. Sinuntak isi dhĕrĕkan | 

ting galundhung tigang rakit | 
kĕmiri pidak abĕnan | 
lĕmpĕt conthang lawan gambir | 
ambĕte den ukupi | 
kutug sĕkar campur bawur | 
kang raka ĕsĕmira | 
arĕndhĕt nora kadugi | 

Jayĕngraga tumungkul nyana kĕdukan || 

182. Kang raka alon ngandika | 
gĕsĕh tĕmĕn sira iki | 
dudu tabiyat sunatan | 
mĕngangguran kang tanpa sil | 
mung siji iki yayi | 
karĕpmu ngong nora rĕmbug | 
lapal jale napsaka | 
jaenabil maksiyati | 

dudu paĕs-paĕse karana Allah || 

183. Lan iku paedah apa | 
kĕmiri pinĕtri kadi | 
jimat makutha Suleman | 
gawe kasliyoning budi | 
tabiyat maksiyati | 

tanpa mupangat ing ngĕlmu | 

kang rayi anoraga | 

kalangkung dĕnira ajrih | 

arsa matur tan wun dinukan ing raka || 

184. Kang rayi ngaturkĕn kitab | 
maring raka anuwun sih | 
supaya ingapuraa | 

kitab Markum jilid alit | 

Bayan-mani-maoti | 
baka tunggil jilidipun | 
kang raka rum lingira | 
iki prayoga binudi | 

sampurnane ing tekad maring kasidan || 

185. Kayata sawiji ayat | 
iki al insanu siri | 
wa-ana siruhu lirnya | 
wal kayatu bila rokin | 
insaniyun birakin | 
kulu saiin wadahu I 

iku ingakĕn tunggal | 

nanging nora tunggal yayi | 

sabab dening akadim kĕlawan anyar || 

186. Kadim urip tanpa nyawa | 
anyar urip lan nyawĕki | 
mungguh pangandikaning Hyang | 
sinĕbut sawiji-wiji | 

wahdahu iku yayi | 
iya sĕnĕt ing ngalĕmbut | 
lĕmbat-lĕmbuting agal | 
agal-agaling ngarĕmit | 
pahuwa ila huwa hĕruhu lirnya || 

187. Iya iku iki ika | 
dudu iku ika iki | 
nanging iya nora liya | 
saking iku iya pĕsthi | 
mangkono iku yayi | 
manira durung guguru | 
duga-duga kewala | 
durung winulang Jĕng Kyai | 

Jayĕngraga lĕga myat kang raka lĕjar || 

188. Yata wau sang abrangta | 
adangu dĕnira nganti | 

Ki Nuripin manjing mĕdal | 

ngupaya mring santri Luci | 

masjid gĕng tan pinanggih | 

kapanggih nĕng masjid mangu | 

anulya winartanan | 

lingira ki santri Luci | 

ing bĕcike sira dhewe pĕpanggiya || 

189. Kalawan Ki Jayĕngraga | 
iya tutwuriĕng mami | 

Ki Nuripin saurira | 
sakarsanta ngong umiring | 
lumampah wong kĕkalih | 

Jayĕngraga wismanipun | 
panuju akaliyan | 

Jayĕngwĕsthi aningali | 

Suluk Kadim kagyat kalaning tumingal || 

190. Santri Luci kalanira | 
kalawan santri Nuripin | 
sigra dĕnira anyapa | 
paran karya dene gati | 
apa ngutusirĕki | 

mring (n)jĕng kyai dene gupuh | 

santri Luci turira | 

wiyosipun tur udani | 

pan ing jawi wontĕn wong arsa panggiya 

191. Inggih dhumatĕng paduka | 
puniki abdi Nuripin | 
yĕktosipun kang ambĕkta | 

Jayĕngraga muwus aris | 
marang santri Nuripin | 
santri tĕka ngĕndi iku | 
dene wanuh lan sira | 

Nuripin umatur aris | 

inggih santri punika saking ing Karang 


28 Sĕh Amongraga kapanggih Jayĕngwĕsthi tuwin Jayĕngraga. Rĕrĕmbagan bab 
ngĕlmu kadosdene anjajagi gĕgĕbĕnganipun Sĕh Amongraga. Sang tamu 
ananggapi. 

Bab kautamaning ngĕlmu punika bilih botĕn gĕsĕh kalihan tanggaping kalbu. 
Soal jawab bab nalika taksih awang-uwung dĕrĕng wontĕn bumi langit ing 
pundi dunungipun Allah. 

Punika kasĕbat: "La-takyun-kun". 

Sadĕrĕngipun: nukat gaib, wilayat, gaibulguyub gaib-uluwiyah, 
kawontĕnanipun botĕn katingal. ... 
kaca 115-132 

350 Sinom 

192. Kadosdene santri para | 
tingalipun santri murni | 
awasta Sĕh Amongraga | 
duk wingi nĕng wisma mami | 
kawula tĕtakĕni | 

akumbi tan pati kudu | 

kĕkalih rencangira | 

punika kula tan nyani | 

taksih ngĕmu wĕwadi botĕn pasaja || 

193. Jayĕngraga angandika | 
mring kang garwa Rarasati | 
wong kabĕh kang nambutkarya | 
konĕn sumingkir kariyin | 
sadandanane sami | 

aywa na ingkang kadulu | 
iku durung amangan | 
padha ingonana sami | 

anĕng kampung wingking dĕnrumat sadaya || 

194. Kang garwa matur sandika | 
liningan kang nambutkardi | 
sigra bubar sami ngiwa | 
galĕthĕkan dĕnusungi | 
jumĕnĕng Jayĕngwĕsthi | 
kinĕn nata lampitipun | 

Jayĕngraga parentah | 

mring wong rencangira sami | 

angrĕsiki kang pandhapa sinaponan || 

195. Luci lan Nuripin gĕpah | 
tata palĕnggahan lampit | 
kasab alus ginĕlaran | 
klasa batu wiyar putih | 

Jayĕngwĕsthi ngling aris | 
lah (m)bok ipe sira iku | 
mundura marang wisma | 
angĕrtĕnana cĕcawis | 

saanane sathithik ingkang prayoga || 

196. Abĕnĕr (ng)gonku samaya | 
kaya ana kang inganti | 
kang rayi matur sandika | 
lumĕbĕng wisma sĕsaji | 
raka ngling payo yayi | 
konĕn ngundang dhayohamu | 
kowe kene linggiha | 

matur sandika kang rayi | 

nulya nuduh mring Luci Nuripin agya || 

197. Lah dĕnaglis aturana | 
aywa kasuwĕn nĕng (n)jawi | 
kang liningan sigra mentar | 

Nuripin lan santri Luci | 
praptĕng (n)jawi wus panggih | 
santri Luci kagyat (n)dulu | 
maring kang wau prapta | 
jatmika sĕmune wingit | 

wus anĕrka yĕn dudu wong ala-ala || 

198. Luci matur dawĕg enggal | 
paduka dipunaturi | 
inggih dhatĕng Jayĕngraga | 
lan kang raka Jayĕngwĕsthi | 
gupuh kang sinungan ling | 
yata Jayĕngwĕsthi wau | 

Luci saungkurira | 
angandika mring kang rayi | 
kaya-kaya yayi dhayohmu prayoga || 

199. Dene sadurunge prapta | 
tyasingsun wus angrujuki | 
ki dhayoh santri ing Karang | 
badhe amanggutkĕn ngĕlmi | 
para dĕn ngati-ati | 

dhayoh kang sĕdya pĕpangguh | 
mring (n)jĕng kiyai bapa | 
kang rayi umatur inggih | 
lagya ĕca rarasan Ki Luci prapta || 

200. Matur mangke kadhatĕngan | 
kerit kĕndĕl anĕng jawi | 
lĕrĕs Nuripin turira | 
awingit kang badhe prapti | 

cahya apindha sasi | 
jatmika antĕng aluruh | 
kados anamur kula | 
solah-bawane katawis | 

Jayĕngraga Jayĕngwĕsthi sigra mapag || 

201. Jayĕngwĕsthi lon lingira | 
mring kang rayi Rarasati | 
ni ipe (m)bokayunira | 

Turida konĕn mariki | 
kakuranganirĕki | 

mundhuta mring (m)bokayumu | 
karo angladĕnana | 
sandika ni Rarasati | 

santri Luci mit mentar marang ngajĕngan || 

202. Jayĕngwĕsthi Jayĕngraga | 
dĕnnya amĕthuk wus panggih | 
sang monĕng auluk salam | 
agupuh samya nauri | 

aris angancarani | 

ingaturan gupuh laju | 

nĕng pandhapa alĕnggah | 

wusnya jawat tangan sami | 

lĕnggah tata Jayĕngwĕsthi anĕmbrama || 

203. Kakang paduka katuran | 
sarawuh tuwan nĕng ngriki | 
sintĕn kang sinujĕng basa | 
lawan pundi kang kawingking | 
nauri kang sinung ling | 
tĕmbungira manis arum | 
kawula saking Karang | 

dene kang sudi mastani | 

duk nĕng Karang wasta Ki Sĕh Amongraga 

204. nĕnggih kiagĕng ing Karang | 
ingkang aparing kĕkasih | 

Jayĕngwĕsthi aturira | 
paran karsanta mariki | 

Amongraga nauri | 

marma prapta yĕktinipun | 
kawularsa panggiha | 
dhumatĕng kangjĕng kiyai | 
lamun parĕng yĕkti arsa puruita 1 1 

205. Ngrasĕhkĕn kawruh kang nyata | 
kapencut kita myarsi | 
wartine saking ing Karang | 
ramanta sarwa winasis | 
marma tan etang mami | 
tĕbih-tĕbih kita ruruh | 

saking kasmaran myarsa | 
gumujĕng Ki Jayĕngwĕsthi | 

sarya matur mangsa-boronga wawarta || 

206. sayĕkti tan botĕn dora | 
anĕnggih rama kiyai | 
apan sarwa-sarwi ana | 
marma sagung pra dipati | 
bang wetan ngalap sami | 
mring (n)jĕng rama kawruhipun | 
tanapi santri tĕbah | 

kathah ingkang sami prapti | 

lajĕng wisma awis kang purun mantuka || 

207. Kawula sring darbe sabat | 
sutaning para dipati | 
sawĕg samya mantuk enggal | 
tan susah dhatĕng kiyai | 
pan kawula pribadi | 
sayĕkti ingkang mumuruk | 
wit pakĕning (n)jĕng rama | 
gumujĕng Sĕh Amongragi | 

witming sukur yĕn yayi sampun sampurna || 

208. Inggih botĕn susah-susah | 
panggih lan ramanta nĕnggih | 
yata dangu arĕrasan | 

Jayĕngwĕsthi ngandika ris | 
mring garwa lan kang rayi | 

(m)bok ipe sira apa wus | 
yĕn duwe sasaosan | 
bubucu tĕka sabithi | 

ladĕkĕna sira mau (n)jangan apa || 

209. Turida lon aturira | 
mring raka awidik-widik | 
inggih kĕlan sumapala | 
jangan dhusun tan prayogi | 
rayinta Rarasati | 

kang sĕsaji dangunipun | 
kĕlan jangan nĕgara | 

Jayĕngwĕsthi mĕsĕm angling | 
ingkang ĕndi bedane desa nagara || 

210. Matur jangan padhamara | 
jangan dhusun inggih mĕnir | 
lah wis sira ladĕkĕna | 
agupuh kang rayi kalih | 
rampadan wus miranti | 
sinaosakĕn ing ngayun | 
sadaya sĕlirira | 

ingkang samya nglĕladĕni | 

sĕkul bucu lan pulĕn pĕthak las-lasan || 

211. Nĕng panjang giri myang ulam | 
pĕcĕl pitik jangan mĕnir | 

jangan padhamara dhara | 

madhĕp kang lagya mĕmĕti | 

kilĕng-kilĕng akinyih | 

opor-bĕbĕk lan bĕtutu | 

dhĕndhĕng gorĕng gĕpukan | 

gorĕngan kathik gulathik | 

ĕmpal abon dhĕndhĕng panjĕl lan sujĕnan || 

212. Age rĕmpah lan tum-tuman | 
kĕrupuk bĕsĕngĕk pitik | 
sambĕl-gorĕng sambĕl kacang | 
lombok kĕncĕng lawan pĕtis | 
lalaban kacang cipir | 
kĕcĕmĕh tĕrung lan timun | 
bĕrambang tempe mĕntah | 
kĕcambah gudhe kĕmangi | 

kang rampadan sadaya piring lancaran || 

213. Wus tinata anĕng ngarsa | 

Jayĕngwĕsthi ngandika ris | 
inggih suwawi ki raka | 
paduka lĕkas wĕwanting | 
payo wisuha yayi | 

nulya samya atuturuh | 

Jayĕngwĕsthi lingira | 

mring garwa miwah kang rayi | 

lah Turida lan Rarasati majuwa || 

214. Akĕmbul buktiya sisan | 
ngalap barkahing sang tami | 
karana Allah kewala | 
ngarah apa wus tan sigi | 
ajang tuwungmu ĕndi | 
wisuha karo dimaju | 

kang garwa jrih pinĕksa | 
nulya samya majĕng sami | 
pan punika rayinta kalihe pisan || 

215. Mugi sampun taha-taha | 
ngakĕn rayi ĕstri kalih | 
sang monĕng luntur tyasira | 
rinahab datan sinigi | 
kumĕnyut tyasira sih | 

mring Jayĕngwĕsthi suh rĕmpu | 
osiking tyas kang muga | 
dadya-a jalaraning sih | 
nastijaba sawabe kiyagĕng Karang || 

216. Sakĕdhik radi cawĕngah | 
akĕmbulan dede mukrim | 
tinahan ngecani sarak | 
nulya lĕkas kĕmbul bukti | 
samya pikantuk bukti | 
sang tamu tan pati antuk | 

wĕtara mung sasalak | 

kalonge sĕkul binukti | 

kĕtuwukĕn dĕnnya lĕnggah tan bisa bah || 

217. Dĕnnya nadhah akĕmbulan | 

Jayĕngwĕsthi gung anglirik | 
mring tamu osiking nala | 
sunduga lawas wong iki | 
tan kambon ing rijĕki | 
saking brangtaning ing ngĕlmu | 

Jayĕngwĕsthi lingira | 
kakang dĕn-nĕmĕn abukti | 

lah sampun kathah-kathah ingkang pinikir || 

218. Kawula ingkang madhangna | 
ribĕde pun kakang yĕkti | 
ing mangke dalu kewala | 
kula ambabar sĕjati | 
sasurasaning ngĕlmi | 

kang tan tĕdhĕng gathak-gathuk | 
mĕsĕm Sĕh Amongraga | 
angalĕm sajroning ati | 
marang Jayĕngwĕsthi lawan Jayĕngraga || 

219. Wong iki ladak pasaja | 
sapolahe amantĕsi | 
sathithik kakĕhan ombak | 
ngĕgungkĕn yĕn sugih ngĕlmi | 
mangkana ris nauri | 

inggih sampun sangĕt tuwuk | 

lami kula tan kadya | 

punika (ng)gĕnkula bukti | 

sakalangkung pakantuk (ng)gĕnkula nadhah || 

220. Katĕmbĕn kula rahaban | 
sami akĕmbul kĕndhuri | 
langkung lan takĕre saban | 

Jayĕngwĕsthi nauri (ng)gih | 
micorĕng jroning ati | 

iku apa wus togipun | 

samono tadhahnĕki | 

apa samudana lamis | 

yĕn katoga acicik lir kucing lara || 

221. Lan aja kĕmbul lan ingwang | 
tan samono krowaknĕki | 
kalong mung sapongge bajang | 
prandene warĕg kapati | 
kumlĕkarĕn abukti | 

batinne tan pati kudu | 

saking brangtĕng Pangeran | 

cahyane sumilak wĕning | 

matur malih dhuh suwawi kang pakangsal || 

222. Tansah nyarakkĕn sumangga | 

Amongraga naur inggih | 
sampun dumugi katĕdha | 
kurmatipun yayi kalih | 

tan sagĕd amangsuli | 
ingkang sih prananing kalbu | 

Jayĕngwĕsthi norraga | 
alon muwus mring kang rayi | 
lah Turida Rarasati angloroda || 

223. Iya banjurna kewala | 
carikĕn marang pawingking | 
mring sabate kakangira | 
wasisan lan Nuripin | 
nulya sami wĕwanting | 
linorod kang dhahar sampun | 
binagi wus warata | 

Turida lan Rarasati | 

wusnya tĕbah barĕsih mundur mring wisma 

224. Arakit saji dhĕdharan | 
sinaosakĕn ing ngarsi | 
sĕkul susu kĕtan kolak | 
rujak kopyor pisang kuning | 
duryan kalawan manggis | 
pĕlĕm lan dhuku kapundhung | 
jambu sawo rambutan | 

salak sĕmangka kuwĕni | 

wus atata dhĕdharan andhĕr nĕng ngarsa || 

225. Jayĕngwĕsthi ngling sumangga | 
punika pangusap amis | 

Amongraga rum lingira | 
inggih kalangkung ingkang sih | 
sangĕt panrimĕng-mami | 
nulya mĕt sawiji dhuku | 

Jayĕngwĕsthi mundhut salak | 
satunggil dhinahar manis | 

Jayĕngraga cĕkoh kokoh kĕtan kolak || 

226. Jayĕngwĕsthi ris ngandika | 
sirĕku rada mangani | 
mau (n)bok-warĕgi pisan | 
dadi tan mindho-gawĕni | 
langkung tawĕkalnĕki | 

Jayĕngraga matur gumuyu | 
inggih kalangkung kĕmba | 
yĕn mĕntas kawula bukti | 

kĕdah nĕnĕdha lĕlĕgi mung kĕtan kolak || 

227. Wusnya nutug adhĕdharan | 

Jayĕngwĕsthi ngandika ris | 
mring kang rayi Jayĕngraga | 
masjid tatanĕn kang bĕcik | 
sira adanna dhingin | 

iki sĕdhĕng waktu Luhur | 
Jayĕngraga turira | 
inggih sampun dĕnrimati | 
ingaturan Sĕh Amongraga asalat 

228. Wus kering mring masjid salat | 
myang Turida Rarasati | 
makmum lawan sĕlirira | 

lan Jamal Jamil Nuripin | 
wulu wus dĕnadanni | 
asunat sadayanipun | 

Jayĕngwĕsthi turira | 
paduka ingkang ngimami | 

Mongraga ngling prayogi yayi kewala || 

229. botĕn prayogi pun kakang | 
kang sĕpuh ingkang ngimami | 
nulya Ki Sĕh Amongraga | 
kalihira anglĕgani | 

sigra majĕng ngimami | 

mangkana usalli prĕlu | 

lumawan tumaninah | 

nĕnelakakĕn kang trĕtip | 

tutug dĕnnya salat Luhur bakda salam || 

230. Pĕragat puji-pujian | 
wusnya dikir donga Luhri | 
nulya sĕlawat salaman | 
lajĕng kewala nĕng masjid | 

Turida Rarasati | 
dhĕdharan kinĕn sumusul | 
mring masjid sadayanya | 
agĕpah kang para sĕlir [ 

samya angusungi dhĕdharan sadaya || 

231. Miwah mawantu nyamikan | 
lah-olahan ingkang adi | 

Rarasati lan Turida | 
tansah ngladĕni nĕng ngarsi | 
gantos wĕktu Ngasar-i | 
mangkana sabakdanipun | 

Jayĕngwĕsthi turira | 
mring Amongraga aririh | 
prayogine kakang lajĕng mangilĕna || 

232. Inggih dhatĕng wismakula | 
sakĕdhap sewang miranti | 
yĕn sampun kawĕradinan | 
tamiyan paduka inggih | 
lajĕng sami umanjing | 
saos mring rama wong tĕlu | 

Amongraga anabda | 
punapa sakĕrsa yayi | 

kula ndhĕrĕk karsane yayi kaliyan || 

233. Jayĕngwĕsthi lon ngandika | 
mring garwa muliha dhingin | 
tatanĕn anĕng paningrat | 

lan adhimu Rarasati | 

dhĕdhaharane iki | 

gawanĕn ngulon sadarum | 

kang kalong sulamana | 

lan apa ingkang prayogi | 

iya mangsa-bodhowa sira kang rumat || 

234. Kang garwa matur sandika | 
nulya mantuk lan kang rayi | 
ingiring pra sĕlirira | 
mangulon sigra arakit | 
papan dĕnnira linggih | 
wus miranti sadaya wus | 
yata tiga sang wirya | 
lumampah mangilĕn sami | 

nĕng paningrat tan pae paĕsing wisma || 

235. Reka-rekaning arĕngga | 
arakit tan nguciwani | 
mangkana Sĕh Amongraga | 
ngaturan lajĕng ing panti | 
paningrat dĕnnya linggih | 

Mongraga raosing kalbu | 
kadi tan ngalih (ng)gyannya | 
ĕsmu gumun jroning galih | 
dene nora nana siwahe salingsa || 

236. Wus tata dĕnnira lĕnggah | 
sinambi dhadharan adi | 

Ki Nuripin aturira | 
kawula anuwun pamit | 
mantuk mring wismamami | 
mapan ing lampah wus katur | 

Jayĕngwĕsthi ngandika | 

sira ywa mulih kariyin | 

sesuk yĕn wus lumĕbu sira muliya || 

237. Karana iku manawa | 
dinangu mring (n)jĕng kiyai | 
ana-a kang matur cĕtha | 
kakang waune duk prapti | 
anĕng wismanirĕki | 

dadya titi paturanmu | 
pan nora kĕtanggungan | 
ngiras ladĕnana mami | 

Ki Nuripin sandika ing aturira || 

238. Tan winarna solahira | 
samana pan sampun Mahrib | 

yata nulya minggah salat | 
nĕng masjide Jayĕngwĕsthi | 
kang adan Ki Nuripin | 
sadaya ngambil hĕr wulu | 

Rarasati Turida | 
miwah parĕstri makmumi | 

Jamal Jamil Jalalodin samya sunat || 

239. Wusnya sunat pupujian | 
astagpirulah halngalim | 
minkuli danbin alami | 
wa layakpiru dunubi | 
ila rabil-alamin | 
sang wirya tri sunat sampun | 

Amongraga pinĕksa | 

wau kinĕn angimami | 

santri Karang mokal lamun tan gambuha || 

351 Gambuh 

1. Amongraga amuwus | 

wajib kang darbe wisma punika | 
angimami ngĕmum kewala ngong yayi | 

Jayĕngwĕsthi turira rum | 
botĕn pun kakang kemawon || 

2. bĕnĕr tan bĕnĕr iku | 

wajib pun kakang titiyang sĕpuh | 

Amongraga mĕsĕm nauri aririh | 
manawi kathah kang luput | 
galap tĕmah ginaguyon || 

3. Jayĕngwĕsthi umatur | 

inggih kang botĕn-botĕn winuwus | 
mangke dalu kawula ambabar ngĕlmi | 

Ki Amongraga gumuyu | 
sarwi majĕng ngadĕg alon || 

4. lajĕng usolli parlu | 

langkung pasekat ing tĕmbungipun | 

Jayĕngwĕsthi Jayĕngraga wus usolli | 
miwah kabĕh ingkang makmum | 
mulya Amongraga gupoh || 

5. Wus amaca Alkamdu | 
awalira Surat Kul ya kayu | 
nulya Surat Ida ja-a akirnĕki | 
ulĕming swara amĕntul | 

kang makmum kabĕh andongong || 

6. Jayĕngwĕsthi lan wau | 

Ki Jayĕngraga duk myarsa gĕtun | 
osiking tyas wong iki baya pi-api | 
awate bae balilu I 

ngong duga wus putus kawroh || 

7. Kacihna wacanipun | 
tumĕmbĕl bĕnĕr ukaranipun | 

Amongraga tumaninahe atrĕtib | 
tahyat akir iptitatun | 

nulya salam nĕngĕn alon || 

8. Asalamu ngalekum | 
warahmatulah wa barakatuh | 
asaluka alpaoja biljanati | 
pataku nasrul islamu | 
nulya salam ngiwa alon || 

9. Asalamu ngalekum | 
warahmatulah wa barakatuh | 
asaluka najata waminari | 
wal apwa ngindal kisabu | 
bakda salat tĕngah timpoh || 

10. Gya pupujiyanipun | 

langkung rahab sadaya kang makmum | 
nulya tutug pupujiyan lajĕng dhikir | 
wus dhikir andonga rajuk | 

Jayĕngraga nasib alon || 

11. Ngĕlik sĕdhĕng swara mm | 
bĕning gumrining alĕmpĕng ĕmpuk | 
alahuma sali wa salim ngalehi | 
pagpirlana warkamnahu | 
waliman ya kulu rĕko || 

12. Tamat pandonganipun | 
nulya salawat salaman wau | 

lajĕng sunat bakda ngangkat sunat wabin | 
tigang salam atĕpakur | 
pamawasing kang waspaos || 

13. Sampuning dhikir suhul | 

amung Pangeran ingkang wus jumbuh | 
jumbuh ing dat sipat asma apngalnĕki | 
pagut napi isbatipun | 
ing dalĕm kak tan kaledhok || 

14. Wusnya mangkana wau | 

wanci manjing wĕktu Ngisa-nipun | 
nulya Jamal Jamil kinĕn angadani | 
wus adan sunat sadarum | 

Amongraga maksih kinon || 

15. Angimami puniku | 

Amongraga mopo pinĕksa wus | 
laju kewala ngiman nulya usolli | 
agya Patekah Alkamdu | 

awal surat kang winaos || 

16. Surat Jumungah nĕngguh | 

nulya Surat Munapĕk akiru | 
tumaninah trĕtibe sarwa utami | 
dumugi ing salamipun | 
bakda pupujiyan royom || 

17. Dhikirira asĕngkut | 

wusnya donga ing apĕngal lalu | 
Jayĕngraga tansah berag dĕnnya nasib 
kang amin rahab kalangkung | 
sampuning salat ingkang wong || 

18. Sarta sasalaman wus | 

dĕnnira sunat bakda kang makmum | 

nulya mundhun para santri lit-alit | 
kantun sang wirya katĕlu | 
sunat witir tĕsbĕh ĕnggon || 

19. Sampurna tangatipun | 

lajĕng manggĕn kewala nĕng tajug | 
tata kitri dĕnnya lĕlĕnggahan sami | 
para garwa anĕng pungkur | 
acadhang yĕn ana pakon || 

20. Jamal Jamil akumpul | 

lan Nuripin Jalalodin tan wun | 
lawan santri-santrine piyambak sami | 
Jayĕngwĕsthi ngandika rum | 
marang ing garwanira lon || 

21. Hĕh Turida sirĕku | 

apa wus gawe sĕkul sananjung | 
matur dĕrĕng sawĕg dipunraratĕngi | 
sakĕdhap ĕngkas mĕh sampun | 
dhadharan kang wus mirantos || 

22. Iya saosanamu | 

saanane ladĕkna kang mungguh | 
lan tekone rinta gawanĕn mariki | 
satenongane dĕn-gupuh | 
kang rayi matur wus saos || 

23. Garwĕng rayi agugup | 
angladĕkkĕn pateyan nĕng ngayun | 
sĕlir samya anampa dhulang tup saji | 
kakarangan praptĕng ngayun | 

Turida lan rayi gupoh || 

24. Ingkang nata ing ngayun | 
pisang mas jambu kĕlampok arum | 
salak pakĕl kuwĕni durĕn lan manggis 
pijĕtan dhuku kapundhung | 

srikaya lan pĕlĕm dodol 

25. Nanas kĕrĕtan tĕbu | 
sĕmangka jingga kĕtela-gantung | 
miwah olah-olahan kang adi-adi | 
randha-kĕli rara-mĕndut | 
pipis-tuban pipis-kopyor || 

26. Sĕmpurna lĕmĕt pasung | 

gantal lĕmpĕr lan sĕmar-tinandhu | 
plĕrĕt gĕmpol apan kopyor rujak kawis | 
clorot jĕnang pathi sagu | 
juwadah lan jĕnang dodol || 

27. Wus sumaji sadarum | 

munggwing piring lancaran kang jĕpun | 

Jayĕngwĕsthi alon dĕnnya ngancarani ] 
suwawi kakang sang bagus | 
karana Allah kemawon || 

28. Sang tamu lingnya arum | 
sangĕt yayi ing panrimaningsun | 
botĕnb sagĕt amangsuli gĕnging kang sih | 
kang rayi kalih turipun | 

kang botĕn-botĕn rinaos || 

29. Kawula pan wus saguh | 
amadhangkĕn kakang ribĕdipun | 
sĕlat-sĕlotipun mangke sĕdhĕng wĕngi | 
mugi sasambĕn rumuhun | 

rayinta (ng)gyanipun sugoh || 

30. Nulya samya amundhut | 

dhahar dhĕdhaharan sakarsanipun | 

Amongraga mung pisang mas saulĕr thil | 
dhinahar nugĕl ping pitu | 
gutuk tugĕl dĕnnya atop || 

31. Jayĕngwĕsthi ngling kalbu | 

nora jamak cicike wong iku | 

layak mingkup ususe amung sadami | 
mung gĕdhang saulĕr tuwuk | 
dĕn-onjot-onjot ing atob || 

32. Jayĕngwĕsthi tan antuk | 
dĕnnya sasambĕn nyamikanipun | 

Jayĕngraga dhahar bikut maratani | 
tan winuwus dangunipun | 

Jayĕngwĕsthi lingira lon || 

33. Marang ing garwanipun | 

hĕh yayi (ng)gonmu angliwĕt mau | 
liwĕt tambra gajihe ayam kĕbiri [ 
pariksanĕn lamun uwus | 

nuli ladĕkĕna kono 


34. Gya pinariksa sampun | 
rimat sadaya saosanipun | 

Ni Turida rĕrasan lan Rarasati | 
anĕng wisma ting kacĕmut | 
samya ngungunnira karo || 

35. Turida ris amuwus | 

ya talah dhayoh kae kalangkung | 
jatmikane aruruh apik acicik | 
wong mangkana kae patut | 
dadiya pripeyan munggoh || 

36. Lawan salaminipun | 

Ki Jayĕngwĕsthi tuwin bojomu | 

kadhayohan nora kaya dhayoh iki | 

rahabe rakĕt sadulur | 
nora mambu nĕmbe tumon || 

37. Tan ana sisigĕnipun | 

kaya ana kalĕthĕking kalbu | 
bĕbatangan bae besuk badhe dadi | 
iya paripeyanamu | 

Rarasati matur alon || 

38. Inggih kados puniku | 

lĕrĕs pĕmbatang paduka tuhu | 
dugi kula tiyang punika angilmi | 
yĕn mangke rĕrasan ngĕlmu | 
kula pĕthĕk sami kawon || 

39. Pun tamu ingkang unggul | 
katawis tajĕm polatanipun | 
sinaguhan sĕmunipun wus madhangi | 

Turida nauri muwus | 

ayake iya mangkono [| 

40. Lah payo wis mring ngayun | 

ywa kasuwĕn yĕn sĕlak pinundhut | 
para sĕlir ingirit majĕng mring ngarsa | 
anampa rampadanipun | 
dhĕdharan pinire maro || 

41. Bubucu dinok ngayun | 

liwĕt tambra ngalĕnga kumĕnyus | 
jangan pindhang-sungsum kare cara kaji | 
brongkos sambĕl-gorĕng mangut [ 
basĕngĕk pitik lan opor [[ 

42. Pes-pesan tambra palung | 
bĕsĕngĕk angsaran kĕlalĕn klulung | 
gogorĕngan bontot burcĕt kathik glathik | 
johan dĕrkuku cuwiyun | 

gangsir ĕmprit-pĕking bondhol || 

43. Dhĕndhĕng age bĕtutu | 

ĕndhog bĕkamal pindhang cĕrubuk | 
babat galĕng sĕrĕgan lan kalak ati | 
sajenan kĕrupuk-tĕrung | 
srundĕng ĕmpal ragi abon || 

44. Sate pal ĕmpuk duduh | 
lalaban kĕrai terong timun | 

sambĕl lethok lombok kĕncĕng lawan pĕtis | 
kĕcĕmĕh lan parewĕlut | 
tĕmu poh kacang gĕleyor || 

45. Wus sumaos ing ngayun | 
kĕndĕl kang garwa sarwi akĕbut | 

Jayĕngwĕsthi alon dĕnnya ngancarani | 
sumangga kakang tuturuh | 

lajĕng wijik toyĕng bokor || 

46. Wusnya wĕwanting wau | 

kang garwa rayi tan kĕna kantun | 
samya kĕmbul kalima dĕnnira bukti | 

Amongraga pulukipun | 
sawohing tanjung kang ijo || 

47. Kinĕpĕl-kĕpĕl dangu | 
nganti atos bundĕr lir binubud | 
tinakĕra gutuk puluh lan kang rayi | 
ulam mung karupuk-tĕrung | 
kang dhinahar lan tĕmu poh || 

48. Dĕnnira dhahar sĕkul | 

liwĕt tambra namung patang jumput | 
langkung tamban pamamahe nganti-anti | 
anganti salĕmbutipun | 
tan akĕcap ngĕlĕt alon || 

49. Jayĕngwĕsthi andulu | 
sasmitanira sinamun-samun | 
osiking tyas wong iki dhasare apik | 
cicike saking kapatuh | 

maune kĕrĕp ngĕlowong || 

50. Nadhah saking kĕbutuh | 
sunat bae datan pati kudu | 

ngur dhĕk awan rada kĕh kalonge kĕdhik | 
kalonging sĕga kur-ukur | 
mung saĕndhog ayam cebol || 

51. Jayĕngwĕsthi arangu | 

-rangu dĕnnya nadhah mung andulu | 
lamun kĕraos eca dĕnnira bukti | 
sĕdhĕng bumbune asĕngkut | 

myat ing tamu milu kĕndho || 

52. Jayĕngraga asĕngkut | 

dĕnnya nadhah kokoh cekoh bikut | 
rab-uraban myang jangan salin-sumalin | 
winratan ulam sadarum | 
kanthi kasundhulan antob || 

53. Pan tĕksih kokohipun | 

pĕtis rinĕmĕkan abon rĕmus | 

Jayĕngwĕsthi alon muwus mring kang rayi | 
ĕntĕkna aja kasusu | 

mati pitikmu bĕrondhol || 

54. Jayĕngraga gumuyu | 

ginuyu mring garwa kang (m)bokayu | 
pan sadaya dĕnnya nadhah angĕntĕni | 
samana wus samya nutug | 

Mongraga kinĕn tuturoh || 

55. sarĕng dĕnnira wisuh | 

nulya linorod ambĕng nĕng ngayun | 
wus tinampan para sĕlir anyariki | 
mring pamburi sadaya wus | 

Jamal Jamil samya golong || 

56. Dĕnnya nadhah ngathĕkul | 

Jalalodin Nuripin athĕkul | 

nora tau mangan lawuh kang kadyĕki | 
samya angĕndhoni sabuk | 
mĕnthĕng-mĕnthĕng lambung mĕdhok || 

57. Sampun panglorodipun | 
dhĕdharan malih tinata ngayun | 

Jayĕngwĕsthi ngling sumangga nulak amis | 

Mongraga muwus kalangkung | 
narimĕng sih tĕkĕng batos || 

58. Jayĕngwĕsthi amundhut | 
jĕram kĕprok binĕlah kaujur | 

Amongraga mundhut rambutan satunggil | 

Jayĕngraga sĕga susu | 

kĕtan kolak nora ĕpot || 

59. Jayĕngwĕsthi gumuyu | 
dene jojodhangan sira iku | 

bisa mrĕnahakĕn ĕnggon lĕgi-lĕgi | 
kukuh ganjane kĕrismu | 
kĕncĕng tan kĕna binĕthot || 

60. Kang rayi sru gumuyu | 

sarwi matur langkung kĕmbanipun | 
botĕn mangsĕg yĕn botĕn nĕdha lĕlĕgi | 
lamun kang olah (m)bokayu | 

sadhengahipun kemawon || 

61. Sagĕd dumugi bumbu | 

kalĕrĕsan tan wontĕn kang kadung | 
dados kathah eca raosing abukti | 

Ki Jayĕngwĕsthi gumuyu | 

pintĕr anggĕnah sireko || 

62. Amongraga amuwus | 
inggih lĕrĕs rayinta puniku | 

lamun sarwa sĕdhĕng bumbunipun ugi | 
raosing sangĕt anuntung | 
kaot piyambak sa-ajom || 

63. Jayĕngraga gumuyu | 
ambodhokkĕn paduka puniku | 
dene lĕrĕs anggĕnkula amastani | 
raka ngling andĕlna iku | 

olĕh babah (ng)gĕgĕm gacon || 

64. Jayĕngwĕsthi amuwus | 

mring Amongraga wacana arum | 
inggih ta lah tan nyana kakang winasis | 
tan kĕna ngakĕn balilu | 
kacihna (ng)gonne mĕmaos || 

65. Patitis kir'atipun | 

alĕrĕs panjang lan cĕlakipun | 

Amongraga nauri arum amanis ( 
tĕtĕlat kang wus linuhung | 
sayĕktine botĕn enjoh || 

66. Batine mung puniku | 

kewala tungkul pan olĕh tĕmbung | 

Jayĕngwĕsthi nauri dene akunci | 

angalingi kawruhipun | 

tan kenging angakĕn bodho || 

67. Eca rĕrasan dangu | 

sinambi dhahar nyĕnyamikanipun | 
sapikantuk dĕnnira angimbir-imbir | 
ngrasakkĕn raosing ngĕlmu | 

Mongraga kinarubut ro || 

68. Jayĕngwĕsthi lon muwus | 

Turida sira karo adhimu | 
wis tilarĕn nĕng wismanirĕki | 
nanging ywa sira aturu | 
manira lagya tĕtĕlon || 

69. Nuripin bae tunggu | 

cĕrĕt ing anglo dimĕn kinĕbut | 

Kĕn Turida mundur lan kĕn Rarasati | 

Mongraga lĕga tyasipun | 

tyas lĕjar mari arikoh || 

70. Jayĕngraga umatur | 

mring Amongraga tĕmbungira rum | 
ngong nunuwun apitakĕn kang sayĕkti | 
kang pundi wujuding ngĕlmu | 
tan papan tan tulis rĕko || 

71. Kula salaminipun | 

dĕrĕng manggih murad kang ginathuk | 
ngĕlmu kothong tanpa papan tanpa tulis | 
mugi paduka sung tuduh | 
wujudipun kang samĕrngko || 

72. Mongraga mĕsĕm muwus | 
yayi de anĕh tĕmĕn puniku | 

kang tinakokakĕn sawujuding ngĕlmi | 

tanpa papan tulis iku | 

kang kothong ingkang tinakon || 

73. Ĕwĕd ngĕlmu puniku | 

pan sumangga yayi ingkang sĕpuh | 

Jayĕngwĕsthi nauri sumangga mugi | 
wontĕna pituduhipun | 
pangudinipun patakon || 

74. Inggih supayanipun | 

padhang nĕrawang ing manahipun | 
pan puniku gĕgambĕnipun kang ngĕlmi | 
kula inggih dĕrĕng mangguh | 
wujuding ngĕlmu kang kothong || 

75. Mongraga lingira rum | 
langkung utamining ngĕlmu wau | 

yĕn tan gĕsĕh kalawan tanggaping kalbi | 
yĕn kaplantrang kĕlantrang kĕpaung | 
lir kinjĕng tanpa sotya non || 

76. Dene sajatinipun | 

ngĕlmu tanpa papan tulis iku | 
nĕnggih Kur'an lan Kitab-kitab sayĕkti | 
sĕmune tanpa sadarum | 
puniku pinurih coplok || 

Jilid 5 - Kaca : 130 

77. Saking jilidanipun | 

yĕn bisa coplok ngalih ing kalbu | 
saunining Kur'an wus apil ing galih | 
myang kitab apil kacakup | 
cap-lĕng coplok wus ngalih (ng)gon || 

78. Kewala anĕng kalbu | 

kalbu wus wujud ngilmu kang agung | 
tan kĕna sat tyas wus pangawak jaladri | 
mring papan tulis tan ngingus | 

tanpa gawe wus tan kanggo || 

79. Yayi inggih puniku | 

ngĕlmu tan papan tan tulisipun | 
dene ingkang salang suruping tampi | 
amangeran dhĕwĕkipun | 
dhĕwĕke awake bobrok || 

80. Mung ngĕngĕl-ĕngĕl wuwus | 
wuwuse ngaku-aku amĕngku | 

kang punika kapĕlantrang kawruhnĕki | 
mila kĕdah mrih sumurup | 
yĕn kĕsosol dados gecol || 

81. Jayĕngraga tumungkul | 

tyasira kĕkandhangan ing kawruh | 
graitane pundhĕs tan thukul sadĕmi | 
yĕn nĕdya mawali kawruh | 
malah tyas mindhak cumĕplong || 

82. Panarimanya antuk | 

wĕwatĕsan ing kawruh kang luhung | 

Jayĕngraga ngĕgrĕpĕh umatur aris | 
datan anyana saglugud | 
coploke ngĕlmu ngalih (ng)gon || 

83. Manggon anĕng ing kalbu | 
inggih sangĕt kasinggihanipun | 
dĕrĕng wontĕn para pandhita kang alim | 
ingkang nampurnakkĕn kawruh | 

kang anjarwani mangkono || 

84. Ingkang sami tĕrtamtu | 

tan kenging nalimpang saking riku | 
nĕnggih wontĕn tiyang ahli raos angling | 
tunggil kang paduka wuwus | 
mĕngku angaku Hyang Manon || 

85. Sangĕt kalĕsikipun | 

sumangga kakang kula rumuhun | 

duk paduka tumiyan Ki Tatasjati | 
ing pangraos kula sampun | 

ing mangke tĕmahan cebol || 

86. Jayĕngwĕsthi amuwus | 

mring kang rayi wus manira milu | 
ing kawruhe kakangira Amongragi | 
wusira ywa ro ing kawruh | 
ciptanĕn nugraha rawoh || 

87. Jayĕngwĕsthi ausul | 
maring Amongraga sualipun | 

duk wang-uwung durung ana bumi langit | 

Allah nĕng ngĕndi (ng)gĕnnipun | 

myang duk karya jagad kono || 

88. Langit lan malihipun | 

kang thukulan lan gumrĕmĕt iku | 
miwah gunung sagara lan kali-kali | 
kang pundi sayĕktosipun | 
waune lawan samĕngko || 

89. Jayĕngwĕsthi asĕngkut | 
mathĕnthĕng wadi pitakonipun | 

yĕn wong tembre-tembre arang kang ngawruhi 
nadyan para kaum-kaum | 
kajaba oliya yĕktos || 

90. Amongraga duk ngrungu | 

tĕka gumuyu wardayanipun | 
patakone apa baya amung iki | 
kang binuntĕl kang kinandhut | 

Mongraga nauri alon || 

91. Mĕnggah basa puniku | 

duk wang-uwung kabĕh durung wujud | 
bumi langit saisine durung dadi | 
punika apan la takyun | 
kun ingkang ana ing kono || 

92. Lagi ora puniku | 

lan lagi-lagi nanging-nanging kun | 
durung-durung nging nokat wilayat gaib | 
tri gaib-gaibul guyub | 
gaib uluwiyah rĕko || 

93. Gaib uluwiyahipun | 

gaib tigang prakawis puniku | 
pan kalangkung ngĕlmu punika arĕmit | 
kang la takyun muradipun | 
kang pĕsthi anane linyok || 

94. Kun apan muradipun | 

lagi bae tan kĕna binĕstu | 
nokat wilayat gaib punika wingit | 
wit tanpa karana iku | 

tan ajali pribadi pon || 

95. Gaibul guyub iku | 

pĕsthi amor tan katon dinulu | 
gaib uluwiyah iku kang wus pasthi | 
tĕtĕp nĕng sajroning limut | 
pĕtĕnging pĕtĕng tan katon || 

96. Gaib uwiyah iku | 

mĕsthi tĕtĕp nĕng papadhangipun | 
padhanging apadhang datanpa aling-aling | 
nĕrantang tan lamuk-lamuk | 

samonoa pon tan katon 

97. Punika muradipun | 

dene ingkang kak kakekatipun | 
sanyatane pun bumi kalawan langit | 
langit bumi jatinipun | 
bumi ngakal kang sajatos || 

98. Mangka duk wangwungipun | 
sadurunge bumi langitipun | 
inggih sadĕrĕnge wontĕn akal budi | 
budi kita kang satuhu | 

tuhu ananing Hyang Manon || 

99. Anane tan kadulu | 

tan kĕna yĕn dinalih dinulu | 
yĕn ta dĕrĕng maujud akal lan budi | 
mĕnĕng mung mĕnĕng puniku | 
ĕnĕng ĕning wus pana pon || 

100. Puniku jatinipun | 

nyataning nyata kawruh wus pupus | 

Jayĕngwĕsthi tustha manahe kajatin | 
kalangkung dĕnnira ngungun | 
sapandurat tan miraos || 

101. Yĕktine mung puniku | 

kang kinarya gĕm salaminipun | 
ing tĕngahe mangke wontĕn kang jawabi | 
kalihe osiking kalbu | 
wong iku tuhu kinaot || 

102. Lawan (ng)gonningsun ngandhut | 
durung ana kang bĕnĕr salugut | 
panjawabe mung wong iki kang patitis | 
dalĕnge kadya balilu | 

tan nyana yĕn wus sumrowong || 

103. Tĕka mangkana wau | 
kalih osike jro nalanipun | 

Amongraga angling malih rum amanis | 
dalĕm wĕdalna sadarum | 

kabĕh ngĕlmu kang kinaot || 

104. Pintĕn banggi wakingsun | 
manawi sagĕd ambatang ulun | 

Jayĕngwĕsthi Jayĕngraga saurnya ris | 
ĕntĕk tan wontĕn kang kantun | 
kang anĕng gĕgĕdhongingong || 

105. Sun dugi dĕrĕng putus | 

pun kakang dene pindha balilu | 
tan andimpe kalamun sampun linuwih | 

Ki Amongraga sumaur | 

langkung saking sukur ingong || 

106. Yayi (ng)gonnira gunggung | 

narima saking sihing Hyang Agung 
kang liningan kalihe suka sĕmu jrih 
angling kakang pan satuhu | 
botĕn agunggung ragĕng-ngong || 


29 Amongraga nĕrangakĕn bab sarengat, tarekat, hakekat tuwin makripat, dalil, 
hadis, ijĕmak, sidik amanat tablig sarta gĕgĕbĕnganipun agami Islam dumugi 
pucaking ngĕlmu kasampurnan. 

Jayĕngwĕsthi tuwin Jayĕngraga kawĕjang ngĕlmu raos saengga rumaos 
cumĕplong padhang manahipun. ... 
kaca 133-137 

351 Gambuh 

107. Apan sayĕktinipun | 

tan wontĕn lir pun kakang satuhu | 

pan wus datan karuhan kang praptĕng ngriki | 

sawiji tan wontĕn wĕruh | 

nĕnggih poncote kemawon || 

108. Tĕbih lan kang puniku | 
suprandene sadaya tan wĕruh | 

Amongraga gumuyu nganthĕtkĕn malih | 
anglambangi ing pangawruh | 

puniku pan maksih ngadoh || 

352 Kinanthi 

1. nĕnggih basa kang puniku | 
sarah sarengating Nabi | 

Muhamadinil-mustapa | 
wasalalahu ngalĕhi | 

Mukamad daliling Kur'an | 
ing Kadis lawan kudusi || 

2. Ijĕmak Kiyas lan Kusus | 
paedah kurmat ing Widi | 
punika kĕdah santosa | 
ling-aling gondhĕlan dalil | 
kang mukarab ngilmu sarak | 
ablahu ingkang utami || 

3. Sarengat tarekatipun | 
hakekat makripat nĕnggih | 
amot ing dalĕm sarengat | 
sarengat (ng)goning kĕdadin | 
wong kang aral bangsa riyah | 
mupangat sinung rijĕki || 

4. Ngĕlmu kakekat puniku | 
yĕn tilar sarak kasirik | 
kasirik kasurang-surang | 
kasingkang-singkang kacicing | 

ewa punika jamanan | 
ing jaman kalih prakawis || 

5. Kang dhingin jaman ngam iku | 
lan jaman ĕkas puniki | 
lamun jaman mukmin ĕngam | 
kĕdah ngapilakĕn dalil | 
sawirasaning ing kitab | 
kĕdah paham anglampahi || 

6. Mangunah jalaranipun | 
saking apil Dalil Kadis | 
ingkang sarta linampahan | 
satus parlune tan gingsir | 
asihing wĕktu palilah | 
pasa sĕmbahyang angaji || 

7. Puniku wahyuning jamhur | 
sarapdin ulama mupid | 
jaman ngam-ĕngam utama | 
tumama ing wahyu suci | 
socane manusa ĕngam | 
binage nugraha ngadil || 

8. Dene dalil lan madĕlul | 

mrih kandĕlnya ing ling-aling | 
tĕpakurirĕng Hyang Suksma | 
dadya tangating ngabĕkti | 
wajibing Rasul pan tiga | 
kang sidik amanat tablig || 

9. Sidik bĕnĕr tĕgĕsipun | 
amanat kapracayĕki | 
tabligh ingandĕl tĕgĕsnya | 
mokaling Rasul pan katri | 
kang gidib kianat kitan | 
gidib gorĕh tĕgĕsnĕki || 

10. Kiyanat palacidra dur | 
kitman ngumpĕt tĕgĕsnĕki | 
punika ingkang supaya | 
kawangwang ing siyang ratri | 
kabiru mulki gaiban | 
agung karatoning gaib || 

11. nĕnggih basa kang puniku | 
pan maksih cĕlak puniki | 
tan ngangge tĕbĕng satuma | 
galĕthĕke kang sayĕkti | 
nyata nyataning anyata | 
rayi kalih dĕn-bisiki || 

12. Athuk-gathuk adu bathuk | 
tumungkul kang rayi kalih | 

tyas samya candhang andhandhang | 
lir cintaka minta riris | 
ris rĕrasan ngĕlmu rasa | 
wus tan na rasaning ngĕlmi || 

13. Lire bibisik puniku | 
pamĕdharing ngĕlmu gaib | 
kang linarangan ing sarak | 
tan kĕna kawijil ing ling | 
kang wus pupus ngalih titah | 
lah puniki yayi kalih || 

14. Yayi mung anĕng manĕngkung | 
antara mung pitung sasi | 
mĕnĕng budi mĕnĕng solah | 
mĕnĕng nendra mĕnĕng bukti | 
mĕnĕng ngucap mĕnĕng (ng)ganda | 
mĕnĕng myarsa mĕnĕng mĕksi || 

15. Datan ika iki iku | 

blĕg plĕng gĕmplung blĕng uwus nir | 
lowong buntu tan pinangka | 
sajroning blĕng amung siji | 
wiji-wijiling kasidan | 
sida aku iya urip || 

16. Wijining wiji puniku | 
tumanĕm ing pitung sasi | 
wijining nukat wilayat | 
duryat mĕrtobat san kamil | 
wijining ing kĕdadeyan | 
asĕnĕt nĕng pitung sasi || 

17. Sajroning pitung sasi wuk | 
kĕmurahaning Hyang Widi | 
pan ing dalĕm satus dina | 
palaling Hyang mratandhani | 
thikil wijining oliya | 
nurbuwah waliolahi || 

18. Ywa kandhĕg pratandhĕng ngriku | 
lajuning dadi ngadadi | 

ing dalĕm wus pitung wulan | 
utami kang sangang sasi | 
jatining wisik tri kĕcap | 
namung aku iya urip || 

19. Aku tan loro tĕtĕlu | 
iya pra sĕjĕn dumadi | 
urip tan kĕna ing pĕjah | 
puniku yayi kang pĕsthi | 
wĕkas-wĕkasan kasidan | 
sida-sidaning kadadin || 

20. Awang uwung lan kang ngĕlmu 
tanpa papan tanpa tulis | 

wus pupus rampung sampurna | 
kang buntu ing pitung sasi | 
punika mulyaning tekad | 
tuwin kamulyaning Widhi || 

21. Pupus palĕsthaning kawruh | 
wus sampurna thĕl kinunci | 
tutup wus datan kabuka | 
kang mantĕp dĕnnya akunci | 
Jayĕngwĕsthi Jayĕngraga | 
sarĕng myarsa (m)brĕbĕs-mili || 

22. Ngraos tanpa bukti tuwuk | 
sĕgĕr tan anginum warih | 
rasa nikmat kanikmatan | 
wus padhang dulwĕng sawiji | 
kalih sarĕng ngrangkul pada | 
mring Mongraga awotsari || 

23. Sarya ris ing aturipun | 
dhuh kakang sadulurmami | 
ing dunya praptĕng akerat | 
manjinga sahabatmami | 
ing paduka dening tuwan | 
asung padhanging tyasmami || 

24. Jĕng rama kang ngukir ulun | 
tan angsung ngĕlmu ginaib | 
tuwan kang tĕmbene prapta | 
mring kawula anĕtĕsi | 
ngĕlmu kangge akir awal | 
marmamba (ng)guguru yĕkti || 

25. Tan kumĕdhap ing pandulu | 
mung tuwan gurungong yĕkti | 
gumujĕng Sĕh Amongraga | 
sarwi awĕcana aris | 

muga Hyang anaksĕnana | 
saking karsanira kalih || 

26. Darmi-darmi raganingsun | 
nuduhkĕn ngĕlmu wit saking | 
bĕgjaning yayi kalihnya | 
saking sih nugrahĕng Widhi | 
aparing ngĕlmu sampurna | 
kewala kang dadi margi || 

27. Yata kalih matur nuwun | 
tumungkul osiking galih | 
sun tĕtĕdha ing Pangeran | 
aywa tanggung awakmami | 
(ng)goningsun angĕstu-pada | 

mugi pinarĕngna benjing 

28. Panggiha lawan (m)bokayu | 
mugi Hyang gampangna benjing | 
wangkaling (m)bokayuningwang | 
arsa-a mring wong puniki | 
paran malih ingupaya | 
pungkasan mung kari iki || 

29. Tĕka mangkana jro kalbu | 
kacatur pan mĕh sawĕngi | 

(ng)gĕn agunĕm ngĕlmu-rasa | 
yata sĕdhĕnge samya rib | 

Jayĕngwĕsthi lon ngandika | 
marang ki santri Nuripin || 

30. Sira timbalana gupuh | 

Nikĕn Turida kĕn mijil | 
kang linilan sigra mentar | 
tan dangu kang garwa prapti | 
sira mundhuta gĕlaran | 
kajangsirah ingkang suci || 

31. Kang garwa liningan mundur | 
mundhut pasareyan aglis | 
tan dangu prapta anampa | 
lajĕng tinata miranti | 

lre cakĕt pangimanan | 
klasa batu dĕn-gĕmbĕsi || 

32. Ingukup pan marbuk arum | 
kajangsirah tĕlu alit | 
guguling loro kunthingan | 
singĕp kampuh sĕmĕn-putih | 
wus tata matur ing raka | 

Jayĕngwĕsthi turira ris || 

33. Sumangga wus wanci bangun | 

paduka lĕlĕson arip | 

Amongraga rum lingira | 
inggih sakalangkung yayi | 
ing mangke manawi karsa | 
kawula tilĕm yĕn arip || 

34. Yayi prayogi umangsuk | 
ing dalĕm asare arip | 

Jayĕngwĕsthi aturira | 
kawula kalilan gingsir | 
maklum paduka kewala | 
kawula mundur ing panti || 

35. Nulya lĕngsĕr kalihipun | 
mring wisma lan Jayĕngragi | 
praptaning dalĕm alĕnggah | 

ngandika mring ingkang rayi | 
yayi rasaning tyasingwang | 
seje wingi lawan iki || 

36. Kawruh ingkang rungkud-rungkud 
lan kang bundhĕt-bundhĕt kĕlit | 
marganing gĕsĕh rĕrasan | 
simpangan ing dugi-dugi | 

ing saiki wus sinungan | 
dĕling tan samar ing kapti || 

37. Nora anyana sarambut | 
palaling Hyang ingkang prapti | 
ginanjar ing kamurahan | 
mring sira kalawan mami | 
Jayĕngraga aturira | 

inggih kasinggihan ugi || 

38. Kawula samantĕnipun | 
sangĕt prabedane yĕkti | 
wau lan sabĕn ika | 
wontĕn kaotipun ugi | 
kawula lawan paduka | 
kaot paduka wus sidik || 

39. Kang raka alon amuwus | 
ya wus padha uga yayi | 
mung kaot bangĕt kewala | 
ing dalĕm jati wus sami | 
payo seje winicara | 
mungguh Ki Sĕh Amongragi || 

40. Yĕn wus jĕnĕk ing tyasipun | 
nĕng kene katur kiyai | 
sokur yĕn ana karsanya | 

(n)Jĕng Kyai mring Amongragi | 
yĕn tan ana prayoganya | 
amatur dadiya krami || 

41. Ing bojone lan (m)bokayu | 
sira dongakĕna mugi | 
ilanga budine wangkal | 
sokur thukula pribadi | 
kang rayi matur noraga | 
inggih kados pundi malih || 

42. Nulya ngling mring garwanipun | 
myang kang rayi Rarasati | 
karone pada wus wĕkas | 

yĕn sira sabĕn kĕpanggih | 
lan (m)bokayumu dĕnbisa | 
supaya lĕjar ing kapti || 

43. Kang garwa raywa wot-santun 
wus mangkana Jayĕngragi | 
pamit kundur mundur ngetan | 
kalilan wus lĕngsĕr mijil | 

lan garwa myang sĕlirira | 
Jayĕngwĕsthi munggah guling 

44. Ki Jayĕngraga kang kundur | 
rĕrĕp nĕng paningrat jawi | 
lindhuk kang rayi cinandhak | 
lungayanira pinithing | 
pinidih ingaras-aras | 
adhuh bĕgja tĕmĕn mami || 

45. Anĕmu kumalaningrum | 
campĕd sadina sawĕngi | 
kadya tan panggih sapasar | 
duk mring sira masku ari | 
kang rayi ngĕsah amiwal | 
mangke ta sampun pinidih || 

46. Karsane lir wong dĕrĕng wruh 
dene anyar tĕmĕn iki | 
puniku wontĕn pun Giyah | 

si Sikĕm lawan si Sati | 
dumĕh-dumĕh yĕn pĕtĕngan | 
niku nyengoh aningali || 

47. Kang raka gumujĕng nambut | 
kang rayi pinondhong aglis | 
kang rayi nut karsa raka | 
kundur mangetan dĕn iring | 
ing sĕlirira tĕtiga | 

Wagiyah Saikĕm Sati || 


30 Sĕh Amongraga ngimani solat Subuh, solatipun sakalangkung tĕrtib pantĕs 
dados tĕtuladan, pasugatan tansah lumintu, ucal-ucalan mawarni-warni, 
nanging dhaharipun Sĕh Amongraga namung sakĕlangkung sakĕdhik. ... 
kaca 138-145 

352 Kinanthi 

48. Kang rayi tansah rinungrum | 
kinuswa-kuswa samargi | 
wus prapta ing dalĕmira | 
lajĕng tumamĕng jinĕmrik | 
ing dalu tan winursita | 
mangkana wus gagat enjing || 

49. Tinabuh bĕdhug dhĕng Subuh | 

Jamal Jamil Jalalodin | 

Nuripin atoya kadas | 

nulya adan ngalik-alik | 
sadaya sami sunatan | 

myang santri lir maring masjid 


50. Araras pujiyanipun | 

Amongraga asusuci | 
sawusnya siram akadas | 
nĕlaskĕn sunat tĕrĕtip | 

Jayĕngwĕsthi prapta kadas | 
wusnya ngambil toyastuti || 

51. Sunat kalih rĕkangat wus | 
anĕthĕk kinĕn ngamati | 

Nuripin sigra akamat | 

Amongraga angimami | 
nulya ngangkat pĕrlunira | 
takbirira amatitis || 

52. Pasĕkat Patekahipun | 
ĕmat kasar tan kalĕmpit | 
myang sakathahing Patekah | 
pipitu kang dĕnkawruhi | 
sawuse maca Patekah | 
surat Sujada walnĕki || 

53. Surat Kasar akiripun | 
bĕrukut kĕlawan tĕrtib | 
tumanĕm kang tumaninah | 
suci ing tigang prakawis | 
suci badan suci lesan | 
kaping tiga suci ati || 

54. Kang suci badan liripun | 

salate Sĕh Amongragi | 
lamun ngadĕg sukunira | 
bĕnggange kang sĕdhĕng kucing | 
adĕge kĕncĕng tan owah | 

kang kadya adĕging alip || 

55. Ana rungon tan rinungu | 

ana tingal tan ningali | 
ana swara tan dĕnucap | 
anĕng ganda tan ngambĕti | 
ana rasa tan rinasa | 

kang tumĕmpĕl angganĕki || 

56. Kang gumrĕmĕt kumalulur | 
kang agatĕl cumalĕkit | 
kabĕh tan ana rinasa | 
ekraming badan tan osik | 
nuju ing lapal Sujadah | 
sunating imam nujudi || 

57. Wusing ngadĕg nuli rukuk | 
tungkuling kang bathuk sami | 
sipat dhĕngkul lĕrĕsira | 
palĕngkuking rukuk nĕnggih | 

kadya ĕlam ingkang awal 
iktidal adĕgirĕki || 

58. Abĕnĕr la-ulanipun | 
lan adĕge lĕngĕn kalih | 
tangan mĕgar marĕp keblat | 
mulya sujud sĕlĕh rai | 
tangan papak lawan sirah | 
kadi ĕlam ingkang akir || 

59. Alungguh suku tumimpuh | 
tangan tumumpang ing wĕntis | 
kadya eke lungguhira | 
antaraning sujud kalih | 
adĕge kunut apĕngal | 
sucining lesan matitis || 

60. Cĕtha ing wĕwacanipun | 
utama swarane bĕcik | 
sucining ati kalawan | 
mukaranahira wĕning | 
mĕngkono salat nugraha | 
kawase Sĕh Amongragi || 

61. (ng)Gĕnnira asalat Subuh | 
andungkap tahyat kang akir | 
trĕtib samya tumaninah | 
tan kasĕlan-sĕlan dening | 
tingkah sajabaning salat | 
nulya salam nganan ngering || 

62. Bakda salat lajĕngipun | 
pupujiyan langkung asri | 
adhikir rĕmpĕg arahab | 
wus dhikir andonga Sukril | 
tinumpa-tumpa utama | 

mrih manpangat ingkang muslim ]| 

63. Sawusnya pandonganipun | 

salawat salaman sami | 
uyĕl samya ngalap bĕrkah | 
marang Ki Sĕh Amongragi | 
santri sadaya wus bubar | 
samya mudhun saking masjid || 

64. Sang wirya kalih kang kantun | 

tĕpakur suhul ing dhikir | 
tanjĕh ing panaulpana | 

tan kalingan wus kalingling | 
linglung pagut kĕjumbuhan | 
loro-loroning ngatunggal || 

65. Tan pae paesanipun | 
kawula kalawan Gusti I 


< Serat Centhini Jilid 05 - Halaman : 182 > 


nĕng sajroning kaĕnĕngan | 
ĕnĕnge onĕng kang ĕning | 
paworing tunggal kaanan | 
ana-ananing pribadi || 

66. Dĕnnira suhul bakda wus | 
pajar byar Hyang Arka mijil | 
lajĕng wĕktu tangat Loka | 
akasut ing pangabĕkti | 

Loka ing rolas rĕkangat | 
nĕm salam sampun barĕsih || 

67. Mangkana sabakdanipun | 
sasalaman lan kang rayi | 

Jayĕngwĕsthi aturira | 
kados sadalu tan guling | 

Amongraga lon lingira | 
inggih pikantuk sakĕdhik || 

68. Pan alayap ing alungguh | 

gumujĕng Ki Jayĕngwĕsthi | 

sarya ngling Nuripin sira | 
timbalana Jayĕngragi | 
kang liningan sigra mentar | 
nulya Ni Turida prapti || 

69. Anampa dhadharan ngayun | 

pateyan lan wedang kopi | 
lĕmpĕng bang juwadah jĕnang | 
puthu-mayang lan surabi | 
ledre isĕn palĕrĕt sat | 
carabikang abang putih || 

70. Lĕmpĕr lan sĕmar-tinandhu | 
bakaran pisang matĕng-wit | 
gĕmblong ulam bĕbakaran | 
dhĕndhĕng gĕpukan sinapit | 
yata Jĕyĕngraga prapta | 
atur salam angabĕkti || 

71. Nulya kang rayi tumutur | 
angirid rampadan asri | 
kang raka ngling iku apa | 

(m)bok-ipe kang sirairid | 

Nikĕn Rarasati turnya | 

saos dhahar mumpung enjing || 

72. Kang raka gumujĕng muwus | 
lah ladĕkna marang ngarsi | 

Nikĕn Turida agĕpah | 

sĕkul ulame rinakit | 
sinarĕng laladĕnira | 
sĕkul jajanan mawarni || 

73. Sinaosakĕn ing ngayun | 
dhadharan pinire marik | 
tinata kang sĕkul ulam | 
liwĕt angĕt sĕkul-gurih | 
lĕmbaran lan pindhang tambra | 
opor bĕbĕk bĕsngĕk pitik || 

74. Myang pepesan tambra palung | 
bothok jambal lawan masin | 
pal puk abon susujĕnan | 
dhĕndhĕng age srundĕng ragi | 
sambĕl lethok lan lalaban | 
lombok kĕncĕng lawan pĕtis || 

75. Cĕrubuk kĕrupuk-tĕrung | 
wus tata dĕnnya sĕsaji | 

matur sampun mring kang raka | 

Jĕngwĕsthi ngaturi wijik | 
kĕmbul ngawirya titiga | 
wus sira tuturuh wijik || 

76. Wus lĕkas nadhah tĕtĕlu | 
sami pakantuk ngabukti | 

Jayĕngraga kokoh nadhah | 
kang raka anggung anglirik | 
sinamun dhahar ulam | 
panadhahe Amongragi || 

77. Asĕngkut ragi pikantuk | 
lawan sabĕne kĕh iki | 
kĕpĕlipun sawidara | 
pinidih kongsi angintip | 
sarwi tamban dĕnnya nadhah | 
pĕmamahira aririh || 

78. Karsa mĕratani lawuh | 
nyapisan ukur nyasuwir | 
yĕn ulam tan mawi sĕga | 
yĕn sĕkul tan mawi daging | 
sabĕn dhahar sapulukan | 
gutuk pit atob kikinthil || 

79. Kantun sakĕpĕl adangu | 
kinĕpĕl kewala nganti | 
nganti mring rayi kalihnya | 
pikantuk dĕnnira bukti | 
dhasar sadaya tan nendra | 

Jangwĕsthi micarĕng ati || 

80. Iku drĕmba drĕmbanipun | 
dene gĕlĕm maratani | 
angambil kang ulam-ulam | 
nyajimpit lir wong icip-icip | 
krowaking sĕkul samana | 

sabithining bocah bayi 


81. Atobe bae (n)dhĕrudhut | 
wit muluk atob ping kalih | 
tyasira karaos lĕpat | 

duk kĕmbul kalih kang ĕstri | 

Ki Amongraga tan rĕna | 
mangkana osiking galih || 

82. Wasana alon umatur | 
sumangga ingkang dumugi | 

Mongraga nauri sabda | 
inggih yayi wus dumugi | 
anulya samya wijikan | 
ambĕng linorod cinarik || 

83. Sĕkul lorodan wus dinum | 
wĕrata jalu lan ĕstri | 

Jamal Jamil tinuwukan | 
pan Nuripin Jalalodin | 
dhĕdharan tinata ngarsa | 
wĕtah pan dĕrĕng dinimik |] 

84. Jayĕngwĕsthi lon umatur | 
sumangga punika manis | 

Amongraga lon lingira | 
atobe dadya pangarsi | 
inggih sangĕt ing panrima | 
mung wedang satĕngah cangkir || 

85. Jayĕngwĕsthi mundhut timun | 
watang mung sairis tipis | 

lah ta payo Jayĕngraga | 
mara sunbadhe sirĕki | 
badhe kang abot kewala | 
juwadah jĕnang surabi || 

86. Kang rayi suka gumuyu | 
inggih pan amung surabi | 
kang raka ngling jarku apa | 
kĕna tĕmĕn dĕnaranni | 
anutug dhahar nyamikan | 
yata ingkang rayi kalih || 

87. Jayĕngwĕsthi lon umatur | 
mring raka Sĕh Amongraga | 
paran ing ngarsa paduka | 
punapa nuntĕn apanggih | 
inggih kalawan (n)jĕng rama | 

Amongraga mojar aris || 

88. Kewala dhatĕng anurut | 
punapa kang karsa inggih | 
yĕn ĕstu pinanggihĕna | 
lan ramanta sunumiring | 

yĕn kinĕn kĕndĕl sumangga | 
ing rĕhira sunturuti || 

89. Jayĕngwĕsthi lon umatur | 
inggih prayogi pinanggih | 
dhumatĕng kiyai bapa | 
mila kang wau turmami | 

yĕn tuwan kasora mring wang | 
pĕsthi pun-andhĕg nĕng ngriki || 

Jilid 5 - Kaca : 142 

90. Lan (n)jĕng rama yĕktinipun | 
mangke tĕmah awakmami | 
kasor lan tuwan atĕmah | 
lajĕng ganjar ngĕlmu gaib | 
dadya mangke raganingwang | 
mring paduka wus ambalik || 

91. Pambadhe kulangge sawung | 
mĕnggah mring rama (n)jĕng kyai | 
gumuyu Sĕh Amongraga | 

tan anĕdya awakmami | 
mring (n)jĕng kyai amungsuha | 
nĕdya (ng)guru yĕn marĕngi || 

92. Kadarmanira kang wau | 
marma nis prapta ing riki | 
wus kasĕdyĕng puruita | 
dhumatĕng ramanta nĕnggih | 
ngrasĕhkĕn ngĕlmu kang nyata | 
gumujĕng Ki Jayĕngwĕsthi || 

93. Sarya ris dĕnnira matur | 
katurna ngong atur uning | 
inggih dhatĕng kangjĕng rama | 
yatenggal dĕnnya lumaris | 

Jayĕngwĕsthi Jayĕngraga | 
kĕtiga santri Nuripin [| 

94. Sĕh Amongraga kang kantun | 
nahĕn ta ingkang lumaris | 
kocapa kang anĕng langgar | 
kang lagya mumulang santri | 
sira Ki Bayi Panutra | 

duk lĕnggah nĕng masjid alit |[ 

95. Mumulang ing para putu | 
miwah kaponakan sami | 

tan wontĕn santri kang liyan | 
dene santri anggung sami | 
ngaji anĕng masjid bĕsar | 
ingkang mulang para kĕtib || 

96. Tuwin santri agung-agung [ 
pra samya ngrasĕhkĕn ngĕlmi | 

nĕnggih lawan kancanira | 

nahĕn ta Kiyai Bayi | 

lan kang garwa sami mulang | 

Kur'an atanapi Tĕpsir || 

97. Marang para anak putu | 

tan wontĕn kang alyan santri | 

Tambangraras tumut mulang | 
sinjange cawĕni putih | 
kĕmbĕne gadhung walaka | 
rasukan sĕmbagi kuning || 

98. Kalpikĕng kalih amurub | 
samya barleyan nĕng jĕnthik | 
asĕngkang cĕmĕng kewala | 
barleyan panunggul sami | 
gumĕbyar anĕng wadana | 
kadya mĕthotĕna galih || 

353 Mĕgatruh 

1. Sĕrawungan lan Kĕn Raras cahyanipun | 
nĕng wadana ling sisiring | 

lan sorote netra barung | 
kuwung rĕbut paran sami | 
buburon aliru ĕnggon || 

Jilid 5 - Kaca : 143 

2. Tangĕh lamun rinĕngga kusuma ayu | 
tuhu musthikaning bumi | 

jatmika antĕng aruruh | 
graitĕng sĕmu awingit | 
dhasar wus limpat ing kawroh || 

3. Nanging tĕbih sang rĕtna ningali kakung | 
nĕnggih wit dĕnnira saking | 
subrangta karĕm ing ngĕlmu | 
ngupaya kakung prayogi | 

ingkang wus putus ing kawroh || 

4. Lan nĕngĕnkĕn sang dyah wirasating kakung | 
ing rapli lawan maknawi | 

marma nguni akĕh rawuh | 

satriya para ngulami | 

sang dyah myat tan wontĕn condhong || 

5. Saking dening tan kalbĕng wirasatipun | 
kang kenging dipun-gondhĕli | 

ing awal lan akiripun | 
sang dyah langkung apiknĕki | 
nging gawat tan ana wĕroh || 

6. Gawatira sajroning tyas karsanipun | 
besuk ingsun karsa laki | 
manawa wontĕn wong kakung | 
gung kang ngĕlmu sih ing ĕstri | 


< Serat Centhini Jilid 05 - Halaman : 187 > 


kang tan karĕm mring wong wadon || 

7. Nikĕn rara yĕn ningali mring wong kakung | 
kadya ningali wong baring | 

wa-ewa sukĕr andulu | 

pangraose kadya najis | 

sĕngit mring wong lanang dhayoh || 

8. Lamun maring sĕntana myang kang wus wawuh | 
lir ningali rare bĕnthik | 

tan mantra-mantra salĕmut | 
jroning sare nora ngimpi | 
sajĕge duk maksih beyong || 

9. Kongsi mendra-mendra malah lungse sĕpuh | 
tan ana birainĕki | 

mung birai maring ngĕlmu | 
bantase mring Dalil Kadis | 
paham ing Kur'an kinaot || 

10. Pan wus inggil sang rara pangraosipun | 
ngungkuli kang rayi kalih | 

ngaji Tĕpsir agung-agung | 

Tĕpsir Bahwi-baelawi | 

Jalalĕn murat wus awroh || 

11. Lawan kitab gĕng-agĕng sampun kacukup | 
tan ana bab kang kalĕmpit | 

ngungkuli kaum pangulu | 
pambudining Dalil Kadis | 
lapal makna murat raos || 

12. Sabobote ĕstri pan sampun linuhung | 
nanging tan kawĕntar ahli | 

sabab tan watak (n)dĕdarus | 
mring kaum myang santri-santri | 
ukur mring kang rayi karo || 

Jilid 5 - Kaca : 144 

13. Asring kandhih kang rayi ing kawruhipun | 
jomblahe madlul lan Dalil | 

Ijĕmak Kiyas wus putus | 
nanging raosing kang galih | 
tyasnya kadho dĕrĕng manggon || 

14. Mung cĕcandhang manawa na sin Hyang Agung | 
pinaring guru kang yĕkti | 

ingumpĕd datan kawuwus | 

sangĕt dĕnnira akunci | 

mung pasrah marang Hyang Manon || 

15. Nadyan ibu tuwin rama datan wĕruh | 
nĕnggih kang basa puniki | 

ing karsane sang dyah ayu | 
kalangkung dĕnnira wingit | 

(ng)gyan nutupi tan mĕrojol || 

16. Marma ingkang rama kĕlangkung angugung | 
dhasar putrĕstri sawiji | 

wasis sabarang ing kawruh | 
yata samana Ki Bayi | 
kagyat wau dĕnnira non || 

17. Duk praptaning kang putra kalih nĕng ngayun | 

Jayĕngraga Jayĕngwĕsthi | 

anulya sinapa gupuh | 

ana karyanira kalih | 

gati praptĕng ngarsaningong || 

18. Ingkang putra tur sĕmbah alon umatur | 
kawula atur udani | 

ing jawi wontĕn tĕtamu | 
arsa marak tuwan inggih ] 
dalu sipĕng wismaningong || 

19. Santri tĕbih saking Karang wismanipun | 
taruna langkung apĕkik | 

jatmika wingit asĕmu | 
cahyanya amindha sasi | 
ing pandugiulun kados || 

20. Dede wijiling ngalit katarĕng sĕmu | 
manis tĕmbunge matitis | 
kawistarĕng tindak tanduk | 
mĕsĕm sira Kyai Bayi | 

myarsa ture putra karo || 

21. Yĕn mangkana timbalana ngarsaningsun | 
pan ingsun arsa udani | 

warnane kang sira gunggung | 

lan apa ing mau ratri | 

wus kabrengkal ingkang kawroh || 

22. Kothonge lan anane ing isĕnipun | 
kang putra matur wot-sari | 
sampun kaculik ing dalu | 

lan amba taksih pradondi | 
dĕrĕng wontĕn ingkang kawon || 

Jilid 5 - Kaca : 145 

23. Ulun lan ing ngrika taksih salang surup | 

Ki Bayi gumuyu (m)bĕlik | 

apa tan ko(k)-culik iku | 
iya bangsa ingkang iki | 
pupungkasan kang saking ngong || 

24. Ingkang putra nĕmbah aris aturipun | 
pan kawula bĕbĕr nanging | 

ing ngrika pan botĕn ayun | 
ingaran taksih atĕbih | 


< Serat Centhini Jilid 05 - Halaman : 189 > 


winastan limbang kemawon 


25. Kang akarya punika pundi (ng)gĕnnipun | 
lan malĕbĕt kang nĕng langit | 

inggih pintĕn cacahipun | 
amba pan dĕrĕng udani | 
tuwan dĕrĕng mulang ingong || 

26. Mila amba tinakĕnan mingak-minguk | 
kang rama gumuyu malih | 

sarĕng miyarsa turipun | 
wusana ngandika aris | 
basakĕna sira karo || 

27. Tĕka kĕgawokan basa kang puniku | 
sunduga dhayohirĕki | 
gĕgamane iya namung | 

kang binuntĕl saking Kawis | 
kinarya mĕdĕni cebong || 

28. Ingkang putra kalih aris aturipun | 
paduka dĕn-ngati-ati | 
mĕmĕdosi ingkang tamu | 

yĕn kasor ngisin-isini | 
paduka pan sampun kalok || 

29. Satĕmahe kasor mring santri angunthul | 
mindhak nawarkĕn kang wingking | 
kang rama angling gumuyu | 

tuturmu dhayohirĕki | 
sadurunge ingsun wĕroh || 

30. Ĕmbuh kasor ingong lawan unggulipun | 
ing tyasingong lĕgawa sih | 

yĕn unggul sun lila muruk | 
lamun kasor ngong minta sih | 
raosing tyas anĕrontong || 

31. Akĕh tamu kang brĕngga rowa ing kawruh | 
tan nĕdya ingsun praduli | 

sĕmuning dhayoh rumujuk | 
payo timbalana aglis | 
manira pan arsa wĕroh || 

32. Nikĕn Rara Tambangraras nambung wuwus 
ngandika marang kang rayi | 

thole dhayohira iku | 
tĕkane marene yayi | 
apa dhasar (m)barang obrol || 


31 Sĕh Amongraga kasowanakĕn dhatĕng Ki Bayi Panurta ingkang pinuju 
wontĕn ing langgar mucal ngaos; putra putrinipun Nikĕn Tambangraras 
ingkang sulistya rinĕngga ing busana, nanging tĕbih dhatĕng priya, ugi mucal 
ngaos ing langgar wau. Bapa tuwin putra putri sami dĕrĕng pitados dhatĕng 
kalangkunganipun Sĕh Amongraga sanadyan santri asal Karang ing tanah 

Bantĕn. 

Ki Bayi Panurta manggihi Sĕh Amongraga. Nyai Malarsih garwanipun Ki 
Bayi kadhawuhan tumut manggihi tamu wau. 

Nikĕn Tambangraras nginjĕn saking sawingkinging gĕbyog, sumĕrap tamu 
ingkang susila anoraga angrĕsĕpakĕn, ing batos kapranan, kados-kados 
sandika nglampahi dados jatukramanipun. ... 
kaca 146-148 


Jilid 5 - Kaca : 146 

353 Mĕgatruh 

33. Lakar arsa ngayoni jĕng rama iku | 
dupĕh-dupĕh santri Kawis | 
paran tan adol pangrungu | 

yĕn (n)jĕng rama kalok saking | 
ing tanah kang adoh-adoh || 

34. Liwat saking kumaki kang prapta itu | 
kang rayi umatur aris | 
kakangbok sayĕktosipun | 

botĕn anggunggung wakmami | 
sayĕktinipun kakangbok || 

35. Kula kangbok mring tĕtamu sampun kĕthur | 
tan kenging dipunĕtohi | 

punika upaminipun | 
pun adhi kĕlawan mami | 
sami ambĕnce kemawon || 

36. Sayĕktose iba ta ing kathahipun | 
ngulama kang praptĕng ngriki | 
pungkas dening kula sampun | 
tan susah kunjuk kiyai | 

pan punika raganingong || 

37. Ngraos kasor marmĕnggal ngaturi wĕruh | 
dhatĕng ing rama (ng)jĕng kyai | 
mĕsĕm kang raka sang ayu | 

ana karasa ing ngati | 
myarsa ture yayi karo || 

38. Sajroning tyas baya-a ageya wĕruh | 
paranta warnanirĕki | 

ingkang ambĕbarang ngĕlmu | 
kang rama angatag malih | 
marang ingkang putra karo || 

39. Payo enggal timbalana ngarsaningsun | 
trĕngginas kang putra kalih | 

tan na dangu nulya pangguh | 

Amongraga dĕndhawuhi | 
ingandikan rama gupoh || 

40. Yata enggal Sĕh Amongraga tut pungkur | 
wau ta Kiyai Bayi | 

maksih lĕnggah ngĕmpĕr tajug | 

anak putu ingkang ngaji | 
wus kinĕn bubar gumuroh || 

41. Nikĕn rara malbĕng wisma lan kang ibu | 
ngrakit sĕdhah woh lan malih | 
sadhiya sugatanipun | 

yata Amongraga prapti | 
ingirid kang putra karo || 

42. sarĕng prapta Ki Bayi kurmat tumurun | 
ngurmati kang wau prapti | 
kasmaran tumrap ing tamu | 

ing solah jatmika wingit | 
lan cahyanipun mancorong || 

Jilid 5 - Kaca : 147 

354 Asmaradana 

1. Sĕh Amongraga nulya glis | 
tur sĕmbah angaras-pada | 

Bayi Panurta ge-age | 

(ng)gĕnnira anyandhak asta | 
sigra binĕkta lĕnggah | 

wus tata dĕnnira lungguh | 
putra kalih jajarira || 

2. Ki Bayi rĕsĕp ing galih | 
ningali tĕtamunira | 
jatmika wingit sĕmune | 
pan ora angumbar tingal | 
tumungkul dĕnnya lĕnggah | 

Ki Bayi awlas andulu | 
angartika jroning nala || 

3. Wong iki sĕmune lantip | 
nanging tan kĕtarĕng netra | 
awadi ing pasĕmone | 
sunwĕtara ing duduga | 
dudu wong padarakan | 
pantĕs wijiling amĕngku | 
solahbawane katara || 

4. Tĕka mangkana ing galih | 
dangune dĕnnya amawas | 
wusana ngandika alon | 
anak teja sulaksana | 
ujare santri Karang | 

apa ta Karang ing dhusun | 
apa Karang Kaagĕngan || 

5. Tur sĕmbah kang sinung angling | 
yĕktos Karang Kaagĕngan | 
nanging santri lit kemawon | 
marmamba marĕg ing tuwan | 
sumĕdya puruita | 

arsa angrasĕhkĕn ngilmu | 

saking ing ribĕtkawula 


6. Tiyang sĕpuh anilari | 

ing ngĕlmu kasĕlak pĕjah | 
dĕrĕng uninga surupe | 
duk nĕng Karang pan kawula | 
takĕn kang wus utama | 
tuwin dhatĕng kyai guru | 
manah amba dĕrĕng padhang || 

7. Marmamba anumpal-kĕli | 
sowan dhatĕng ing paduka | 

Ki Bayi (ng)guguk guyune | 
sarĕng miyarsa turira | 

aris wijiling sabda | 

dene ing Karang ta kulup | 

ĕnggonne wong kang utama || 

8. Kawula malih wakmami | 
iya lamun kadugiya | 
kajaba tungtunan bae | 
pirabara yĕn pun bapa | 
bisa amadhangĕna | 

ing ruwĕde tyasirĕku | 
langkung saking bĕgjanira || 

9. Nuwun ingkang sinung angling | 

Ki Bayi sigra angatak | 

mring santri Luci pan kinĕn | 
amanggil ing rabinira | 
lan samĕktaning gantyan | 
trĕngginas ingkang ingutus | 
malbĕng wisma wus apanggya || 

Jilid 5 - Kaca : 148 

10. Lan garwa wus dĕndhawuhi | 
mring santri Luci trĕngginas | 

Luci ambĕkta gantĕnne | 
sapraptaning masjid lĕnggah | 
anĕng keringing raka | 
gantyanira apan sampun | 
sinaosakĕn ing ngarsa || 

11. Ki Bayi wacanĕng rabi | 
nyai sira bagĕkĕna | 
mring anakingong akiye | 
sangĕt arĕsĕp tumingal | 
marang atmajanira | 
mĕh uga ingsun andulu | 
lawan karo anakira || 

12. Kang garwa angancarani | 
anak andika ngaturan | 
pan inggih ing sarawuhe | 

Mongraga nuwun turira | 

langkung kalinggamurda | 
saking sih ingkang dhumawuh | 
anampar ing kawlasarsa || 

13. Lir pinĕthot ingkang galih | 
sira (m)bok Bayi Panurta | 
srĕng miyarsa ature | 
manahira gogolongan | 
kĕdadak trĕsnanira | 

ya (ng)gĕn rĕrasan dangu | 
kocapa Kĕn Tambangraras || 

14. Adangu dĕnnira ngintip | 
anĕng gribiging pandhapa | 
kang nĕng nglanggar nglela bae | 
katon salir solahira | 

yata kusuma rara | 

ana karasa ing kalbu | 

kaya wus karsaning Sukma || 

15. Yĕn badhe ajatukrami | 
yata dyah osiking nala | 
dene amĕncĕs wong kiye | 
pasang sĕmune pasaja | 
bĕnĕr riningsun samya | 
pangalĕme mring wong iku | 
ki dalĕm kang lagi prapta || 

16. Angĕntĕk tĕmĕn wong iki | 
pirasate tan angetang | 
ingong tĕtĕdha ki dhayoh | 
nglĕgakna galihe rama | 
mugi rama tulusa | 

asihe ing dalĕm iku | 
ingkang sĕmune jatmika || 

17. Pirabarane tan ugi | 

ana sih ganjaraning Hyang | 
raganingong salawase | 
sakĕh ingkang sami prapta | 
angguguyu maring wang | 
tyasingsun nora salugud | 
tan pisan niyata krama || 

18. Mung (n)dulu ki dalĕm iki | 
gĕmpal raosing wardaya | 
upamane raganingong | 
tinari pinaringĕna | 
marang ki dalĕm ika | 
pirabarane katĕngsun | 
yĕn purun anglakonana || 

19. Tĕka mangkana jro ati | 
sang rara angĕmu waspa | 
dadya rongĕh sasolahe | 

samitane palaling Hyang | 
marang Kĕn Tambangraras 
jodho ngawal ngakiripun | 
yata kang eca pinarak || 


32 Sasampunipun sami solat lan dhahar kĕmbul, Ki Bayi Panurta rĕraosan bab 
ngĕlmu kalihan Sĕh Amongraga. Bab curiga manjing rangka; rangka manjing 
curiga; wardinipun malaekat, nabi, wali, mukmin kas, cahya, mukjijat 
mangunah, kramat sadaya wontĕn ing badan. 

Ki Bayi Panurta kawĕjang dening Sĕh Amongraga bab gaibipun Gusti Allah 
saengga padhang tarawangan manahipun, paham sawarnining alam: kamil, 
misal, ajĕsan, alam arwah. Ki Bayi Panurta rumaos kaluhuran dening Sĕh 
Amongraga saengga nangis sĕsĕnggukan. Sadaya wĕjangan botĕn kenging 
tumrap Nyi Malarsih, semahipun Ki Bayi. Nikĕn Tambangraras tuwin 
ibunipun sarta cĕthi abdinipun wasta Cĕnthini sami nginjĕn, mila sumĕrap 
sadaya lampah-lampahing wĕjangan. ... 
kaca 162-165 


Jilid 5 - Kaca : 149 

20. Nĕng langgar yata Ki Bayi | 
angatak ing rabinira | 

nyai dene kongsi kasĕp | 
apa nora kasugata | 
kang garwa aturira | 
inggih sadangune sampun | 
ngantosi kang pangandika || 

21. Bayi Panurta nganthuki | 
ni rubiyah sigra mentar | 
maring wisma ngrakit age | 
sawarnine kang sugata | 
sĕkul ulam nyamikan | 
mawarna ulamanipun | 
tumrap nĕng piring rampadan || 

22. Dhaharan mawarni-warni | 
nĕng piring jĕpun lancaran | 
samĕkta nĕng jodhang warĕng | 
kang putra Kĕn Tambangraras | 
wau tumut anata | 

wusnya winĕdalkĕn gupuh | 
santri Luci kang ngrarampa || 

23. Kalawan santri Nuripin | 
sapraptaning anĕng langgar | 
pan lajĕng sinaosake | 
sĕkul pĕthak las wĕtahan | 
nĕng panjang giri pradan | 
jangan kluwih siptanipun | 
kinĕla asĕm pĕdhĕsan || 

24. Bĕtutu bĕsĕngĕk pitik | 
dhĕndhĕng gĕpukan gorĕngan | 
ĕmpal ragi dhĕndhĕng age | 
dhĕndhĕng panjĕn lan sujĕnan | 

babad galĕng sĕrĕgan | 

por bĕbĕk pĕs-pĕsan palung | 

rĕmpah sidhat bothok jambal || 

25. Gorĕngan kathik gulathik | 
lidhah ati lawan limpa | 
brongkos lan sambĕl-gorĕnge 
sambĕl-kĕmiri lan kacang | 
tur gadhon caplok dadar | 
abon lan kĕrupuk-tĕrung | 
lombok kĕncĕng pĕtis banyar | 

26. Lalahan kacang kĕrai | 
terong kĕcipir lan kara | 
kunci lĕmpuyang tĕmu poh | 
wus samĕkta anĕng ngarsa | 
sira Bayi Panurta | 

nulya nyarakkĕn mring tamu | 
anuwun kang sinung ujar || 

27. Nulya lĕkas awawanting | 
dhahar akĕmbul wong tiga | 

Ki Bayi saambĕng dhewe | 
gadhah lawan ingkang garwa | 
nutug dĕnnira dhahar | 
Mongraga kapĕksa tuwuk | 
ngecani sarak mamĕt tyas || 

28. Akokoh jangan sakĕdhik | 
imbuh sĕkul sakaluwak | 
adangu dĕn onjot-onjot | 

tan dhahar ulam mung jangan 
kewala lan lalaban | 
tĕmu poh sadangunipun | 
angantu dĕnnya luwaran || 

29. Angampĕt atobe ririh | 

Ki Bayi micarĕng nala | 
wong iki apa dhasare | 
apa gawe samudana | 
pasang sĕmune wanda | 

tan duwe watak kumlungkung 
gajĕg watake prasaja || 

30. Nora mangan kĕlah-kĕlih | 
mung jangan kang kinokohan 
kalonge sĕga sapungge | 
kaya wus lantih nastapa | 
yata dĕnnira dhahar | 

wus nutug linorot gupuh | 
pinaringkĕn panakawan || 

31. Nulya dhadharan mangarsi | 
pisang mas samangka jingga | 


Jilid 5 - Kaca : 150 

jambu bang putih jruk kĕprok | 
pĕlĕm salak lan rambutan | 
manggis kalawan duryan | 
kang nangka kapundhung dhuku | 
srikaya juwadah jĕnang || 

32. Kĕtan-kolak lawan pipis | 
tuban bantalan sĕmpurna | 
randhakĕli kĕci lĕmĕt | 
lĕmpĕr pasung tape mayang | 
ĕbrĕm cucur rĕngginang | 
mĕndut lan sĕmar-tinandhu | 
cariping tumpĕng walangan || 

33. Wus tata kĕbĕg nĕng ngarsi | 

Ki Bayi lon anglingira | 
payo anggĕr saanane | 
supaya dadya pangusap | 
aywa ataha-taha | 

kang liningan matur nuwun | 
kapundhi ingkang pasihan || 

34. Ki bayi ngandika malih | 
marang putra kalihira | 
sirĕku dadak lir dhayoh | 
amiwitana dhaharan | 
tĕpa-tĕpa anĕng wang | 
yĕn lagya tĕmbene mĕtu | 
misih wigih duga-duga || 

35. Kang putra gupuh nyarani | 
sumangga punika kakang | 
sihipun ramanta mangke | 
sĕdyaningsun kapasuka | 
lĕgawĕng tyas sih marma | 

Mongraga nor-raga muwus | 
pan inggih yayi sumangga || 

36. Ki Bayi gumujĕng sarwi | 

amundhut satunggil jĕram | 

ginĕlkah dhinahar age | 
nulya sami sarĕng ngalap | 
nyamikan sasĕnĕngira | 

Amongraga mundhut dhuku | 
satunggal thil pinalĕkah || 

37. Dhinahar kalangkung ririh | 

anulya ki Jayĕngraga | 
mundhut kĕtan kolak kokoh | 

Jayĕngwĕsthi mĕsĕm mulat | 
ingkang rayi alatah | 

kang rama gumujĕng muwus | 
punapi kang sira sabda || 

38. Umatur Ki Jayĕngwĕsthi | 
putra paduka Jĕngraga | 
pan kenging kawula pĕthĕk | 
dĕnnya nadhah kĕtan kolak | 
kang rama angandika | 

pan cilik mula adhimu | 
doyanane kĕtan kolak || 

39. Tan wun dĕnnya mĕmanuhi | 
nutug sĕsambĕn nyamikan | 
yata wus manjing wĕktune | 

Lohor pan samya asalat | 

Ki Bayi dadya iman | 
sadayanya samya makmum | 
Malarsih lan putranira || 

40. Tambangraras lawan cĕthi | 

Cĕnthini Sumbaling miwah | 
ingkang makmum sadayane | 
wus antara dĕnnya salat | 
paragat bakdanira | 
sĕsalaman sadaya wus | 

kang makmum mudhun mangandhap 

41. Sang wirya wangsul (ng)gyan malih | 
anĕng surambine langgar | 

dharan maksih pĕpak andhĕr | 
kang kalong wus sinulaman | 
anyatur batal karam | 
myang riba sunat lan pĕrlu | 
cĕngkah pakon kang rinasan || 

42. Mangkana sadangunĕki | 
sinambi dhahar nyamikan | 
andungkap wĕktu Asar-e | 
nulya samya asĕmbahyang | 
tan owah makmumira | 

ing wĕktu Ngasar bakda wus | 
sira Ki Bayi Panurta || 

43. Mudhun saking langgar aris | 
sarwi alon angandika | 
dĕnpadha tanak lungguhe | 
sunarsa siram sadhela | 
putra matur nor-raga | 

nulya kundur mring wisma gung | 

Ki Bayi sawusnya siram || 

44. Nimbali garwanirĕki | 
pinarak anĕng jĕrambah | 
sarta putranira Nikĕn | 

Tambangraras anĕng ngarsa | 

Ki Bayi lon lingira | 

kae santri kang mĕrtamu | 

dhayohmu Ki Amongraga 

45. Sadangune suntingali | 
pasang sĕmune jatmika | 
awĕnĕs wĕning sĕnĕnne | 
salamine ngong tamiyan | 
santri kang wus utama | 
tan kadyĕki lĕgawĕngsun | 
cipta lir (ng)gyan ngong ayoga || 

46. Sukur yĕn sayĕkti inggih | 
ngĕlmune wus surup ing kak | 
lir tuture nakmu karo | 
nadyan nora mangkonoa | 
sun calonni ngulama | 

Ni Malarsih lon umatur | 
inggih dhatĕng kasinggihan || 

47. Ing sĕmu samya maguti | 
kang putra ibu lan rama | 
mapan tunggil kalĕthĕke | 
kalawan tyas tan kawĕdhar | 
andhĕdhĕr pan anĕdha | 
dhaupe dhĕdhayohipun | 
sathithik dadya dhadhakan || 

48. Tĕka mangkana ciptĕki | 

Ki Bayi malih ngandika | 
mĕngko olaha kang adĕn | 
ulam lawan pĕpanganan | 
nora dumĕh yĕn kathah | 
sathithik yĕn sarwa luhung | 
dhayohmu iki utama || 

49. Kaya wijining amukti | 
ati-atinĕn kang sarwa | 
prayoga pasugatane | 

Malarsih matur sandika | 
mangkana wayahira | 

kang surya wus tunggang gunung | 

Ki Bayi wangsul mring langgar |] 

50. Wanci manjing wĕktu Mahrib | 
lajĕng sami minggah salat | 

Nuripin Jamal Jamile | 

Jalalodin Luci samya | 
amĕndhĕt toya kadas | 

santri Luci kang adan wus | 
sadaya samya asunat || 

51. Ni rubiyah makmum sami | 
lan kang putra Tambangraras | 
ana ing gandhok masjide | 

lĕt wrana kajang jĕjĕdan | 

kang lĕr pawĕstrinira | 
cĕthi Cĕnthini tan kantun | 

Sumbaling myang pra wadonan || 

52. Cĕnthini tan kĕna tĕbih | 
langkung karĕm ing agama | 
marma dyah langkung gĕng sihe | 
mring (m)bok Cĕnthini wit nunggal | 
ing budi pakarĕman | 

tan kĕna sah siyang dalu | 
wusnya sami kang asunat || 

53. Manjing kinĕn angamati | 

Ki Bayi kang dadya imam | 
ngangkat pĕrlu usalline | 
tibaning takbir asantak | 
wus usalli sadaya | 

pan ilhar pamaosipun | 

Patekah sajak Bintara || 

54. Groal-graul angimami | 
sawuse Patekah maca | 
pan surat Kulyakayu-ne | 
kang akir wusing Patekah | 
pan surat Idaja-a | 
dumugi ing bakdanipun | 
iptitah lajĕng pujiyan || 

55. Wus pupuji lajĕng dhikir | 

wus dhikir donga Rajukna | 

anumpa donga Sukur-e | 
anasib Ki Jayĕngraga | 
swara landhung angĕmbat | 
buntas lĕga pan anglangut | 
kang amin-amin ya Allah || 

56. Wus bakda pĕrluning Mahrib | 

samya sunat bakdiyatan | 

Ki Bayi Amongraga-ne | 

Jayĕngwĕsthi Jayĕngraga | 
nanjĕhkĕn sunatira | 
wabinĕm rĕkangatipun | 
tri salam tapakur ing Hyang || 

57. Asujud takrub ing Widi | 

poting Mahrib manjing Isa | 

kinĕn angadani mangke | 

nulya adan yat acatan | 

Nuripin Jamil Jamal | 

Jalalodin Luci pan wus | 
wong lilima sarĕng adan || 

58. Wusnya sunat sadayĕki | 

Ki Bayi lon anglingira | 

marang Amongraga kinĕn | 
angimami pĕrlu Ngisa | 
ĕh anak Amongraga | 
majuwa ngimami pĕrlu | 
gĕnti sun makmum kewala || 

59. Amongraga nuwun ajrih | 
ngling aris aywa sumĕlang | 
sun kalilani dhĕwĕke | 
wusana matur sandika | 
lajĕng Sĕh Amongraga | 
ngimami angangkat pĕrlu | 
usallinira pasekat || 

60. Usalli parlan Ngisaki | 
arbanga rok-angatina | 
adha-an imaman kable | 
yatan lilahi tangala | 

Allahu akbar nulya | 
tasbih sarta wajahipun | 
patitis maca Patekah || 

61. Ĕmat kasare trampil | 
sakathahe kinawruhan | 
myang sastra kandĕl tipise | 
tetela tan musabiyat | 

jais wajib lajimnya | 
swaranira amlas-ayun | 
ngalĕp-alĕp angĕmandhang || 

62. Nuju kalimah walalin | 
tumĕmbĕl kandĕl ĕladnya | 
ngandhĕlong landhung ulone 
sĕdhĕng traping mukaranah | 
prĕnah gĕnah ing talak | 
sajak Yaman nganyut-anyut | 
ayat sawuse Patekah || 

63. Surat Jumngah awalnĕki | 
akire wusing Patekah | 
surat Munapĕk ayate | 
tĕrtib sarta tumaninah | 
karĕnan kang makmuman | 
sadaya tyase tawajuh | 
sukur nikmat dĕnnya salat || 

64. Wus antara takyat akir | 
asalami bakdanira | 
asarĕh pupujiyane | 
nulya dhikir napi isbat | 
arahab mrih sapangat | 
ing dhikirira wus suhud | 
bakda dhikir maca donga || 

65. Jayĕngraga kang nasibi | 
dhasar bĕsus ahli swara | 
angĕntul-ĕntul sajake | 
sawusnya donga sĕlawat | 
samya asĕsalaman | 
kumarubut sadaya wus | 
samya sunat bakda Ngisa || 

66. Nulya bubar kang makmumi | 
kantun sang para ngawirya | 
ngasutkĕn sunat wirite | 
bakda sunat trap wiritnya | 
isbandi satariyah | 

tajĕh ing suhul jus junun | 
sira Ki Sĕh Amongraga || 

67. Dĕnnira kasut ngantuni | 
dĕrĕng pot tĕpakurira | 
pana ing dalĕm layape | 
liyĕp marang kanyĕnyĕtan | 
tanpa padha wus kumplang | 
pagut ing tingal panahul | 
pantoging tyas kajumbuhan || 

68. Tan minangka minangkani | 
ing napi kĕlawan isbat | 
cĕngĕng linuwar ikrame | 
rasa-rasa yĕn luwara | 
saking sru kawimbuhan | 
ing rahmat nikmating kalbu | 
sakbakdaning wiritira || 

69. Nulya sujud tanasari | 
sujud takrub anĕlangsa | 
minta apura dosane | 
angiringakĕn bidĕngah | 
(ng)giwar saking maksiyat | 
nimpang ing tyas kang tĕkabur 
kibir angas mring Pangeran || 

70. Tobat nasoka sru tokit | 
waspanya drĕs marawayan | 
kalingling kaluputane | 
mangkana ikraling nala | 
mupit maring Pangeran | 
linairakĕn jroning takrub | 
kang muga Gusti Pangeran || 

71. Kang kuwasa ajumbuhi | 
kang latip ing kaelokan | 
dinohĕna amba mangke | 
ing cipta riya sumĕngah | 
kiparat ing sasama | 

ywa kasĕlan ing pandulu | 

pĕmandĕng amba ing Tuwan 


72. Mangkana sĕh Amongragi | 
wus purna dĕnnira kawas | 
lon anjunjung wadanane | 

wus muyĕng jaman mungayan | 
ya jaman kalumrahan | 
lumrah sajabaning wĕktu | 
iya jaman saban-saban || 

73. Wus bakda Sĕh Amongragi | 
nulya marĕg anĕng ngarsa | 
mingsĕr kang rayi kalihe | 
wus tata dĕnnira lĕnggah | 

Ki Bayi angandika | 
mring Luci sira dĕn-gupuh | 
manira pundhutna sĕga || 

74. Mring nyaimu Ni Malarsih | 
kang liningan sigra mentar | 
pan sampun dhinawuhake | 

Nikĕn Malarsih agĕpah | 
anuding cĕthinira | 

Sumbaling Cĕnthini gupuh | 
samya anampa rampadan || 

75. Ni Malarsih anĕng ngarsi | 
sapraptanira ing langgar | 
kang bucu sinaosake | 
nĕng panjang giri pĕradan | 
rampadan piring lancaran | 
langking samya pradan luhung | 
ulamnya tan pati kathah || 

76. Pĕs-pĕsan tambra tĕngiri | 
bothok jambal mangut utak | 
bakaran angsalan klalĕn | 
basĕngĕk opor kambangan | 
masin ayam mĕnjangan | 
ragi ponjĕn ĕmpal duduh | 
dhĕndhĕng gĕpukan gorĕngan || 

77. Prit gangsir kathik gulathik | 
dhĕndhĕng age ati lidhah | 
srĕgan limpa rĕmpah gadhon | 
lombok kĕncĕng pĕtis banyar | 
cokak kĕlawan kecap | 
lalaban sĕmangka timun | 
tĕmu poh terong lan kacang || 

78. Sĕsambĕlan amĕpaki | 

Ki Bayi alon ngandika | 

lah payo wĕwanting anggĕr | 
nulya samya wiwijikan | 

Jayĕngwĕsthi Jayĕngraga | 
katri Sĕh Amongragĕku | 

Ki Bayi ambĕng piyambak || 

79. Dyan lĕkas samya abukti | 
pikantuk dĕnnira nadhah | 

Jĕngraga dhokoh akokoh | 
brongkosira anglĕnga | 
nĕmĕn lir buka siyam | 
winaratan ulamipun | 

Sĕh Mongraga dĕnnya nadhah || 

80. Kĕpĕl sawidara bungkik | 
mung pikantuk nĕm pulukan | 
pan gutuk kĕpĕl antobe | 
kantun sakĕpĕl angantak | 

-antak nganti luwarnya | 

Ki Bayi wruh ciptĕng kalbu | 
gya wijik aluwaran || 

81. Jayĕngraga mĕksih bukti | 
dĕnnya kokoh kĕtanggungan | 
kasĕsa luwaran mangke | 

Jayĕngwĕsthi mĕsĕm lingira | 

(m)bok kang alon kewala | 
ngĕngantĕni ywa kasusu | 
kang rayi gumujĕng nabda || 

82. Paduka ngling angĕntosi | 
ngĕntosi kĕndĕl kewala | 
namung botĕn wijik wae | 
kang raka ngling jĕr karosan | 
mĕnawi tĕlung buka | 

Ki Bayi gumujĕng muwus | 
dhimu iku cilik mula || 

83. Brongkos duduh dĕndoyani | 
dhĕk cilik bĕbĕde ilang | 
dĕnurubkĕn rĕmĕs brongkos | 
pan sarĕng gumujĕngira | 
mĕsĕm Ki Amongraga | 
nulya sami atuturuh | 
ambĕngira cinarikan || 

84. Pinaringakĕn pawingking | 

Jamal Jamil tinuwukan | 

Nuripin Jalalodine | 

Sumbaling Cĕnthini sigra | 
anglorodakĕn dhahar | 
wong kĕkalih sarĕng mundur | 
wangsul anampa dhadharan || 

85. Tinata Nikĕn Malarsih | 
ingkang kalong wus sinulam | 

< Serat Centhini Jilid 05 - Halaman : 204 > 


pĕpak sarwa adĕn-adĕn | 
wusnya anata dhadharan | 

Ni Malarsih liningan | 
kinĕn mundur ing wisma gung | 
nulya kundur maring wisma || 

86. Wusana wangsul aningit | 

lan kang putra Tambangraras | 
yata kang samya alungguh | 
sira Ki Bayi Panurta | 
lon wijiling wacana | 
murwani patakĕnipun | 
marang Ki Sĕh Amongraga || 

87. Sĕdhĕnge rĕrasan ngĕlmi | 
ing wanci asirĕp jalma | 
anak Mongraga yĕktine | 
ingkang dadi pĕrlunira | 
pĕpanggih lan pun bapa | 
lah mara wĕdalna gupuh | 
kang dadi sumĕlangira || 

88. Babing basa kang piningit | 
dununge ana lan ora | 
apan sayĕkti anane | 
curiga manjing warangka | 
warangka manjing marang | 
ing curiga balikipun | 

suksma manjing maring badan || 

89. Badan manjing ing suksmĕki | 
lan cacahe malaekat | 

Nabi Wali ing cacahe | 
apa iku anakingwong | 
kang dadi rubĕdira | 
pira-barane nakingsun | 
yĕn bisa amadhangĕna || 

90. Yĕngsun marang ing sirĕki | 

Amongraga aturira | 
kawula nuwun pan dede | 
paduka wuwus punika | 
pan tĕksih basa swara | 
kewala pan dĕrĕng jumbuh | 
maksih kabar jakin sarak || 

91. Sarengat kabiru yakin | 
nganasir mungguh ing Allah | 
maksih rambatan Dalile | 
madĕlul Ijĕmak Kiyas | 
kathah jujulukira | 

Ma Suci Mulya Hyang Agung | 

Hyang Ngaluhur Hyang Wisesa || 

Punika pan mĕksih ngĕlmi | 
dĕrĕng abadan sajuga | 
kajĕng kawula yĕktine | 
icala nama kawula | 
wus roron-roron tunggal ] 
kewala lan Hyang Agung | 
punika ulun upaya || 

93. Kalamun ngĕmungna singgih | 
punika kang tuwanucap | 
taksih kathah ling-alinge | 
dĕrĕng purun lan Pangeran | 
dadya manah taksih was | 
ing Kawis sampun angumbuk | 
sabĕn wong anom mangkana || 

355 Sinom 

1. Tan susah amba umarak | 
dhatĕng ing paduka nĕnggih | 
marmamba marĕg ing tuwan | 
kawarti saking ing Kawis | 
paduka sampun sidik | 
nĕnggih basa kang puniku | 
(n)jĕthung Bayi Panurta | 
sarĕng miyarsa turnĕki | 
sapandurat datan kĕna angandika || 

2. Yĕktine amung punika | 
agĕme Kiyai Bayi | 

nadyan lambang jĕr pungkasan | 
sirahing Suluk sakalir | 
wusana angling aris | 

Ki Bayi lah mara gupuh | 
jawabĕn kang pratela | 
sakĕhe ujarku iki | 

apa rapak lawan kawruhe wong kana 

3. Mangkana Sĕh Amongraga | 
matur mring Kiyai Bayi | 
wondene timbalan-tuwan | 
basa kang paduka pingit | 
dununge ana yĕkti | 
puniku jisim kang wujud | 
jisim jriyah karijah | 
inggih ana ing sakalir | 

pan asyakang jirim anse astidelal || 

4. Puniku ana ing aral | 
kawula-kawula yĕkti | 
tan kuwasa gadhah purba | 
lir sarah anĕng jaladri | 
tan kĕna ngarsa tunggil | 

Gusti tĕtĕp Gustinipun | 
kawula tĕp kawula | 

tan kĕna silih sinilih | 

mung angandĕl wujude kang sipat murah || 

355 Sinom 

5. Wondene dununge ora | 
kita puniki ngandhĕmi | 

tan nĕdya myat ing Pangeran | 
wujude ingkang saiki | 

[•••] | 

wus angandĕl yĕn Hyang Agung | 

tan arah ĕnggon ora | 

kantha warnambu rasĕki | 

tanpa dunung nanging dunung tan dunungan 

6. Tan kĕna kinarya apa | 
punika tetela mukmin | 
kumpule ana lan ora | 
jumblahtun mukkin pi jirim | 
jirim wus tĕtĕp mukkin | 
mukkin ngadam kadal wujud | 
mukkin jud badal ngadam | 
punika mungguhing dalil | 

ingkang lĕrĕs murat kang kadya punika || 

7. Wondene kang salang-sĕrap | 
ing graita dĕnwastani | 
anane ana ing kita | 
rinĕngkuh wujuding Widi | 
tan tinunggal tunggali | 
datan ana kang nyĕkuthu | 
ĕkaking dhĕwĕkira | 
piyambak tan ana kalih | 

ingkang nora wiwitan nora wĕkasan || 

8. Punika botĕn sakeca | 
karantĕn kita puniki | 
dĕrĕng binuka dening Hyang | 
kuwasa nampik amilih | 
liripun nampik milih | 
kamurahaning Hyang Agung | 
murah karana dunya | 

rijĕki sandhang lan bukti | 
taksih amilala enak lan kĕpenak || 

9. Angrasa sakit sakeca | 
bĕnĕr luput ewah gingsir | 
gingsir maring kaelokan | 
kĕpengin sampurnĕng urip | 
kasusu bungah ati | 

atine akudu-kudu | 

kudu ngaku Hyang Suksma | 

gĕsĕh tekade tan nunggil | 

ngĕlmi ĕkak tekad ngam abangsa riyah || 

10. Dados pĕndhĕking paningal | 
copĕtan rimbag lan ngĕlmi | 
ngĕlmi kak kĕdah kas tekad | 
anampik tan melik pingil | 
pingil donya puniki | 
melik pingil mung salĕmut | 
langkung kagĕngan brangta | 
sapele dipun-kedani | 

botĕn amput lawan kamulyan akerat || 

11. Ki Bayi micarĕng nala | 
rada bĕlero ing galih | 
dene kĕkalih muradnya | 
dĕnnya muradi kang dhingin | 
dĕrĕng pati nyurupi | 

dene murade kang kantun | 
satĕngu nora gagal | 
wus tumanĕm tyas kadjĕki | 
wusananya dĕnaranni kaluputan || 

12. Manthuk-manthuk pan rinasa | 
rasa surasaning ngĕlmi | 

yata lon dĕnnya ngandika | 
tutugna (ng)gĕr kang patitis | 

Mongraga matur aris | 
dene kang paduka wuwus | 
nĕnggih ingkang curiga | 
manjing ing wĕrangkanĕki | 
elokipun warangka manjing curiga || 

13. Punika pralambangira | 
suksma manjing badannĕki | 
lan badan manjing ing suksma | 
inggih salat-jatinĕki | 
wontĕn ing dalĕm takbir | 

atul ikram campuhipun | 
panjinging sukmĕng badan | 
badan manjing ing sukmĕki | 
nalikanya ing ngriku campuring karsa || 

14. Minangka sakĕthĕngira | 
lawan ati sanubari | 
binuka kĕlawan ikram | 
mirad munajat tubadil | 
lĕstari panjingnĕki | 
suksma maring badannipun | 
mangka punika badan | 
umanjing maring sukmĕki | 

yĕn wus kusni ing dalĕm ikraming salat || 

15. Minangka sakĕthĕngira | 
pambukane roh ilapi | 
binuka kĕlawan salat | 
kusta daim ismu ngalim | 
lĕstari panjingnĕki | 

imam maring sukmanipun | 
sukma pan wus kapurba | 
maring badan sabab dening | 
badan sagĕd anĕmbadani ing sukma 1 1 

16. Dene ingkang salah tampa | 
kang salang-surup ing ngĕlmi | 
tan (ng)guguru kumabisa | 
anggĕpe kita puniki | 
dinalih badannĕki | 

manjing maring badan luhung | 

sirna wujuding badan | 

wus badan sukma sĕkalir | 

nora nana badan mung sukma kang ana || 

17. Obah osik salah tingkah | 
ing siyang kĕlawan ratri | 
ing kĕrsa-kĕrsaning sukma | 
tingkah-tingkahing sukmĕki | 
badan wus dĕntambuhi | 
badan sukma sajĕgipun | 

tan ana watĕsannya | 

ing awal tumĕkĕng akir | 

kang punika tiyang kasliyo ing tekad || 

18. Murungakĕn ing kasidan | 
sabab pambaliking ngĕlmi | 
maksih solaya tan saplak | 
cĕwĕng dening kanthĕtnĕki | 
pan tan kenging sarĕnti | 
ing ngĕlmi kalawan laku | 
sarengat lan makripat | 
wontĕn lampahe pribadi | 

yĕn makripat kĕdah santosa ing tekad || 

Jilid 5 - Kaca : 160 

19. Mapan wus anĕdya nyungkap | 
mring pribadine Hyng Widi | 
tan sĕdya mor ing asya-a | 
wus muslim maring pribadi | 
kĕdah mĕkatĕn ugi | 

lamun tan makatĕn ribut | 

Ki Bayi tyasnya wĕwah | 

sumĕrĕp murat kakalih | 

pan ginĕgĕt-gĕgĕt sangsaya karasa || 

20. Ki Bayi lon anglingira | 
tutugna manĕh nakmami | 

Mongraga lon aturira | 

de cahyaning malekati | 

padhange tingal-jati | 

wontĕn sĕnĕning aluhung | 

luhung ingkang wus limpat | 

winahyu ayuning budi | 

sinung cahya kĕlomodan ing malekat || 

Tan tĕkdir sawiji rupa | 
malekat punika aib | 
nglimputi sakĕhing rupa | 
rupa rupaning cahyĕki | 
cahya sasmita wingit | 
wĕwarah sadĕrĕng mojud | 
pan datan kawangĕnan | 
namung kang kinarsan dening | 

Hyang Maha-gung kang asipat bijaksana || 

22. Kewala ingkang kinarsan | 
idayatulah minihi | 
idayat cahya malekat | 
punika sajatinĕki | 

dene nabi lan wali | 

para nabi cacahipun | 

sajabare ing Kur'an | 

wali sajĕre Kur'ani | 

mukmin ĕkas sa-ĕpĕse Kur'an kĕhnya || 

23. Yĕktine nabi punika | 
walburhanu ambiyai | 
ina pi dati alaka | 
karijah bil mukjijadi | 
pratandhaning para nabi | 
karĕm ing dat sartanipun | 
mĕdal ingkang mujijad | 
tur anu waliulahi | 

ina pisipati alaka karijan || 

24. Bil karamati punika | 
pratandhaning para wali | 
para wali karĕm ing sipat | 
mĕdal karamatirĕki | 
walburhanu mukminin | 
wa ina pi apĕngalu | 
alaka karijatan | 
mangunaha pratandhaning | 

muknin ingkang ĕkas karĕm ing apĕngal || 

Jilid 5 - Kaca : 161 

25. Lan mĕdal mangunahira | 
ingkang pangkat tri prakawis | 
sajatinipun punika | 
wujuding ratu hakiki | 

ratu ajaman nabi | 

sih nugrahaning Hyang Agung | 

wahyu cahya nurbuat | 

ing kanabeyan pinĕsthi | 

sinung rahmat kamulyan donya akerat || 

26. Ratu jaman waliolah | 

sih nugrahaning Hyang Widi | 
wahyu cahyaning idayat | 
ing kawaliyan pinĕsthi | 
sinung rahmat ing akir | 


< Serat Centhini Jilid 05 - Halaman : 210 > 


ratu jamaning mukminun | 

ing sih nugrahaning Hyang | 

wahyu cahya latul kadri | 

kamukminan pĕsthi sinung rahmat donya || 

27. Dene kang salah tampinya | 
malaekat nabi wali | 
mukmin ĕkas anĕng badan | 
datan marĕjĕl sadĕme | 
cahya mukjijat tuwin | 
kĕramat mangunahipun | 
anĕng badan sadaya | 
badan wujud malekati | 

wujud nabi wali mukmin anĕng badan || 

28. Punika botĕn sakeca | 
anggĕpe ngangas-angasi | 
botĕn tĕyĕng ing kasidan | 
kang tan jomlah tekatnĕki | 
kawruh punika nilib | 
mlĕsĕt kajangkĕlok lumpuh | 
wa punika sumangga | 
sarĕhning murat kĕkalih | 
akikirih satunggilipun papalang || 

29. Kirih punika umpama | 
wowohan jambu kang manis | 
tan mawi oncĕk-oncĕkan | 
kewala ajĕng binukti | 
papalang saupami | 
wowohan durĕn kang arum | 
kĕdah angarah-arah | 

wruh jujuringaning isi | 

pinalĕkah yĕn dĕrĕng mlĕthĕk rĕkasa || 

30. Ngĕlmi kang paduka ucap | 
lĕrĕs sayĕktine yakin | 
namung sulaya ing tekad | 
wus sami nabon pribadi | 

Ki Bayi duk miyarsi | 
tyasnya lĕjar manthuk-manthuk | 
saya sumĕrĕp gamblang | 
katĕgor tyase Ki Bayi | 

wus kacupan tan gulawat mawalana || 

31. Mongraga pambatangira | 
sakawruhe dĕnwastani | 
gĕnah ing satunggal-tunggal | 
malah ragi dĕnwĕwahi | 
inginggahkĕn kang ngĕlmi | 

Ki Bayi anjumbul-jumbul | 
mendah dĕntelakĕna | 
parandene Kyai Bayi | 

pangraose wus panggih lawan Pangeran || 

32. Yata glis angrangkul madya | 
sarya ngling dhuh anakmami | 
ya pagene sira nyawa | 

wus nyĕkĕl ngĕlmu prĕmati | 

kongsi prapta ing ngriki | 

adoh-adoh para jujug | 

sayĕktine manira | 

mung iku buntĕlan mami | 

arinira karone durung ngongwarah || 

33. Ngongwĕhi basa punika | 
mirah kang para bupati | 

kang samya ngangsu maring wang | 
sunwĕhi ngisore tĕbih | 
tĕmah tibĕng sirĕki | 
mĕh ta ana karyanipun | 
ing Karang pan jĕlanah | 
wartanira iku kaki | 

yĕn ing kene ngĕlmu iku gĕgĕdhongan || 

34. Aywa ingkang mungguh kaya | 
kang sira ucapkĕn inggih | 
yĕn pun bapa sumurupa | 
lagya ku buntĕlan mami | 
parandene tyasmami | 
bolong saiki katĕngsun | 

Amongraga turira | 

basa kang punika inggih | 
sayĕktine kawula sampun uninga || 

35. Marma gĕpah amba marak | 
ing tuwan punapa sami | 
murade lawan kawula | 
nĕnggih basa kang piningit | 
wusana tuwan sĕpi | 

Ki Bayi malih angrangkul | 
dhuh bĕndara sutĕngwang | 
pan pun bapa wus ambalik | 
wakmanira sira (ng)gĕr kang madhangĕna 

36. Nĕnggah basa kang punika | 
umatur Sĕh Amongragi | 
inggih tan kenging yaktinya | 
yĕn tan ajrih jiwa ragi | 

lan malih botĕn kenging | 
yĕn kajarwa ing lyannipun | 
kĕjawi kang wus padha | 
angalap punika kenging | 

Ki Panurta andhĕku ing wuwusira || 

37. Pan sarya asrah prasĕtya | 
kathah-kathah Kyai Bayi | 
lingira mring Amongraga | 
yata mangkana anuli | 

anyimpar maring jawi | 
mulya mijil saking tajug | 
kilĕnne pangimanan | 
anĕng sasoring kumuning | 

Kyai Bayi Panurta madhĕp ing keblat || 

38. Sĕh Amongraga atangat | 
sarĕkangat salam nuli | 
tĕpakur ngĕningkĕn tingal | 
ing gaibira Hyang Widi | 
amancat ing tarĕki | 
mikrat lĕpas ing pandulu | 
plĕng komplang sanalika | 
ing jaman sapta tinarik | 

alam kamil alam misal alam ajsam || 

Jilid 5 - Kaca : 163 

39. Ping sakawan alam arwah | 
kapitu gaibe katri | 
wakidiyat lawan wahdat | 
akadiyat sami gaib | 
jisim sajroning gaib | 

ing riku dĕnnira suhul | 
ĕning tan kacamboran | 
pinalal pana ing takdir | 
tan kalĕmpit ing tingal tan kumalĕndhang || 

40. Wruh papancĕning asya-a | 
myang ganjaraning kamrĕki | 
siksa ganjaraning dabah | 
mangkana dĕnnira mupid | 
tan pae anjumbuhi | 

tarĕk kinira tanajul | 

akadiyat wahĕdat | 

wakidiyat gaib akir | 

alam arwah alam ajsam alam misal || 

41. Alam insal-kamil luwar | 
wus bakda tanajul tarki | 

wus mulyĕng jaman wĕntĕhan | 
mangkana Sĕh Amongragi | 
ningali kang nĕng wuri | 

Ki Bayi taksih tumungkul | 
sĕsangat antaranya | 

(n)dhĕkukul konjĕm ing siti | 

Ki Sĕh Amongraga alon wuwusira || 

42. Lah wus tuwan tumĕnga-a | 
prayogi sami alinggih | 
sira Ki Bayi Panurta | 
gupuh dĕnnira atangi | 
tingkahe ingamisik | 

timpuh wiyung ngabĕn dhĕngkul | 
mathis tan ana obah | 
jangjine angalap jangji | 

jangji sĕtya tuhu ing donya akerat || 

43. Ki Bayi asrah prasĕtya | 
kasanggĕman yata nuli | 
winisik basa sampurna | 
sarĕng miyarsa Ki Bayi | 
sĕnggruk-sĕnggruk anangis | 
tangis cumĕplong ing kalbu | 
manah padhang nĕrawang | 
ngraos tuwuk tanpa budi | 
pangraose wus ana sangisor aras || 

44. Ambalik sami sakala | 
kramane mring Amongragi | 
mĕh-mĕh kaya ngabĕktiya | 
saking tan nyipta kĕkalih | 
mung mangsud guru yĕkti | 

Ki Bayi aris turipun | 

rayi dalĕm kalihnya | 

sumangga ing karsamami | 

ingkang mugi wontĕna sih wulang tuwan || 

45. Inggih kang basa punika | 

Mongraga umatur aris | 

(ng)gih putranta sakaliyan | 

sampun kawulawĕjangi | 

ing ratri kala wingi | 

kalihe wus sami suhud | 

matur Alkamdulilah | 

kawula dados wuragil | 

sakalangkung panrimakula satitah || 

46. Amongraga pan wus wikan | 
ing dalĕm pĕpancĕnnĕki | 

Ki Bayi lan putranira | 

Jayĕngwĕsthi Jayĕngragi | 
beda ganjarannĕki | 

Ki Bayi ganjarannipun | 

sih kamulyan ing donya | 

kang putra ganjarannĕki | 

pan cĕcalon ganjaran mulyĕng akerat || 

47. Kawawa ngĕlmi makripat | 
de Ki Bayi Panurtĕki | 
kahidayat ngĕlmu sarak | 
sarengat utamĕng urip | 

Mongraga matur aris | 
paduka ingkang akasud | 
tĕpakur maring Allah | 
lan tangat kalaning wĕngi | 

lawan ngagĕngĕna salat pĕrlu kala || 

48. Ywa pĕgat adarus mulang | 
ing kitab Kur'an amĕrdi | 
ing janma pĕkir kasihan | 

Ki Bayi nor-raga ajrih | 
ing wulang Amongragi | 

Mongraga malih umatur | 
sumangga maring langgar | 

Ki Bayi anĕng ing wingking | 

anĕng langgar mingsĕr kang rayi kalihnya 

49. Wus tata dĕnnira lĕnggah | 

Ki Bayi langkung nor-ragi | 

Jayĕngwĕsthi Jayĕngraga | 
mulat mring Sĕh Amongragi | 
cahyane anguladi | 
sĕnĕnning guwaya mancur | 
cacangkoking ngawirya | 
ngusuma sĕmune wingit | 

pan katara pasang tejaning oliya || 

50. Kang putra kalih tyasira | 
bungah amĕrwata siwi | 
aningali mring kang rama | 
antuk nugraha jinatin | 
ingga sampurna nunggil | 
samyangsal wĕjangan guru | 

Ki Bayi lon ngandika | 
marang putranira kalih | 

sira padha wus sinuci ing paningal || 

51. Kang putra aris turira | 
mring rama gumuyu sami | 
paduka andangu marang | 
kawula lawan pun adhi | 
inggih sampun pinaring | 
marang ing putranta nĕngguh | 
basa ingkang punika | 
paduka kita sisani | 

ingkang rama mĕsĕm lĕga ing tyasira || 

52. Ngling malih mring Amongraga | 
ibunta punapa kenging | 

mirsa basa kang punika | 

Amongraga matur aris | 
punika botĕn kenging | 
ĕstri ripak wadhahipun | 
botĕn kadi ni Dhara | 

Murtasiyah garwĕng Arip | 

inggih mindhak amĕwahi kang duraka || 


33 Nikĕn Tambangraras ing batos kayungyun dhatĕng Sĕh Amongraga, wĕkasan 
namung nalangsa sarta nangis sĕsĕnggukan. Ibunipun prihatos lan sadaya 
katur Ki Bayi. ... 

Lajĕng kasambĕt bab utamining kĕlakuwan kĕdah pana dhatĕng dat, sipat, 
apngal dumugi tekad pungkasan, i.p. sarengat tuwin makripat. 
kaca 165-167 

53. Susah-susah makatĕna | 
jangji sok tĕmĕna ugi | 

(ng)gĕnnya palakramĕng tuwan | 
pĕsthi ing tĕmbe pinanggih | 
yata (m)bok sori Bayi | 
dĕnnira ngintip wus dangu | 
anĕng kajang jĕjĕdan | 
pinalĕthĕk mrih udani | 

lawan ingkang putra Nikĕn Tambangraras 

54. Apan wus sasontĕn mila | 

Tambangraras lan (m)bok sori | 
cĕthi Cĕnthini tan tĕbah | 
dĕnnira sami angintip | 

katon sasolahnĕki | 
kang samya rĕrasan ngĕlmu | 
kyaine duk winĕjang | 
wong roro sarĕng umijil | 
sapraptane Ki Bayi sangĕt nor-raga || 

55. Ni sori lan Tambangraras | 
tyas sukur bungah kapati | 

Tambangraras sadangunya | 
myarsakkĕn rĕrasan ngĕlmi | 
gĕtun dene ngĕplĕki | 

ing ngĕlmu osiking kalbu | 

kabĕh raosing driya | 

ing murat basaning tĕpis | 

nora gothang kang liningkĕn Amongraga | 

56. Tuwin dĕnnira umiyat | 

Tambangraras mring Mongragi | 
sapraptaning pamisikan | 
cahyanira angĕnjali | 
kilah-kilah mawingit | 

ing sĕnĕnnira sumunu | 

wĕnĕs manis sumilak | 

tumeja amĕrbawani | 

pan sangsaya mĕdhar kabagusanira || 

57. Nikĕn Tambangraras rantas | 
tyasira tumpĕs kĕtawis | 
kĕdaut dahat karantan | 
runtuh tyasira mawĕrdi | 
tanpa awĕr rĕdatin | 
katĕmbĕn dĕnnira wuyung | 
wiyung nguyang ing driya | 
andrawaya waspa mijil | 

manah bĕbĕg jujur kajala ing priya || 

58. Priya ingkang lagya prapta | 
pratamĕng ngĕlmi kajatin | 

Tambangraras ling ing driya | 
ki dalĕm bisa karya gring | 
paran bisa wakmami | 

lumadĕng pada angĕstu | 

mring ki dalĕm kang memba | 

nyudama purnama sidhi | 

dhuh ki dalĕm dalĕma ing Wanamarta || 

59. Tĕka mangkana linging tyas | 
tan kawawa anyabili | 

saking gĕng kandhuwan brangta | 

tan lyan kaĕksi kaĕsthi | 

pan amung Amongragi | 

kang mojok mĕjĕg jĕjantung | 

ngĕrajang jijang goyang | 

puyĕngan sajroning galih | 

nanging taksih angĕkĕr ing sangkribira || 

60. Dadya angganya jatmika | 
tan owah dĕnnira linggih | 
astanira aliyangan | 
inggapit kajang galamit | 
pinalĕthĕk rong nyari | 

(n)dulu sarya sangga janggut | 
mangkana Tambangraras | 
angingkut tyas ingkang wingit | 
pinapankĕn tapakurirĕng Hyang Suksma || 

61. Ya Ilahi subkanalah | 

he Allah kang Maha sukci | 
kang muga Gusti Pangeran | 
kang agung kang anglimputi | 
kang sipat murah asih | 
sayĕkti amba nunuwun | 
muga pinarĕngna | 
ki dalĕm kĕlawan mami | 
ing pangajabamba Tuwan tĕkanana || 

62. Mangkana ekraling nala | 
nalika amuntu budi | 
alayap ing palinggihan | 
pan ahul ciptanya ĕning | 
kang ana kang udani | 

mring sang rara dĕnnya kasud | 

Nikĕn Malarsih miwah | 

cĕthi Cĕnthini tan uning | 

yĕn bĕndaranira lagya sulul ing Hyang || 

63. Sĕsangat dĕnnira ikram | 
kĕncĕng cĕngĕngira ngikis | 
apĕpĕs napas mrih kawas | 
wus bakda datan katawis | 
yata (m)bok Sori Bayi | 
dĕnnira ngintip wus dangu | 
lan putra Tambangraras | 
kumanyut sarĕng miyarsi | 

ing wuwuse wau Ki Sĕh Amongraga || 

64. Kalamun ĕstri tan kĕna | 
ngalap ngĕlmi kang piningit | 
abot muwuhi duraka | 

yĕn dĕrĕng nir ingkang budi | 

osikira (m)bok Bayi | 

lĕga dene kakungnya wus | 

amung Ni Tambangraras | 

tumungkul (m)barĕbĕs-mili | 

sĕnggruk-sĕnggruk lajĕng mantuk marang wisma || 

65. Kang ibu pan wus uninga | 
yĕn putra sangĕt prihatin | 
lajĕng manggihi kang raka | 

Ki Bayi kagyat duk uning | 
miyat ing garwa nuli | 
sinapa sarwi sinĕndhu | 
garwa lajĕng tan wang-wang | 
matur bibisik awadi | 

sawusira garwa lajĕng mantuk wisma || 

66. Yata Ki Bayi Panurta | 

(n)jĕtung dangu datan angling | 
miyarsa aturing garwa | 
langkung putĕg jroning galih | 
sinamun sangkribnĕki | 

wus datan kĕtarĕng sĕmu | 

Mongraga ris aturnya | 

mring rama Kiyai Bayi | 

tuwin marang Jayĕngwĕsthi Jayĕngraga || 

67. Utamaning kalakuan | 
ing pana tigang prakawis | 
wajib sami ngrawuhana | 
pananing dat kang satunggil | 
pana kang kaping kalih | 
pananing sipat puniku | 
pana kang kaping tiga | 
pananing apngal jangkĕp tri | 
pananing dat tĕgĕsipun yĕktinira || 

68. Tan ana wujud kalihan | 
amung wujudipun Hyang Widi | 
sadaya wujuding Allah | 

pana sipat tĕgĕsnĕki | 

sakathahe kang urip | 

tan liyan Allah kang mujud | 

tan ana ingkang kuwat | 

tan ana kang ngudanĕni | 

ing asya-a kang maujud ananing Allah || 

69. Tĕgĕse apan apĕngal | 
tan ana panggawe mosik | 
kabĕh panggawene Allah | 


< Serat Centhini Jilid 05 - Halaman : 218 > 


punika ingkang kalingling | 
ing siyang lawan ratri | 

Ki Bayi saya sumurup | 
kang putra kalihira | 
nuwun-nuwun wus mangrĕti | 
matur malih sira Ki Sĕh Amongraga 

70. Dene tekat pupungkasan | 
pan inggih kalih prakawis | 
sarengat lawan makripat | 
manut takdiring kang ngĕlmi | 
yĕn sarengat kang ngĕlmi | 
ing tekad kĕdah tawajuh | 
kang santosa ngibadah | 
sumungkĕm ing parlu wajib | 
anglakoni cĕgah pakoning sarengat || 

71. Punap a j angj ine sar ak | 
aywa kongsi anggĕgampil | 
purun-purun karya wĕnang | 
nglong-longi ukum kang wajib | 
pungkase mung sawiji | 

tan kenging pot salatipun | 

amung sawiji rahap | 

ing wĕktu pĕrlu lan wajib | 

yata darus ing kitab kalawan Kur'an 


34 5. Dhaupipun Sĕh Amongraga kalihan Nikĕn Tambangraras. 

Ki Bayi Panurta rĕmbagan kalihan putranipun kĕkalih bab Nikĕn 
Tambangraras prayogi kajodhokakĕn kalihan Sĕh Amongraga. Kasuwun Ki 
Bayi sajarwa dhatĕng Sĕh Amongraga, wasana sasampunipun ngaturakĕn 
sĕjarahipun wiwit bĕdhahipun Giri, Sĕh Amongraga nayogyani kanthi 
panyuwun paningkahipun sampun andhatĕngakĕn suka-suka. Ki Bayi Panurta 
sakulawarga sami sukur. Nikĕn Tambangraras suka ing manah. 

Ki Bayi Panurta paring pitutur dhatĕng Nikĕn Tambangraras bab utamining 
wanita winĕngku ing priya. ... 
kaca 168-175 


Jilid 5 - Kaca : 168 

355 Sinom 

72. Ngrasĕhkĕn Ijĕmak Kiyas | 
sarya sĕdya angantĕpi | 
dĕn-toh-jiwa dĕn-angrasa | 
wirang yĕn tan anglampahi | 
dene kang kaping kalih | 
makripate tekadipun | 
kĕdah eklas amberat | 

ing misil karana lahir | 

tan marduli ingkang kipayah kal-donya || 

73. Dĕnkirigakĕn sadaya | 
sĕmbahyang ngaji tan sudi | 
tan kĕpengin majĕmukan | 

tan kadĕrĕng nyandhang mukti | 
tan kapengin kamuktin | 

nendra rajah tĕmah nginum | 

tan parduli sadaya | 

pan amung dhatĕng Hyang Widi | 

kang kaĕsthi majĕnun mungguling Allah || 

74. Punika tekad kang tama | 
cangcalan cĕcalon dadi | 
ing kasidan pinardika | 
kang angga saingga katri | 
muyĕg tumruna adi | 

tan ana lĕng-olĕngipun | 
bĕsĕr wohe ngayangan | 
punika ingkang supami | 
salah satunggale aywa apepeka || 

75. Ki Bayi angling nor-raga | 
inggih kasinggihan ugi | 
tyaskula sangsaya padhang | 
nĕrawang datan kalĕmpit | 
rumaos tekad sisip | 

ing ngĕlmukula kang wau | 
mangke wus angsal brĕkah | 
winulang jatining ngĕlmi | 
inggih mugi kinuwatna dening Allah || 

76. Sarta sawabe pun anak | 
kang tansah kawulapundhi | 
lah kapriye kono sira | 
kulup apa kaya mami ] 
matur kang putra kalih | 
inggih ing manah saĕstu | 
tan pae lan paduka | 
kathah indhakipun wĕning | 
andhĕradhag tyaskula kadya pinilar || 

77. Wus samya suka pirĕna | 
datan mamang ing pangĕsthi | 

Sĕh angling Alkamdulilah | 

Allah ingkang nĕmbadani | 
lulus santosĕng ngĕlmi | 
kang rimbag iktekadipun | 
yata malih ngandika | 

mring rama myang rayi kalih | 
lamun parĕng paduka sami kundura || 

78. Kawula arsa iktikap | 
tangat palilah ing ratri | 
anuwun maklum paduka | 
mugi paduka lilani | 

Ki Bayi Panurta ngling | 

inggih sumangga aplalu | 

payo kulup alinggar | 

madal pasilan umijil | 

ingkang putra kalih umatur sumangga || 

79. Nulya mĕdal katrinira | 
santri Luci angĕluti | 
pinire ingkang dhĕdharan | 
dĕnnya tĕtĕbah wus rĕsik | 
mulya mundhut paguling | 
kajang sirah klasa batu | 
tinata anĕng langgar | 
sira Ki Sĕh Amongragi | 

mring patirtan susuci sawusnya kadas || 

80. Mring langgar tangat palilah | 
tan cinatur solahnĕki | 

yata Ki Bayi Panurta | 
nĕng wisma lan putranĕki | 

Jĕngraga Jayĕngwĕsthi | 

Ki Bayi alon amuwus | 
tanya ĕsmu sungkawa | 
mring garwa Nikĕn Malarsih | 
priye mau tutugĕna tuturira || 

81. Lan sutanta Tambangraras | 
dene nora na kaĕksi | 
kang garwa matur pasaja | 
putra paduka pan lagi | 
atangat ing awĕngi | 
sasontĕn mila andulu | 
nginte lawan kawula | 
malĕthĕk kajang rong nyari | 
aleyangan saĕlĕr gapit jĕjĕdan || 

82. Kawula inggih kadyĕka | 
sami nĕdya aniniling | 

myarsa (ng)gyan paduka bantah | 

lan tami sang Amongragi | 

uning sasolahnĕki | 

paduka pan jinatĕn wus | 

putranta Tambangraras | 

kalĕsĕdan dĕnnya linggih | 

kados lamun kawuron myat tamu tama || 

83. sarĕng paduka ngandika | 
ibunta punapa kenging | 
mĕnggah ing basa punika | 
tamu dalĕm matur aris | 

[•••] | 

sayĕkti wontĕn anggĕripun | 

angsal bĕkti ing priya | 

agung ganjaran pinanggih | 

putra tuwan asĕnggruk-sĕnggruk karuna 

84. lajĕng mantuk maring wisma | 
anumpa tangatirĕki | 
sapunika dĕrĕng kĕndhat | 
putranta kandhuhan kingkin | 
sumangga (ng)gyan anggalih | 

putra paduka puniku | 
saĕstu wus kantĕnan | 
brangta mring Sĕh Amongragi | 
mugi-mugi kagaliha putra tuwan || 

85. Kang rama tyasnya wus lĕjar | 
myarsakkĕn aturing siwi | 
wusana alon ngandika | 
ingsun nuruti sirĕki | 

yĕn wus padha ngrĕmbagi | 
sun tĕmbunge mĕngko esuk | 
matur inggih prayoga | 
yĕn paduka wus marĕngi | 
pan sadalu dĕnnira arĕrĕmbagan || 

86. Wanci wus akir ijabat | 
manjing Subuh pajar gidib | 
myarsa swaraning wong adan | 
ing langgar Ki Jamal Jamil | 
nulya mring masjid | 

jalu ĕstri samya Subuh | 
mung Nikĕn Tambangraras | 

Subuh ing wisma pribadi | 
wusnya kadas sadaya sami asunat || 

Jilid 5 - Kaca : 170 

87. Wusnya sunat nulya kamat | 

Sĕh Mongraga angimami | 
ngangkat usolli parĕlal | 

Subĕki rakangatĕni | 
ada-an imamami | 

lilahi tangalahu | 

akbar tasbih kabiran | 

alkamdulilahi kasir | 

ran wa subkanallah bukratan wasilan || 

88. Lajĕngira maca wajah | 
ini wajahu wajĕhi | 

ya aliladi pataras | 
samawati wa arli | 
kanipan muskinani | 
wa mahyaya wa mahmatu | 
ila almurikina | 
nulya takbir kang makmumi | 

Amongraga pasĕkat Patekahira || 

89. Wacan sawuse Patekah | 
surat Sujadawalnĕki | 
akire wusing Patekah | 
surat Kasar kang kinardi | 
panjang wawancanĕki | 
ing Sujada mawi sujud | 
dadya dangu dĕgira | 
tumaninahira trĕtib | 

ingkang makmum sadaya kalangkung rĕhab || 

90. Datan ana kang kuciwa | 
trap tingkahe kang ngimami | 
kang salat antaranira | 
prapta ing tahyat kang akir | 
salawat atasing Nabi | 
myang atas kulawargĕku | 
tumaninah iptitah | 

nulya salam awal akir | 

bakda salam pupujiyan sasarĕngan || 

91. Nganyut-anyut swara rampak | 
wus pupuji nulya dhikir | 
lalagon lajĕng asantak | 
ambata rubuh kapyarsi | 

wus kawanatus dhikir | 
numpa donga limang wĕktu | 
kang nasib Jayĕngraga | 
swaranira rum amanis | 
wusnya donga sĕlawat asĕsalaman || 

92. Miwah kang samya asolat | 
ing masjid mangu pan asri | 
ing mangu kang dadya imam | 
kĕtib Kyai Nursukidin | 

gilir lan Talabodin | 
kang salat ing masjid agung | 
sabĕn kang dadya imam | 

Ki Pangulu Basarodin | 

kadhang Kyai Bayi Panurta piyambak II 

Jilid 5 - Kaca : 171 

93. Swaranira sĕsauran | 
kang lagya arame dhikir | 
wĕnĕh sawĕg pupujiyan | 
myang lagya (n)donga anasib | 
piniyarsa mĕwahi | 

asri sĕnĕnning desa gung | 

sabĕn kang kuwat-kuwat | 

santana sudagar sugih | 

nadyan pipit masjid piyambak-piyambak || 

94. Wĕktu Subuh Mahrib Ngisa | 
rame swarane sarĕnti | 
warata sadesa pisan | 
kathah sabawaning santri | 
tuwin yĕn nuju sasi | 

Ramĕlan trawĕhanipun | 
sagolongannira | 
karsanira Kyai Bayi | 

satus trawĕh sajroning ing Wanamarta || 

95. Tan wun arjaning kang desa | 
yata kang salat ing masjid | 
sira Ki Sĕh Amongraga | 
wus bakda Subuh anuli | 
tangat Loka akasil | 

nĕm rĕkangat tri salam wus | 
dhikir tapakur ing Hyang | 
mupid dĕnnira awirit | 
sawusira luwar saking pasuhulan || 

96. Nulya samya lalĕnggahan | 
lan rama myang ingkang rayi | 

Jayĕngwĕsthi lan Jĕngraga | 
wus wau bakda anganti | 
dhĕdharan gya sumaji | 

Sumbaling Cĕnthini wau | 
kang ngladĕni ing ngarsa | 
pateyan lan wedang kopi | 

gĕmblong lĕmpĕng tan-kolak juwadah jĕnang || 

97. Ledre isĕn lawan bikang | 
puthu gĕdhang mayang cangkir | 
glali-sutra jĕnang-caca | 
surabi lan kupat mujid | 
bakaran pisang kuning | 
bakaran dhĕndhĕng ginĕpuk | 
wus tinata nĕng ngarsa | 

Sumbaling cĕthi Cĕnthini | 

mundur sarwi (m)bĕkta tup saji karangan || 

98. Luci kang tĕngga cĕrĕtnya | 
uthi anepassi gĕni | 
mangkana Sĕh Amongraga | 
aris matur mring Ki Bayi | 
punapa wus kaĕsthi | 
masalah mĕnggahing ngĕlmu | 
manawi wontĕn ingkang | 
karaos sumĕlang galih | 
inggih mugi paduka anglairĕna || 

99. Miwah putranta kalihnya | 
punapa sampun anunggil | 
manawi salayĕng karsa | 
tuwin kirang rĕsĕpnĕki | 
prayogi kang kawijil | 
karana Allah apllalu | 

(ng)gyan tuwan sarasehan | 
lan putranta yayi kalih | 

ing rujuke kang ujar wau punika II 

Jilid 5 - Kaca : 172 

100. Ki Bayi aris aturnya | 

botĕn anggĕr (ng)gih sayĕkti | 
apan ta mamang samĕndhang | 
ujar punika wus ĕning | 
sayĕktine nakmami | 
ibunta duk panggih mring sun | 
yata mĕdhar pasaja | 
saliring solah sakalir | 
saraose sira Ki Bayi Panurta || 

101. Andhĕku Sĕh Amongraga | 
myarsa lingira Ki Bayi | 
putra kalih nambung sabda | 
mangrĕpa aturirĕki | 
kathah-kathah minta sih | 
mring Amongraga mlas-ayun | 
yata Sĕh Amongraga | 
umatur marang Ki Bayi | 

pan amĕdhar sajarah nĕnggih ing lampah || 

102. Asal-usule wus jarwa | 
nĕnggih duk rusakirĕki | 
nagari ing Sukaraja | 
wus jinarwakakĕn sami | 

Ki Bayi duk miyarsi | 
lawan putra kalihipun | 
anjĕtung ngĕmu waspa | 
sadangunira alinggih | 

saking dening ngunngun myarsa tuturira || 

103. Sadaya ciptaning nala | 

tan bodho kĕncĕng tyasmami | 

nyata wijiling ngawirya | 

trah kusumandana warih | 

turasing amĕrtapi | 

ngulama abangsa luhur | 

nulya nutugĕn rĕmbag | 

yata Ki Sĕh Amongragi | 

anuruti yĕn wus panggih kadangira || 

104. Samangke langkung lĕnggana | 

Ki Bayi ngĕmu waspa ngling | 
tanapi putra kalihnya | 
aturnya angasih-asih | 

yĕn ta lamun wus panggih | 

sakarsa rinta puniku | 

tan ketang mung sadina | 

ing panggih tilarĕn gampil | 

mung wĕlasa mring rayinta lir kukila || 

356 Dhandhanggula 

1. Langkung awlas Ki Sĕh Amongragi | 
aningali mring Bayi Panurta | 
tuwin ing ari kalihe | 

wusana ris umatur | 

karsa tuwan amba umiring | 

nanging panuwunamba | 

ing tuwan pukulun | 

sampun (n)dhatĕngakĕn suka | 

inggih dipun sagĕd rumĕksa ing kami | 

rĕhning ngĕmong turida || 

Jilid 5 - Kaca : 173 

2. Kyai Bayi wus sagah ing jangji | 
apan samya turut-tinurutan | 
cumĕplong bolong driyane | 

ical riringanipun | 

suka bungah sajroning galih | 

narima maring Allah | 

ciptĕng tyas katuju | 

ana lĕgane kang karsa | 

yĕn tan payun kapriye ing solahmami | 

kaya tan anĕng donya || 

3. Kyai Bayi Panurta ngiling aris | 
marang ingkang putra kalihira | 
kinĕn ambĕkta-a age | 
marang ing wismanipun | 
apan sarya winĕling-wĕling | 
ing salir solahira | 

ing saturutipun | 

putra kalih wus atampa | 

nulya matur Jayĕngwĕsthi mring Mongragi 

sumangga kundur mĕdal || 

4. Ki Panurta anambungi aris | 
inggih prayogi yĕn parĕng ing tyas | 
mijil kundur ing wismane | 

ing rayinta kang sĕpuh | 

Jayĕngwĕsthi nyarĕhkĕn pikir | 
kawula pirĕmbagan | 
ing tumuntĕnipun | 

Sĕh Mongraga tan lĕnggana | 
wusnya pamit sĕsalaman binĕkta glis | 
mantuk mring wismanira |] 

5. Yata kundur wau Kyai Bayi | 
praptĕng wisma panggih lan kang garwa | 
duk lĕnggah lawan putrane | 

nulya winartan sampun | 
ingkang garwa salir ing nguni | 
kalangkung sukanira | 
garwa duk angrungu | 
ana kĕdhik sĕngkĕling tyas | 
dene putra lagya ana dĕnkarsani | 
sawĕg manggih sungkawa || 

6. Nikĕn Tambangraras duk miyarsi | 
pangandikanira ingkang rama | 
sukĕng tyas ana sĕngkĕle | 

kang dadi sukanipun | 

tan andimpe yĕn trah priyayi | 

kang dadi sĕkĕlira | 

dene ngĕmu wuyung | 

nanging dyah waspadĕng tingal | 

nadyan silih dhumatĕnga lara pati | 

luluha wus sinĕdya || 

7. Dene antuk ngulama linuwih | 
sĕdya krama ing donya akerat | 
mangkana wau ciptane | 

dĕnnya lĕnggah tumungkul | 
nĕng ngarsane ramanirĕki | 
kang rama angandika | 
babo putraningsun | 
mung sira woding wardaya | 
bĕgjanira ana kang sira karĕpi | 
kĕpalang sĕkĕling tyas || 

8. Nanging narimaa lamun pĕsthi | 
palaling Hyang kang paring mring sira | 
nanging wĕkasingsun anggĕr | 

kang putra gya winuruk | 

salir ingkang wong palakrami | 

ondhe kang kina-kina | 

ĕstri kang wus kasub | 

bĕbaku dĕwi Patimah | 

sorsoranne Aklimah garwĕng wong krami | 

kakunge ala tuwa [| 

Jilid 5 - Kaca : 174 

9. Pan winartan patraping mring laki | 
wontĕn malih dara Murtasiyah | 
mring kakung Sĕh Ngarip trape | 
lan Joharmani iku | 

antĕpira adarbe laki | 

wus pinajar sadaya | 

salir solahipun | 

kang putra sarĕng miyarsa | 

andikane kang rama sang rara nuli | 

tumungkul rawat-waspa || 

10. Poma wĕkasngong mring sira nini | 
nĕm prakara tekading wanita | 
ingkang wus muktamad rasĕh [ 
parĕstri kang linuhung | 
ageyongan ing nĕm prakawis | 
tinuwajuhkĕn ing tyas | 

tan mĕngĕng sarambut | 
ĕstri kang dadi lĕpiyan | 
kae mau kang suntuturkĕn sirĕki | 
lire kang nĕm prakara || 

11. Dhingin wĕdi kapindhone asih | 
kaping tĕlu sumurup ing karsa | 
kaping pat angimanake | 

ping lima (m)bangun-turut | 
kaping nĕme labuh ing laki | 
lire wĕdi sira ywa | 
wani ngrusak wuwus | 
kabĕh sapadhane ngrusak | 
lire asih aja kĕmba sira nini | 
rahabmu marang priya || 

12. Ĕndi kang dĕnkarĕmi ing laki [ 
sira mĕluwa rahab kang trĕsna | 
sabab sih tunggal wujude | 


< Serat Centhini Jilid 05 - Halaman : 227 > 


nalikane kayungyun | 

kang sinung sih lan kang ngasihi | 

tan pae ing paeka | 

miluwa sih lulut | 

lire sumurup kang bisa | 

amĕt ati ing priya kang anyondhongi | 

apa kang dadi cipta || 

13. Pĕpanganan bubungahan tuwin | 
ing lĕlĕjĕm sasmitaning priya | 
priya rujuke karsane | 

lire ngimankĕn iku | 
ngeling-eling walĕring laki | 
tan ngilang-ilang wulang | 
anggugu mituhu | 
lire (m)bangun-turut ingkang | 
anglakoni sapakon-pakoning laki | 
ywa wangkot ing sakarsa || 

14. Abot ĕnthĕng saĕn wirang isin | 
kinarya la ayu ing sawiyah | 

-wiyah linakonan bae | 

lire kaping nĕm labuh | 

tan onjodan datan mangĕni | 

tumamĕng lara pĕjah | 

tan nilar tan kantun | 

toh jiwa donya akerat | 

aywa duwe tyas rĕngkĕd kang ĕsak sĕrik 

lilakna angganira || 

15. Ywa pilih ing kadadeyanĕki | 
angandhĕmi dĕnnya nut ing priya | 
tan sumĕlang pamĕlĕnge | 

iku rara dĕnemut | 

dalil ĕstri kang angramati | 

kang brangta maring tekad | 

lir tuturku mau | 

wong wadon kang dadi iman | 

ya alapĕn bĕrkahe supaya olih | 

ganjaraning akrama || 


35 Ki Bayi Panurta paring dhawuh dhatĕng rayi-rayinipun bab anggĕnipun 

amiwaha dhaupipun Nikĕn Tambangraras kalihan Sĕh Amongraga. Pamiwaha 
tanpa suka-suka pinanggih ewuhaya, jalaran putra putri namung satunggal, 
nanging calon pangantĕn kakung botĕn kĕrsa pinahargya kanti suka-suka. 

Mila namung badhe kawaradinakĕn sadhusun, botĕn ngaturi para priyayi ing 
nagari. ... 
kaca 175-178 

356 Dhandhanggula 

16. Bakal jodhomu iku linuwih | 

wahyu ngulama gung tur oliya | 
dhasar trah ngawirya gĕdhe | 
lah dĕnbisa sutĕngsun | 
kudu ngati-ati ing kapti | 

adat bangsa wibawa | 
kĕdah sira wĕruh | 
ngawruhi dalu lan siyang | 
sakarsane aywa wani mamaoni | 
tobata ing Pangeran || 

17. Sabab kakung wus tinitah jais | 
angratoni ing dyah donyĕngkerat | 
anrapakĕn kukumahe | 

purba wisesanipun | 

mring wanita uwus jinais | 

mulane sira rara | 

tyasira kang sukur | 

dĕn-gĕdhe panrimanira | 

maring priya ingkang bĕkti anggusti-gusti 

poma dĕnwĕdi sira || 

18. Nikĕn Tambangraras duk miyarsi | 
ing wuwulangira ingkang rama | 
lir taru katrĕsnan dene | 

jawuh upaminipun | 

tyasnya sĕmi amiminihi | 

ambĕg kumba susila | 

tyas musthika luhung | 

tumungkul angĕmu waspa | 

angling malih Ki Bayi mring garwanĕki | 

rubiyah tutugĕna || 

19. Awĕwarah mring sutanirĕki | 
manirarsa nimbali rinira | 
wĕh wĕruh sarta rĕmbuge | 
kiyai nulya mĕtu | 
angandika mring santri Luci | 

Luci sira undanga | 

kabĕh dhi-adhimu | 
santri Luci sigra mentar | 
nimbali sadaya ingkang para ari | 
tan dangu nulya prapta || 

20. Ki Suharja lan Wiradhusthĕki | 

Kulawirya Panukma Panamar | 
gĕpah narka ana gawe | 
asaguh anĕng ngayun | 

samya condhong karsa (n)jĕng Kyai | 

KI Bayi lon ngandika | 

mulane sirĕku | 

sadaya samya ngong-undang | 

ngong wĕh wĕruh yĕn pupulunanirĕki | 

ya Nikĕn Tambangraras || 

21. Ngongdudutkĕn bae olĕh santri | 
santri moyang anyar saking Karang | 
lagi tuture maune | 

basa wusananipun | 
ngulama kas trahing amukti | 
aran Sĕh Amongraga | 

wijiling ngaluhung | 
sira padha andongakna | 

yĕn pinarĕng maring Hyang kang Maha Luwih | 
jodhone pulunanta || 

Jilid 5 - Kaca : 176 

22. Nikĕn Tambangraras lan Mongragi | 
muga salamĕta sihing Suksma | 
tĕtĕpa dadi jodhone | 

ri sadaya andhĕku | 

nĕmbah matur ngaturkĕn puji | 

mugi Allah marĕngna | 

inggih dhaupipun | 

para ri matur ing raka | 

amba datan myarsa yĕn wontĕn tĕtami | 

sawĕg sĕrap punika || 

23. Ingkang raka angandika malih | 
apa sira durung wruh warnanya | 
pra ari umatur dĕrĕng | 

Kulawirya umatur | 

kula ingkang midhangĕt warti | 

saking pun Carmasana | 

duk tĕmbene rawuh | 

nĕng wismane Jayĕngraga | 

pan kawarti santri saking Karang ĕdi | 

putra sangĕt sihira || 

24. Ki Baywa ngling ya bĕnĕr sirĕki | 

(n)jujuge nĕng wismane nakira | 
kang nom Mongraga praptane | 
mĕngko kabĕh sirĕku | 
mampira wismane Jĕngwĕsthi | 
yogya padha panggiha | 

lan bakal alomu | 

para ri matur sandika | 

nĕmbah mundur saking ngarsane Ki Bayi | 

mĕdal mring wismanira || 

25. Kyai Bayi kundur mring wismĕki | 
pra ri samya marang wismanira | 

Jayĕngwĕsthi ing jujuge | 

yata wau kapangguh | 
sasalaman agĕnti-gĕnti | 
wus tata dĕnnya lĕnggah | 
samya (m)bagĕkkĕn wus | 

Jayĕngwĕsthi ris turira | 

pan punika paman paduka kang rayi | 

(n)jĕng rama sami priya || 

26. Amongraga ngling inggih utami | 
mindhak santosa ing sarakira | 
pra paman myat ngungun tyase | 
pasang pasĕmonipun | 

samya muji layak trah luwih | 
katarĕng solah-bawa | 

cahyane sumunu | 
tumeja angulat-ulat | 

Ki Suharja wusana tĕtanya aris | 
mring Ki Sĕh Amongraga || 

27. Dhuh anakmas sun tanya ing pundi | 
asal kamulyanipun anakmas | 

Sĕh Mongraga lon ature | 
saking Karang satuhu | 
tĕbih-tĕbih kawula prapti | 
ngalap bĕrkah rakanta | 

(n)jĕng kyai kalamun | 
winĕjang ngĕlmu raos kak | 

Amongraga ing wadi mĕksih akunci | 
kang paman sadayanya || 

28. Sampun sami maklum ing wawadi | 
wus winĕngku liya kang rinasan | 
bab sarengat tarekate | 

nutug sadangunipun | 

dĕnnya samya rĕrasan ngĕlmi | 

nulya samya pamitan | 

mring kang putra gupuh | 

ingandhĕg dhahar tan arsa | 

mung ngong parlu papanggih rĕhning tinuding | 

sigra sĕsalaman || 

Jilid 5 - Kaca : 177 

29. Tan cinatur solahirĕng uni | 
nalikane ing sawiji dina | 

Kyai Bayi Panurta-ne | 
anĕng pandhapanipun | 
lĕnggah lawan garwanirĕki | 
putrane tinimbalan | 

tan adangu rawuh | 

Jayĕngwĕsthi Jayĕngraga | 
anĕng ngarsa Ki Bayi ngandika aris | 
karo padha majuwa || 

30. Payo padha pipikiran iki | 
saenake rinĕmbug wong papat | 
gawene kakakngmu kiye | 
dene panjalukipun | 
kakangira Sĕh Amongragi | 
riringkĕsan kewala | 

tyase maksih wuyung | 
lamun manira ringkĕsa | 
priye malah anak pawĕstri sawiji | 
anandhang rara tuwa || 

31. Nganti kalangkahan kakang kalih | 
sira kalawan Ki Jayĕngraga | 

yĕn sunrowa kaya priye | 

Jayĕngwĕsthi umatur | 
pan prayogi dipunturuti | 
ringkĕsan krana Allah | 

amung parlunipun | 

ewa punika sumangga | 

ing sakarsa sampeyan kula umiring | 

Ki Bayi angandika || 

32. Sira priye suta ngong taruni | 
apa iya kaya kakangira | 

Ki Jayĕngraga ature | 
mĕnggah ing aturulun | 
kadospundi lamun sinĕpi | 
prayoganipun rowa | 
ing sawawratipun | 
ing sariringkĕsanĕya | 
kulawarga tiyang sadhusun puniki | 
punapa tan miyarsa-a || 

33. Pra santana wiwah magĕrsari | 

sintĕn ingkang dipun arsa-arsa | 
mung (n)jĕng tuwan lan liyane | 
lan kaping kalihipun | 

pan pikantuk sunat utami | 

Jayĕngwĕsthi acipta | 
mring rayi andulu | 

Jayĕngraga anor tingal | 

ingkang raka nambungi wacana ririh | 

ya bĕnĕr aturira || 

34. Nanging iku rada ninisani | 
karsane kyai durung winĕdhar | 
kang ibu lon andikane | 

kaya bĕnĕr adhimu | 
tan ngapĕskĕn ramanirĕki | 
yĕn rinowoa pisan | 
pĕsthi asung wĕruh | 
marang priyayi nagara | 

Kyai Bayi Panurta ngandika aris | 
wis padha bĕnĕrira || 

35. Mungguh manira kang dadi pikir | 
sakadare iya kinurmatan | 

mung sakulawangsa bae | 
ĕmbuh tumpĕng sabucu | 
rinayab ing brayat pribadi | 
lan wataranĕn pira | 
wong sadesa iku | 

Jĕngraga matur ring rama | 

kados wontĕn tiyang sĕwu malah luwih | 

kĕjawi padhĕkahan || 

36. Ya mung iku bae kang pinikir | 
kĕbo salawe kirang cukupa | 
kajaba bĕbĕk ayame | 

wis Jayĕngwĕsthi gupuh | 
kakangira Ki Amongragi | 
ana-a wismanira I 

sira besaningsun | 
bĕladhahĕn omahira | 
tutuwuhan kĕmbar-mayang aja kari | 
pan iku ila-ila || 

37. Kasompokkĕn kasusu sakĕdhik | 
iki lagi tanggal kaping sanga | 
besuk ping rolas tĕmune | 
pakolih sangatipun | 

ing Ahmad-e sore Ngasĕr-i | 

yĕku amung jagongan | 

sadintĕn sĕdalu | 

ngarah apa riringkĕsan | 

yĕn aja kĕpalang mantuku kingkin | 

mĕsthi limalas dina || 

38. Jayĕngwĕsthi (n)dhĕku matur inggih | 
nuwun sandika ing rĕh paduka | 
darmi lumampah sapakĕn | 

kang rama malih muwus | 
dene sira Ki Jayĕngragi | 
amĕmataha karya | 

(n)dadaka sadarum | 
kabĕh kulawangsanira | 
pra-tĕlunĕn wĕtuning godhong salĕmpit 
kabĕh mangsa bodhoa || 

39. Wong dhukuhan aja na kang kari | 
atugura dalĕm tĕlung dina | 

lan bojomu konĕn mrene | 

dadya kanthining bumu | 

ana kang sun pitayani | 

lan paman-pamanira | 

rĕhĕn saliripun | 

dadakan kang rampung rikat | 

ing pakarya aywa na kurangan bukti | 

mangsa bodhowa sira || 

40. Jayĕngraga sandika turnĕki | 
ngling ing garwa iku anakira | 
bĕlanjanĕn sacukupe | 

Jayĕngwĕsthi turipun | 

nuwun sampun ngantos pĕparing | 
saking barkah paduka | 
kados inggih cukup | 
lamun samantĕn kewala | 

Jayĕngraga gumuyu mring raka sarwi | 
sasmita pranĕng basa || 


36 Tumindakipun pahargyan prasaja botĕn siwah kalihan limrahipun tiyang 
gadhah damĕl mantu: griya kabladhah, tarup jangkĕp kanthi petang, sajĕn, 
kĕmbar mayang lss. Kathah tiyang ingkang tinanggĕnah ngrampungakĕn 
ubarampenipun mantu. 

Nyi Malarsih kajawi siyaga pasĕgahan, ulam-ulaman kanthi mragad maesa, 
ayam, banyak lss., ugi nata patanĕn pinajang sarwi endah. Bingahing 

manahipun amarwatasuta wĕkasan nangis mĕwĕk-mĕwĕk, lajĕng sĕmaput, 
dipun pituturi Kyai Bayi kathah-kathah. ... 
kaca 179-184 

356 Dhandhanggula 

41. Prandenipun kula dĕnwastani | 
anisani karsane (n)jĕng rama | 
paduka punika dene | 
mĕdalkĕn gĕdhigipun | 
angluhuri karsane kyai | 
dadya apagujĕngan | 

Ki Bayi gumuyu | 
wus nora dadia ngapa | 
wus muliha karo nambĕlĕha sapi | 
maesa bĕbĕk ayam || 

42. Nĕmbah matur sandika nulya mit | 
putra kalih lĕngsĕr sampun mĕdal | 

Ki Bayi lon andikane | 

(m)bok rubiyah sirĕku | 
brĕsihana wismanirĕki | 
galĕthĕkan singkirna | 
ĕndi kang tan patut | 
tatanĕn ingkang prayoga | 
sacarane mĕmantĕs sabarang kalir | 
mĕmajang kang murwĕndah || 

43. Matur sandika nyai Malarsih | 
anulya nyorog pĕthine giwang | 
mundhut arta bolĕng kabĕh | 
karsa kinĕn tutuku | 
animbali wadon Sumbaling | 
sira mĕnyanga pasar | 
tutukuwa bumbu | 

uyah trasi brambang bawang | 
kacang wose ijo kaluwak kĕmiri | 
asĕm laos panjĕlang || 

44. Kang sarwa kĕh tutukonirĕki | 
gula kahwa aja kukurangan | 
bĕcike borongĕn kabĕh | 
warnan pasar dĕnramut | 
mumpung pasarmu dhewe Paing | 
kang liningan sandika | 

yata kang tutuku | 

ambĕkta rencang sadasa | 

sigra mentar mring pasar wadon Sumbaling | 

angĕpak warnan pasar || 

45. Yatra tigangdasa reyal ngĕnting | 
age-age ingiring rĕmbatan | 
sigra katur bĕndarane | 

wus jangkĕp dĕnnya ngetung | 

Kyai Bayi sigra nimbali | 

ingkang rayi Suharja | 
lan Wiradhusthĕku | 

Panukma miwah Panamar | 

Kulawirya sadaya prapta ing ngarsi | 
santri Luci tan tĕbah || 

46. Sira kabĕh mila ngongtimbali | 
apa saparentahe nakira | 

Ki Jayĕngraga kang angrĕh | 
gawene pulunanmu | 
pan dadakan sadina iki | 
bladhahĕn wismanira | 
iya mupung esuk | 
banjur tĕtaruba pisan | 
si Panukma lan Panamar sunbubuhi | 
ana sajroning wisma || 

47. Ladĕnana (m)bokayunirĕki | 
mangsa bodhowa roro sira | 
lan bojomu sakarone | 
sandika kang tinuduh | 
angling malih mring santri Luci | 
gaweya kĕmbar-mayang | 

rong jodho kang patut | 

kumpulna sapa kang bisa | 

lan malihe mundhut tutuwuhan cĕngkir | 

pisang tĕbu rĕjuna || 

48. Marang para lurah santri-santri | 
kang liningan Luci sigra mentar | 
andhawuhkĕn pundhutane | 
samya ngupaya gupuh | 
pisang raja lan cĕngkir lĕgi | 
tĕbu rĕjuna angsal | 

katur sadaya wus | 
pinasang anĕng sasaka | 
sawarnine saka tĕtarup tan kari | 
sinungan tutuwuhan || 

49. Nora kongsi sabĕdhug gya dadi | 
myang wismane Jayĕngwĕsthi purna | 
rinayap dening wong akĕh | 
sakulawarganipun | 

langkung sĕngkut anambut-kardi | 
lĕlatar rinĕsikan | 
sadaya wus rampung | 

Ki Bayi ibut parentah | 
sawusira anulya ngingon-ingoni | 
watara kulawangsa || 

50. Sarupane santri bocah cilik | 
kinumpulkĕn ngingonan sadaya | 
dĕnadhĕpi pĕpangane | 

suka dĕnnya andulu | 
lamun kirang dipunimbuhi | 

sĕkul kĕlawan ulam | 

nutuk sami tuwuk | 

kamituwa pra mumulang | 

nĕng pandhapa karya sujĕn sapit abing | 

miwah kang mupuk ulam || 

51. Kyai Bayi Panurta siniwi | 

nĕng pandhapa pĕpak nak putunya | 
akĕmul kampuh sindure | 
kuluk cĕmĕng baludru | 
dhĕsthar bathik Arab wus putih | 
nyamping kawung luwasan | 
kang mĕntas winasuh | 
lĕnggah ing lampit dĕmangan | 
nyandhing tĕpsir Jalalĕn lan Baelawi | 
pan ngiras amumulang || 

52. Para pinisĕpuh anĕng ngarsi | 
yĕn Ki Bayi amurati lapal | 
kang nambut-karya amine | 
tangane sami gathu | 

sĕlĕh sujĕn myang sapit abing | 
atakwa ing pituwa | 
wuwulanging guru | 
yĕn wus nulya nambut-karya | 
lamun wĕktu kĕndĕl salat bakdanĕki | 
nulya trap damĕlira || 

53. Kyai Bayi angling maring Luci | 
sira kang dadi juruning pangan | 
aywa kakurangan kabĕh | 
sakarĕpe dĕntuwuk | 

rijĕkine Allah marĕngi | 
mangsa sabĕna dina | 
mĕmangan anutuk | 
sakĕhe kang nambut-karya | 
samya sĕngkut suka rĕnane kapati | 
warĕg mangan ambĕta || 

54. Bakda Ngasar wau Ni Malarsih | 
lan kang rayi Panukma Panamar | 
katri mantu lan ipene | 
sadintĕn gya mĕmangun | 
anĕlaskĕn rĕrekan apik | 

Malarsih karsanira | 
nglangkungi kang uwus | 
rumiyin duk darbe karya | 

ngantos kaping kalih tan kadi puniki | 

(ng)gyannya mĕmangun tilam || 

55. Patani gĕng ing tĕngah tulya sri | 
badhe panggĕnan pangantyanira | 
kinarya putihan bae | 

inendah mara sĕmu | 
sinalimut ing sarwa putih | 

langse caweni pĕthak | 

(ng)galĕr kunus alus | 
wawaton lan sakanira | 
tumpangsari pamidhangan sundukkili | 
linapis mori pĕthak || 

56. Pelag lĕlangitan sarwa putih | 
pojok saka sakawan sinungan | 
wiwiron lir worah-warĕh | 
mĕdhok nyĕkar kĕcubung | 
pan kinayu-apu aputih | 
tinon lir kĕmbar-mayang | 
mungsĕr sungsun pitu | 
palisir kaywapu malang | 

tĕpung gĕlang sungsun katri samya putih 
kĕlasa batu pĕthak || 

57. Tuwin kasur agĕng lan guguling | 
kajang sirah antĕban pan seta | 
tinundha agĕng alite | 

lawan kĕkawalipun | 

ing pajangan sri sarwa putih | 

winingkis ing canthelan | 

sinampiran kacu | 

pĕthak winiru araras | 

karang ulu kinarang mĕlok mĕlathi | 

myang kasur sinĕbaran || 

58. Jinĕbadan amrik ganda minging | 
patani gĕng inendah ing seta | 
tinon tuhu tanpa tandha | 

tinon byar putih mancur | 
pan sumilak asĕmu wingit | 
nĕlahi jroning wisma | 
sumunu dinulu | 

Ni Malarsih kurmatira | 
mring ulama pinasaja sarwa suci | 
carĕming karasikan || 

59. Kanan kering kĕkobong angapit | 
mubyar muncar karone kinĕmbar | 
kang kinarya gubah cindhe | 
corak jĕlamprang wungu | 
pinarada gumĕbyar asri | 

palisir garĕnjĕngan | 
tinurut kaywapu | 
ing sutra ijo kuning bang | 
sasukane sakawan pisan linapis | 
garĕnjĕng lir saka mas || 

60. Kasur agĕng sinamir mĕndhoki | 
guling ĕncit surati loro bang | 
bantal antĕp samya cindhe | 
miwah kĕkawalipun | 

cindhe ijo sinĕlan abrit | 


< Serat Centhini Jilid 05 - Halaman : 237 > 


bantal sinungsun sanga | 

gĕng alit tinurut | 

karang ulu pinĕlokan | 

oncĕn-oncĕn anggitan gambir mĕlathi | 

kasur sari sinĕkar || 

61. Sunduk kili sinamiran kĕling | 
limar pĕlung solok pandhan surat | 
walulin lan palangine | 
kĕndhaga karang sungsun | 

pĕthi giwang kĕbut angapit | 

kĕndhi pratola miwah | 

kaca bĕnggala gung | 

poponjĕn lan parĕsikan | 

myang bothĕkan cĕncandhĕn pinrada asri | 

kĕmbar-mayang ing ngarsa || 

62. Pandam sĕwu roro bonyo ngapit | 
gĕnuk sajĕn sampun pinĕpĕkan | 
ila-ila sadayane | 

asri kĕdhung-kumĕndhung | 

Ni Malarsih bungah tan sipi | 

suka sĕngkĕl sakala | 

karaos tyasipun | 

ningali rakiting tilam | 

jroning wisma anglir kaswargan kaĕksi | 

mulĕg ganda angambar || 

63. Ni Malarsih sumumpĕl kang galih | 
saking kagĕngĕn ing bungahira | 
tambuh raosing manahe | 

(m)barĕbĕl arawat luh | 
prĕmbĕh-prĕmbĕh wusana nangis | 
kami-sĕsĕgĕn supag | 

anulya tan emut | 
gugup Panukma Panamar | 
jalĕr ĕstri Rarasati anangisi | 
gumrah tangis jro wisma || 

64. Kyai Bayi kagyat myarsĕng tangis | 
gupuh dĕnnira lumĕbĕng wisma | 
iku ana apa kuwe | 

dene tangis gumrumung | 

Ki Panukma umatur nangis | 

kula (m)botĕn uninga | 

ing prakawisipun | 

ing sawusipun mĕmajang | 

apan kĕndĕl nulya mĕwĕk-mĕwĕk nangis | 

lajĕng niba kantaka || 

65. Kyai Bayi manthuk-manthuk angling | 
wis mĕnĕnga aja na karuna | 

bĕcik sarĕhĕna bae | 
nulya sami anurut | 
ingkang kantu nulya anglilir | 

pan maksih marawayan | 
tan adangu emut | 

Ki Bayi alon lingira | 

kĕna ngapa (ng)gĕnira sira tan eling | 

Malarsih aturira || 

66. Inggih botĕn wontĕn ingkang mawi | 

Ki Panurta alon wuwusira | 

mring Panukma Panamare | 
iya wruhanirĕku | 
wus bunuhe adat wong cilik | 
yĕn katĕmbĕn tuningal | 
ningali kumĕndhung | 
nora bungah malah susah | 
saking dening nora tau duwe apik | 
mulane kĕnĕng lara || 

67. Ukur akĕh thithik amadhidhig | 
kĕbungahĕn tĕmahane susah | 
seje pancĕne wong gĕdhe | 
gadhah angundhung-undhung | 
pangrasanya maksih sathithik | 
iku lagi wadhagan | 

bae ing wuwusku | 
dene dalane agama | 
yĕn ujare sarak iku pan sinirik | 
tan kĕna kinarĕman || 

68. Lamun mungguh sira lawan mami | 
nora kĕna kulina ing donya | 

wus angganthĕng wĕwalĕre | 
tan kĕna mamak-mumuk | 
yĕn kĕprĕcĕt murungkĕn dadi | 
angloro ing Pangeran | 
akerate bukung | 
cunthĕl lir ganjarannira | 
apan beda lan kang tinitah prajurit | 
tan kĕna kukurangan || 

69. Ki Panukma Panamar samya jrih | 
kaluhuran sabdane kang raka | 
tumungkul (m)brĕbĕs waspane | 
sangĕt kraos tyasipun | 

Ki Panurta muwus mring rabi | 
iya Malarsih sira | 
dĕn-narimĕng wuruk | 
aywa pĕgat dhikirira | 
lan istigpar salawat atasing Nabi | 
tĕpakur kang santosa || 

70. Ni Malarsih tumungkul langkung jrih | 
amituhu wuwulanging raka | 

suka sukur ing kalbune | 
winĕjah wus tuwajuh | 
wuwuh tajĕm anjatmikani | 

sawusira mangkana | 

Ki Bayi amuwus | 

wis padha atrapa karya | 

ingkang rayi sadaya anyandhak kardi | 

Ki Bayi nĕng pandhapa || 

71. Wanci Ngasar akir Kyai Bayi | 
kinĕn kĕndĕl ingkang nambutkarya | 
dhawuh mring santri Luci-ne | 
kinĕn amundhut sĕkul | 
angingoni kang nambut-kardi | 
watara kulawarga | 

tan ana kang kantun | 
jalwĕstri apantha-pantha | 
pan authi santri Luci angidĕri | 
ngimbuhi sĕkul ulam || 

72. Wus luwaran dĕnnya samya bukti | 
tuwuk sakĕhe tan ana kirang | 
sadaya pan mĕnthĕh-mĕnthĕh | 
surya wus tunggang gunung | 
samya ngangkat wĕktu Mahribi | 
santri nabuh kĕnthongan | 
goprake kumrusuk | 

pra santri kathah anjĕprah | 

sami gupuh lumajĕng pating tharĕklik | 

prak-prakan abarungan || 

73. Amĕt banyu wulu ting kacuwik | 
kĕrabyukan lir bendrong grahana | 
saking kathahing santrine | 
salĕmprotan kĕkĕmu | 

kang wus wulu manjing ing masjid | 
andonga yat-ayatan | 
nulya adan barung | 
swara sora rum arampak | 
wusnya innalaha wa malaikati | 
lajĕng sadaya sunat || 

74. Sawusira sunat samya muji | 

Jayĕngraga kang dadi mubalah | 
alĕlagon istigpare | 

swara ubyug gumrumung | 
umyang arum rĕmpĕg kapyarsi | 
kang cilik kang sĕdhĕngan | 
kang agĕng ambarung | 
ngĕlik andul-andul padha | 
tumalawong tan ana barĕnjul siji | 
dalah ĕmĕle rampak || 

75. Astagpirulah halngalim min kulli | 
danbin ngalim lakpir ayuman | 

ila rabilngalamine | 
barung arum aruntut | 
gumarĕnggĕng asri amanis | 

wus manjing nulya kamat | 
ngangkat parlunipun | 

(n)Jĕng Kyai Bayi Panurta | 

nulya majĕng karsa ngimami pra santri | 

tangawut lajĕng niyat || 

76. Wusnya usali praptaning tĕkbir | 
lajĕng tasbih nulya maca wajah | 

Patekah mukaranahe | 

tamat Patekahipun | 

surat Waluka awalnĕki | 

akire Alamnasrah | 

nuli tahyat lungguh | 

awal praptĕng akir tahyat | 

nulya mawa sĕlawat atasing Nabi | 

miwah ing kulawarga || 

77. Nulya salaman ing awal akir | 
wusnya bakda amaca ibtitah | 
lajĕng pupujiyan akĕh | 
swaranira gumrumung | 

wus pujiyan anulya dhikir | 

rĕmpĕg ambata-rĕbah | 

swara sru gumuntur | 

wus atusan antaranya | 

bakda dhikir andodonga ing Hyang Widi 

rahab donga tinumpa || 

78. Jayĕngraga rahab dĕnnya nasib | 
swara muluk mĕmĕt mĕmbat-mĕmbat | 
sinauran amin kabĕh | 

ramya asru gumuruh | 

wus pĕragat ing wĕktunĕki | 

prapta ing bakda Ngisa | 

sĕsalaman sampun | 

lan santri kathah sĕlawat | 

nuli kundur Ki Bayi saking ing masjid | 

ingiring santri kathah || 


37 Ing griyanipun Jayĕngwĕsthi, Sĕh Amongraga paring kĕtrangan bab tekat 
Kadariyah tuwin Jabariyah ... 
kaca 185-187 

79. Yata ingkang nĕng wismanirĕki | 

Jayĕngwĕsthi Ki Sĕh Amongraga | 

Jayĕngraga duk praptane | 

saking masjid pan laju | 

nĕng ngarsane kang raka kalih | 

sawusnya sĕsalaman | 

tata dĕnnya lungguh | 

kang anĕng ing ngarsanira | 

ingkang paman Suharja Wiradhusthĕki | 

kalawan Kulawirya 


80. Ki Nuripin kinarsan nĕng ngarsi | 

Jamal Jamil anĕng ngandhap tĕbah | 
dene pra lurah pasantrĕn | 

bagus Yahya gus Dawud | 

Amad Asra bagus Arpani | 

Janodin Jayaniman | 

Jalalĕn gus Yusup | 
miwah para bĕkĕl desa | 

Wiratruna Jatruna lan Surakrĕti | 

Sadangsa Jayayuda || 

81. Sĕpuh anĕm kapang nĕng pandhapi | 
lan santri kang dadi kasinoman | 
miwah kang anambut-gawe | 
mung sawĕtaranipun | 

datan kusung-kusung ing kardi | 
mapan datan linilan | 
rĕkasaning bau | 
mangkana Sĕh Amongraga | 
anĕng dalĕm kalawan kang rayi kalih | 
kalawan para paman || 

82. Sasaosan dhĕdharan mawarni | 
wedang ĕtĕh lawan mĕmanisan | 
rinampat nĕng ngarsa andhĕr | 
wedang bubuk tan kantun | 
gula arĕn lan roti kĕring | 

Amongraga tan patya | 
dhĕdharan anginum | 

ukur wedang sacĕcĕpan | 

tanpa gĕndhis mung angsal satĕngah cangkir 

kinurĕpakĕn ing cawan || 

83. Angandika mring kang rayi kalih | 
yayi Yayĕngwĕsthi Jayĕngraga | 
mĕnggah ing tekat kang angĕl | 
kalih prakawis nĕngguh | 

apan kadiriyah kang dhingin | 

lawan kajabariyah | 

puniku yĕn mungguh | 

binudi para ngulama | 

dĕrĕng wontĕn kang rikat angrarampungi | 

saking angĕling murad |] 

84. Lamun kadariyah tekadnĕki | 
apan kapir ngindallah punika | 
yĕn kajabariyah dene | 

kapir ngindanas tuhu | 
datan kenging lamun pinilih | 
salah satunggilira | 
pĕsthinipun kupur | 
yĕn pinĕt sadaya kopar | 

lamun nampik kalih pisan pĕsthi kapir | 
tan kenging ginagampang || 

Jilid 5 - Kaca : 186 

85. Kajawi kang sampun ahli suni | 
lah punika kang sampun sampurna | 
kang wus tan ana cacade | 
puniku ugĕripun | 

ing agĕsang kĕdah ambudi | 
tekade kang santosa | 
ywa nganti kĕsandhung | 
yĕn tĕkiyur kĕkandhangan | 
datan wurung anarik apĕsing budi | 
badan anut kewala || 

86. Gampil yayi sĕmbahyang angaji | 
sawab wontĕn lanjarane kitab | 
tan wontĕn ngĕlmu kang angĕl | 
anamung tekad nĕngguh | 
lamun sisip ambilaĕni | 

tekad dadya pratandha | 

awon pĕnĕdipun | 

wande siyos saking tekad | 

ingkang dados lĕbĕt-lĕbĕting ngaurip | 

saking tekad piyambak || 

87. Wiwinihe tekad saking budi | 
nyataning budi katarĕng tekad | 
yĕn sampun jomblah tekade | 
kĕlawan budinipun | 

(ng)gih punika yayi kang kusni | 
kang rayi kalihira | 
tumungkul madhukuh | 
nuhun-nuhun aturira | 
datan purun anglawani aturnĕki | 
pan kaluhuran sabda || 

88. Sangĕt kontragira ingkang galih | 

Jayĕngwĕsthi lawan Jayĕngraga | 
myat ingkang raka wingite | 
dadya tumut mangun kung | 
datan kolu wedang sacangkir | 
miwah kang paman-paman | 
dhĕdharan kur-ukur | 

tan kaur ngraoskĕn tekad | 
tĕpangipun murade kadariyahi | 
lawan kajabariyah || 

89. Amongraga sĕmune awingit | 
angandika mring ari kalihnya | 
kadipundi ing karsane | 

kyai kalawan ibu | 

dĕnnya nambut karya nglangkungi | 

mĕmantu rowan-rowan | 

tingale agupruk | 

dene kula wus prasambat | 

nuwun riringkĕsan kemawon utami | 
pasaja karana Lah || 

90. Sasat sagĕd nimpĕni ing mami | 
inggih ta lah de botĕn kadosa | 
kyai lan ibu karsane | 

Jayĕngwĕsthi umatur | 
inggih kula sampun ngaturi | 
aywa ngantos rinowa | 

dede parĕngipun | 
nanging ibu jĕngandika | 
ingkang adrĕng kĕdah kurmat sawatawis | 
bĕrkate wong puputra || 

91. Ciptanipun putrĕstri satunggil | 
inggih botĕn niyat rowan-rowan | 
rampunga sĕkul salĕmpĕr | 
namung niyat majĕmuk | 
lawan brayatipun pribadi | 
inggih sakulawarga | 

mung tiyang sadhusun | 

datan ngaturi uninga | 

ing priyayi nagari saking satunggil | 

piyambakan kewala || 

Jilid 5 - Kaca : 187 

92. Mugi dĕnapuntĕna pun bibi | 
kamipurunipun apĕpeka | 
saking sangĕtipun sihe | 
inggih dhatĕng (m)bokayu | 
mila mugi tuwan alimi | 

Amongraga ngandika | 
sumangga ing kayun | 
sinampun dhahar juwadah | 

mung sacuwil ginalintir kang ginigit | 
dangu panggilutira || 

93. Sarwi ngancarani mring kang rayi | 
yayi suwawi sami dhaharan | 
kang rayi nanduki age | 

dhahar nyamikan sampun | 

linorodkĕn mring Jamal Jamil | 

agĕpah dĕnnya nadhah | 

wong roro athĕkul | 

yata kang sami jagongan | 

nĕng dalĕme Kyai Bayi Panurta ngling | 

sakĕhe kulawangsa || 

94. Ing latri lagya midadarĕni | 
pan pĕpakan kulawarganira | 
miwah pra lurah santrine | 

Ki Bayi dĕnnya lungguh | 

pinggir kang lĕr tĕngah (ng)gĕnnĕki | 
anyamping godhong jarak | 
kĕmul kampuh sindur | 
dhĕstharira mori pĕthak | 

kuluk cĕmĕng luwas sadaya arĕsik | 
lĕnggah lante dĕmangan || 

95. Sasaosan dhĕdharan mawarni | 
ingkang cĕlak dĕnnira alĕnggah | 
ri kalih kanan keringe | 

Panamar Panukmĕku | 

myang pangulu Ki Basarodin | 
Talabodin kalawan | 

Nursukidin wau | 

murid Jaki Pranaita | 

santri Luci Jumĕna lan Ki Sĕmbagi 

prĕnah paman lan uwa || 

96. Pan tinata lulungguhanĕki | 
ingkang tĕngĕn lan sĕpuh nĕmira | 
akapang tĕpung lungguhe | 
Amadiman sumambung | 

Amadolah lan Amadtahir | 
kĕlawan Amadbadar | 

miwah Amadarum | 
bagus Imran bagus Ilyas | 
gus Suhada Murtaja bagus Nawawi 
Janawi lan gus Nurya || 

97. Gus Nuryani Nurjani Jumjani | 
gus Tabrani Jaelani miwah | 
Ngabdul-sudur Dul-sukur-e | 
Ngabdul-tamsur Dul-gapur | 
Duljuwahir Ngabdul-Ngajujir | 
nulya pĕtinggi desa | 

samya bĕkĕl tĕpung | 

Wrĕgaita Wrĕgatruna | 

Wrĕganaya Kĕrtayasa Wangsakĕrti 
Kĕrtinala pak Sawa || 


38 Malĕm midadarĕni kathah tamu jalĕr ĕstri ing dalĕmipun Ki Bayi Panurta 
rĕmbagan kalihan Ki Sĕmbagi bab Pasatoan laki-rabi. Sanĕsipun sami 
lĕlĕnggahan sinambi main catur, wong-wongan, omong-omong, 
dĕdongengan, lĕlucon tuwin umyung minangka sarananing wungon. 
Tĕrbangan kanthi singiran Jawi lss. ... 
kaca 188-190 

98. Pak Banikĕm pak Sungkĕm pak Kĕmis | 
pak Rajiyah pak Kĕdah pak Susah | 
pĕpakan sadaya andhĕr | 
bĕkĕl kewala ngayun | 
pan kajawi bĕkĕl pawingking | 
samya (n)jagani karya | 
acakut aguyub | 

myang santrine masjid kathah | 
samya (n)darus Kur'an kitab lan tajuwid | 

myang usul nahwu sarap || 

99. Langkung rĕma pĕpacitanĕki | 
wedang kopi wowohan gorĕngan | 
balĕbah pangan santri kĕh | 

tan kirang malah langkung | 
yata ingkang anĕng pĕndhapi | 

Kyai Bayi Panurta | 
tinarap nak putu | 
katonton wibawanira | 

Ki Panurta wong sadesa mule sami 
nadyan liyan amanca || 

100. Langkung asri langĕning pandhapi 
linangse pĕthak sĕdayanira | 
pyan lawon lan sasukane | 

amrik pandam akurung | 
pan daluwang banyu rinujit | 
kinĕmbang samya dluwang | 
ijo lawan biru | 
damar-damar ting paluncar | 
miwah salĕbĕting wisma anĕlahi | 
mubyar tan ana memba || 

101. Samya gawok sakĕh kang ningali | 
pan katĕmbĕn ing desa tan ana | 
kabĕh jomblong pandulune | 
kang jagong samya muwus | 

lan rowange caturan ririh | 

(n)Jĕng Kyai nora jamak | 

karyĕram pandulu | 

aku wruh ing kana-kana | 

pra priyayi mantu tan kadi puniki | 

rakiting pĕpajangan || 

102. Ki Sĕmbagi rĕrasan aririh | 

ting kĕranthuk lawan Ki Jumĕna | 
ragi awadi anthuke | 

Ki Bayi lon amuwus | 
lan punapa uwa Sĕmbagi | 
ingkang dipunwicara | 
awadi dinulu | 
kalawan paman Jumĕna | 

Ki Sĕmbagi nauri wacana aris | 
inggih bab pasatuwan || 

103. Kyai Bayi gupuh ngandikani | 
de punika rĕrasan tĕmĕnan | 
lah uwa nĕh tutugake | 
ngong kasupĕn kĕlamun | 
uwa sagĕd amĕmetangi | 
pasatuwan wong krama | 
awon pĕnĕdipun | 
dĕnmariki uwa paman | 
cĕcĕlakan tunggil lan putrane kalih 

pun Panukma Panamar || 

104. Ki Sĕmbagi Jumĕna mangarsi | 
wus anunggil Panukma Panamar | 

Ki Baywa lon patakone | 
wayahdalĕm puniku | 

Tambangraras lan Amongragi | 
kados pundi punapa | 

pĕnĕde puniku | 

Ki Sĕmbagi lon wuwusnya | 
ngĕlmu Buda beda lan sarak utami | 

Ki Bayi lon ngandika || 

Jilid 5 - Kaca : 189 

105. Wus la-ilanya wong laki rabi | 
kĕdah anggunĕm ing pasatuwan | 

Ki Sĕmbagi wangsulane | 
inggih sumanggĕng kayun | 
kang kapanggih petanganmami | 
ĕstri nĕptu tridasa | 
langkunge tĕtĕlu | 

kang jalu nĕptu tridasa | 

langkung wolu gunggunge pitungdasa ji | 

ingĕcĕr picis kĕnthang || 

106. Crĕk-crĕk krukup crik andhok dhawah sri | 
sinanĕskĕn kang kari ngĕcĕran | 

crik andhok dhawah sri manĕh | 
winor lan kang sri wau | 
sakantunne dipunĕcĕri | 
crĕk andhok tiba lara | 
sinĕjĕkkĕn gupuh | 
crĕk andhok dhawah ing lĕnggah | 
satĕlase crik andhok dhawah sri malih | 
wĕtan dhanyange gangsal || 

107. Ambĕgĕnggĕng Ki Sumbagi angling | 
ih sae tĕmĕn ĕcĕrannira | 
pangantĕn agĕng bĕgjane | 

Kyai Bayi gumuyu | 
amaca Alkamdulilahi | 
atanya dĕrahira | 

Ki Sĕmbagi muwus | 
dhanyang gangsal (ng)gih punika | 
wiwit ĕstri lungguh gĕdhong lara pati | 
etang anut ing dhanyang || 

108. Ki Panurta ngling punapa malih | 
kang uwa jar mĕksih wontĕn ramal | 
kala-mudhĕngipun dĕrĕng | 

pan sami kĕkahipun | 
nĕptuning kang sastra winilis | 
aksara kalih dasa | 
pan pinara tĕlu | 
sastrane saduman sapta | 

ha[...j ra[...j ta[...j la[...j ja[...j ma[...j tha[...j nĕptunya niji | 

rong duman sastra sapta || 

109. Na[...] ka[...] sa[...] pa[...] ya[...] ga[...] nga[...] nĕptu dwi | 
kang tĕlung duman nĕnĕm sastranya | 

ca[...] tha[...] wa[...] da[...] nya[...] ba[...] dene | 

nĕptunipun anĕlu | 

pan ingetang jalu lan ĕstri | 

binucal tiga-tiga | 

pintĕn kantunnipun | 

yĕn kantun tiga palastra | 

lamun kantun kĕkalih punika sakit | 

kantun siji utama || 

110. Putradalĕm punika prayogi | 
wiwitane wĕkasane susah | 
pisah lan yayah-rĕnane | 
wikana pisahipun | 
enggal lawas pati lan urip | 
tĕmtu ujaring ramal | 
kala-mudhĕngipun | 

ewa punika sumangga | 

tabit Buda manawi cĕgah ing ngĕlmi | 

amawi pasatuwan || 

Jilid 5 - Kaca : 190 

111. Kyai Bayi angling mring Sĕmbagi | 
langkung kathah ngĕlmuning Pangeran | 
tan sagĕd anacahake | 

uwa yĕn bab puniku | 
yĕn tilarĕn tan mĕlarati | 
nging Ki Bayi Panurta | 
manahe sumĕnut | 

Ki Pangulu datan rĕmbag | 

ngĕlmu kala-mudhĕnge Kyai Sĕmbagi | 

myang santri kathah-kathah || 

112. Ki Panurta ngling mring santri Luci | 
sira undangĕn si Kulawirya | 

kang liningan mentar age | 
tan dangu nulya rawuh | 
prapta ngarsanira Ki Bayi | 
kang raka angandika | 
bĕcik padha catur | 
lan kakangmu Ki Panamar | 
totohana wĕdhus lĕmu lan kĕbiri | 
kang rayi tur sandika || 

113. Ki Panamar amuwus mring ari | 
priye jangjine sira lan ingwang | 
mungguh totohane kuwe | 
manuta ing matipun | 

ĕmat pidak kalawan ĕtir | 
mat mantri jaran gajah | 
kacĕk bayaripun | 
yĕn mat mantri pidak gajah | 
apan wĕdhus lĕmu bayaranirĕki | 

yĕn mat ĕtir jaranan || 

114. Sak sukane pan ayam kĕbiri | 

Kulawirya anauri sagah | 
nulya pinasang cature | 

Panamar gĕlaripun | 

kawal supit-urang miranti | 

Kulawirya glarira | 

ĕtire tinumpuk | 

kukuh kawal kakanthĕtan | 

lĕkas maju sag sĕg pidak mrih pĕpati | 

ngungkih angkah-ingangkah || 

115. Ki Panamar langkung ngati-ati | 
nanging pidake kathah kang rusak | 
rada katimpah lampahe | 

akĕcap manthuk-manthuk | 
dangu pikir lampahing ngĕtir | 

Kulawirya angatag | 

swawi kadangon wus | 

nulya nglampahakĕn jaran | 

pan kasupĕn tinggal kawal mangan mantri 

jaran pinangan gajah || 

116. Dadya gulĕd sadhengaha lali | 
pangan-pinangan gĕsah-ginĕsah | 

Ki Bayi la-ilu bae | 
anggĕsah-gĕsah tumut | 

ngalor ngidul mĕlu (ng)gĕsahi | 

rubungan para tuwa | 

suka samya (n)dulu | 

kang timpuh wĕnĕh siduwa | 

ana ingkang ngĕlus-ĕlus jenggodnĕki | 

kang cĕcathut anglangak || 


39 Ing griya wingking jĕjagongan para wanita. Anĕm sĕpuh sami rĕrĕmbagan 
mawarni-warni, wontĕn ingkang nyariosakĕn pĕngalamanipun kawĕngku 
priya makaping-kaping, tumanduking sanggama kapisan dumugi bab-bab 
cĕrĕmĕdan engga langkung gumĕr swantĕnipun gajĕng cĕkikikan. ... 
kaca 196-202 

117. Ki Bayi ngling hĕh Wirya dĕnaglis | 
lakokĕna jaranmu anggusah | 
sigra ginubah ratune | 

kenging dĕnrok tiripun | 
tumut (ng)gusah Kiyai Bayi | 

Kulawirya asuka | 
sah-sah ĕs-ĕs suh-suh | 
angalĕnggĕr Ki Panamar | 
kukur-kukur kerogan tyasira sĕdhih | 
gatĕlĕn jenggodira || 

118. Kulawirya kĕkĕl anyukikik | 
ratu mingsĕd tir pinangan jaran | 

gya tire kinĕnthĕngake | 
sarwi alon mĕrkungkung | 
tuding-tuding tangan kumitir | 
dĕnmatna tir wus ĕmat | 
nanging datan ayun | 
ingangkah ĕmat kapidak | 

Ki Panamar ngulat-ngulĕt priye iki | 
angosog dĕnnya lampah || 

119. Sakarine rinampĕtkĕn aglis | 
tinadhahan ing kawal kanthĕtan | 
dadya tumpĕs sadayane | 

kari gajah angacung | 

Kulawirya saya angikik | 
dhasar watak manthĕlang | 
mangka olĕh buru | 
tan ering mring kakangira | 
anjĕgĕnggĕng ngisin-isin bakal iki | 
anuntun wĕdhus domba || 

120. Dhasar jambul kabĕnĕran kĕndhit | 
berok lĕmu gimblah jenggodira | 
jalamprah kaya jenggode | 

Basarodin blĕglugu | 

ki pangulu ambĕkuh ih ih | 

(n)dadak nggarap wong tuwa | 

Ki Bayi gumuyu | 

Ki Panamar rada duka | 

ih wong nganom anĕng ngarsane kiyai 

polahe cĕlangkrakan || 

121. Kulawirya saya bilik-bilik | 
cukakakan Panamar ngling nyĕntak | 
lah wis ta ĕmatna age | 

Kulawirya gumuyu | 

ĕmat pidak sapapan uwis | 

Panamar asok menda | 
garundĕlan muwus | 
bĕnĕr kang ngarani karam | 
wong botohan nora patut dĕnparduli | 
bĕcik padha cinĕgah || 

122. Kyai Bayi Panurta ngling aris | 
mring kang rayi Panukma Panamar | 
katri mring Basarodine | 
mungguh ing dina sesuk | 

wayah apa sangatirĕki | 

Amate ing paningkah | 

Ki Pangulu matur | 
punika tanggal ping rolas | 
lĕrĕsipun enjinge wit Jabarail | 

Ahmate wĕktu Ngasar || 

123. Wayah wisandamĕl Yurup-nĕki | 
pan sumangga pundi kang kinarsan | 

Ki Bayi lon andikane | 

utama Ahmatipun | 

ningkah Ngasar sorene panggih | 

bĕbanjuran kewala | 

dhasar karsanipun | 

nora kaya wong maksiyat | 

nganggo ngarak ramĕn-ramĕn tan marĕngi | 

karsane Amongraga || 

124. Samene kiye wus anglojoki | 
malah sunduga tan pati rĕna | 
karsane ringkĕsan bae | 

iki saking nyaimu | 

bĕrkating wong asih ing siwi | 

pinalangan tan kĕna | 

kudu kusung-kusung | 

kusunge tan rowan-rowan | 

yĕn rowa-a pĕsthi nyuruhi priyayi | 

amung niyat sidhĕkah || 

125. Mangan krasa pĕdhĕs asin thithik | 
sĕkul sĕlayah kĕdah pinrutah | 
nak putu kulawangsane | 
satĕngah kaya kaul | 

dupĕh anak kari sawiji | 
manahe ge luwara | 
mulane abikut | 
manira sĕmada wĕlas | 
apan mĕlu karasa ing ati mami | 
sutrĕstri mung sajuga || 

126. Pan tumungkul ingkang rayi kalih | 
myang Ki Basarodin aturira | 
inggih kadospundi malĕh | 
tyaspaduka dĕnsukur | 

suka rĕna ing lair batin | 

mapan sampun jaragan | 

samya nĕdha tuwuk | 

sampun mawi susah-susah | 

mokal supe wal ngamalun kajiratin | 

bikakekati iman || 

127. Pan gumujĕng wau Kyai Bayi | 
iya bĕnĕr cĕcaturing kitab | 
sidhĕkah gĕdhe pedahe | 

ya bangĕt tarimaku | 
angandika mring santri Luci | 
sira mundhuta trĕbang | 
siji bae gupuh | 

Luci sigra mundhut trĕbang | 
sinaoskĕn ing ngarsa Kiyai Bayi | 
trĕbang nulya sinĕntak || 

128. Kyai Bayi angandika aris | 

payo padha trĕbangan dhĕwĕkan | 

Ki Panukma Panamare | 

katĕlu ki pangulu | 

kapat Luci kalima Jaki | 

nĕnĕme Pranaita | 

kapitune aku | 

samya suka kang liningan | 

adan lĕkas ginĕmbrang trĕbangirĕki | 

anulya lĕkas bawa || 

129. Singir Jawa sajak Bintarĕki | 
ngĕlik alot erak-erak sĕrak | 
pating karĕkĕl ulonne | 
brĕkat guru asĕmu | 
lĕlagone pan angunani | 
gadhuwul mĕmbal-mĕmbal | 
lulungsuran bĕsus | 
saurane ya hu-Allah | 
tabaraka Allahu robilngalamin | 
bakina wa-aba-da || 

130. Panrĕbange kathah kĕmpyangnĕki | 
gĕmbrungira nibani irama | 
dĕningĕr-ingĕr trĕbange | 

pong pĕg pyak tong ting brĕng brung | 
nulya nyandhak singir angĕlik | 

Jaki Luci asĕnggak | 
kĕploke agupruk | 
lapale singir tanakal | 
tubi asla biarbabi saodadi | 
kadasamsu pilibra || 

131. Jiha tatana kalu kang singir | 
nulya sĕlawat maca ruwiya | 
kĕndĕl samya asĕsambĕn | 
rare gumĕdĕr amyung | 
tantangan toh pating jarĕlih | 
thak-thĕk sami panggalan | 

Ki Baywa ngling hus hus | 
bocah padha kĕnĕng tolah | 

sok sinau malang jati bolong benjing | 
jamak ngaji sĕmbahyang || 

132. Dinukanan sadaya pan ajrih | 
samya bubar ngalih (ng)gon kewala | 
rubungan panggalan malĕh | 

kyai duka anĕbut | 
nyandhak wilah Jaki lan Luci | 
kang rare sinabĕtan | 
bubar byur lumayu | 

Ki Jaki nĕmu wong tuwa | 
ginitikan ngudubilah dene iki | 
ana benggole kawak || 

133. Kyai Bayi duka sarwi paring | 
bĕbĕt putih wus kinĕn kapoka | 

yata kang nĕng jro wismane | 

Ni Malarsih alungguh | 
lan ipenira kakalih | 

Sumbaling datan tĕbah | 

angladĕni ngayun | 

angayap parĕstri kathah | 

sami cuki wĕnĕh keyo ting karipyik | 

dhakon samya paguywan || 

134. Pawĕstri kang anĕng masjid alit | 
samya dhikir lĕlagon barungan | 
cumlĕring rĕmpĕg ungĕle | 
swara anganyut-anyut | 
amĕwahi asrining wĕngi | 
sadalu datan kĕndhat | 
salin-salin lagu | 

ing masjid agĕng trĕbangan | 
santri kathah samya sĕlawatan dhikir | 
maulut langkung rahab || 

135. Santri Luci bikut angladĕni | 
wedang panganan rampadan muncar | 
wus pinetang sapatute | 

rinampat ingkang mungguh | 

angalihi wĕnĕh nigani | 

kang ingancak kewala | 

nigani sadarum | 

pĕpak warnining panganan | 

lah-olahan woh-wohan sadaya sami | 

kaot piring lan ancak || 

136. Myang wedang tĕh manisan nĕng bĕri | 
wedang kahwa manisan nĕng dhulang | 
lan rokok jambe suruhe | 

gembol wĕr ingkang mungguh | 
rokok dawa miwah tapsirih | 
bokor myang panjang-ilang | 
wĕnĕh kang winungkus | 
waradin sadayanira | 

kang jagongan ing mandhapa lan ing masjid | 
miwah kang nambut-karya || 

137. Tuwin kang anĕng wisma pra ĕstri | 
datan prabeda samya rinampad | 
ingkang jagongan arame | 
mĕmangan ting kariyuk | 

ting karĕcap myang sĕgu wahing | 
wĕnĕh kandha-kinandha | 
tuture agupruk | 
dagang maring Surapringga | 
prau momotan jaran kĕsĕr lan sapi | 
paraning papasaran || 

138. Jor-jinoran tutur olih bathi | 
ingkang gĕthĕk bathine gethokan | 

lumur sor nutur untunge | 
kang tanĕn nutur tulus | 
anguyangkĕn nĕmpur lĕh bathi | 
tandho atundha-tundha | 
tandha tandhing untung | 
panĕgar balantik jaran | 
tutur tuku bĕlo satĕngah dadi | 
payu sawidak lima || 

139. Ingkang alul anglampahkĕn dhuwit | 
yĕn anggadhe motangkĕn sareyal | 
suwang sigar uyahane | 

yĕn sapuluh rongpuluh | 

sareyale suku sĕsasi | 

tutur gawe curiga | 

sakandĕlanipun | 

mas ginadhe rolas reyal | 

wus bur dinol payu pitung puluh anggris | 

kĕris thok tan kandĕlan || 

140. Nora liyan kang kinandha sami | 
para sudagar tani panĕgar | 
anĕng ngon-ingon kandhane | 
jago gĕmak brĕkutut | 

bĕbĕk banyak pitik gulathik | 
ĕmprit pĕthĕkanira | 
kang payu nĕm suku | 
samya catur kang turangga | 
apĕpanthan sagolongane pribadi | 
dhalang kandha angruwat || 

141. Angĕtĕprĕs bĕbanyolan ringgit | 
tangan suraweyan kang minangka | 

Sĕmar Petruk Nalagarĕng | 
sĕmbada cucutipun | 

Widiguna lucu kĕpati | 

ginaguyu gĕr-gĕran | 

kang linggih angĕlun | 

ngalĕh ngrubung Widiguna | 

samya kĕkĕl cukakakan hih hih hih hih | 

huh huh huh hah hah hah hah || 

142. Nora pijĕr amĕmangan sami | 

rare rubyung myang kang nambut-karya | 

kĕh salong tinggal gawene | 

kasinoman arubung | 

ting cukikik mijĕti ati | 

ngangsu unjal-ambĕgan | 

gĕr ambata rubuh | 

kasor kang para carita | 

Kyai Bayi pan gumujĕng anggaligik | 
andĕlna Widiguna |] 

143. Yata wus dalu bĕdhug dhĕng muni | 
santri Luci angladĕkkĕn dhahar | 

ngabani kasinomane | 

nampa rampadanipun | 

miwah ancak gotong-pat sami | 

panganan dinum samya | 

sabageyanipun | 

kinĕroso tapak-dara | 

nulya sĕkul ulam majĕng maring ngarsi | 

ingetang ambĕng tata || 

144. Rampadan kang ngalihi nigani | 
ambĕng ancak nyĕdasani samya | 
nyĕlawĕni santri rare | 

kang jangan bĕcĕk wĕdhus | 
ajang takir gĕdĕbog sami | 
sawusira warata | 

Ki Bayi amuwus | 
suwawi sami wijikan | 
nulya samya tuturuh sadaya sami | 
wanting angumbah tangan || 

145. Adan lĕkas nadhah ting karĕcip | 
kriyak-kriyuk amangan seropan | 
ingkang mangan kĕh swarane | 

Widiguna nglingnya rum | 
engak ganggang bĕbĕk agurih | 
gĕr ginuyu ing kathah | 

kang kasĕlak huk-huk | 
angguguyu Widiguna | 
mring dĕnnya mangan enak sadayĕki | 
ambĕng dinum binĕrkat || 

146. Wus warata kang bagi-binagi | 
sami kinĕroso tapak-dara | 
sinandhing tan ana mulĕh | 
lajĕng natas sadalu | 

samya kandha kinandha malih | 

kang macanan wong-wongan | 

lan dham-dhaman catur | 

wĕnĕh ngantuk arenggotan | 

kang nyĕnyambi mangan brĕkate pribadi 

kang udut nocoh kinang || 

147. Ting kalĕmpor amyang ting parĕlik | 

Ki Bayi sĕs kĕlukuk bĕnggala | 
kang udut nipah lan wangĕn | 

Widiguna audud | 

patang gelang tike lininting | 

Kyai Bayi ngandika | 

ngong mambu alangu | 

langu lir kukusing madad | 

ingkang sami cĕlak matur (n)jĕng kiyai | 

inggih pun Widiguna || 

148. Tike sagĕgĕm kang dipunlinting | 
Widiguna nauri ya ta lah | 

kabĕh padha ngrubuhake | 
ginuyu ing sadarum | 

Ki Baywa ngling kadĕkna sangit | 
madad lininting klaras | 
langu ngaluk-aluk | 

Widiguna anggĕlungsar | 
kĕkadhalan majĕng nĕmbah bari ngagir | 
mring Ki Bayi Panurta || 

149. Kulanuwun kamipurun kĕdhik | 
dalĕm paringi mindho sakĕdhap | 
kados punapa raose | 

ĕsĕs dalĕm (ng)galuguk | 

(ng)gih apuntĕn dalĕm kang mugi | 
dalĕm lilani kĕdhap | 

Ki Bayi gumuyu | 
cĕblung dhalang cĕlangkrakan | 
njaluk mindho kĕlukuknya ĕnya iki | 
ududa klukukingwang || 

356 Dhandhanggula 

150. Dimarene majuwa sathithik | 

Widiguna pinulir irungnya | 
irungmu iki kagĕdhĕn | 
andĕlole ambĕngkuk | 

bok ĕlongĕn pĕthĕl bĕn cilik | 

Widiguna anjola | 
gumuyu dhuh biyung | 
irunge dĕnusap-usap | 
irungkula punika kularĕmĕni | 
awon-awon (m)botĕna || 

151. Sampun bĕktane duk wingi uni | 
pinulir ngantĕk abang bĕranang | 
gĕr ginuyu ing wong akĕh | 
kyai gumujĕng (ng)guguk | 
pĕnyanaku awĕh dĕnlongi | 
matur dede pabĕnan | 
sangsaya ginuyu | 

Ki Bayi mundhut rasukan | 
sĕmbagi bang lan ikĕt jingga pinaring | 

-akĕn Ki Widiguna || 

152. Kulambiku jobah (ng)gonĕn iki | 
barjumungah de ikĕte jingga | 
yĕn tinanggap (ng)gonĕn mĕrĕt | 

Ki Guna nĕmbah nuwun | 
nuwun inggih inggih kapundhi | 
sinunggi linggĕh bĕksa | 

klak kluk pacak-gulu | 

udud kalukuk kasĕlak | 

huk huk sarwi matur dalĕm pulir malih | 

irung kula kang bĕgja || 

153. Mundur lero maring (ng)gonne malih | 
ginuyu mring wong kathah gĕr-gĕran | 
parĕstri nĕng dalĕm gĕdhe | 

samya ngungak gumuyu | 
mring Ki Widiguna pinaring | 
akĕh polahe bungah | 
langkung cucudipun | 

Nyai Malarsih tinarap | 

ing parĕstri kang putra mantu nĕng ngarsi | 

Rarasati kalawan || 

154. Ni Daya lan Jumĕna Sĕmbagi | 
ni Panukma lan ni Panamar | 
sudagar kang gĕdhe-gĕdhe | 

ni pĕngulu nĕm sĕpuh | 

wus luwaran dĕnnira bukti | 

samya namur lĕk-lĕkan | 

kejo ting kĕrupyuk | 

ingkang cuki dhĕdhakonan | 

rare cilik gumĕtĕr gathĕng cangguring | 

ana kang cĕcaturan || 

155. Wĕnĕh paguywan pating cukikik | 
wĕnĕh rĕrasan acarĕmĕdan | 

Ni Sumbaling angĕtĕprĕs | 
takĕn mring Ni Dayĕku | 
lah (m)bokayu dika rumiyin | 
kaping pintĕn mah-imah | 
duk maksih nĕmipun | 

Nyai Daya saurira | 

e ya amung ping pindho kangjĕng kiyai | 
dipati Wirasaba || 

156. Duk pinundhut ku kinarya sĕlir | 
pĕngantyan lagya olĕh nĕm wulan | 
sĕdhĕnge pĕpasihane | 

pinancal pitung puluh | 

saking rĕmĕn marang wakmami | 

bojoku bĕntayangan | 

rina wĕngi bingung | 

kang dĕnamĕkkĕn mung ingwang | 

aku iya samono manĕh anangis | 

kĕlingan duk pasiyan || 

157. Bĕrkating bocah sun durung ngĕrti | 
rakiting wong laki pipindhonan | 
kĕlingan lakiku bae | 
satingkahe alulut | 

cinĕdhakan mring ki dipati | 
mĕngkarag angganingwang | 
jrih sangĕt kalangkung | 
tur rinĕpa ingarihan | 
sarta pinaringan arta busana di | 
tan arsa nampanana || 

158. Kang kaetang namung lakimami | 
solah bawane tansah katingal | 
iya wong padha ĕnome | 

ki dipati wus sĕpuh | 

sariranya pupuk mĕdĕni | 

sabĕn ngong cinĕlakan | 

tansah nangis asru | 

pan kongsi satĕngah wulan | 

nora kĕna manira pan maksih eling | 

marang lakiku lawas || 

159. Ni Sumbaling tanya kadipundi | 
wiwitipun kĕnane kĕkĕnan | 

Ni Daya gumuyu nyablĕk | 

iku lagi suntutur | 

nuju udan dĕrĕs kapati | 

ngong anĕng pagĕdhongan | 

dalĕm ĕmpĕripun | 

tan wruh ki dipati prapta | 

kanca bubar nuli lawange kinunci | 

gumujĕng galigikan || 

160. Nyandhak tangan ginujĕg ngong (n)jĕlih 
rĕgĕjĕgan pinaksa kewala | 

tan bisa mawal karsane | 
nuli iya wis atut | 
manira lan ki adipati | 

Sumbaling (n)dhĕsĕg tanya | 
sarwi (ng)guyu-(ng)guyu | 
tanggung tĕmĕn (n)dang dĕn-jugag | 
ingkang cĕlak samya gumuyu angikik | 
nyai pangulu tĕngah || 

161. Nyai Pratima sudagar sugih | 

ragi dhompol wong pat carĕmĕdan | 
cukikikan samya lirĕh | 

Sumbaling (n)dhĕsĕg muwus | 
kadipundi witipun kenging | 
bokayu duk kinarsan | 
nĕh wangsuli wau | 

Ni Daya tutur tan ringa | 

kerasĕng tyas ningali pajangan amrik | 

ĕngĕt kala nĕmira || 

162. Ika mau duk ki adipati | 
anggarĕjĕg kĕmbĕnku linukar | 
sun bĕnakkĕn lukar manĕh | 
sinjangingong rinangkut | 

lajĕng (n)dheprok-(n)dheprok tinarik | 
lambungku nyĕng dĕnangkat | 
angadĕg rinangkul | 
ngong nangis anyĕngkah-nyĕngkah | 
kinukuhan ngapithing sarwi ngarasi | 
anguyĕg payudara |] 

163. Wus kawudan tan polih ing tapih | 
ki dipati nyamping wus siningsal | 
byar ngalela kagungane | 

nuli wisnya wis atut | 
tan beda lan pangantĕn ugi | 

Sumbaling hĕm ah biyang | 
tanggung tĕmĕn iku | 
manas-ati sok dĕn-jugag | 
caritane wong tĕlu sami angudi | 
bacute babar-pisan || 

164. Nyai Daya ĕsmu (ng)guyu angling | 
mau tĕka kudu cĕcarita | 

tan kĕna sabrĕbĕt durĕn | 
iya mara suntutur | 
nanging mĕngko gantya nakoni | 
wus samya sinaguhan | 

Ni Daya gumuyu | 
basa mangkono ngong mulat | 
kagungane jĕng kyai tĕtĕg atitih | 
nglĕgarang gĕdhe dawa || 

165. Andharĕdhĕg atiku kuwatir | 
nulya ginulingkĕn kinurĕban | 
timbalane to e to e | 
manira asidhĕkus | 

pan winĕngkang ingong kukuhi | 
tinimpah saya sayah | 
wus bĕnggang pupuku | 

(n)jĕng kyai dipati mapan | 

gya tumanduk warastra sĕg angĕlĕbi | 

pan dudu lamakira || 

166. Nĕt andĕdĕl tan kĕna tumuli | 
pinapan-papankĕn wus amapan | 
pinĕksa sru pĕmadale | 
makĕnĕng raosipun | 
ambarĕbĕt pating prakinting | 
kumĕsar anĕratap | 

grĕgĕl sun-anjĕpluk | 
anjrit pinĕksa kewala | 

tan kuwagang pantoging watĕs ngong (n)jĕlih | 
kĕsamur drĕsing ngudan || 

167. Binotan srĕg pangkĕrĕdan mami | 
pat-pĕt pĕtĕng ambĕgan salĕkak | 
mawut kokonangku kabĕh | 
ĕrug ngatut manjuluk | 

bantal kontal ujurku ngalih | 
polahngong gĕlasaran | 
malang megung tinut | 
udane tan tĕrang-tĕrang | 
dĕrĕs bae suwe-suwe rada rapih | 
tangisku nuli suda || 

168. (ng)Gigilani solahe jĕng kyai | 
payudara pipi cinokotan | 
pinggĕt unton-unton kabĕh | 
mayar rasane liru | 

mak blas seje mau saiki | 

nora mĕmpĕr satuma | 

mung sadhela bingung | 

nuli pikir salin ada | 

sasuwene tan bisa mĕlĕk sakĕdhik | 

sumrahe nora jamak || 

169. Tan kĕlingan bojo-bojo dhingin | 
bocah cilik-cilik tan mirasa | 
nulya lĕh gĕdhe angatĕl | 
satĕngahing pulangyun | 

lĕrĕn kinĕn nĕkĕm ningali | 

ih tobat nora jamak | 

satutup nĕt punjul | 

sajĕmpol pĕnyĕt sih ngongkang | 

marĕm mathĕm pangrasa tan nĕdya uwis | 

udan drĕs kongsi tĕrang || 

170. Gĕr gumuyu ririh ting kulikik | 
wong tri angling nyĕthoti Ni Daya | 
ngĕpenginake dongĕnge | 

samya rongĕh alungguh | 
ting kalĕsĕt gondhange salit | 
napase kumarangsang | 
ngĕlĕd-ĕlĕd idu | 
samya jawilan papindhan | 
ingabedhang lĕlĕjĕm iriban liring | 

Ni Daya ris atanya || 

171. Lah bok Tĕngah wis ping pintĕn laki | 
nauri gih duraka ping tiga | 
tinanyan pundi bedane | 

bok Tĕngah ĕsmu guyu | 

jaka-lara pangantĕn urip | 

pangantĕn sami bocah | 

lamine rong taun | 

randha nĕm wulan mah-imah | 

angsal ngriki kemawon Ki Basarodin | 

adhine Amad Badar || 

172. Mung puniku kang dadi tyasmami | 
mĕmpĕr kang (n)dika tutur punika | 
arĕbut agĕng panjange | 

kang pundi ukuripun | 

sami nyakĕp gĕlangan sikil | 

gĕnge gĕng ki dipatya | 

mĕnang panjangipun | 

botĕn patos kĕrĕp minggah | 

nanging bĕtah wiwit sontĕn ngantos enjing ] 

raose kalĕnyĕran || 

173. Badan sakojur ngalĕbĕt mrinding | 
pan kĕrasan ras-arasĕn wisan | 
yĕkti pikantuk kang gĕdhe | 
sami mĕsĕm ngacĕmut | 
dhĕdhĕngkĕtan dĕnnira lĕnggih | 
nging tan kongsi susuta | 

nulya pĕgat lampus | 
randha pat wulan mah-imah | 
inggih angsal ki pangulu Basarodin | 
lah punapa bedanya || 

174. Anahuri apan kaot ugi | 
dene ki pangulu darbĕkira | 
gĕng nanging sangĕt cĕndhake | 
sampun lir cĕpuk lugu | 

watĕs gĕlang lan bongkot sami | 
gendhol-gendhol ing ngandhap | 
sagĕgĕm agĕmuk | 
yĕn nggarap sapatilĕman | 
goblag-gabluk bĕg-bĕg kadya dĕn sothoni | 
grewal-grĕwĕl pocotan || 

175. Kĕsĕl (m)bĕnakakĕn anjagani | 
ting cukikik wong papat cĕblĕkan | 
layak yĕn grĕwĕlan bae | 

wong kaya balabudhur | 
ambalĕndhĕr ngewuh-ewuhi | 
dhasar bandhane cĕndhak | 
wĕtĕnge anjĕndhul | 
tan pati bisa akandhas | 
ngaya-aya sunduga boyoke sakit | 
mĕnĕtakĕn rĕkasa || 

176. Nyai Tĕngah gumuyu nauri [ 
lĕrĕs Nyai Daya panduginya | 
tingkah sangĕt kangelane | 
ambĕgane asĕnggur | 
kula-watuki kemawon jĕbling | 
wahing sarĕng copotnya | 
mak bul sru cumĕput | 

tan kĕkah anĕng panggonan | 
susahing tyas karaos rayat kang mati | 
ginuyu cukikikan || 

177. Ni Parti makaping pintĕn laki [ 
nauri mung sapisan kewala | 
nanging sring kenging godhane | 
kinedanan wong bagus | 
godhaning blis pisan ping kalih [ 
yĕn sampun kalampahan | 
manahkula gĕtun | 

sarĕng ping tiga sakawan | 

lajĕng tuman tan nganti milih wong sigid | 

anggĕr agĕng kewala || 

178. Yĕn kula kesah pĕpara asring | 
rinĕjĕng jĕnak sapatilĕman | 

tan nganyang yĕn tumbas wade | 
inggih lĕrĕs bokayu | 
ingkang agĕng lawan kang alit | 
yĕn angsal agĕng panjang | 
angalĕnyĕng bingung | 
pangobĕng kula nĕmbĕlas | 
anyapisan wĕrata kula pilihi | 
angsal tiyang sakawan || 

179. Pangobĕng tiga buruh satunggal | 
buruh sangĕt awon warnanira | 
nanging gĕng panjang badanne | 
ngungkuli kang cinatur | 

dados agĕm mathĕm ing ati | 
iriban mring wong lanang | 
yĕn pasar Pon Tanjung | 
mikat babu nĕng dĕdalan | 
gĕgarapan sakatĕg-katĕge dugi | 
sĕgĕr adheyang-dheyang || 

180. Tiyang ngriki kathah sunicipi | 
ingkang kĕrĕp mung Ki Kulawirya | 
rayat datan uningane | 

lan ki pangulu ĕmpun | 
inggih lĕrĕs tir dĕnbithĕni | 
gumuyu jojorokan | 

Ni Malarsih dulu | 

cat myarsa ing carĕmĕdan | 

tyasnya ngungun ya ta lah dene wus sami 

tuwa acĕrĕmĕdan || 

181. Sadangunira Nikĕn Malarsih | 
muwus lan nyai pĕngulu tuwa | 
dus-wiladah lan nipase | 
kasaru kang gumuyu | 

ting kulikik ingampĕt sami | 
lirih dĕnnya rĕrasan | 

Ni Malarsih muwus | 
bibi punapa rinĕmbag | 
dene nĕmĕn gumuyu pating jurawil | 
nauri kang liningan || 

182. Inggih gujĕngan tamba lĕk sami | 

Ni Malarsih malih angandika | 

Sumbaling punika biyĕn | 
tĕlĕdhĕk langkung payu | 

gĕr ginuyu rewange linggih | 

mĕnĕng mari crĕmĕdan | 

liya kang cinatur | 

nyawĕngah angon iriban | 

wus katungkul nuli carĕmĕdan malih | 

Sumbaling tinakonan || 

183. Tutur duk masihe dados ringgit | 
dĕrĕng paringkilĕn wus anjajah | 
jĕjaka wong tuwa dene | 

sajĕg kula pulangpun | 

dĕrĕng wĕruh raosing sakit | 

pan sakeca kewala | 

nanging wiwitipun | 

krĕp jajalan sami bocah | 

uga gĕdhe saya gĕdhe-gĕdhe malih | 

kula duk maksih bocah || 

Jilid 5 - Kaca : 201 

184. Dipun-tunggil tilĕm lawan ĕncik | 
ĕncik Subedhe badane domba | 
lan kang (n)dika catur kabĕh | 
agĕng kang kulatutur | 

pan satukup bathĕthĕt luwih | 

rong jĕmpol pĕnĕd ngaya | 

acul manggut-manggut | 

dinĕdĕlakĕn ing wokkan | 

lir dĕndhĕngkul ngilĕbi ubĕnging pinggir | 

dĕn ngĕr-ingĕr mrih mapan || 

185. Dangu-dangu sami ngĕmu yiyit | 
dĕn usĕlakĕn angĕlar-ĕlar | 

wus angaluwing kikise | 
mĕkĕnĕng mak blĕng anglud | 
bongkoting ngong ubĕd-ubĕdi | 
ing saptangan supaya | 
ywa tutug pokipun | 
blĕs-blĕs alon kĕlĕmira | 
rada suwe tutuge watĕsing jarit | 
saptangan mau ika || 

186. Duk wiwite nyang-nyĕng gringgang-gringging | 
amrĕkinding raose tan kaprah | 

lawan sabĕne wong ngakĕh | 
datyan kadya puniku | 
ngunyĕr-unyĕr ngalĕnyĕr anyir | 
bĕd-ubĕd inguculan | 
puput lar-lĕr lar-lur | 
saking agĕnge tan gonggang | 
lae-lae dubilah rasane ngĕnting | 
abungah ngangah-angah || 

187. Mung punika kang dadya tyasmami | 
anjĕlajah kabĕh kawĕratan | 

Cina Koja Cik Jawane | 

wus tan bisa angetung | 

awon pĕnĕd agĕng lan alit | 

miwah kang panjang cĕndhak | 

kang koming myang buntung | 

anggĕre kang kĕngkĕng mangkas | 

ingkang panjang kang bĕnĕr (m)bĕmbĕng agilig | 

kang mĕdhok bulĕdira || 

188. Kang mucuk-bung tan pati pakolih | 
miwah kang bĕndhol alit bongkotnya | 
sring (n)dhoko tĕngahing gawe | 
ngong ginarap wong tĕlu | 
dĕn-woloni dipun-rolasi | 

ngagir miring malumah | 
myang mungkur sidhĕkus | 
anjongok (n)jĕngking lumampah | 
ambĕrangkang ngadĕg ngingkrang anĕng nginggil | 
pinangku nganja-anja || 

189. Mila katĕlah rĕmĕnanmami | 

yĕn wong (ng)garap tan akĕh rekanya | 

bosĕn ĕlir angkrok bae | 

asring ngong tinggal turu | 

yĕn mĕlĕka sun plaur dhidhis | 

ginuyu kalĕsikan | 

malih lon amuwus | 

mendahane ngalahĕna | 

ingkang akĕh rekane salin sumalin | 

sumrah bisa aliyan || 

Jilid 5 - Kaca : 202 

190. Salin solah salin raosnĕki | 
nadyan sadina sawĕngi bĕtah | 
malah saya kĕh rasane | 

lir gatĕlĕn kinukur | 

puk nim kukur-kukur ing gudhig | 

ĕnyĕng sakojur pisan | 

layake puniku | 

jĕnĕnge anyĕng nyang-nyĕngan | 
paribasan wong kĕna ngĕnyĕng sayĕkti | 
tĕmtu rasaning lanang || 

191. Yata wontĕn wulangan sawiji | 
padha karĕm rĕrasan karasa | 
ajrih isin mĕlu ngomĕl | 
sadangune angrungu | 
rĕrasan kang ngenaki ati | 
nilingkĕn pan katara | 
api-api idu | 

kĕcah-kĕcoh sĕsamuran | 

nanging nora marĕjĕl pangrungunĕki | 

kabĕh wus kacathĕtan || 

192. Dangu-dangu kĕrasa mrĕkinding | 
jĕlalatan narithil kĕdhĕpnya | 
awake kabĕh anyabe | 
sasuwene alungguh | 

pan wus mĕtu ping nĕm mring jawi | 

kalĕsĕd malih mĕdal | 

awat-awat nguyuh | 

bakune saking amawas | 

saya matu bĕngkak kagunganirĕki | 

thinuthuka kĕmlothak II 

193. Sapraptaning jawi nulya linggih | 
bĕkah-bĕkuh hĕh hĕh ah ya ta lah | 
sarwi mijĕd wĕlakange | 
boyoke dĕn-kuk-ĕngkuk | 
parandene ora amari | 
angadhuh sarwi ngucap | 
ambakna wong muwus | 

agawe laraning ngawak | 
suwe-suwe angadĕg sarwi anjĕngking | 
mĕrkungkung ngulĕt kayang || 

194. Kaku atine anjĕlih ririh | 
gĕdrag-gĕdrug ekar sukunira | 
kadhĕdhĕlan andĕlĕwĕr | 
kisruh kabĕlĕt nguyuh | 

mring pakiwan lumayu (ng)gĕndring | 

kiyĕng abĕdĕdĕngan | 

wĕtune kasusu | 

kocar-kacir nĕng dĕdalanan | 

durung kongsi tutug ĕnggoning wus ĕnting 

sinjange kaompolan || 

195. Parandene mĕksa durung mari | 
paringisan lir wong lara ayan | 
kĕcap-kĕcap ngĕsĕs bae | 
amingka bathukipun | 

nora kĕna dipunsayuti | 

wĕgah sangĕt ngrĕsula | 

jĕr ya kae mau | 

cĕlathune nora kaprah | 

sarwi nĕkĕm kagungan mĕksa ambithi | 

cinĕthot ciniwĕlan || 

196. Wong papat sami mĕndĕm kalisik | 
saking nyĕnyĕde kang carĕmĕdan | 
sadaya mĕtu yiyide | 

ngĕmbĕr sadangunipun | 

tambas marang ing tapih | 

takon-tinakon samya | 

sami drĕs angilu | 

gumuyu apalungokan | 

ngajak adus jinabad pamrojol mani | 

wong papat sarĕng kesah || 


40 Sabibaripun dhahar lajĕng tĕrbangan singiran lan emprak sinĕling lĕlucon 
gĕr-gĕran, kanthi ronggĕng lare jalĕr dados ĕstri sakalangkung damĕl 
sĕnĕngipun ingkang ningali, langkung-langkung emprak kanthi sihir (sulap) 
angedab-edabi. Kasambĕt gamĕlan angrangin rinĕngga ing swantĕn nganyut- 
anyut tuwin jogĕdipun ronggĕng malĕtĕr, saya dalu saya ngangsĕg emprak 
jĕjogedan. Sasampunipun tĕngah dalu sami pindhah ing griyanipun 
Jayĕngraga ingkang mandhegani jĕjogedanipun, damĕl sĕngsĕmipun ingkang 
ningali. ... 
kaca 203-220 


Jilid 5 - Kaca : 203 

356 Dhandhanggula 

197. Tan wun catur sĕmbĕre Sumbaling | 
yata ingkang jagongan kidulan | 
Jayĕngwĕsthi ing dalĕme | 
sasontĕn kang winuwus | 
namung ngĕlmi saraking nabi | 
murading kawiritan | 

pĕkih kang pakewuh | 

sabaturing pasugata | 

sadaya wus wanci satĕngah satunggil | 

Jayĕngraga krĕkuhan || 

198. Sasontĕn mila dĕnyarsa singir | 
nanging ajrih manawi dinukan | 
mring raka dadya tyas mĕne | 
garĕncĕngan ing kalbu | 

arsa munjuk-munjuk pan ajrih | 

tag-tig widhag-widhigan | 

tan saranta matur | 

ing raka Sĕh Amongraga | 

kula nuwun pangapuntĕn ingkang mugi 

wontĕn lilah paduka || 

199. Lamun parĕng paduka lilani | 
kewala pun sunat sisingiran | 
dhikir maulud pedahe | 

Amongraga amuwus | 
inggih sunat-sunat utami | 
kurmat (n)Jĕng Rasullolah | 
manpangat aplanlu | 

Jayĕngraga enggar ing tyas | 

wus kalilan kĕtĕkan sru nĕging ngati | 
sĕnthot mĕdal ing jaba || 

200. Jamal Jamil lawan Jalalodin | 

Nuripin tan kantun Jayĕngraga | 
lĕnggah ing pandhapa ngĕglĕh | 
mundhut trĕbang tĕtĕlu | 
lawan kĕndhangira satunggil | 
pra santri kang jagongan | 
mire maro kĕpung | 
angandika Jayĕngraga | 

marang para lurah santri gus Arpani | 
Jonadin Jayaniman || 

201. Bagus Yahya gus Jalalĕn tuwin | 
gus Dawud gus Yusup Amad Darsa | 
kinĕn mĕpak lĕrĕhane | 

myang para bĕkĕl dhusun | 
kang sami kewala agami | 
dhalang topĕng Ki Crĕma | 

-sana anĕng ngayun | 
kalawan Widilĕksana | 

Tunjangkara samya cĕlak Jayĕngragi | 

para santri aberag || 

202. Amongraga mĕsĕm aningali | 
mring kang rayi sira Jayĕngraga | 
angling mring Jayĕngwĕsthine | 
rayinta wus adangu | 

dĕnnya arsa asunat singir | 

Jayĕngwĕsthi turira | 

inggih sakalangkung | 

yĕn ta sampuna kapalang | 

jrih ing tuwan kĕdah natap Cara-bali | 

salendro myang pelogan || 

Jilid 5 - Kaca : 204 

203. Tan pae lan karsane (n)Jĕng Kyai | 
tuwin ibu sangĕt brangtanira | 
duk wingi kantaka supe | 
kathah karasĕng kalbu | 

Amongraga nauri aris | 

botĕn maibĕn yĕn ta | 
cuwĕng tyas pun ibu | 
mugi Hyang kang ngapura-a | 
inggih yayi prayogi andika mijil | 
kalih paman sadaya || 

204. Kawularsa sĕpĕning awĕngi | 
nulya tumurun Sĕh Amongraga | 
maring langgar panĕpĕnne | 

Jayĕngwĕsthi amĕtu | 

lawan ingkang paman kĕkalih | 

Suharja Wiradhusta | 

praptĕng pandhapa wus | 

kang raka aris ngandika | 

para iki nganggo (n)dadak tĕrbang katri | 

aramĕn nganggo kĕndhang || 

205. Jayĕngraga mring raka turnya ris | 
mapan tiyang sampun kinalilan | 
punapa rinaos malih | 
ngajrih-jrihi tiyang yun | 

kang raka gumujĕng nudingi | 
andĕlna yĕn singiran | 
rahabe kalangkung | 

Jayĕngraga angandika | 

marang dhalang hĕh Crĕmasana sirĕki | 

undangĕn Widiguna || 

206. Iya suwunĕn mring (n)Jĕng Kiyai | 
lan si Suratin yĕn anĕng kana | 
anake pak Rajinah-e | 

lamun tan anĕng ngriku | 
ampirana nĕng wismanĕki | 
lan malih timbalana | 
putumu si Sĕnu | 
lan paman Ki Kulawirya | 
aturana nulya kang liningan aglis | 

mentar enggal-enggalan || 

207. Praptĕng jroning regol aningali | 
wong gĕr-gĕran Ki Crĕma wus nyana | 
yĕn Ki Widiguna kae | 

pinaran tan asantun | 
kagyat Widiguna kapanggih | 

Crĕmasana ajarwa | 
lakune ingutus | 

Widiguna saurira | 

yĕn makatĕn dawĕg marĕg (n)jĕng Kiyai | 
nulya nĕmbah ing ngarsa || 

208. Matur kawula dipuntimbali | 
ing putrapaduka Jayĕngraga | 

Crĕmasana kang kinĕngkĕn | 
dipun purih umatur | 

Kyai Bayi gumujĕng angling | 

iku kanca kabudan | 

dhumpyuk padha kasud | 

dhĕdhalang angundang dhalang | 

sing kon (n)dhalang kang kinongkon dhalang sami | 

padha dhalang-dhalangan || 

209. Ana gawe apa dene gati | 

Crĕmasana umatur putranta | 
karsa trĕbangan rĕramĕn | 

Ki Baywa ngling amuwus | 
dĕnlilani mring Amongragi | 
matur kados kalilan | 

de suka kalangkung | 

Ki Bayi gumujĕng enggal | 
ingsun nĕmpil sadhela iya sathithik | 
wong loro banyolana || 

Jilid 5 - Kaca : 205 

210. sarĕng (m)bĕngok anjĕlih wong kalih | 
samya kagĕt sadaya alatah | 
bĕkĕm-binĕkĕm karone | 

Widiguna acucut | 

Crĕmasana lucu kĕpati | 
poyok-pinoyok samya | 
gĕr-gĕran ginuyu | 

(n)jĕng Kyai gumujĕng suka | 
nulya mundhut rasukan sĕmbagi abrit | 
kalawan ikĕt jingga || 

211. Crĕmasana kulambiku iki | 

sun paringkĕn (ng)gonĕn Jumungahan | 
ikĕt (ng)gonĕn yĕn anopĕng | 

Ki Crĕmasana nuwun | 
nĕmbah-nĕmbah langkung kapundhi | 
nĕng mustaka kacancang | 
pupucuking rambut | 
dahat ing kalingga murda | 
sih (n)jĕng Kyai dadosa jimat paripih | 

dados ing kayuwanan 


212. Lah ya uwis dadak crita ringgit | 

(n)jĕng Kyai sarwi anggĕgĕm yatra | 
sajĕmpĕl sinĕbar (ng)gonne | 
wong ro kinĕn angrĕbut | 

Crĕmasana Widiguna glis | 
rĕgĕjĕgan rĕbutan | 

brawuk binarawuk | 
goh-ginogoh ing gĕgĕman | 
rame wĕngkang-winĕngkang tindhih-tinindhih 
konthole Widiguna || 

213. Ginujĕngan sĕt anj ĕlih-j ĕlih | 

Widiguna kandhutane wutah | 
kang dĕnmut ginĕgĕm dene | 
kabĕh kĕna rinĕbut | 

Crĕmasana bungah kapati | 
dĕnculkĕn kontholira | 

Ki Widi mimisuh | 

Ki Bayi asuka-suka | 
gumĕr-gumĕr gumĕdĕr jalu lan ĕstri | 
(ng)guguyu Widiguna || 

214. Crĕmasana pan umatur aris | 
inggih rayi dalĕm Kulawirya | 
ingaturan putra mangke | 

Ki Bayi alon muwus | 

ya wis sira ngidula aglis | 

kang liningan sandika | 

nĕmbah samya mundur | 

anakipun pak Jariyah | 

gus Suratin si Sĕnu wus dĕntimbali | 

wus kerid sadayanya || 

215. Tan adangu wus prapta ing ngarsi | 

Jayĕngraga ngling mring Crĕmasana | 
dene suwe sira monyĕt | 

Crĕmasana umatur | 

inggih sawĕg dipunparingi | 
ginanjar udhĕng jingga | 
sarasukanipun | 

sĕmbagi bang langkung pelag | 
dipunkĕmbar gĕbal-dalĕm tiyang kalih | 
kula lan Widiguna || 

216. Sarta pinaring arta dhik-udhik | 
kang ngrĕbat kula lan Widiguna | 
ramanta sangĕt sukane | 

Jayĕngraga gumuyu | 

sukur sira karo pinaring | 
si Sĕnu lan si Surat | 
kon maju ing ngayun | 
nulya majĕng anĕng ngarsa | 

Jayĕngraga anuduh marang Nuripin | 
bocah ro wĕnĕhĕna || 

217. Nyang si biyung konĕn anggĕlungi | 
karo pisan bae konĕn ngĕmbar | 
kang lir ronggĕng busanane | 

sigra ingirid mangsuk | 

mring dalĕme Ki Jayĕngragi | 

yata Ki Jayĕngraga | 

trĕbange ginĕmbrung | 

lĕkas amaca sĕlawat | 

lan wong akĕh salalahu ngalaihi | 

wasalamu ngalaeka || 

218. Nulya talu barung Bismillahi | 
amana Bismillahi amana | 
mana lilah gĕr arame | 
trĕbang gobyog ambarung | 
ajĕguran gumuntur asri | 
gumĕmbrĕng agĕmbrungan | 
abarung brĕng-brong-brung | 
angguguk gĕndhunging kĕndhang | 
kĕmpyung imbal atampĕlan lan trĕbang tri | 
sĕnggukan magak-magak 1 1 

219. Samya kagyat kang wong jalu ĕstri | 
wong sadesa kadi ginugahan | 
tangi padha nonton kabĕh | 
dhĕrakalan lumayu | 

tuwa anom gĕdhe lan cilik | 
rare nangis amothah | 
ting crĕngĕk kĕmayu | 
ginendhong nangis nĕng dalan | 
anggawa bor upĕt colok myang didimik | 
miwah ĕting daluwang || 

220. Miwah kang anĕng dalĕm lĕr sami | 
mirud aningali ing kidulan | 

jalu ĕstri age-age | 

lumayu rĕbut-dhucung | 

mung kang anggĕr kewala kari | 

tunggu tĕngga dandanan | 

lan kang sĕpuh-sĕpuh | 

rarya lit gusis sadaya | 

mring kidulan pĕndhapa jĕjĕl apipit | 

jalwĕstri yĕl-uyĕlan || 

221. Wus antara dangu talunĕki | 
nulya suwuk amaca sĕlawat | 
ngaring-aring sadayane | 
ingonnira winangun | 

kinang rokok wangĕn lilinting | 
nipah kalobot mĕnyan | 
srotong lan kĕlukuk | 
rokok tanjung kapulaga | 

wedang kopi jĕnang widaran krakkĕling | 
grubi ulĕr-ulĕran || 

222. Santri saya kĕh mĕlu alinggih | 
samya lahab milu sĕlawatan | 
wong tuwa bocah sĕdene | 

Jayĕngraga amuwus | 

mring Nuripin lan Jalalodin | 
karo mĕngko ĕmpraka | 
nuli gĕnti maju | 
si Crĕma lan Widiguna | 
kang liningan sandika aturirĕki | 
berag santri sadaya || 

223. Jayĕngraga angandika malih | 

Nuripin pundhutĕn tĕrbangingwang | 
si Macan Garongan kae | 

lawan mundhuta angklung | 

tĕka lima gĕdhe lan cilik | 

mundhuta manĕh trĕbang | 

tĕlu ĕngkas gupuh | 

kang kinĕngkĕn sigra-sigra | 

mundhut trĕbang titiga tan dangu prapti | 

kalawan angklungira || 

224. Wusnya katur marang Jayĕngragi | 
nulya sinĕntak Macan Garongan | 
ginĕmbrang arum swarane | 
dadya trĕbang pipitu | 

angklung gangsal kĕndhang kakalih | 
ingkang sami narĕbang | 

Jayĕngwĕsthi mungguh | 
lan kang rayi Jayĕngraga | 

Wiradhustha Suharja Kulawiryĕki | 
gus Dhaud Amat Asra || 

225. Santri lilima ingkang ngangklungi | 

Widilĕksana lan Tunjangkara | 
kang nabuh kĕndhang karone | 
arumat sĕdaya wus | 

Jayĕngraga lĕkas asingir | 

bawa maca sĕlawat | 
lagu Sĕkargadhung | 
swara ngĕlik arum mĕmbat | 
ya illaha illaha ya illahai | 
ilalah Allah Allah || 

226. Sinauran swara kĕh gora tri | 
sarta lan trĕbang pitu barungan | 
angklung lan kĕndhang arame | 
angguguk imbal gĕdhug | 
kĕmpyang kipyah angklung angĕnthir | 
klung klung thur nut irama | 

pong ping pyĕk prong prong brung | 

thung thung dhah dhung grug bĕng bung brang | 

puk pĕk ping pĕk pong bung pĕng pĕng tong-ting tong-gring | 
pĕp pĕp bah pung byang dhung brang || 

227. Kang ngemprak Nuripin Jalalodin | 
sarwi nyĕkĕl sumbu mubyar-mubyar | 
mubĕng kalangan ngalĕtĕr | 

sarwi angĕmut sumbu | 

tĕnggok karo dĕnbarongoti | 

cicingklok cĕcangklakan | 

pan surung-sinurung | 

brongot-binarongot gantya | 

dangu dĕnnya bĕng-ubĕngan siring gĕnti | 

kalangkung rahabira || 

228. Lamun nuju tibaning ing singir | 

Jayĕngraga ngĕlik abarungan | 
wong pitu rĕmpĕg ungĕle | 
arum nuntung anuntung | 

lir salendro munya angrangin | 
kang senggolan kewala | 
lulut wilĕtipun | 
singir dĕling angĕmanak | 
tan sarĕnti lapal bisahri rabingi | 
kad badan nurhul akla || 

229. Payah badan badra bida kali | 
mayujla anna rat bihil akla | 
nusarkan wamagribane | 
alussamai kalu | 
umarkaban ahlan waulbi | 
soban nur ngijan ripta | 
tanpa mamis luhu | 

kil ngatil niniyus tahlan | 

wa la mar-ahul badrukarli kusnihi | 

bah jata tlubu akla || 

230. Anulya kang santri naurani | 

tanpa rungwan barungan lan trĕbang | 
sawiji tan ana gĕsĕh | 
kalangkung gĕr gumuntur | 
sinalahan sĕlawat nabi | 
wa salalahu ngala | 

-ihi wasalamu | 
salalah ngala Muhammad | 
suwuk alon trĕbangira angĕpiping | 
bĕng bĕng bĕng sĕlĕh trĕbang || 

231. Jayĕngraga nulya maca rawi | 
tumĕmbĕl patitis kira'atira | 
pasekat dawa cĕndhake | 
sĕmbada ĕmpuk mĕntul | 
sajak Yaman wus angĕsĕhi | 
wilĕte ambiyolah | 
ngĕmandhang alandhung | 
anggalĕndĕm rum araras | 

santri ingkang ahli kira'at tyase ĕnting | 
myarsa pasekatira || 

232. Wus bakda dĕnnira maca rawi | 
nulya sasambĕn udud anginang | 
winĕton panganan malĕh | 
inggih sakantunnipun | 
suprandene misih prayogi | 
santri samya nyamikan | 

ing sasĕnĕngipun | 
nulya lĕkas bawa Lĕmpang | 

Allahu ya Allahu Allah ya rabi | 
na Allah kasbun Allah || 

233. Tanggap barĕng santri kĕh nauri | 
angantĕp swara tan ngetang ĕrak | 
sadaya samya rahabe | 

gumĕr gumrumung ngandul | 
asauran gantya wus kadi | 

Monggang lan Lokananta | 
nganyut-anyut arum | 

Ki Crĕma lan Widiguna | 

samya ĕmprak bĕksa Kĕlana-tinangkil | 

karone ikĕd jingga || 

234. Cathokan sĕt nyĕnthong asisinthing | 
rambut pinuntir ngluwĕr singsĕtan | 
cawĕtan sabuk sondhĕre | 
akawĕng tali wangsul | 

pan andhĕglĕg ambapang ngibing | 
apasang pupu malang | 
ngingkrang gĕdrug-gĕdmg | 
hebat grudha anjingklak | 
sĕblak larap narĕcĕt mundur sĕrisig | 
anglĕnggak langak-langak || 

235. Tangan kipat-kipat ukĕl tangkis | 
dariji gĕtĕr ambuntut landhak | 
andhĕngklang manthĕng mathĕnthĕng | 
maju banyak salulup | 
anggĕndhingdhang lambung klak-aklik | 
pacak-gulu ĕjlĕgan | 
manggut-manggut nyunguk | 
angĕmbyak akipyah-kipyah | 

kĕplok tangan lĕmpĕng aniba gionjing | 
akiprah gidrah gidrah || 

Jilid 5 - Kaca : 209 

236. Jayĕngraga tyasira mĕh kĕdhik | 
sĕlĕh tĕrbang ambĕksa Kĕlana | 
myat ing raka tyas jrih mĕne | 
mupus mung nrĕbang bĕsus | 
angungkuli kang sadayĕki | 
ngapipir ngipat-asta | 

imbal rangkĕp baut | 
ngagĕm si Macan Garongan | 

pan jumĕngglung lir gong Siyĕm matug bĕning 
tan ana timbangira || 

237. Aningali bungah sĕdayĕki | 

myat kang ĕmprak lan ingkang narĕbang | 

sauran tiba singire | 

angĕlik tan akantu | 

bi aslabi arbah sodadi | 

kadis samsu pilibra | 

jihatan akalu | 

kulu wasirtu sarian | 

pi butuni tasarapat li kamali | 

pi lumuriltu ngawal || 

238. Naurani santri kwĕh gora ngrik | 
sru asĕsĕg gibyok trĕbangannya | 

pong brung brang brung bĕng tung tung grĕng | 
pĕg pĕg bah bah kur bah kur | 
nguk nguk bĕbĕb clong clung thur thur thir | 
tong ting thor bong pung pung brang | 
tanpa rungyan ubyung | 

Crĕmasana Widiguna | 

nyĕkĕl colok ngĕngkĕlang colok susumping | 

colok nyakot amubyar || 

239. Rame surung-sinurung sisirig | 
bobrongotan pan bakar-binakar | 

Kalana pĕrang rekane | 
atĕlorongan sumbu | 

[• • • il 

bar bĕr mubyar-cinandhak | 

gya kinarya cundhuk | 

saingga lir pangabaran | 

kang anonton ĕnting sukane kapati | 

samya sumyah gĕr-gĕran || 

240. Samya katĕmbĕn dĕnnya ningali | 
nulya suwuk amaca sĕlawat | 
samya lĕrĕn sadayane | 

Jayĕngraga gumuyu | 

ingkang raka gumujĕng ririh | 
dhasare tukang bĕksa | 
kinĕn ĕmprak baut | 
karya bungahe ngakathah | 
anglĕgakkĕn galihe para priyayi | 

Ki Crĕma Widiguna || 

241. Tinimbalan maju anĕng ngarsi | 
pinaringan panganan sĕgĕran | 
rujak kopyor jruk kĕproke | 
dĕn-galundhungkĕn nĕlu | 
kang sawiji dipunisĕni | 

arta sĕjampĕl sowang | 

kang pinaring nuhun | 

mundur wangsul ing (ng)gĕnnira | 

wus pinangan nulya kang pinindha ringgit | 
si Sĕnu lan gus Surat || 

242. Saking wetan padhang dĕnobori | 
ingiring para rare jĕjaka | 
cingak wong nonton arame | 
ngaruhi (ng)guyu-ngguyu | 
uyĕg kabĕh samya anolih | 
bilah nganggo ronggĕngan | 
merok-merok ayu | 

ting balĕkĕr guligikan | 

ham hĕm ramya nĕbut bilah setan rajin | 

rajine pak Rajiyah || 

243. Nulya piyak mire nganan kering | 
pating kacĕmut acukikikan | 
kabĕh marĕngĕs andorĕs | 
saking suka andulu | 

kang pinindha ronggĕng wus prapti | 
ngarsane ing ngawirya | 
mĕpĕs sila panggung | 

Jayĕngwĕsthi mĕsĕm mulat | 

Jayĕngraga gumujĕng suka ningali | 

Kulawirya alatah || 

244. Pan kinĕmbar busananirĕki | 
sinjang parangrusak kĕmbĕn jingga | 
rinenda pinrada adĕn | 

singsĕt ngawĕng ing pungkur | 
asamĕkan mĕndhalagiri | 
wangkong wingking taliban | 
mancut adu mancung | 
tapih sipat polok tinap | 
asandhungan pangasih nĕrampat wuri | 
widi jĕnar gĕbĕgan || 

245. Sĕngkang uliran tĕmunggul siji | 
pupur rinĕmbug pĕthak sumilak | 
cĕthik asangsangan kace | 
gĕmbaya brit kustalus | 

gĕlung sĕdhĕng bokoran jinggring | 
pinalipit ing sĕkar | 
nganggit magĕr-timun | 
tinirahan oncĕn muncar | 
pinalangkan ing jungkat pĕnyu rinukmi | 
cundhuk-mĕntul tamĕngan || 

246. Jayĕngraga angandika aris | 
sapa ingkang andandani sira | 
apa ya si biyung dhewe | 

Surati nĕmbah matur | 

Nyai Daya ingkang (n)dandosi | 
mijil (m)bĕkta busana | 
saking jro sadarum | 
panuwunipun (m)bok inya | 


< Serat Centhini Jilid 05 - Halaman : 275 > 


iya ta lah Nini Daya dene apik | 
bisa karya yu warna || 

247. Lah wis ayo empraka kang bĕcik | 
kang liningan umatur sandika | 

Jayĕngwĕsthi lon dĕlinge | 

si Jamal Jamil iku | 

konĕn emprak dhisik wong kalih | 

kang rayi nut ing raka | 

nulya ngandika rum | 

lah Jamal Jamil empraka | 

bĕrkat sira sabating guru linuwih | 

ingong kang ngalap bĕrkah || 

248. Matur sandika Ki Jamal Jamil | 
sarwi muwus sela itĕm wawrat | 

Jayĕngraga suka tyase | 

gya kinĕn mundhut watu | 
pan sakĕndhil agĕng wus prapti | 
dupa mĕnyan rinumat | 
adan lĕkas gupuh | 
sajak Karang-kabuyutan | 

Bismillahi hiamana bismillahi | 
amana mana lilah || 

249. Sinauran gumuruh pra santri | 
kadya bendrong sasra abarungan | 
gumĕr gumĕdĕr arame | 
angklungira kumruwuk | 
trĕbang umrĕs barĕngan singir | 

Ki Jamal Jamil emprak | 

lir ngalangi banyu | 
sela sagĕnuk ingangkat | 
rame antĕp-ingantĕpan gĕnti-gĕnti ] 
kadya kapuk salamba || 

250. Kang ningali kagawokan sami | 
sadaya sami asuka-suka | 

Jamal Jamil mĕndhĕt lare | 
pasuson dipun-rĕbut | 
dĕn-agirkĕn rare nĕng lampit | 
lare alit (m)bĕrangkang | 
dĕn-antĕpi watu | 

mring wong ro balag-balegan | 
biyung anjrit biyang priye kuwe kyai | 
wong akĕh (n)jĕlih samya || 

251. Nanging rarene sangsaya aring | 
gĕlĕntĕran ingantĕpan sela | 
tan pitaya wong tuwane | 
age-age rinĕbut | 

wus karĕbat dipuntangisi | 
nulya gĕr samya latah | 
langkung ramenipun | 

Jamal Jamil dĕnnya emprak | 

dĕnnya bandhĕm-binandhĕm sakĕnanĕki | 
rai wĕtĕng gigirnya || 

252. Trĕbang ajĕngguran manĕngkĕri | 
tinatap gĕbyog kaya bĕdhaha | 

tung plĕg tung plĕg dhung brang dhung breng | 
bĕb bĕb bah bah gur bah gur | 
pang pĕng ping bĕng kĕtongting tong gring | 
grung grung byĕg brang brung brung brang | 
klung klung klur klur thir thur | 

Jamal Jamil dĕnnya emprak | 
saya rahab nĕlaskĕn budayanĕki | 
nulya agĕgabusan || 

253. Nyuwun kalewang berang lan arit | 
bapang sinungan kinarya emprak | 
kang myat maras tyase kabĕh | 
nulya bacuk-binacuk | 

myang amĕcok garĕs pribadi | 

bat-bĕt datan tumama | 

ngali-ali kĕthul | 

miwah dĕnnya babrongotan | 

kang kinarya colok obor gĕng kang gĕni | 

rame bakar-binakar || 

254. Jamil kinarya tĕdhas ing gĕni | 
bĕbĕd saruwal kulambinira | 
udhĕng rambut lan jenggote | 
pan dadya gĕni murub | 
mulat-mulat abadan gĕni | 
wong nonton eram-eram | 
langkung sukanipun | 

Jayĕngwĕsthi Jayĕngraga | 

gung gumujĕng ningali Ki Jamal Jamil | 
sadaya sumyak-sumyak || 

255. Bĕbĕdira ki Jamal dĕn-athing | 
athingakĕn ngoboran kinarya | 
anggorĕng kacang kadhĕle | 
matĕng samya inguntut | 
kulambinya anggembol warih | 
gĕnine ingoboran | 

karya (ng)godhog kimpul | 
matĕng pinangan ing bocah | 
nulya nyuwun linggis wĕsi gilig kalih | 
sinungan kinaryemprak || 

256. Sigra gĕgabusan Jamal Jamil | 
pĕnthung-pinĕnthung ing linggis samya | 

Jamal pinĕnthung raine | 

sru banĕne kumĕpruk | 
bathuk pĕcah tiba ing siti | 
gĕtih andĕladag | 
kĕlosodan mujur | 
pinindho ngantĕpan sela | 

sirah rĕmuk balung rĕnyĕk badannĕki | 
ngalumpruk gobrah-gobrah || 

257. Kang ningali cĕp gĕtun tan sipi | 
gumun samya manahe sumĕlang | 
sadaya pucĕt ulate | 

Jĕngwĕsthi manthuk-manthuk | 
gĕdhĕg-gĕdhĕg Ki Jayĕngragi | 

Suharja Wiradhustha | 

myang Kulawiryĕku | 
samya angungun sadaya | 
priye kuwe mĕngko akale ki Jamil | 
agawe gĕgawokan || 

258. Ki Jamil nyuwun sinalip gĕndhing | 

Sĕkar-gadhung kang landhung lon-lonan | 
pan mangkana saurane | 

ulung asambĕr ulung | 
ya maole si ulung mati | 
ngĕlayung ya maola | 
roke pida yakun | 

Jayĕngraga gupuh mojar | 

mring gus Surat Sĕnu lah ngadĕga singir | 

nuta Jamil kewala || 

259. Matur sandika kang sinungan ling | 
nulya ngadĕg mring Jamil winulang | 
wus linuruhan mangkene | 

Jamil nĕng wurinipun | 

sarwi (m)bĕkta angklung kĕkalih | 

kang jisim ingubĕngan | 

sindhĕn Ulung-ulung | 

sambĕr ulung ya maola | 

si ulung mati ngĕlayung mole rokin | 

pindha ya kun mangkana || 

260. sarĕng ngĕlik mĕthit anjĕlirit | 
alantik lir pulung kang pipitan | 
kadya nangisi isthane | 
mring bangke kang amujung | 
kang ningali samya kĕh nangis | 
trĕbang lirih satunggal | 

lan angklung tĕtĕlu | 
lawan kĕndhange satunggal | 
ukur jawil imbal angĕpinjal bincil | 
kĕmpyang nyampyĕng pincatan || 

261. Ting salĕntik pang pik pĕk pak pik pik | 

tung plĕk tung plĕk tong ting bung pang pĕng byang | 
nguk nguk dhung dhung thong thong thur thĕr | 
kutugipun kumĕlun | 
mayit obah nulya ngalilir | 
lurube ingungkaban | 

Ki Jamal wus lungguh | 
ambĕgane arĕnggosan | 

ingadhĕpan ronggĕng ro lawan Ki Jamil | 

Jamil lir mĕlas mulat || 

262. Nulya nyandhak bĕndho lawan arit | 

Jamal ngucap hĕh ta bĕndho sira | 
lan si arit bapang kuwe | 
lumakuwa sun utus | 

padha mĕka dawĕgan aglis | 
gya bĕndho arit bapang | 
kesah rĕbut dhucung | 
gumlothak kĕtanggor cagak | 

Jamil angling bok dĕnalon bĕndho baring | 
lunga tan ngarah-arah || 

263. Ginaguyu mring kang nonton sami | 
tan adangu bĕndho arit bapang | 
kalung dĕgan anyagandhĕng | 
barĕng saking lĕr kidul | 
praptanira asĕlĕh ririh | 

bĕndho arit tumumpang | 
nĕng dawĕganipun | 

Ki Jamil muwuse sugal | 

ora urus jamak banjur dĕnparasi | 

sĕpĕte buwangana || 

264. Nulya tangi bĕndho lawan arit | 
ting galasrok marasi dawĕgan | 
polah dhewe ras rĕs ras rĕs | 
kang myat suka gumuyu | 
dawĕgan dĕninumkĕn aglis | 
dĕgan sakawan tĕlas | 
bĕndho arit gupuh | 
ambuwang sĕpĕt bubuhan | 

nulya Jamal wus bagas lir wingi uni | 
nuwun salin lagunya || 

265. Dhĕnggung Bantĕn bawa saurnĕki | 
dhĕnggung yahu daim dhĕnggung Allah | 
daim Allahu daime | 

sigra sinauran gur | 

brong prong prung brang dhĕng thung thung thung gring 
pyak pyok byĕg pĕp pĕp bah bah | 
nguk gruk bung thor thir thur | 
umrĕs barung lan sauran | 

Jamil Jamal aemprak nĕlasakĕn gĕndhing | 
gĕnti nganciki sirah || 

266. emprak pundhak kinarya cik-ancik | 
samya banting-binanting bag-bĕgan | 
pra emprak tan kadya kiye | 

kang nonton sakĕlangkung | 
cĕkakakan hah hah huh hih hih | 
kapingkĕl kĕl kasĕlak | 
pan kapĕntut-pĕntut | 
kathah kĕthuh ngĕbrok (ng)gĕnnya | 

akapricit arsa lunga bok dĕn-nggoni | 
mulane anggadidak || 

267. Wus antara kasauran singir | 
suwuk maca sĕlawat lahuma | 
sali wa salim ngalĕhe | 

lan wong kĕh salalahu | 
ngalaihi wa asalami | 
salalahu ngalaya | 

Muhammad cĕp suwuk | 

samya rĕrĕn sangĕt sayah | 

amĕmangan kang sĕgĕr myang wedang kopi | 

Jamal Jamil ngandikan || 

268. Anĕng ngarsanira Jayĕngwĕsthi | 
pinaringan ingkang sĕsĕgĕran | 
sĕmangka jĕruk salake | 
srikaya lĕmĕt mĕdud | 
wuwungkusan pipisan isi | 

arta sareyal sewang | 
kang pinaring sampun | 
nuwun mundur ĕnggĕnnira | 
asĕsambĕn sadaya angaring-aring | 
nutug dhahar nyamikan || 

269. Ki Kulawirya amaca rawi | 
swara santak erak muluh rĕmak | 
grawul mung buru wanthĕne | 
sĕru rada mĕrkutuk | 

nanging marang sastra pĕtitis | 
maca lapal ruwiya | 
wulingan kabibu | 
salalahu ngalĕhisam | 
wa huwa ma kakalu ala nguyuni | 
ma ka tungun suratan || 

270. Wusnya tamat dĕnnya maca rawi | 

Jayĕngraga ngling suwawi paman | 
paduka lajĕng bawane | 

witipun Carang-gantung | 
miba Pĕtung-wulung kang aris | 
sigra Ki Kulawirya | 
abawa swara sru | 
ya lailaha ilolah | 

ya Muhammad Rasullulohi tangalim | 

Muhammad Rabibolah || 

271. Santri sadaya anaurani | 
rĕmpĕk tan ana mĕnĕhi sajak | 
angiyud-iyud swara kĕh | 
yĕn nuju sĕlĕhipun | 
tinanggapan ronggĕng ro ngelik | 
ngalik-alik araras | 
nyamlĕng nganyut-anyut | 

lir sundari kapawanan | 

lantik-lantik sumĕnut ambĕlĕr ati | 
wong samya sir kumĕsar || 

272. Wilĕting pasindhĕn amulĕt ati | 
lir tinutu tan kĕna tinata | 
tetela lir ĕstri jiblĕs | 
sasolahe wĕh wuyung | 
kabĕh samya rĕmĕn tyasnĕki | 
cipta sami kedanan | 

mring gus Surat Sĕnu | 

Sunu dhasar putu dhalang | 

gus Suratin dhasar anake wong sugih | 

ginulang wasis bĕksa || 

273. Bĕkas gambyong mĕsĕs ronggĕng kalih | 
tan ana sor-sinoran wus rimbag | 
cangkĕt-cangkĕt kĕkĕncĕte | 
cat-catan kengisipun | 

lĕntrĕng kĕsit mungsĕr sisirig | 
kĕclap larap anilap | 
lĕngĕk-lĕngĕk maju | 
jariji kĕjĕr ling-lingan | 

mĕnthung uwĕd andhĕngklang gĕndhewa gadhing | 
sĕdhĕt andhĕdhĕt ulat || 

274. Pacaknya lir Srikandhi nĕng kĕlir | 
lan Drĕsanala aparibawa | 
tandhing wilĕt kalulute | 

ulĕt lir kupu tarung | 
tan kuciwa baude sami | 

Ki Crĕma Widiguna | 

ambadhuti cucut | 

sarta enggake imbalan | 

abĕbanggĕn prak-prak kĕploke ngĕdasih | 

coronge mubyar-mubyar || 

275. Ngĕlik Pĕtung-wulung kumalinthing | 
lir suling wratsari abarungan | 

kang tan sĕlaya tutupe | 

ngalĕp-alĕp mlasayun | 

pan sĕmbada sasolahnĕki | 

sangkĕp tangkĕpe limpat | 

ilo ukĕl cĕnthung | 

ukĕl lĕlathĕn tasikan | 

inggĕg jaja juwĕt ngujiwat ngawĕti | 

Jĕngraga kĕguguran || 

276. Karĕkuhan tyasnya widak-widik | 
dĕnyarsa ambĕksa garĕncĕngan | 
jrih ing raka isin ngakĕh | 
kadho-kadho angungun | 
saking sangĕt dĕnnya kapengin | 

Jayĕngraga umĕdal | 

totoya anguyuh | 

mring sor jambu ing gĕdhogan | 

gus Suratin sigra (m)bĕkta cĕrĕt mijil | 
kang turas tinuruhan || 

277 . Tinakĕn apa gĕdhe ta iki | 
inggih agĕnge botĕn kĕjamak | 
ah ngajĕng sangĕt mĕdhoke | 

Jĕngraga sru gumuyu | 

sĕlĕhĕna cĕrĕtmu dhingin | 

mirĕng Sĕnu sindhĕnnya | 

ngĕlik Pĕtung-wulung | 

cumĕngkling bĕnĕr lir pendah | 

rĕbab sĕdhĕng olih santĕne gumrining | 

Jayĕngraga ambĕksa || 

278. Lan Suratin dĕnnira angibing | 
pating karinggĕk nĕng pĕpĕtĕngan | 
antara tĕlung gongane | 

lah wis payo anusul | 
cangkingĕn cĕrĕte yĕn lali | 
kasuwĕn bok kĕnyanan | 
wangsul ing (ng)gyannipun | 
anutug dĕnnya trĕbangan | 
wusnya dangu kĕndĕl sinalahan sami | 
samya so sadayanya || 

279. Jayĕngwĕsthi angling mring kang rayi | 
tutugĕna manirarsa sunat | 

kang rayi inggih ature | 
kang raka nulya kundur | 

Jayĕngraga ombĕr tyasnĕki | 
ngandika mring kang paman | 
kadospundinipun | 
putrandika kundur sunat | 
prayogine bubaran kewala sami | 
kula mantuk mangetan || 

280. Paman kalih kantuna nĕng ngriki | 
mung suwawi paman Kulawirya | 
kang paman alon saure | 

lah iya sakarĕpmu | 
tutugĕna iya prayogi | 
bubaran sakarsanta | 

Jayĕngraga muwus | 
pĕnĕdipun abubaran | 
nulya Jayĕngraga lan Kulawiryĕki | 
samya kundur mangetan || 

281. Ronggĕng roro Sĕnu gus Suratin | 

Crĕmasana lawan Widiguna | 

Widilĕksana lan malĕh | 

Tunjangkara puniku | 

Gandasana sami angiring | 

Nuripin Imanarsa | 

gus Dawud tan kantun | 
kang nonton bubar sadaya | 

wus mangkana atata dĕnnira linggih | 
anĕng tĕngah pandhapa || 

282. Jayĕngraga angandika aris | 
mundhuta trĕbang gĕndĕr lan gambang | 
kalawan kĕndhang sulinge | 

kang kinarya gongipun | 

trĕbang bae kang nora sirik | 

kang liningan sandika | 

tan dangu prapta wus | 

thĕng thĕng pinatut rĕbabnya | 

nĕming gĕndĕr sinĕnggrĕng ngĕk wus pakolih | 

nyamlĕng nĕme araras || 

283. Jayĕngraga mĕsĕm ngandika ris | 
sĕnggrĕngĕn sĕsĕndhon pathĕt sanga | 
dĕn-nutug lih-ulihane | 

Widiguna kang suluk | 
kang sinung ling sigra miranti | 

Crĕmasana angrĕbab | 

Widiguna suluk | 

kang anggĕndĕr Gandasana | 

Tunjangkara pĕnĕt tutupane suling | 

Widilĕksana (ng)gambang || 

284. Kulawirya ingkang angĕgongi | 
gong trĕbange si Macan Garongan | 
nulya lĕkas sĕsĕndhone | 

Crĕmasana abĕsus | 

tutupira gĕtĕr amiwil | 
jariji anglir pendah | 
kalajĕngking ngĕntup | 
akĕsit lir anggang-anggang | 
kosok lamba amuput alus alari | 
yĕn rangkĕp rikat rata || 

285. Crĕmasana pacake amanjing | 
ngik-ingike angĕrĕng lir garantang | 
kawat pakolĕh santĕne | 

ngĕs wilĕt manis arum | 

Gandasana gĕndĕr gumriming | 
sĕrĕnge anyalupak | 
ĕmpuk ulĕm arum | 
bĕbĕngkakane ngĕmanak | 
pĕnabuhe apinjal pancĕr mincati | 
sĕmune lir Unĕngan || 

286. Widilĕksana pĕnggambangnĕki | 
apik dhasar gambang dadi anyar | 
kayu rawan rum swarane | 
kalĕrĕsan pikantuk | 

grobog sĕdhĕng rong-rongannĕki | 
placak paku kuningan | 
sasĕnthĕng pinuntu | 
apĕsagi rarasira | 

panabuhe narithil driji kumitir | 
galĕbĕg tan carukan || 

287. Abot kiwa kĕbat alĕstari | 

tĕr gĕtĕr lir kupu prĕt-uprĕtan | 
tan (ng)goling wiwilahane | 
macalang wilĕtipun | 
baut bĕsus anggunungsari | 

Tunjangkara dĕnnira | 

nyuling nganyut-anyut | 

tiupan pakolih jamang | 

wuluh tarang tuwa bobotsari tipis | 

mencok unyĕranira || 

288. Tan bĕlero laras nora silir | 
mathis manis ĕnthĕng swaranira | 
bĕning cengkok tutupane | 
samya rĕbut ngĕsipun | 

kĕh uninya amĕmĕlingi | 

sumĕlĕt athuthitan | 

paniyupe landhung | 

anglir pulung kapipitan | 

pra niyaga kang samya sĕsĕndhon ngĕnting | 

Sarayuda sabĕman || 

289. Jayĕngraga angandika aris | 
wanci punapa punika paman | 

Ki Kulawirya saure | 

pan iki bakda saur | 

durung bĕdhug tĕlu kang wanci | 

sĕtun satĕngah tiga | 

Jĕngraga amuwus | 
sainggane rong gĕndhingan | 
apan kanti Crĕmasana matur aris | 
kados botĕn kasĕsa || 

290. Lah ya payo muni Lompong-kĕli | 
nuli Pĕtung-wulung ingkang mĕmbat | 
nulya buka gĕdhingane | 

ĕgong trĕbang jumĕngglung | 

pan ambaung lir gangsa yĕkti | 

rĕbab ngĕcĕg ngak-ngikan | 

gambang kumlunthung thur | 

suling mĕrit atilĕpan | 

gĕndĕr nal-nil Widiguna angĕndhangi | 

Rara-ciblon kosekan || 

291. Rarasnya rum nyundari ngrĕrangin | 
ingkang nabuh samya bautira | 

adu wilĕt yatmakane | 
ing gĕndhing ngĕsĕs bĕsus | 

Crĕma Widi kalok pasisir | 
niyaga Wanamarta | 
kang komuk mumuruk | 
ronggĕng ro Sĕnu lan Surat | 

sarĕng ngĕlik mĕdĕd lĕmpĕng Lompongkĕli | 
saya wĕh kalinglungan || 

292. Dhasar wus ĕnggone anĕng gĕndhing | 
kang anabuh ambantu tog-togan | 
rĕmpĕg mrih padha rasane | 
ronggĕng sangsaya bĕsus | 
pĕngibinge dipun-gĕndhingi | 

kang myarsa nunjang-nunjang | 
lumayu andulu | 
asukup padha sadhela | 
ing pandhapa gĕdhe cilik jalu ĕstri | 
apipit yĕl-uyĕlan || 

293. Saya karĕnan ingkang ningali | 

Jayĕngraga ngatipung pangpungan | 
sarwi alon ngandikane | 

paman supaminipun | 
punapinggih punika kenging | 
lamun dĕn-emprakana | 
kang paman gumuyu | 
patute bae ya kĕna | 

dene ingkang ora nganggo ĕnggonnĕki | 
namung trĕbang kewala || 

294. Wah mĕngkana ing kono Nuripin | 

Dawud Amad-arsa priye sira | 
kang sinung ling lon ature | 
sumangga karsanipun | 
langkung ajrih matur kumawi | 

Kulawirya lingira | 

kĕh-akĕh rinĕmbug | 

wis payo tĕka empraka | 

ngarah apa mĕngko manira labuhi | 

Jayĕngraga alatah || 

295. Nging yĕn wontĕn dukane (n)Jĕng Kyai | 
ngong tan uning mangsa borong paman | 

Ki Kulawirya (m)bĕgĕnggĕng | 

ya wis ana ing aku | 
kang nadhahi dukane kyai | 
kang putra dhasar karsa | 
ana kang ananggung | 

Jĕngraga cucul rasukan | 

nyamping dhĕstar ingĕlus ingkang alĕngking | 

ngusap-usap kumbaya || 

296. Adan jumĕnĕng lĕkas angibing | 

Kulawirya ngadĕg asĕrigag | 

Nuripin Jalalodin-e | 

kinĕn anyĕkĕl sumbu | 
wong kĕkalih lir ambadhuti | 

Jayĕngraga abĕksa | 
pacake asaguh | 
bĕksa Panjinom Madura | 

miwir nyamping agĕtĕr jĕmpol klak-aklik | 
atanjak kĕbo-mĕnggah || 

297. Mĕdhi-kĕngsĕr ngalĕsĕd narisig | 
angikal ukĕl asta ngrajungan | 
midak irama tindake | 

parigĕl egol lambung | 
aluk-lukan ula ngĕlangi | 
narĕdhĕt asigĕgan | 
pacak-jangga manglung | 
amĕnthang asta andhĕngklang | 
pan haebat naga kabunton anolih | 
alaras riringgitan || 

298. Kang ningali kathah samya linggih | 
myat kang bĕksa sadaya asĕnggak | 
kĕplok lir gĕrah swarane | 

samya suka andulu | 
bĕndarane suka angibing | 
pasĕmone awayang | 
lir Wirun abagus | 
sarira lurus ajĕnar | 

brĕngos tĕpĕn kĕkĕtogan lir minangsi | 
waja tĕtĕsing toya || 

299. Langkung bungah-bungah kang ningali | 
samya eram-eraming kedanan | 
sakĕhe kang nonton kabĕh | 
micarĕng jroning kalbu | 

dhuh bĕndaraningong wong sigit | 
lae-lae saengga | 
mĕmundhuta mring sun | 
ngong-rewangi raya-raya | 
numbuk bĕntus datan etang kinarikit | 
tyasingwang tan sumĕlang || 

300. Sangsaya berag dĕnnira ngibing | 
ronggĕng ro pĕncar mubĕng kalangan | 
kumpul prĕpĕt nindur age | 

sarwi anĕngkah lambung | 
golang-galing ling-lingan liring | 
cĕthik methok apasang | 
nampĕl-nampĕl pupu | 

Jĕngraga lir pinagolan | 

jaja mungal manglung ing jangga angliling | 

kadya grudha kasĕlak || 

301. Hebat kĕclap kumalebat kĕsit | 

lir paksi prit mĕsat sing pangundhan | 

alon akalangan kangsĕn | 

kĕjĕr gambrĕt aniyub | 

mencok maring pangundhan wĕntis | 

uwal muwĕr nĕng ngasta | 

sisirig ngandhuyuk | 

mathĕt ngalĕtĕr ting-tingan | 

larap marang ngarsa nindur sarĕng ngĕlik | 
amanis gĕtas rĕnyah || 

302. Apupunton swara mm amanis | 
mirut sakwehning ulon animbang | 
anyamlĕng mathis manise | 

tan malĕsĕt sarambut | 
ngĕs wilĕte amĕthĕt ati | 
ati pĕthot thĕl gigal | 
gĕlĕng golong linglung | 
kairup langĕn kalangwan | 

Jayĕngraga mĕnthang ukĕl angĕtibing | 
nangkluk klĕg pacak-jangga || 

303. Wus adangu luwar dĕnnya ngibing | 
nulya lĕnggah sadaya atĕrap | 
sinung wedang panganane | 
ngaso-aso sadarum | 
amĕmangan myang nginum kopi | 
nutug dĕnnya nyamikan | 

Jĕngraga amuwus | 

yĕn wus aso sasĕndhonan | 
pathĕt manyura Widiguna nyuluki | 
wusnya banjur gĕndhingan || 

Jilid 5 - Kaca : 220 

304. Pĕtung-wulung tibakna Ginonjing | 
niyaganya sigra pĕpathĕtan | 
nutug olĕh-olĕhane | 

lan buka Pĕtung-wulung | 

Jĕngraga ngling paman sumawi | 

Kulawirya agĕpah | 
sabuke dĕnulur | 
ngiras sondhĕr singsĕt pisan | 
dhĕstharira tinĕtĕpkĕn kacĕp alis | 
nyamping cancut serongan || 

305. Kawĕng sondhĕr tali wangsul prĕkis | 
tandang saguh asinggah agagah | 
bĕksa Dhadhap krĕta cĕkĕh | 
tanjak alaras maju | 

nyidhang mundur kicak narisik | 

majĕng siblak tayungan | 

lajĕng nrisik mundur | 

anampa manggĕl amagang | 

ngingkrang nyidhang manggĕl majĕng anaricig | 

jĕglig apacak-jangga || 

306. Pĕtung-wulung aniba Ginonjing | 
nulya kiprah abĕksa Kalana | 
pacak-gulune aĕjlĕg | 
ronggĕng ro angrĕrubut | 
nindur gĕndhĕng mungsĕr sisirig | 
gulĕt ulĕt-ulĕtan | 

mubĕng maju mundur | 
lincak-lincak kicat-kicat I 


< Serat Centhini Jilid 05 - Halaman : 287 > 


amĕtĕnggĕng mathĕnthng lir Bima-kunthing 
manggĕl thĕg macak-jangga || 

307. Nulya sampun dĕnnira angibing | 
kĕringĕtira apĕruntusan | 

lĕrĕn aso sadayane | 
sĕsambĕn nyamuk-nyamuk | 
wusnya nutug amacit sami | 

Jayĕngraga ngandika | 

dhunĕna rĕbabmu | 

kĕndhonana kĕndhangira | 

payo padha bubaran sĕdhĕnge arip | 

kang liningan sandika || 

308. Angling malih amundhuta dhuwit | 
tĕlung reyal paringna niyaga | 

tan dangu praptĕng ngarsane | 
gya pinaringkĕn sampun | 
pra niyaga nĕmbah nuwun sih | 
nyamikan binĕrkatan | 
sigra samya mundur | 

Kulawirya apamitan | 

kang anonton wus samya bubar tan kari | 

mung Sĕnu lan gus Surat || 

309. Ingkang datan kinalilan mulih | 
anata pasareyan nĕng paningrat | 
wus miranti saulĕse | 

Jayĕngraga duk wau | 

nĕng paningrat dĕnnya aguling | 

Sĕnu lan bagus Surat | 
angĕloni pupu | 
dangune akalĕsikan | 

Jayĕngraga ĕsmu (ng)guyu angling ririh | 
sarwi narik pipinya || 

310. Sira karo dĕn manjuluk thithik | 
samya manjuluk dumugĕng jaja | 
angĕkĕp lambung kalihe | 

ronggĕng roro dĕntĕtakoni | 

sarwi kinĕn nĕkĕma | 

ing kagunganipun | 

ronggĕng ro agaligikan | 

samya nĕkĕm rong tĕkĕm panjangirĕki | 

watĕs galĕng kewala || 


Sasampunipun bibaran Jayĕngraga tilĕm ing paningrat anganthi ronggĕng kalih 
ingkang kadhawuhan ndongĕng pĕngalamanipun dipun gandrungi tĕtiyang jalĕr. 
41 Wĕkasan ronggĕng angladosi Jayĕngraga dumugi ubaling nafsu sahwat. ... 
kaca 220-223 


356 Dhandhanggula 

311. Sira iku wis padha nglakoni | 
kĕlampokan lawan bocah-bocah | 
gĕdhe ĕndi karo kiye | 
ronggĕng roro gumuyu | 

matur dĕrĕng tate dĕnwori | 

maido Jayĕngraga | 

apa munga aku | 

cĕkake bae uwis sira | 

gus Suratin matur inggih sampun mami | 

kang kadugi ing manah || 

312. Sami sutaning sudagar singgih | 
ingkang asih lir tiyang kedanan | 
kewala kang sami dene | 

santri (ng)gih kathah wuyung | 

nanging datan kula-langgati | 

namung rayi paduka | 

gus Kanjir kang sampun | 

putrane Ki Wiradhustha | 

yĕn kang sĕpuh mung paduka lawan malih 

kiyai Kulawirya || 

313. Jĕngraga ngling paman lawan mami | 
gĕdhe ĕndi matur kang liningan | 
gĕng panjang paduka kiye | 

kiyai mung saĕcu | 
yĕn punika saĕcu luwih | 
kurang kĕdhik sakilan | 

Jĕngraga gumuyu | 
sapa manĕh kang anggarap | 
matur sampun ora satĕmĕne maning | 
inggih namung punika || 

314. Lah si Sĕnu kapriye sirĕki | 
aywa kumbi matura pasaja | 

Sĕnu nĕmbah lon ature | 
inggih kathah kang wuyung | 
mring kawula kedanan sami | 
santri myang sudagaran | 
kathah pawĕhipun | 

sami ing ngriki kewala | 

mĕh wĕradin akathah kang sami brangti | 

inggih dhatĕng kawula || 

315. Kalih ki pangulu Basarodin | 
dipun kaluthuk namung sapisan | 
kapok kinalampok malih | 

Jayĕngraga gumuyu | 
guligikan gĕroyok angling | 
kadĕkne kĕlirikan | 

nyat bocah rumusuh | 
bagus kang suluh wadana | 
mas pangulu ulate angincih-incih | 
nora mambu wong tuwa || 

316. Saliyane ing kene wong ĕndi | 

Sĕnu matur pan inggih kawula | 
nuju katimbalan nopĕng | 
dhatĕng kitha rumuhun | 
kinĕrsakkĕn dhatĕng (n)Jĕng Kyai | 
dipati Tintĕn sowan | 

gĕng ganjaranipun | 
busana arta kandĕlan | 
bunton jĕne kawula ngantos tri ari | 
tan sinung mĕdal-mĕdal || 

317. Tuwin para putra santanĕki | 
kathah kang kedanan mring kawula | 
mila wit kawula wade | 

(ng)gih sapikantukipun | 

tiyang nistha ngling Jayĕngragi | 

manira lan kakangmas | 

gĕdhe ĕndi iku | 

umatur agĕng paduka | 

angling malih iku pan goroh sirĕki | 

lan sun gĕdhe kakangmas || 

318. Sarwa ngoncori lawan ing mami | 
kĕrana aku duk maksih jaka | 
kangmas tumĕnggung sring mrene | 
kadhang sun kang lumĕbu | 
anĕng kana tan pisah mami | 
kongsi sĕtĕngah wulan | 

tan kalilan mantuk | 
mring wang karsa kĕlampokan | 
pan pinĕksa makĕnĕng lagya sakĕdhik | 
mopo aku tan kuwat || 

319. Mung sun-kĕmpit ing pupuku mipit | 
kanti angganjĕl anĕng wĕlakang | 
linulur pĕgĕl raose | 

badhe iya satuhu | 

matur namung kaot sakĕdhik | 

sarwi gelo ingogak | 

Jĕngraga gumuyu | 
sapa kang ngluwihi kangmas | 
matur botĕn wontĕn sarwi anggaligik | 
ora tĕka balaka || 

320. Matur ngĕnthĕt-ĕnthĕt asmu isin | 
inggih wontĕn nglangkungi rakanta | 
agĕngipun myang panjange | 
gĕbaldalĕm puniku | 

Kaki Widiguna nglangkungi | 
anguwĕr mring kawula ( 
kongsi anjĕngkĕrung | 

Jĕngraga gumuyu latah | 
anĕmpuh byat dene putune pribadi | 
apa mĕri wong kathah || 

321. Jĕr rupamu (ng)grĕgĕdakĕn ati | 
sira ro apa tan kangĕn mring wang | 
lan pirang dina lawase | 

tan katĕmu maringsun | 
inggih wontĕn kalihdasa ri | 

Surat umatur sapasar | 

apa jrih kalamun | 

tan wontĕn ingkang timbalan | 

ye dĕnmrene kewala mĕngko sun-ganti | 

samya matur sumangga || 

322. Yata wau myarsa swarĕng pĕksi | 
kluruk ayam myang putĕr bĕnggala | 

Jĕngraga kadho karsane | 
panggalihira tanggung | 
angandika mring ronggĕng kalih | 

Sĕnu Suratin sira | 

tĕkĕmĕn bae wus | 
cuwa ing wĕktu tunggangan | 
nulya samya nat-nĕt anĕkĕm-nĕkĕmi | 
sarwi ganti angaras || 

323. Warastranya dangu dĕnarasi | 
dĕnnira makas wus waunira | 

Jayĕngraga rongĕh tyase | 
kumĕnyar angganipun | 
datan kĕni dipunsayuti | 
mrĕkiding bĕbĕdĕngan | 
ngacĕcĕng sakojur | 

nuju ronggĕng ro araras | 

sangĕt ngingsĕp kumĕjot nyĕroti pipi | 

karone gubras-gubras || 

324. Angga lĕgĕg ngudal-udal mijil ] 
alĕr-lĕran nandho nĕng landhungan | 
nora ucul panggĕgĕme | 

Jayĕngraga ambĕkuh | 

ah ah ngĕsĕs hĕm hĕm sarya ngling | 

o o lah kĕtiwasan | 

priye kuwe iku | 

dha pada ngur dĕntamakna | 

ginaguyu ing ronggĕng pating galigik | 

tuntas dĕnnya dĕrawas || 

325. Kĕkĕnthĕlan anjĕdhĕl nĕng rawis | 
miwah kang kathok anĕng landhungan | 
dĕnkĕsuti sap-tangane | 

kĕbĕs kumbayanipun | 
pan warata lir dĕnsĕkuli | 

Jĕngraga wungu nendra | 

anggĕrĕng gĕgĕtun | 

nyampinge adĕlĕmokan | 

ĕh Suratin mundhuta nyamping dĕnaglis | 

kulambi sabuk deĕsthar II 

326. Mring si biyung kang kinĕn gya prapti | 
busana katur nĕng patadhahan | 

Jĕngraga mring patirtane | 

Sĕnu Surat tut pungkur | 
marang kulah tinalang mili | 
kungkum siram jinabad | 
purujil mani wus | 
ronggĕng ro kinĕn anguma | 
anggosoki kagungan landhunganĕki | 
anglalar sariranya || 

327. Nuli mĕntas dĕnnya asusuci | 
salin busana sapangadĕgan | 
patlĕsan pinaringake | 
maring gus Surat Sĕnu | 
nanging Surat matur tan apti | 
nuwun panah kewala | 
sagandhewanipun | 

lan ĕmprit kang muluk lĕpas | 
sinaguhan pinaringan samya tampi | 
nĕmbah nuwun kalihnya || 

328. Jayĕngraga malbĕng dalĕmnĕki | 

Sĕnu Surat wus cucul busana | 
datan winarna solahe | 

kang anĕng lĕr winuwus | 

kang jagongan pandhapa sami | 

kang nutur kalanira | 

mring kidul andulu | 

kang emprak singir trĕbangan | 

para tuwa manthuk-manthuk dĕnkandhani 

Ki Bayi tumut suka || 


42 Enjing, ing dalĕmipun Ki Bayi Panurta para rayi kadhawuhan 

ngrampungakĕn tatarakit badhe paningkahipun Sĕh Amongraga, para putra 
kadhawuhan ngirid pasowanipun Sĕh Amongraga kanthi pangiring 
saprayoginipun. ... 
kaca 224-225 


Jilid 5 - Kaca : 224 

356 Dhandhanggula 

329. Angandika marang santri Luci | 
kapriye Luci sira tutura | 

kang emprak sapa kabĕhe | 

Luci matur agupuh | 
kang rumiyin adhi Nuripin | 
lan Jalalodin emprak | 
asumbu-sinumbu | 
nuntĕn Kenthol Widiguna | 
lawan Crĕmasana lucune kĕpati | 
pan emprak cara Buda || 

330. Kuciwa tan mawi tĕkĕsnĕki | 
dede emprak pan topĕng balaka | 
mĕtĕnggĕng thir anjĕgĕgĕh | 

Ki Bayi sru gumuyu ] 
thir kapriye tuturmu Luci | 
matur tan sagĕd nelad | 
badannya sakojur | 
gulu athoklak thaklikan | 
talorongan balĕbĕran pasĕr gĕni | 
rineka Kalana prang || 

331. Nuntĕn sabat kalih Jamal Jamil | 
ngĕdalakĕn pangeram-eraman | 
tĕb-tĕban gabusan rame | 
mawi pĕjah amujung | 

sirah pĕcah ajur kang kulit | 
rahipun dĕladagan | 
kang ningali gumun | 
nuntĕn ronggĕng kalih (m)bĕksa | 
anyindhĕni tan adangu mayit tangi | 
nulya lir waunira || 

332. Kathah rekanya bĕndholan arit | 
kinĕn mĕndhĕt dawĕgan sasanjang | 
bĕbĕde kinarya (ng)gorĕng | 
kacang lan gembol banyu | 

damĕl (ng)godhog uwi gĕmbili | 

Ki Bayi suka-suka | 
winartan agumun | 
angling ya besuk kewala | 
lamun ana lĕgawaning ati benjing | 
yata ing wayahira || 

333. Wusing bĕdhug tĕlu ingkang wanci | 
nulya amĕdalakĕn ambĕngan | 
rolas ambĕng gĕdhe-gĕdhe | 
kĕndhuri sĕkul wuduk | 
ulamipun lĕmbaran pitik | 
kalawan sĕkul kĕpyar | 
kukuluban kudhu | 

sĕkul gorĕng pĕcĕl dowan | 

pĕcĕl ayam myang sajĕn-sajĕn pĕtani | 

sadaya linorodan || 

334. Sĕdaya kapang ngĕpung kĕndhuri | 
ki pangulu Basarodin (n)donga | 
mumule lan sĕlamĕte | 
dinongan sadaya wus | 

gya binage ambĕng waradin | 

jaba jĕro kawratan | 

jalu ĕstri cukup | 

tan ana kang kaliwatan | 

sawusnya cinarikan binĕkta mulih | 

wus manjing wĕktu pajar || 

335. Kinĕnthongan ngumrĕs goprak muni | 
binĕdhugan Subuh wayahira | 
myarsa adan ing masjide | 

santri samya lumayu | 
gumarubyug salat ing masjid | 

Kyai Bayi Panurta | 
angimami Subuh | 
sawusira bakda salat | 

Kyai Bayi kondur dĕniring pra santri | 
lajĕng lĕnggah mandhapa || 

336. Angandika marang ingkang rayi | 

Ki Panukma lawan Ki Panamar | 
katri lan Jayĕngragane | 

padha dandana gupuh | 
parentaha sakĕhing santri | 
prayoga (n)jĕnĕngana | 
ing paningkahipun | 

Ki jamhur Sĕh Amongraga | 
masjid gĕdhe tatanĕn ingkang abĕcik | 
kang rayi tur sandika || 

337. Dene sira kulup Jayĕngragi | 
ingkang kidul mangsa bodho sira | 
rampunge barang rakite | 

lan wong magĕrsarimu | 

prayoganĕn ingkang angiring | 

marang ing kakangira | 

ing paningkahipun | 

kang putra matur sandika | 

ngling mring garwa mareneya suntuturi 

mijila ing pandhapa || 

